
Cuvânt înainte

Stirpea Sfântului Graal constituie o realizare remarcabilă în domeniul cercetării genealogice. Puţini sunt istoricii familiarizaţi cu date atât de convingătoare precum cele prezentate în această carte. Informaţiile sunt fascinante şi vor fi, cu siguranţă, considerate de mulţi cititori veritabile comori ale cunoaşterii. Este prezentată aici istoria esenţială a acelor probleme fundamentale care au contribuit la modelarea Bisericii creştine în Europa şi a Statelor Cruciate.
Pentru unii, probabil, anumite aspecte ale acestei cărţi vor părea eretice. Este dreptul fiecărui individ să privească astfel lucrurile, ţinând seama că dezvăluirile inerente sunt într-un oarecare dezacord cu tradiţia ortodoxă. Însă Cavalerul Labhran a izbutit să pătrundă până în profunzimile arhivelor şi manuscriselor disponibile, referitoare la acest subiect, depăşind cu mult graniţele oricărui domeniu convenţional. Informaţiile astfel dezvăluite sunt prezentate într-un stil articulat, interesant şi incitant.
Cartea de faţă conturează o imagine incredibilă a secolelor de aliniere guvernamentală strategică, de măsluiri şi intrigi asociate. Vreme de aproximativ două mii de ani, destinele milioanelor de oameni au fost manipulate de personalităţi aparte, adesea capricioase, care au pervertit aspiraţiile spirituale ale civilizaţiei noastre. Cu o minuţiozitate deosebită, autorul a eliminat constrângerile intereselor de grup, dezvăluind numeroase istorii ascunse anterior, ale patrimoniului nostru. Astfel, el a readus la viaţă istoria suprimată politic a unei dinastii regale pe care Biserica a sperat multă vreme s-o supună, pentru a-şi urma propriile scopuri. Astăzi, în această epocă a cunoaşterii, fie ca adevărul să iasă la suprafaţă, iar Pasărea Phoenix să renască încă o dată.

Înălţimea Sa Regală Prinţul Michael de Albany Lider al Casei Regale Stewart




Originile stirpei regale

Cui slujeşte Graalul?

După revolta iudeilor din secolul I d.Hr., s-a crezut că romanii au distrus toate documentele referitoare la moştenirea davidică a familiei lui Isus Mesia. Distrugerea nu a fost însă nici pe departe completă; documente relevante au rămas în posesia urmaşilor lui Isus, care au adus această moştenire mesianică din Orientul Apropiat în Occident. Aşa cum confirmă Istoria Ecleziastică a lui Eusebius, episcopul de Cezarea care a trăit în secolul al IV-lea, aceşti urmaşi erau numiţi Desposyni (termenul din greaca veche pentru „al Învăţătorului”), un nume sacru rezervat exclusiv pentru urmaşii familiei din care a făcut parte Isus. A lor era deci moştenirea sacră a Casei regale a lui Iuda – o stirpe care supravieţuieşte şi astăzi.
Pe parcursul acestei cărţi vom studia povestea interesantă a acestei filiaţii prin intermediul unei detaliate analize genealogice a Sângelui Regal Mesianic (Sangréal), în descendenţă directă de la Isus şi de la fratele său, Iacov. Pentru a realiza însă acest lucru, va fi necesar să privim mai întâi relatările din Vechiul şi din Noul Testament dintr-o perspectivă diferită de cea tradiţională. Nu vom încerca să rescriem istoria, ci vom restructura istoriile deja familiare, readucând istoria la bazele sale iniţiale, în loc să perpetuăm miturile „remodelării“lor strategice, practicate de cei cu anumite interese.
De-a lungul secolelor, o neîntreruptă conspiraţie guvernamentală şi ecleziastică a pus în umbră moştenirea mesianică. Această conspiraţie s-a accentuat atunci când Imperiul Roman a schimbat cursul creştinismului, astfel încât să corespundă unui ideal propriu, şi continuă încă în prezent.
Multe evenimente aparent disparate din istoria lumii au fost, în realitate, elemente ale aceluiaşi efort continuu de suprimare a descendenţei. De la războaiele cu iudeii din secolul I, până la revoluţia americană din secolul al XV III-lea şi chiar mai târziu, maşinaţiunile au fost perpetuate de guvernele europene în colaborare cu Biserica Anglicană şi cea Romano-Catolică. În încercările lor de a îngrădi drepturile regale înnăscute ale urmaşilor lui Iuda, mişcările creştine au instalat diverse regimuri de paie, printre care şi Casa de Hanovra-Saxa-Coburg-Gotha a Marii Britanii. Aceste administraţii s-au simţit obligate să instituie doctrine religioase specifice, în vreme ce altele au fost detronate pentru că susţineau toleranţa religioasă.
Acum, la începutul unui nou mileniu, a venit vremea unei regândiri şi a unei reformări în lumea civilizată, iar dacă dorim să le punem în practică, este necesar să analizăm succesele şi greşelile din trecut. Pentru a reuşi acest lucru, cele mai indicate documente sunt cele existente în cronicile Sangréal.
Definiţia Sfântului Graal a apărut pentru prima dată în Evul Mediu ca un concept literar, bazat (după cum vom vedea mai târziu) pe o serie de interpretări greşite din partea celor care copiau şi transcriau documentele. A derivat în mod direct ca o traducere a sintagmei Saint Grail şi a formelor anterioare San Graal şi Sangréal. Ordinul Antic al Sangréal, un ordin dinastic al Casei Regale Stewart a Scoţiei, avea legături directe cu Ordinul European al Tărâmului Sionului de pe continent, şi cavalerii ambelor ordine erau susţinători ai Sangréal-ului, care desemnează adevăratul Sânge Regal (Sang Real) al lui Iuda: stirpea Sfântului Graal.
Pe lângă aspectul fizic dinastic, Sfântul Graal are şi o dimensiune spirituală. În decursul timpului a fost reprezentat prin diverse simboluri, dar ca obiect material este perceput de cele mai multe ori ca o cupă, un potir – mai cu seamă unul care conţine, sau a conţinut odinioară, sângele lui Isus. Graalul a fost de asemenea portretizat ca o viţă-de-vie ce-şi croieşte drum prin negura timpului. Fructul viţei-de-vie este strugurele, iar din struguri se face vinul. Din acest punct de vedere, elementele simbolice ale potirului şi cele ale viei coincid, dat fiind că vinul este de multă vreme considerat un sinonim al sângelui lui Isus. Această tradiţie se află, de fapt, la baza ritului euharistiei – împărtăşania – iar sângele din potirul Graalului nu reprezintă altceva decât stirpea mesianică încă vie.
În tradiţia ezoterică a Graalului, potirul şi viţă-de-vie marchează idealul de „serviciu” în sens de ajutor, slujire, iar sângele şi vinul corespund spiritului etern al „împlinirii”. Căutarea spirituală a Graalului este, prin urmare, dorinţa de împlinire prin dăruirea şi primirea serviciilor. Aşa-numitul Cod al Graalului este în sine o parabolă a condiţiei umane, prin faptul că fiecare individ tinde să atingă împlinirea prin ajutorul oferit celorlalţi. Problema este aceea că preceptele codului au fost puse în umbră de o structură socială rapace, bazată pe ideea de „supravieţuire a celui mai bine adaptat”. În prezent, este evident că bogăţia, mai degrabă decât sănătatea este un element esenţial al acestei „adaptări”, altul fiind supunerea în faţa legii.
Dincolo de aceste considerente, există însă o altă cerinţă: aceea de a „nu ieşi din rând” atunci când ne închinăm în faţa semizeilor puterii. Această cerinţă nu are nimic de-a face cu respectarea legii sau cu comportamentul corespunzător, ci se bazează exclusiv pe ideea de a nu face valuri şi de a nu-ţi exprima opiniile care nu corespund curentului general. Cei care „ies din rând” sunt declaraţi eretici, turbulenţi sau intriganţi şi, în consecinţă, autorităţile îi consideră inadecvaţi din punct de vedere social. Astfel, adecvarea socială este atinsă prin acceptarea îndoctrinării şi negarea propriei individualităţi, pentru a conserva situaţia de status-quo administrativ. Iar oricum l-am privi, acest lucru poate fi cu greu considerat un mod de viaţă democratic.
Idealul democratic este exprimat prin formula „Guvernare prin oameni, pentru oameni”. Pentru a facilita procesul, democraţiile sunt organizate pe baze electorale, prin intermediul cărora cei puţini îi reprezintă pe cei mulţi. Reprezentanţii sunt aleşi de oameni pentru a guverna pentru oameni – dar rezultatul paradoxal este acela că, în general, îi guvernează pe oameni. Această situaţie contravine tuturor principiilor comunităţii democratice şi nu are absolut nicio legătură cu serviciul şi slujirea. Prin urmare, se află în opoziţie directă cu Codul Graalului.
La nivel naţional şi local, reprezentanţii aleşi au izbutit de mult să răstoarne acest ideal armonios, aşezându-se ei înşişi pe un fel de piedestal, deasupra electoratului. Astfel, drepturile, bunăstarea şi libertăţile individuale sunt controlate prin dictatul politic, dictat care stabileşte cine este adecvat din punct de vedere social la un moment dat. În multe cazuri, acest lucru duce chiar la decizii cu privire la cine anume va supravieţui şi cine nu. În urmărirea acestui ţel, numeroşi sunt cei care caută poziţii de influenţă doar pentru a dobândi mai multă putere asupra celorlalţi. Servindu-şi propriile interese, ei devin manipulatori ai societăţii, ceea ce se soldează cu lipsirea de putere a majorităţii. Iar rezultatul este că, în loc să fie bine slujită, majoritatea este redusă la starea de înrobire.
Deloc întâmplător, încă din Evul Mediu, în Marea Britanie mottoul prinţilor de Wales a fost Ich dien – Eu servesc. Deviza a fost preluată din Codul Graalului în vremea cavalerismului. Succesiunea la tron fiind stabilită ereditar, nu prin alegere democratică, era important ca succesorul la coroană să promoveze idealul slujirii celorlalţi. Dar s-a întâmplat oare ca monarhii să slujească într-adevăr? Şi, mai important, pe cine au slujit ei? În general (şi în mod cert în epocile feudală şi imperială), suveranii au domnit în complicitate cu miniştrii lor şi cu Biserica. Domnia nu înseamnă slujire şi nu are nicio legătură cu justiţia, cu egalitatea şi cu toleranţa idealulului democratic; prin urmare, nu concordă nici cum cu principiul Sfântului Graal.
Din acest motiv, conţinutul cărţii de faţă nu se limitează la genealogii şi intrigi politice, în paginile sale regăsindu-se cheia către Codul Graalului – nu doar cheia unui mister istoric, ci a unui mod de viaţă. Stirpea Sfântului Graal este o carte despre guvernarea bună şi cea rea, care ilustrează felul în care păstorirea patriarhală a celor mulţi a fost înlocuită de tirania dogmatică şi de stăpânirea dictatorială a posesorilor de pământ; este o călătorie de descoperire prin epoci trecute, cu privirea aţintită ferm asupra viitorului.
Astăzi, în era tehnologiei computerizate, a telecomunicaţiilor prin satelit şi a industriei spaţiale internaţionale, progresul ştiinţific decurge cu o viteză alarmantă. Cum etapele dezvoltării tehnologice se succed din ce în ce mai repede, cei competenţi în domeniu se vor detaşa ca „supravieţuitori”, iar toţi ceilalţi vor fi consideraţi „inadecvati” de autorităţile care îşi slujesc propriile interese, nicidecum supuşii.
Bun, şi ce legătură au toate acestea cu Graalul? Una extrem de strânsă. Graalul are numeroase chipuri şi diverse atribute – aşa cum vom vedea. Indiferent însă de forma care i se conferă, căutarea sa este guvernată de o dorinţă arzătoare de reuşită cinstită. Aceasta este calea prin care toţi pot supravieţui printre cei care sunt mai bine adaptaţi, fiindcă aceasta este cheia armoniei şi a unităţii la fiecare nivel natural şi social. Codul Graalului recunoaşte promovarea pe baza meritului şi acceptă structurarea comunitară, dar, mai presus de toate, este pe deplin democratic. Indiferent că este privit din punctul de vedere al caracterului său fizic sau spiritual, Graalul aparţine conducătorilor şi celor conduşi deopotrivă, unindu-i în vederea unei slujiri comune, unitare.
Pentru a intra în rândul celor adaptaţi, informarea la cel mai înalt nivel este esenţială. Numai prin conştientizare ne putem pregăti pentru viitor. Dominaţia dictatorială nu constituie drumul către informare, ci este o constrângere menită să împiedice accesul liber la adevăr. Şi atunci, cui anume slujeşte Graalul? Celor care continuă să caute în ciuda sorţilor nefavorabili, fiindcă ei sunt promotorii iluminării.

Idolii păgâni ai creştinismului

Pe parcursul călătoriei noastre vom analiza o serie de aserţiuni care pot părea la prima vedere surprinzătoare, dar aşa se întâmplă adesea atunci când istoria este readusă la bazele ei, dat fiind că cei mai mulţi dintre noi am fost „condiţionaţi” să acceptăm ca de la sine înţelese anumite interpretări ale istoriei. În mare măsură, toți am învăţat istoria prin intermediul propagandei strategice, indiferent că aceasta a avut motivaţii religioase ori politice. Totul face parte din procesul de control; îi separă pe stăpâni de servitori şi pe cei adaptaţi de cei neadaptaţi. Istoria politică a fost de multă vreme, desigur, scrisă de stăpâni – puţini – care hotărăsc soarta celor mulţi. Istoria religioasă nu este diferită din acest punct de vedere, fiindcă e menită să impună controlul prin teama de necunoscut. În acest mod, stăpânii religioşi şi-au păstrat supremaţia pe seama credincioşilor care caută cu adevărat iluminarea şi mântuirea. În relaţie cu istoria politică ori religioasă, este evident că principiile susţinute de autorităţi frizează adesea fantasticul; şi totuşi, rareori sunt puse la îndoială. Atunci când nu sunt însă fantastice, au de multe ori un caracter atât de vag, încât la o examinare mai atentă se constată că sunt lipsite de sens.
În termeni biblici, căutarea Graalului începe odată cu Creaţia, aşa cum este aceasta definită în Facere. Cu circa 222 de ani în urmă, în 1779, un consorţiu de librari din Londra a editat cele patruzeci şi două de volume ale Istoriei universale – o lucrare care s-a bucurat de apreciere şi care susţinea cu fermitate că munca de creaţie a lui Dumnezeu a început pe data de 21 august 4004 î.Hr. A urmat o dezbatere pe tema lunii exacte, fiindcă unii teologi au considerat data de 21 martie ca fiind mai probabilă. Toţi au fost însă de acord că anul era corect şi nimeni nu s-a îndoit că au trecut doar şase zile între vidul cosmic şi crearea lui Adam.
La data publicării acestei lucrări, Anglia era în plină revoluţie industrială. Era o perioadă tulbure, de schimbări extraordinare şi dezvoltare, dar – la fel ca în situaţia actuală a progresului în ritm accelerat – exista şi un preţ social de plătit. Îndemânarea şi meşteşugurile apreciate anterior au devenit inutile în faţa producţiei de masă, iar societatea s-a regrupat pentru a face faţă unei comunităţi structurate pe baze economice. Un nou tip de câştigători şi-a făcut apariţia, în vreme ce majoritatea populaţiei se chinuia să supravieţuiască într-un mediu nefamiliar, care nu mai avea nimic în comun cu standardele şi obiceiurile din urmă cu o generaţie. Pe drept sau nu, acest fenomen este numit progres, iar crudul său criteriu de evaluare este exact preceptul propus de naturalistul englez Charles Darwin: „supravieţuirea celui mai bine adaptat”. Problema este însă că şansele de supravieţuire sunt adesea diminuate, deoarece oamenii sunt ignoraţi sau exploataţi de stăpânii lor: aceiaşi pionieri care deschid calea progresului, contribuind la (dacă nu chiar garantând) propria supravieţuire.
Este uşor să considerăm acum că Istoria universală din 1779 era greşită. Ştim azi că lumea nu a fost creată în anul 4004 î.Hr. Ştim şi că Adam nu a fost primul om din lume. Am depăşit asemenea noţiuni arhaice, dar pentru oamenii de la sfârşitul secolului al XVIII-lea, această impresionantă lucrare era produsul unor oameni mai învăţaţi decât majoritatea celorlalţi, fiind deci considerată corectă. Merită de aceea să ne punem şi noi o întrebare: câte dintre preceptele acceptate astăzi de ştiinţă şi istorie se vor dovedi greşite în lumina descoperirilor viitoare?
Dogma nu este neapărat egală cu adevărul; dimpotrivă, este pur şi simplu o interpretare a adevărului bazată pe datele disponibile şi fervent promovată. Când apar noi date, dogma ştiinţifică se modifică pe parcurs, dar nu aşa se întâmplă de obicei şi cu dogmele religioase. În această carte ne vom referi îndeosebi la atitudinile şi învăţăturile unei Biserici Creştine care nu acordă credit descoperirilor şi revelaţiilor şi care susţine încă multe dintre dogmele absurde care datează din vremurile medievale. Aşa cum observa cu acuitate H.G. Wells la începutul anilor 1900, viaţa religioasă a popoarelor occidentale „se desfăşoară într-un cămin al istoriei clădit pe nisip”.
Teoria evoluţiei expusă de Charles Darwin în Originea omului, în 1871, nu i-a făcut niciun rău personal lui Adam, dar a discreditat toate ideile referitoare la faptul că el fusese primul om din istorie. La fel ca toate formele de viaţă organice de pe planetă, şi omul a evoluat prin intermediul mutaţiilor genetice şi al selecţiei naturale, în decursul sutelor de mii de ani. Afirmarea acestei idei i-a oripilat pe acei membri ai societăţii cu ferme convingeri religioase. Unii au refuzat pur şi simplu să accepte noua doctrină, dar mulţi au fost cuprinşi de disperare. Dacă Adam şi Eva nu au fost primii oameni, înseamnă că păcatul originar n-a existat şi însuşi motivul ispăşirii era, prin urmare, lipsit de fundament!
Majoritatea au înţeles complet greşit conceptul de selecţie naturală. Ei au dedus că supravieţuirea fiind limitată la cei mai bine adaptaţi, înseamnă că succesul depinde de depăşirea celui de alături! Astfel s-a născut o nouă generaţie, sceptică şi lipsită de scrupule. Naţionalismul egoist a înflorit ca niciodată înainte, iar divinităţile domestice au început să fie venerate aşa cum fuseseră zeii păgâni de odinioară. Simbolurile identităţii naţionale (precum Britannia şi Hibernia) au devenit noii idoli ai creştinătăţii.
De pe aceste baze nesănătoase a apărut o molimă imperialistă, iar ţările mai puternice şi mai avansate au pretins dreptul de a le exploata pe cele mai puţin dezvoltate. Noua eră a imperiilor a început cu o luptă indecentă pentru dominaţia teritorială. Reich-ul german a fost fondat în 1871 prin amalgamarea unor state anterior distincte. Alte ţări s-au unit formând Imperiul Austro-Ungar. Imperiul Ţarist s-a extins considerabil şi, în anii 1890, Imperiul Britanic ocupa nu mai puţin de o cincime din întreaga masă de uscat a Terrei. Era o eră a misionarilor creştini hotărâţi, mulţi dintre ei provenind din Imperiul Britanic al reginei Victoria. Fibra religioasă fiind grav destrămată acasă, Biserica a căutat o nouă justificare în exterior. Misionarii erau numeroşi mai cu seamă în locuri ca India şi Africa, unde localnicii aveau deja propriile convingeri şi nu auziseră niciodată de Adam. Mai important încă, nu auziseră nici de Charles Darwin!
În Marea Britanie a apărut o nouă pătură socială, constituită din patronii revoluţiei industriale. Această clasă de mijloc în formare a plasat aristocraţia şi autorităţile mult prea departe de populaţie, creând astfel o structură de clasă – un sistem în care fiecare avea locul său prescris. Cei de sus se dedau la activităţi de tip pastoral, în vreme ce negustorii oportunişti concurau pentru statut social prin intermediul consumului evident. Muncitorii îşi acceptau iobăgia cu imnuri de devotament, un vis plin de speranţă şi glorie, şi cu portretul preotesei tribale Britannia pe poliţa căminului.
Cei care studiau istoria ştiau că nu va trece mult până ce imperiile să pună ochii unele pe altele şi prevesteau o zi în care puterile vor intra într-o intensă confruntare. Conflictul a început atunci când Franţa a dorit să recupereze Alsacia şi Lorena, ocupate de germani, cele două state jinduind la rezervele de fier şi cărbune ale regiunilor. Rusia şi Austro-Ungaria şi-au încrucişat spadele în lupta pentru dominarea Balcanilor, iar dispute ca urmare a ambiţiilor coloniale izbucneau în Africa şi nu numai. Pulberea s-a aprins în iunie 1914, când un naţionalist sârb l-a asasinat pe arhiducele Franz Ferdinand, moştenitorul tronului Austro-Ungar. Europa a pornit la război, conflictul fiind instigat în mare parte de Germania. Ostilităţile au început împotriva Serbiei, Rusiei, Franţei şi Belgiei, iar contraofensiva a fost condusă de britanici. Luptele au durat mai mult de patru ani, încheindu-se atunci când în Germania a izbucnit revolta şi kaizerul Wilhelm al II-lea a fugit din ţară. În urma tuturor progreselor tehnologice ale unei epoci manufacturiere, istoria a înregistrat un avans firav în domeniul social. Dezvoltarea industrială a permis apariţia unor capacităţi militare fără precedent, în vreme ce creştinătatea a devenit atât de fragmentată, încât abia mai era de recunoscut. Marea Britanie a scăpat cu mândria neşifonată, dar Reich-ul german nu avea de gând să-şi lângă în linişte rănile. După răsturnarea vechiului regim, la putere s-a ridicat un nou partid militant. Führerul (conducătorul) său despotic, Adolf Hitler, a anexat Austria în 1937 şi a invadat Polonia doi ani mai târziu. Al Doilea Război Mondial – care îşi binemerita numele – începuse, fiind cea mai feroce confruntare teritorială de până în prezent. A durat şase ani şi a fost axat pe convingerile centrale ale religiei în sine: drepturile tuturor într-un mediu de viaţă civilizat.
Dintr-odată, Biserica şi oamenii în general şi-au dat seama că religia nu se rezuma, şi nu se rezumase niciodată, la patriarhi şi miracole. Religia însemna credinţa într-un mod de viaţă paşnic şi prietenos, o aplicare a standardelor de etică şi morală, de credinţă şi toleranţă, împreună cu năzuinţa constantă către libertate. În sfârşit, toate disputele cu caracter general pe tema originilor şi evoluţiei omului au fost lăsate la o parte; acesta era domeniul oamenilor de ştiinţă, iar populaţia a acceptat în linişte acest lucru.
Biserica a devenit un oponent mult mai puţin înfricoşător al ştiinţei, iar noul mediu era mai prietenos pentru toţi cei implicaţi. Pentru mulţi, textul Bibliei nu mai trebuia considerat o dogmă inviolabilă şi venerat necondiţionat. Religia era întruchipată de preceptele şi de principiile sale, nu de hârtia pe care erau acestea tipărite.
Noua perspectivă a dat naştere unor posibilităţi speculative fără precedent. Dacă Eva a fost cu adevărat unica femeie din lume şi nu a avut decât trei fii, atunci cu cine s-a unit fiul ei, Set, şi a dat naştere triburilor lui Israel? Dacă Adam n-a fost primul om de pe Pământ, care a fost totuşi semnificaţia lui? Cine sau ce sunt îngerii? Noul Testament are şi el partea sa de enigme. Cine erau apostolii? Miracolele chiar s-au petrecut? Şi, mai important, Imaculata Concepţiune şi învierea au avut loc aşa cum au fost descrise?
Vom discuta toate aceste întrebări înainte de a porni pe urmele Stirpei Graalului. De fapt, este absolut necesar să cunoaştem fundalul socio-cultural şi istoric al lui Isus pentru a înţelege chestiunile legate de căsătoria şi de calitatea sa de tată. Pe măsură ce vom avansa, mulţi cititori vor constata că se află pe un teritoriu nou; în realitate, este acelaşi teritoriu care a existat înainte de a fi ascuns şi disimulat de cei care urmăreau să suprime adevărul pentru a-şi putea păstra capacitatea de control. Doar dând la o parte perdeaua de disimulări strategice vom putea reuşi în căutarea noastră pe urmele Sfântului Graal.

Stirpea regilor

Este acum general acceptat faptul că primele capitole ale Vechiului Testament nu înfăţişează istoria timpurie a lumii, aşa cum par a sugera. Mai precis, ele relatează povestea unei familii, a unei familii care a devenit o populaţie formată din diverse triburi şi care la rândul ei a dat naştere poporului iudeu. Dacă Adam a fost primul din „tagma“sa, atunci a fost părintele iudeilor şi al triburilor lui Israel. Aşa cum se precizează în volumul-pereche al acestei cărţi, Genesis of the Grail Kings, el a fost primul dintr-o viţă predestinată de preoţi conducători.
Două dintre cele mai interesante personaje ale Vechiului Testament sunt Iosif şi Moise. Fiecare din ei a jucat un rol important în formarea poporului iudeu şi ambii au identităţi istorice documentabile independent de Biblie. În Facerea 41:39-43 aflăm cum a devenit Iosif guvernatorul Egiptului:

Apoi a zis Faraon către Iosif… „Să fii tu dar peste casa mea. De cuvântul tău se va povăţui tot poporul meu şi numai prin tronul meu voi fi mai mare decât tine…” Şi aşa a fost Iosif pus peste tot pământul Egiptului.

Referitor la Moise, Ieşirea 11:3 afirmă că:

Dar şi Moise ajunsese mare parte în pământul Egiptului, înaintea lui Faraon şi a slujitorilor lui Faraon şi a tot poporul.

Dar în ciuda statutului şi a importanţei lor, nici Iosif şi nici Moise nu apar în documentele egiptene sub numele lor biblice.
Analele lui Ramses al II-lea (cca 1304-1237 î.Hr.) precizează că o populaţie semitică se stabilise în ţara Goshen, iar mai departe adaugă că membrii acesteia veniseră din Canaan, împinşi de foamete. Dar de ce menţionează scribii lui Ramses această stabilire în delta Nilului? În conformitate cu cronologia biblică standard, iudeii au intrat în Egipt cu circa trei secole înainte de domnia lui Ramses şi au ieşit de pe teritoriul lui în circa 1491, cu mult înainte de urcarea faraonului pe tron. Prin urmare, conform acestui document, cronologia biblică standard este incorectă.
Se consideră în mod tradiţional că Iosif a fost vândut şi a ajuns în sclavie în Egipt în anii 1720 î.Hr., iar faraonul l-a numit guvernator aproximativ zece ani mai târziu. După aceea, tatăl său, Iacov (al cărui nume a fost schimbat în Israel), însoţit de şaptezeci de membri ai familiei, l-au urmat în Goshen pentru a scăpa de foametea din Canaan. Pe de altă parte, Facerea 47:11, Ieşirea 1:11 şi Numeri 33:30 se referă la „pământul lui Ramses” (în egipteană „casa lui Ramses”) – dar acesta era un complex de depozite de cereale construite de israeliţi pentru Ramses al II-lea în Goshen, la aproximativ 300 de ani după presupusa lor prezenţă acolo!
Se pare deci că datarea iudaică alternativă este mai corectă decât cronologia standard: Iosif a fost în Egipt nu la începutul secolului al XVIII-lea î.Hr., ci în primii ani ai secolului al XV-lea î.Hr. Acolo a fost numit de Tutmosis al IV-lea (cca 1413-1405 î.Hr.) prim-ministru. Pentru egipteni însă, Iosif (Yusuf Vizirul) era cunoscut mai degrabă ca Yuya, povestea sa fiind plină de semnificaţii – nu doar în raport cu relatarea biblică despre Iosif, ci şi în privinţa lui Moise. Istoricul şi lingvistul Ahmed Osman, născut la Cairo, a realizat un studiu aprofundat al celor două personalităţi în contextul egiptean contemporan cu ele, iar constatările sale sunt semnificative.
La moartea faraonului Tutmosis, fiul lui s-a căsătorit cu propria soră, Sitamun (conform tradiţiei egiptene), pentru a moşteni tronul şi a deveni astfel faraonul Amenhotep al III-lea. La scurtă vreme, s-a însurat şi cu Tiye, fiica prim-ministrului (Iosif/Yuya). S-a decretat însă că fiii lui Tiye nu vor putea moşteni tronul şi, ca urmare a faptului că tatăl ei şi-a păstrat funcţia vreme îndelungată, a apărut temerea generală că israeliţii dobândiseră o putere prea mare în Egipt. De aceea, când Tiye a rămas însărcinată, s-a emis un edict conform căruia, dacă era băiat, copilul ei trebuia ucis la naştere. Rudele lui Tiye locuiau în Goshen, iar ea deţinea un palat de vară ceva mai în amonte, la Zarw, unde s-a dus pentru a naşte. A adus pe lume un fiu, dar moaşele regale au conspirat împreună cu Tiye pentru a aşeza copilul într-un coş de răchită şi a-i da drumul pe apă, spre casa fratelui vitreg al tatălui ei, Levi.
Băiatul, Aminadab (născut în cca 1394 î.Hr.), a fost crescut şi educat de preoţii egipteni ai zeului Ra în ţinutul estic al deltei, apoi, în anii adolescenţei, a plecat la Teba. Mama lui se bucura deja de o influenţă mai mare la curte decât Sitamun, regina de drept, care nu avusese niciun fiu şi deci nu-i oferise faraonului un moştenitor; singurul ei copil fusese o fiică, pe nume Nefertiti. La Teba, Aminadab n-a putut accepta divinităţile egiptene, cu numeroşii lor idoli, şi de aceea a introdus o nouă noţiune: aceea a unui unic zeu omnipotent, Aten, fără chip. Astfel, Aten era oarecum înrudit cu Adon al iudeilor (un nume împrumutat de la fenicieni, care însemna „Domnul”) şi care corespundea învăţăturilor israelite. În acelaşi timp, Aminadab (echivalentul iudaic al numelui Amenhotep: „Amon e mulţumit”) şi-a schimbat numele în Ahnaton, ceea ce însemna „servitorul lui Aten”.
Faraonul Amenhotep s-a îmbolnăvit şi, cum nu exista un moştenitor direct al casei regale, Ahnaton s-a căsătorit cu sora lui vitregă, Nefertiti, pentru a domni în calitate de coregent pe durata bolii faraonului. La un moment dat însă, Amenhotep al III-lea a murit, iar Ahnaton i-a succedat ca faraon, primind numele Amenhotep al IV-lea. Împreună cu Nefertiti a avut şase fiice şi un fiu pe nume Tutankhaton.
Ahnaton a închis toate templele zeilor egipteni şi a construit altele noi, închinate lui Aton. De asemenea, a renunţat la formalismul regal obişnuit în Egiptul Antic, viaţa în palatele sale având un caracter mai lejer. Din multe puncte de vedere a devenit nepopular, îndeosebi în rândul preoţilor fostei divinităţi naţionale, Amon, şi ai zeului soare Ra. În consecinţă, comploturile pentru asasinarea sa au crescut la număr. Au apărut ameninţări directe cu o insurecţie armată, dacă nu avea să permită venerarea zeilor tradiţionali în paralel cu adorarea lui Aton cel lipsit de chip. Dar Ahnaton a refuzat şi în cele din urmă a fost silit să abdice în favoarea – de scurtă durată – a vărului său, Smenkhare, căruia i-a urmat la tron Tutankhaton, fiul lui Ahnaton. La preluarea puterii, la vârsta de circa unsprezece ani, Tutankhaton a fost obligat să-şi schimbe numele în Tutankhamon, iar după acest moment a mai trăit doar nouă sau zece ani.
Ahnaton a fost izgonit din Egipt şi a fugit, împreună cu o mână de adepţi, în îndepărtatul Sinai, luând cu el sceptrul regal încununat de un şarpe din alamă. Pentru susţinătorii săi, el a rămas faraonul de drept (moştenitorul tronului de pe care fusese înlăturat), fiind considerat Mose, Meses sau Mosis, termen care înseamnă „moştenitor” sau „născut din“– ca în Tutmosis (născut din Tut) sau Ramses (modelat din Ra).
Dovezile din Egipt sugerează că Moise (Ahnaton) şi-a condus poporul de la Pi-Ramses (lângă actualul Kantra) spre sud, prin Sinai, spre Lacul Timash. Acesta era un teren extrem de mlăştinos şi, cu toate că putea fi străbătut pe jos cu oarecare dificultate, eventualii urmăritori cu cai şi care s-ar fi împotmolit, cu rezultate dezastruoase.
Printre cei care au fugit împreună cu Moise erau familiile lui Iacov-Israel – israeliţii. Apoi, la instigarea liderului lor, au construit tabernaculul şi Chivotul Legământului, la poalele Muntelui Sinai. După moartea lui Moise, au invadat teritoriul lăsat moştenire de strămoşii lor cu atât de mult timp în urmă, dar Canaanul (Palestina) se schimbase considerabil între timp, fiind cotropit de valuri de filisteni şi de fenicieni. Documentele amintesc de mari bătălii navale şi de armate numeroase în război. În linii mari, israeliţii (sub conducerea noului lor lider, Iosua) au fost victorioşi şi, odată ce au trecut Iordanul, au cucerit Ierihonul din mâinile canaaniţilor, dobândind o poziţie de forţă pe Pământul Făgăduinţei.
În urma morţii lui Iosua, perioada în care la conducere s-au aflat Judecătorii numiţi a fost marcată de o serie de dezastre, până ce triburile iudaice şi cele israelite s-au unit sub sceptrul primului lor rege, Saul, la circa 1084 î.Hr. În cele din urmă, după completa cucerire a Canaanului, David din Bethlehem s-a căsătorit cu fiica lui Saul şi a devenit regele lui Iuda (popor care ocupa jumătate din teritoriul palestinian), la aproximativ 1008 î.Hr. Mai târziu a cucerit şi triburile lui Israel (restul teritoriului), fiind încununat ca rege al tuturor iudeilor.






La începuturi

Iehova şi Zeiţa

Pe lângă faptele de arme ale israeliţilor, redactorii Vechiului Testament au descris şi evoluţia credinţei iudaice, începând cu epoca lui Avraam. Nu este povestea unui popor unit, devotat lui Iehova, ci a unei secte inflexibile, care s-a străduit din răsputeri să devină religia dominantă a israeliţilor. Aceştia credeau că Iehova este de sex masculin, dar acesta era un concept sectar, care a dat naştere unor probleme grave şi complexe.
Pe scena lumii din vremea respectivă se considera în general că viaţa şi creaţia trebuie să fi avut surse masculine şi feminine deopotrivă. Alte religii – din Egipt, Mesopotamia sau de oriunde altundeva – aveau de asemenea divinităţi de ambele sexe. Principalul zeu masculin era asociat cu soarele sau cu cerul, în vreme ce zeiţa principală îşi avea rădăcinile în pământ, în mare şi în fertilitate. Soarele conferea forţă pământului şi apelor, din care a izvorât viaţa: o interpretare logică şi cât se poate de naturală.
În relaţie cu asemenea idei teiste, unul dintre personajele flexibile menţionate în textele biblice este fiul lui David, Solomon, celebrat nu doar pentru splendoarea şi măreţia domniei sale, ci şi pentru înţelepciunea sa. Mult mai târziu, moştenirea lui Solomon avea să fie esenţială pentru tradiţiile în formare ale Graalului, deoarece el fusese un veritabil susţinător al toleranţei religioase. Solomon a domnit cu secole înainte de perioada captivităţii israeliţilor în Babilon, fiind parte integrantă a vechiului context.
În epoca lui Solomon, Iehova a dobândit o importanţă considerabilă, dar ceilalţi zei erau de asemenea recunoscuţi. Era o perioadă incertă din punct de vedere spiritual, în care nu rareori se întâmpla ca oamenii să venereze mai multe divinităţi. La urma urmei, cu o asemenea pletoră de zeiţe şi zei adoraţi în zonă, denigrarea tuturor, cu excepţia unuia singur, ar fi fost lipsită de consideraţie, fiindcă, la urma urmei, cine putea fi sigur că alegerea iudeilor fervenţi era cea bună?
Din acest punct de vedere, renumita înţelepciune a lui Solomon se baza pe o judecată atentă. Deşi îl venera pe Iehova, zeul unei secte minoritare, nu avea niciun motiv să interzică supuşilor săi să-şi adore propriile divinităţi (1 Regi 11:4-10). Dimpotrivă, Solomon şi-a păstrat şi credinţa în forţele divine ale naturii, indiferent de cine sau de ce anume se afla în fruntea lor.
Venerarea divinităţii feminine primare avea o veche tradiţie în Canaan, unde aceasta a luat forma zeiţei Aştoreth – echivalentă cu Iştar, principala divinitate feminină a babilonienilor. La sumerieni ea era Inanna, iar templul ei se afla la Uruk (biblicul Erech, actualul Warka), în sudul Mesopotamiei, iar în Siria şi Fenicia, conform grecilor antici, numele ei era Astarte.
Sfânta Sfintelor (sanctuarul interior) din Templul lui Solomon reprezenta, se pare, pântecele lui Aştoreth (numită şi Aşerah, aşa cum este menţionată de câteva ori în Vechiul Testament). Aştoreth a fost venerată de israeliţi fără oprelişti până în secolul al VI-lea î.Hr. Era consoarta celestă a lui El, divinitatea masculină supremă, şi împreună formau Cuplul Divin. Fiica lor era Anath, Împărăteasa Cerurilor, iar fiul lor, He, era Împăratul Cerurilor. Pe măsura trecerii timpului, cele două personaje, El şi He, s-au contopit şi au devenit Iehova. Aşerah şi Anath au suferit un proces similar de unificare, transformându-se în consoarta lui Iehova, cunoscută sub numele de Şekinah sau Matronit.
Numele Iehova este o formă târzie a lui Yahweh, acesta fiind la rândul său o formă a rădăcinii iudaice consonantice YHWH, în care două vocale au fost interpolate în mod corect – sau greşit. Iniţial, aceste patru consoane (care mai târziu au devenit un fel de acronim pentru Dumnezeul Unic) reprezentau cei patru membri ai familiei cereşti: Y era El, Tatăl; H o simboliza pe Aşerah, Mama; W îl reprezenta pe He, Fiul; iar H era Anath, Fiica. În conformitate cu tradiţiile regale ale epocii şi locului, misterioasa mireasă a lui Dumnezeu, Şekinah, era totodată şi sora lui. În cultul iudaic al Cabalei (o disciplină ezoterică care a atins apogeul în Evul Mediu) s-a păstrat imaginea duală, masculin-feminin, a lui Dumnezeu. Alte secte o considerau pe Şekinah (sau Matronit) prezenţa feminină a lui Dumnezeu pe Pământ. Camera nupţială divină era Sanctuarul din Templul din Ierusalim, dar, odată cu distrugerea acestuia, Şekinah a dobândit rolul de a străbate Pământul, în vreme ce aspectul masculin al lui Iehova a fost lăsat să domnească singur în ceruri.
În termeni practici, cimentarea idealului iudaic al unui zeu masculin unic nu s-a produs decât după cei cincizeci de ani de captivitate în Babilon (cca 586-536 î.Hr.). Când au fost deportaţi acolo de Nabucodonosor, israeliţii erau de fapt triburi disparate, care făceau parte din cel puţin două filoane etnice majore (Israel şi Iuda); ei s-au întors însă pe Pământul Sfânt ca „poporul ales“al lui Iehova, cu un ţel naţional comun.
O mare parte din ceea ce cunoaştem astăzi sub numele de Vechiul Testament (Biblia iudaică) a fost consemnată în Babilon. Nu este deci surprinzător că povestirile sumeriene şi mesopotamiene au fost grefate pe o mai veche tradiţie cultural iudaică – inclusiv relatările despre Grădina Raiului (Paradisul lui Eridu), Potopul şi Turnul Babel. Patriarhul Avraam migrase în Canaan din Ur, în Chaldeea (în Mesopotamia), astfel că grefarea culturală e justificabilă, însă trebuie să ţinem seama că poveşti precum cea despre Adam şi Eva nu erau în niciun caz limitate la tradiţia iudaică. Din acest punct de vedere, viaţa şi relevanţa lor istorică sunt discutate pe larg în cartea Genesis of the Grail Kings.
Alte versiuni ale relatării biblice privindu-i pe Adam şi Eva pot fi întâlnite în scrierile grecilor, sirienilor, egiptenilor, sumerienilor şi abisinienilor (anticii etiopieni). Unele dintre ele amintesc despre prima soţie a lui Adam, Lilith, înainte ca el să fie cucerit de Eva. Lilith era servitoarea lui Şekinah şi l-a părăsit pe Adam fiindcă acesta încerca s-o domine. Fugind spre Marea Roşie, ea strigă: „De ce ar trebui să stau eu sub tine? Sunt egala ta!” Un basorelief sumerian în teracotă (datând din aproximativ 2000 î.Hr.) o înfăţişează pe Lilith înaripată şi goală, stând pe spinarea a doi lei şi ţinând în mâini bastoanele şi inelele înţelepciunii şi dominaţiei divine. Deşi nu era o zeiţă în sensul tradiţional al termenului, se considera că spiritul ei întrupat înflorise în cea mai îndrăgită amantă a lui Solomon, regina din Saba. În cartea sacră a mandeenilor din Irak, Lilith este descrisă ca Fiica Lumii Subterane şi în decursul istoriei, până în prezent, a reprezentat etica fundamentală a oportunităţii feminine.
Când israeliţii s-au întors din Babilon în Ierusalim, primele cinci cărţi ale lui Moise au fost unificate sub forma Torei (Legea). Restul Vechiului Testament a fost păstrat separat. Vreme de secole, a fost privit cu diverse grade de veneraţie şi suspiciune, dar în timp Cartea Profeţilor a devenit semnificativă îndeosebi pentru cimentarea moştenirii iudaice. Principalul motiv de ezitare era acela că, deşi iudeii erau consideraţi poporul ales al lui Dumnezeu, Iehova nu îi tratase tocmai cu blândeţe. Era Domnul lor tribal atotputernic şi îi făgăduise patriarhului, Avraam, să-i aşeze mai presus de toate celelalte popoare; cu toate acestea, se confruntaseră numai cu războaie, foamete, exiluri şi captivităţi! Pentru a domoli nemulţumirea crescândă a iudeilor, Cartea Profeţilor reitera făgăduiala lui Iehova, anunţând venirea unui Mesia, un preot sau un împărat uns, care avea să slujească poporul, ducându-l spre mântuire.
Profeţia a fost suficientă pentru a asigura reconstruirea Templului lui Solomon şi a Zidului Ierusalimului, dar nu a apărut niciun salvator mesianic. Vechiul Testament se încheie în acest punct, în secolul al IV-lea î.Hr. Stirpea lui David a continuat, fără a domni însă. Apoi, 300 de ani mai târziu, a început un nou capitol al istoriei sale suverane, când urmaşul revoluţionar al lui Iuda a păşit cu îndrăzneală în prim-plan. Era Isus Nazarineanul, regele de jure al Ierusalimului.

Moştenirea lui Mesia

Noul Testament reia firul povestirii începând din ultimii ani înainte de Hristos. Dar perioada intermediară, dintre cele două mari cărţi ale Bibliei, a avut o importanţă uriaşă, fiindcă a conturat scena politică pe care urma să-şi facă intrarea aşteptatul Mesia.
Noua eră a început odată cu accederea la putere a lui Alexandru cel Mare, care l-a înfrânt pe împăratul perşilor, Darius, în anul 333 î.Hr. Distrugând oraşul Tyr din Fenicia, Alexandru a înaintat pe teritoriul egiptean şi a pus bazele Alexandriei. Controlul deplin asupra imensului Imperiu Persan i-a permis să înainteze spre Babilon şi mai departe spre răsărit, până ce a cucerit în final Punjabul. După moartea sa prematură, în 323 î.Hr., generalii săi au preluat conducerea. Ptolemeu Soter a devenit guvernatorul Egiptului, lui Seleucos i-a revenit Babilonul, iar Antigonus a venit la putere în Grecia şi Macedonia. Înainte de sfârşitul secolului, Palestina era şi ea inclusă în Imperiul Alexandrin.
O nouă forţă prindea contur în acea vreme în Europa: Roma republicană. În anul 2b4 î.Hr., romanii i-au detronat pe conducătorii cartaginezi ai Siciliei, cucerind totodată Corsica şi Sardinia. Marele general cartaginez Hannibal a ripostat capturând Saguntum (în Spania actuală) şi a trecut cu trupele sale Alpii, dar a fost oprit de romani la Zama. În acelaşi timp, Antioh al III-lea (descendent al generalului macedonean Seleucos) a devenit regele Siriei. În 198 î.Hr., Antioh se eliberase de influenţa egipteană şi devenise „stăpânul” Palestinei. Fiul său, Antioh al IV-lea Epifanos, a ocupat Ierusalimul – fapt care a iscat imediat revolta iudeilor, sub conducerea preotului asmoneu, Iuda Macabeul. Acesta a fost ucis în luptă, dar macabeii au obţinut independenţa israeliţilor în 142 î.Hr.
În continuare, armatele romane au distrus Cartagina şi au format o nouă provincie: Africa de Nord Romană. Campanii armate ulterioare au adus sub stăpânirea romană Macedonia, Grecia şi Asia Mică. Dar Roma era frământată de dispute, deoarece războaiele cartagineze (sau punice) îi ruinaseră pe ţărani, îmbogăţindu-i pe nobili, care îşi construiseră proprietăţi impunătoare folosind munca sclavilor. Liderul democrat Tiberius Graccus a propus în 133 î.Hr. Unele reforme agrare, dar a fost asasinat de reprezentanţii Senatului. Fratele lui a preluat cauza ţăranilor, fiind şi el ucis, iar conducerea taberei democrate i-a revenit comandantului militar Gaius Marius.
În 107 î.Hr., Gaius Marius era deja consul. Senatul îşi găsise însă susţinătorul în persoana lui Lucius Cornelius Sulla, care în cele din urmă i-a luat locul lui Marius şi a devenit dictator în anul 82 î.Hr. A urmat un teribil regim al terorii, până ce generalul şi politicianul democrat Caius Iulius Caesar, care se bucura de popularitate, a fost ales consul în 63 î.Hr.
În acelaşi an, legiunile romane au intrat pe Pământul Sfânt, frământat deja de lupte sectare. Fariseii, care respectau străvechile legi iudaice stricte, protestau împotriva culturii elene, mai liberale. Astfel însă, se ridicau totodată împotriva castei preoţeşti a saducheilor, iar ca urmare a acestui mediu lipsit de stabilitate politică, regiunea devenise vulnerabilă la invazii. Sesizând acest prilej, sub conducerea lui Gnaeus Pompeius Magnus (Pompei cel Mare), romanii au cucerit Iudeea şi au pus stăpânire pe Ierusalim, după ce anexaseră Siria şi restul Palestinei.
Între timp, ierarhia la Roma trecea prin propriile tulburări. Iulius Caesar, Pompei şi Crasus au format primul triumvirat care a preluat puterea, dar acesta a avut de suferit când Caesar a fost trimis în Galia, iar Crasus a plecat să supravegheze situaţia din Ierusalim. În absenţa lor, Pompei a schimbat tabăra politică, părăsindu-i pe democraţi în favoarea aristocraţilor republicani. În consecinţă, la întoarcerea lui Caesar, a izbucnit războiul civil. Caesar a învins la Pharsalos, în Grecia, şi a dobândit controlul total asupra provinciilor imperiale atunci când Pompei a fugit în Egipt.
Până în acel moment, Cleopatra a VII-a deţinuse puterea în Egipt împreună cu fratele ei, Ptolemeu al XIII-lea. Dar Caesar a plecat spre Alexandria, unde a conspirat cu Cleopatra, iar aceasta a aranjat asasinarea fratelui ei, astfel că a rămas singură la putere. Caesar şi-a continuat campaniile militare în Asia Mică şi în nordul Africii, însă la revenirea în Roma, în anul 44 î.Hr., a fost ucis de republicani, de Idele lui martie. Nepotul său, Caius Octavianus, a format un al doilea triumvirat cu generalul Marcus Antonius şi omul politic Marcus Lepidus. Octavianus şi Marcus Antonius i-au învins pe principalii asasini ai lui Caesar, Brutus şi Cassius, la Philippi, în Macedonia. Antonius şi-a părăsit soţia, pe Octavia, sora lui Octavianus, şi s-a căsătorit cu Cleopatra, drept care Octavianus a declarat război Egiptului şi a ieşit victorios în bătălia de la Actium. În urma înfrângerii, Antonius şi Cleopatra s-au sinucis.
Palestina era formată în acea vreme din trei provincii distincte: Galileea în nord, Iudeea în sud şi Samaria între ele. Caesar îl instalase pe Antipater din Idumaea în funcţia de procurator al Iudeii, fiul acestuia, Irod, fiind guvernatorul Galileii. La scurt timp Antipater a fost ucis, iar Irod s-a văzut chemat la Roma pentru a fi numit rege al Iudeii.
Pentru majoritatea supuşilor săi, Irod era un uzurpator arab. Se convertise la o formă de iudaism, însă nu era urmaş al lui David. În practică, autoritatea lui se limita la Galileea, dat fiind că Iudeea era guvernată de fapt de procuratorul roman al Cezareei. În consecinţă, regimul politic era unul extrem de dur şi, pentru a sili populaţia să se supună, 3000 de oameni au fost crucificaţi în urma unor procese sumare. Taxele impuse erau uriaşe, tortura devenise ceva obişnuit, iar rata sinuciderilor în rândul iudeilor crescuse alarmant.
Acesta era mediul social şi politic în care s-a născut Isus – un climat de opresiune, controlat de o monarhie de paie susţinută de o forţă de ocupaţie extrem de bine organizată. Evreii îl aşteptau cu disperare pe făgăduitul Mesia („Cel Uns”, de la verbul iudaic maisach, a unge), dar nimeni nu se gândea la el ca la o fiinţă de origine divină. Oamenii voiau un eliberator, care să-i scoată de sub dominaţia stăpânitorilor romani. Printre celebrele Manuscrise de la Marea Moartă, textul intitulat Legea războiului prezintă strategia bătăliei finale, numindu-l pe Mesia comandant militar suprem al lui Israel.

Manuscrise şi tratate

Manuscrisele de la Marea Moartă sunt astăzi cele mai utile instrumente în încercarea de a înţelege cultura iudaică din epoca anterioară evangheliilor; pergamentele au fost descoperite întâmplător în 1947. Un păstor beduin, Mohammed ed-Di’b, îşi căuta o capră pierdută în grotele de la Qumran, nu departe de Ierihon, când a găsit o serie de vase înalte din lut. Arheologii chemaţi la faţa locului au început excavaţiile, nu numai la Qumran, ci şi în apropiere, la Murabba’at şi Mird, în Iudeea. Astfel au fost descoperite multe alte vase din lut, în unsprezece grote. Împreună, vasele adăposteau circa 500 de manuscrise în ebraică şi aramaică, iar printre ele se aflau scrieri din Vechiul Testament şi documente cu date comunitare, unele dintre tradiţii datând din 250 î.Hr. Manuscrisele fuseseră ascunse în cursul revoltei iudeilor împotriva Romei (între anii 66 şi 70 d.Hr.) şi de atunci rămăseseră neştiute. În cartea lui Ieremia din Vechiul Testament (32:14) se menţionează, profetic: „Aşa vorbeşte Domnul Savaot… Ia zapisele acestea… şi pune într-un vas de lut, ca să stea acolo multe zile”.
Printre cele mai importante texte, Manuscrisul aramei constituie o listă de inventar şi specifică locul cimitirului din Valea Kedron şi al tezaurelor din Ierusalim. Manuscrisul Legea războiului prezintă o descriere amănunţită a tacticii şi strategiei militare. Manualul disciplinei detaliază practica legală şi juridică, dar şi ritualurile obişnuite, menţionând importanţa unui Consiliu al celor Doisprezece numit pentru a păstra credinţa în regiune. Fascinantul manuscris Habacuc Pesher oferă un comentariu asupra personalităţilor vremii şi a evenimentelor care au marcat epoca. O altă lucrare este o carte completă a lui Isaia care, măsurând circa nouă metri, este cel mai lung manuscris, fiind cu secole mai vechi decât orice exemplar cunoscut al unei cărţi din Vechiul Testament.
O altă descoperire importantă din vremea postevanghelică fusese făcută în Egipt cu doi ani înaintea celei de la Qumran. În decembrie 1945, doi fraţi, Mohammed şi Khalifah Ali, săpau în căutare de îngrăşăminte într-un cimitir din apropierea oraşului Nag Hammadi, când au găsit un vas mare, sigilat, în care se aflau treisprezece cărţi legate în piele. Foile de papirus conţineau texte scrise în tradiţia care avea să fie numită mai târziu gnostică (de inspiraţie ezoterică). Lucrări în esenţă creştine, dar cu tonuri iudaice, au devenit cunoscute sub titulatura generică de Arhiva de la Nag Hammadi.
Cărţile erau scrise în străvechea limbă coptă a Egiptului din perioada creştină timpurie. Muzeul Copt din Cairo a afirmat că erau, în realitate, copii ale unor lucrări mult mai vechi, scrise în greacă. Într-adevăr, s-a constatat că unele texte au origini foarte vechi, încorporând tradiţii anterioare anului 50 d.Hr. Între cele cincizeci şi două de broşuri distincte se află diverse texte religioase şi unele evanghelii anterior necunoscute. Acestea conturează un mediu socio-politic mult diferit de cel descris în Biblie. Oraşele Sodoma şi Gomora, spre exemplu, nu sunt prezentate ca sălaşuri ale desfrâului şi ticăloşiei, fiind mai degrabă centre ale învăţăturii şi cunoaşterii. De asemenea – şi mai relevant pentru noi – textele descriu o lume în care Isus oferă propria versiune a răstignirii şi în care relaţia sa cu Maria Magdalena capătă aspecte noi şi interesante.


Secretele codurilor scrise

Săpăturile de la Qumran au scos la iveală relicve care datau din jurul anului 3500 î.Hr.; pe atunci (în Epoca Bronzului), acolo se afla o tabără de beduini. Perioada de ocupaţie a început, se pare, în circa 130 î.Hr. Cronicile iudeilor amintesc de un cutremur violent în Iudeea în anul 31 î.Hr., iar acest fapt este confirmat la Qumran de o pauză între două perioade distincte de locuire a zonei. în conformitate cu Manuscrisul aramei, vechiul Qumran se numea Sekhakha.
Cea de-a doua perioadă rezidenţială a început în timpul domniei lui Irod cel Mare (cca 37-4 î.Hr.). Irod era un arab din Idumaea, numit rege al Iudeii de autorităţile romane, care preluaseră controlul asupra regiunii în vremea lui Iulius Caesar. Pe lângă dovezile furnizate de manuscrise, în aşezarea de la Qumran au fost găsite o serie de monede datând dintr-o perioadă cuprinsă între domnia asmoneului Ioan Hyrcanus (135-104 î.Hr.) până la revolta iudeilor din 66-70 d.Hr.
Tulburările din 168 î.Hr., în cadrul cărora la putere a venit casta preoţească a macabeilor asmonei, a fost provocată în mare parte de o mişcare a regelui Antioh al IV-lea Epifanos din Siria, care impusese comunităţii iudaice un sistem de venerare de tip elen. Macabeii au resfinţit templul mai târziu, dar cu tot succesul obţinut de iudei împotriva lui Antioh, răul social intern fusese deja comis, deoarece campania militară impusese desfăşurarea luptelor inclusiv în ziua de Sabat. Un nucleu de credincioşi iudei ultrastricţi numiţi Hasidim (cei pioşi) s-a opus cu vehemenţă acestui lucru şi, când macabeii au preluat controlul şi şi-au impus propriul rege şi mare preot în Ierusalim, pe lângă faptul că şi-au exprimat opoziţia, cei din Hasidim au părăsit oraşul în masă şi şi-au format o comunitate proprie, „pură”, în sălbăticia din apropiere, la Qumran. Lucrările de construcţie au început în circa 130 î.Hr.
Multe relicve din acea vreme au fost descoperite între timp şi, în anii 1950, la Qumran au fost scoase la lumină mai mult de o mie de morminte. A fost descoperit, de asemenea, un vast complex monahal din a doua perioadă rezidenţială, cu săli de întrunire, bănci de ghips, un bazin de apă uriaş şi un labirint de conducte pentru apă. În sala scribilor se aflau recipiente pentru cerneală şi resturi ale meselor pe care fuseseră aşezate manuscrisele – unele de aproximativ cinci metri lungime. Arheologii şi specialiştii au confirmat că aşezarea iniţială a fost distrusă de cutremur, fiind reconstruită de esenieni în ultima parte a perioadei lui Irod. Esenienii constituiau una dintre cele trei secte filosofice iudaice majore (celelalte două fiind fariseii şi saducheii).
La Qumran au fost găsite multe manuscrise biblice, din cărţi precum Facerea, Ieşirea, Deuteonomul, Isaia, Iov etc. În plus, există comentarii asupra unor texte, diverse documente de tip legal şi consemnări. Printre ele se află unele dintre cele mai vechi scrieri descoperite până în prezent, care preced toate textele din care a fost tradusă Biblia în forma ei tradiţională. De un interes aparte sunt unele comentarii biblice redactate de scribi în aşa fel încât să coreleze textele din Vechiul Testament cu evenimentele istorice din epoca respectivă. O astfel de corelare este observabilă mai cu seamă în comentariile cărturarilor asupra Psalmilor şi asupra unor cărţi profetice ca Naum, Habacuc şi Osea. Tehnica folosită pentru a stabili corespondenţa între scrieri precum acestea din Vechiul Testament cu epoca Noului Testament s-a bazat pe utilizarea „cunoaşterii eshatologice” – o formă de reprezentare codificată care implică termeni şi fragmente tradiţionale, cărora le-au fost atribuite semnificaţii aparte, relevante pentru puterea de înţelegere a oamenilor vremii. Aceste semnificaţii erau menite să fie sesizate doar de cei care cunoşteau codul folosit.
Esenienii erau învăţaţi să utilizeze acest cod alegoric, care apare în textele evangheliilor în legătură cu parabolele însoţite de expresia „cei care au urechi de auzit să audă”. Când se refereau la romani, de exemplu, cărturarii foloseau termenul Kittim – nume care se referă aparent la oamenii de pe ţărmul Mediteranei, dar care era utilizat şi pentru a-i desemna pe anticii chaldeeni, pe care Vechiul Testament îi descrie ca „popor turbat şi iute, care străbate întinderi mari de ţări, ca să pună mâna pe locuinţe care nu sunt ale lui“(Habacuc 1:6). Esenienii au preluat acest termen vechi şi l-au folosit în scrierile lor, iar cititorii în cunoştinţă de cauză ştiau că, întotdeauna, Kittim se referea la romani.
Pentru ca evangheliile să nu poată fi înţelese de romani, erau astfel structurate încât să aibă două niveluri de semnificaţii (scriptură evanghelică la suprafaţă şi informaţie politică sub aceasta), iar mesajele atent direcţionate se bazau în general pe coduri de substituţie alcătuite de cărturari. Codurile au rămas însă greu de înţeles până la recenta publicare a unora dintre Manuscrisele de la Marea Moartă. Abia după aceea, descifrarea tehnicii de criptare a facilitat o mai bună înţelegere a informaţiilor de ordin politic ascunse în textul evangheliilor. Cele mai susţinute eforturi în acest sens au fost făcute de reputatul teolog dr. Barbara Thiering, conferenţiar la Universitatea Sydney din anul 1967.
Dr. Thiering explică în termeni foarte simpli codul. Isus, spre exemplu, era numit „cuvântul lui Dumnezeu”. Astfel, un fragment aparent banal precum cel din 2 Timotei 2:9, „Cuvântul lui Dumnezeu nu se leagă”, ar fi fost imediat înţeles ca referindu-se la Isus – în acest caz însemnând că Isus nu era închis. În mod similar, împăratul roman era numit Leul. A fi „salvat din gura leului”, prin urmare. Însemna a scăpa din mâinile împăratului sau ale reprezentanţilor săi.
Studierea manuscriselor – printre acestea Pesharium, Manualul disciplinei, Legea comunităţii şi Liturghia angelică – a relevat existenţa unui număr considerabil de asemenea definiţii codate şi pseudonime, anterior greşit interpretate sau considerate ca nefiind importante. Spre exemplu, termenul „săracii” nu-i desemna pe cei afectaţi de sărăcie şi lipsiţi de privilegii, ci pe cei iniţiaţi de la nivelurile mai înalte ale comunităţii, care din acest motiv fuseseră nevoiţi să renunţe la averea şi la bunurile lor pământeşti. „Cei mulţi” era o sintagmă folosită pentru liderul comunităţii de celibatari, „gloata” îl desemna pe tetrarh (guvernator), iar „mulţimile” făceau aluzie la consiliul aflat la putere. Novicii din cadrul structurii religioase erau numiţi „copii”. Tema doctrinară a comunităţii era cunoscută sub numele „Calea”, iar cei care îi urmau principiile erau Copiii Luminii.
Termenul „leproşi” era adesea folosit pentru a-i desemna pe cei neiniţiaţi sau pe cei repudiaţi de comunitate. „Orbii” erau cei care nu porniseră pe Cale şi deci nu puteau vedea Lumina. Astfel, textele în care se menţionează „vindecarea orbilor” sau „tămăduirea unui lepros” se referă de fapt la procesul de convertire la Cale. Renunţarea la excomunicare era descrisă ca „ridicare din morţi” (o sintagmă de o importanţă aparte, la care vom reveni mai târziu). Termenul „necurat” îi desemna de obicei pe cei necircumcişi, din neamuri, în vreme ce „bolnavi” erau cei aflaţi în dizgraţia clerului ori a populaţiei.
Astfel de informaţii ascunse în textul Noului Testament aveau o relevanţă considerabilă în vremea în care au fost scrise, păstrându-şi şi astăzi importanţa. Metodele de disimulare a adevăratelor înţelesuri cuprindeau alegoria, simbolismul, metafora, comparaţia, definiţiile sectare şi pseudonimele. Pentru cei care „aveau urechi de auzit”, semnificaţia era însă limpede.
Există forme similare de jargon şi în multe dintre limbile moderne, aşa cum exista un vocabular ezoteric în epoca Noului Testament: un limbaj care includea nori, oi, peşti, pâini, turturele şi cămile. Toate aceste categorii erau pertinente, fiindcă se refereau la oameni, aşa cum se referă azi termeni ca boi, rechini, măgari sau javre. Obişnuim să numim vedetele dintr-un domeniu „stele”, iar ecranul televizorului „sticlă”, gândiţi-vă deci ce ar înţelege peste 2000 de ani un cititor nefamiliarizat cu acest jargon din fraza „Stelele muzicii au apărut pe sticlă”.
În plus, unii dintre termenii ezoterici din Noul Testament nu descriau doar statutul social al unor persoane, ci erau titluri cu o relevanţă deosebită pentru tradiţia Vechiului Testament. Doctrina pe care comunitatea o considera farul ei călăuzitor era Lumina, ea fiind reprezentată de o triadă înaltă (respectiv preotul, împăratul şi profetul), care deţinea titlurile simbolice de Putere, Împărăţie şi Glorie. În structura patriarhală a clerului, Tatăl era puterea supremă, „subalternii” săi direcţi fiind Fiul şi Duhul.

Armagedonul

Unele dintre cele mai importante texte non-biblice din vremea Noului Testament au fost păstrate în scrierile lui Flavius Josephus. Lucrările sale, Antichităţi iudaice şi Războiul iudaic, au fost scrise dintr-o perspectivă personală, dat fiind că autorul lor era comandantul militar al apărării Galileii în timpul revoltei iudeilor din secolul I d.Hr.
Josephus subliniază că esenienii erau versaţi în arta vindecării, cunoştinţele lor în domeniul plantelor şi pietrelor tămăduitoare provenind de la antici. Este posibil ca termenul „esenian” să se refere la această cunoaştere, deoarece cuvântul aramaic asayya însemna medic, corespunzând grecescului essenoi.
O credinţă fundamentală a esenienilor era aceea că universul cuprindea două spirite cardinale: Lumina şi Întunericul. Lumina reprezenta adevărul şi dreptatea, iar Întunericul întruchipa răul şi perversiunea. Echilibrul celor două în cosmos era stabilit de mişcările cereşti, iar oamenii aveau fiecare anumite proporţii din ambele spirite, în funcţie de circumstanţele planetare ale naşterii lor. Lupta cosmică dintre Lumină şi Întuneric era astfel perpetuată în cadrul omenirii, între o persoană şi alta: unele conţineau relativ mai multă Lumină, iar altele mai mult Întuneric.
Dumnezeu era considerat a fi conducătorul suprem peste cele două spirite cardinale, dar pentru a găsi Calea spre Lumină trebuia urmat un drum lung şi dificil, al conflictului. Drumul se încheia cu o bătălie finală între cele două forţe, la Vremea Dreptăţii, numită mai târziu Ziua Judecăţii. Se credea că, pe măsură ce acest moment se apropia, forţele Întunericului vor deveni mai puternice, în cursul unei Perioade de Ispitire. Cei care urmau Calea Luminii sperau să evite apropiata judecată cu formula „Şi nu ne duce pe noi în ispită, ci ne izbăveşte de cel rău”.
Prin tradiţie, Spiritul Întunericului era identificat cu Belial (Nimicnicie), ale cărui progenituri (Deuteronomul 13:13) venerau alţi zei decât pe Iehova. Spiritul Luminii era susţinut de o ierarhie, fiind simbolizat prin intermediul sfeşnicului cu şapte braţe, Menora. În vremea regilor davidici, preotul saducheu era considerat principalul promotor al Luminii.
Dar, aşa cum Spiritul Luminii îşi avea reprezentantul pe Pământ, cel al Întunericului îl avea şi el pe al său. Acesta era şeful cărturarilor, al cărui rol era acela de a asigura o opoziţie formală în cadrul structurii ierarhice. Una dintre principalele responsabilităţi ale Prinţului Întunericului era aceea de a testa femeile iniţiate în domeniul celibatului, iar în acest sens avea titlul iudaic de Satan (Acuzator). În greacă, termenul echivalent era Diabolos (Agresor) – originea cuvântului „diavol” în multe dintre limbile moderne. (Funcţia lui Satan semăna oarecum cu cea de avocat al diavolului, care testează istoricul personal al potenţialilor candidaţi la canonizare în Biserica Romano-Catolică.).
În cartea Apocalipsei (16:16), marea bătălie finală dintre Lumină şi Întuneric (între bine şi rău), este prevăzută a avea loc la Armagedon (Har Megiddo: Înălţimile Megiddo), un câmp de bătălie palestinian important din punct de vedere istoric, unde o fortăreaţă militară străjuia câmpia Israel, la sud de dealurile Galileii. Manuscrisul războiului descrie în detaliu viitoarea luptă dintre Copiii Luminii şi Fiii Întunericului. Triburile lui Israel vor lupta de o parte, iar Kittim (romanii) şi diversele facţiuni, de cealaltă. În contextul acestui război teribil, nicăieri nu se menţionează însă nimic despre un omnipotent Satan; un astfel de simbol mistic nu deţinea niciun rol în percepţia comunităţii eseniene cu privire la Judecata de Apoi. Conflictul era, din punctul lor de vedere, o chestiune strict pământească, între Lumina reprezentată de Israel şi Întunericul Romei imperiale.
Mult mai târziu, noţiunile esenţiale aflate la baza acestui concept străvechi au fost preluate şi adaptate de Biserica Creştină în formare. Lupta simbolică de la Har Megiddo a fost extrasă din contextul şi localizarea ei specifică şi reaplicată la scară mondială, Roma (anterior Întunericul) uzurpând locul Luminii. Pentru ca oficialităţile catolice să-şi poată prelua locul de frunte, s-a decretat în mod strategic că Ziua Judecăţii încă nu venise. Celor care aveau să se supună noilor principii ale Bisericii Romano-Catolice li se făgăduia accesul în Împărăţia Cerurilor. Astfel, vechiul fort de la Har Megiddo a fost investit cu accente supranaturale, însuşi termenul Armagedon căpătând teribile rezonante apocaliptice, care implicau sfârşitul cutremurător al lumii, unica modalitate de salvare fiind supunerea absolută în faţa Bisericii de la Roma. Din acest punct de vedere, s-a dovedit a fi una dintre cele mai ingenioase manevre politice din istoria mondială.



Isus, fiul omului

Naşterea virgină

Evangheliile cuprinse în Noul Testament sunt scrise într-un stil întâlnit şi în alte tipuri de literatură. Metoda lor constructivă nu a fost însă rezultatul unei întâmplări, fiindcă toate aveau un ţel comun şi rolul lor nu era acela de a relata fapte istorice. Scopul urmărit de evanghelii era acela de a transmite un mesaj evanghelic (din greacă, eu-aggelos – a aduce veşti bune). Evanghelia după Marcu a fost scrisă la Roma, în jurul anului 66 d.Hr. Clement din Alexanderia, un cleric din secolul al II-lea d.Hr., a confirmat că textul a apărut într-o perioadă în care iudeii se revoltaseră împotriva ocupanţilor romani şi erau crucificaţi cu miile. Prin urmare, autorul textului era nevoit să vegheze la propria siguranţă şi deci nu putea prezenta un document cu tonuri antiromane evidente; misiunea lui era aceea de a răspândi vestea cea bună, nu să atragă condamnarea ei. Evanghelia după Marcu era un mesaj de susţinere frăţească, o promisiune de salvare independentă pentru cei supuşi dominaţiei romane. O asemenea făgăduială de mântuire avea darul de a oferi speranţă poporului şi de a mai reduce tensiunea resimţită de guvernanţi, al căror jug era greu resimţit pe întregul teritoriu al imperiului.
Evanghelia după Marcu a devenit apoi sursă de inspiraţie pentru cele alcătuite de Matei şi Luca, autori care au preluat tema şi au extins-o. Din acest motiv, aceste trei texte au fost numite generic evanghelii sinoptice (din greacă, syn-optikos – [a vedea] cu aceiaşi ochi), deşi din multe puncte de vedere nu sunt identice.
Evanghelia după Ioan se deosebeşte de acestea trei ca stil, conţinut şi concept, fiind influenţată de tradiţiile unei anumite secte. Totuşi, modul în care prezintă povestea lui Isus este departe de a fi naiv şi, în consecinţă, are propriii adepţi, care i-au păstrat caracterul aparte, comparativ cu cel al evangheliilor sinoptice. Ioan include mici detalii care nu apar în niciunul dintre celelalte texte – un factor care i-a determinat pe mulţi exegeţi să afirme că este, în termeni generali, o mărturie istorică mai corectă.
Prima evanghelie publicată, cea după Marcu, nu aminteşte nimic despre naşterea dintr-o fecioară. Evangheliile după Matei şi Luca o aduc în scenă cu grade diferite de emfază, dar la Ioan este, din nou, ignorată. De aceea, în trecut, la fel ca acum, clericii şi exegeţii s-au văzut confruntaţi cu dificultatea de a analiza un material inconsecvent şi, drept urmare, au fost nevoiţi să aleagă dintr-o serie de documente care, pe alocuri, sunt foarte sumare. În consecinţă, din fiecare evanghelie au fost extrase fragmente sau pasaje, astfel că a fost alcătuită o nouă pseudoevanghelie. Învăţăceilor li se spune simplu că „Biblia afirmă aceasta” sau că „Biblia afirmă cealaltă.” Atunci când studiază despre Imaculata Concepţiune, sunt trimişi la Evangheliile după Matei şi Luca. Când învaţă despre alte aspecte, sunt îndrumaţi către evanghelia sau evangheliile corespunzătoare, ca şi cum la origine toate ar fi fost capitole ale aceleiaşi lucrări generale – ceea ce, desigur, este fals.
În decursul secolelor, diverse speculaţii pe tema conţinutului biblic au devenit interpretări şi au fost stabilite ca dogmă de Biserică. Doctrinele nou-apărute au fost integrate în societate ca şi când ar fi fost realităţi incontestabile. În biserici şi la orele de religie din şcoli, rareori li se explică enoriaşilor sau elevilor că Matei spune că Maria era fecioară, dar Marcu nu precizează acest lucru; sau că Luca menţionează ieslea în care a fost aşezat micul Isus, în vreme ce alte evanghelii n-o fac; sau că nicio evanghelie nu pomeneşte ceva despre staulul care a devenit o parte integrantă din tradiţia populară. Iar învăţăturile selective de acest tip se aplică nu doar naşterii de la Bethlehem, ci multor altor evenimente din viaţa lui Isus. Copiilor creştini li se spune o poveste bine periată, o poveste care a extras cele mai plăcute aspecte din fiecare evanghelie şi le-a combinat într-un basm frumos, pe care nimeni nu l-a scris vreodată.
Ideea Imaculatei Concepţiuni se află la baza tradiţiei creştine ortodoxe. Şi totuşi, este menţionată doar în două dintre cele patru evanghelii, şi nicăieri altundeva în Noul Testament. În Matei 1:18-25 putem citi:

Iar naşterea lui Iisus Hristos aşa a fost: Maria, mama Lui, fiind logodită cu Iosif, fără să fi fost ei înainte împreună, s-a aflat având în pântece de la Duhul Sfânt.
Iosif, logodnicul ei, drept fiind şi nevrând s-o vădească, a voit s-o lase în ascuns.
Şi cugetând el acestea, iată îngerul Domnului i s-a arătat în vis, grăind: Iosife, fiul lui David, nu te teme a lua pe Maria, logodnica ta, că ce s-a zămislit într-însa este de la Duhul Sfânt
Ea va naşte Fiu şi vei chema numele Lui: Iisus, căci El va mântui poporul Său de păcatele lor.
Acestea toate s-au făcut ca să se împlinească ceea ce s-a zis de Domnul prin prorocul care zice:
„Iată, Fecioara va avea în pântece şi va naşte Fiu şi vor chema numele Lui Emanuel, care se tâlcuieşte: Cu noi este Dumnezeu”.

Prorocul la care se referă fragmentul este Isaia, care în 735 î.Hr., când Ierusalimul era ameninţat de Siria, striga către regele Ahaz: „Ascultaţi voi cei din casa lui David! … Iată, fecioara va lua în pântece şi va naşte fiu şi vor chema numele lui Emanuel” (Isaia 7:13-14). Dar nu există aici nimic care să sugereze că Isaia prorocea naşterea lui Isus, cu mai bine de 700 de ani mai târziu. O asemenea revelaţie anacronică nu i-ar fi servit prea mult lui Ahaz, în ceasul lui de nevoie. La fel ca atâtea alte fragmente din Noul Testament, şi acesta ilustrează modul în care evenimente descrise în evanghelii au fost interpretate adesea astfel încât să corespundă unor profeţii ambigue.
În plus, modul în care oamenii obişnuiţi înţeleg textul evangheliei se bazează pe numeroase alte concepţii eronate. Termenul semitic tradus prin „fecioară” este almah, care în realitate nu înseamnă altceva decât „tânără femeie”. Cuvântul care desemnează o tânără virgină este de fapt bethulah. În latină, termenul virgo înseamnă, simplu, „nemăritată”, iar pentru a denota ceea ce se înţelege astăzi prin termenul „virgină” ar trebui să fie însoţit de adjectivul intacta (adică virgo intacta), care denotă lipsa de experienţă sexuală.
Virginitatea fizică atribuită Mariei devine chiar mai puţin credibilă în relaţie cu afirmaţia dogmatică din catolicism conform căreia ea a rămas „fecioară pentru totdeauna”. Nu este un secret că Maria a avut şi alţi copii, aşa cum o confirmă toate evangheliile: „Au nu este Acesta fiul teslarului? Au nu se numeşte mama Lui Maria şi fraţii Lui: Iacov şi Iosif şi Simon şi Iuda?” (Matei 13:55). Atât în Luca 2:7, cât şi în Matei 1:25, Isus este numit „fiul ei cel întâi născut”. Citatul de mai sus, din Matei, îl descrie pe Isus ca fiind „fiul teslarului” (adică al lui Iosif), iar Luca 2:27 se referă în mod limpede la Iosif şi Maria ca „părinţii” lui Isus. Atât Matei 13:56, cât şi Marcu 6:3 sugerează că Isus a avut şi surori.
Portretizarea lui Isus ca fiu al tâmplarului este un alt exemplu al modului în care un vocabular ulterior a determinat interpretarea greşită a semnificaţiei originale. Nu este vorba de o traducere eronată deliberată, dar arată că unele cuvinte-rădăcină vechi, ebraice şi aramaice, incluse în texte greceşti, nu au echivalente directe în alte limbi. Termenul tradus prin „tâmplar” are sensul mult mai cuprinzător al sintagmei din greaca antică ho tekton, care este o redare a cuvântului semitic naggar. Aşa cum a subliniat specialistul în culturi semitice dr. Geza Vermes, acest termen descriptiv ar putea fi aplicat unui meşteşugar, însă mai probabil defineşte un învăţat sau un învăţător; în niciun caz însă nu-l identifică pe Iosif ca un lucrător în lemn. Mai exact, îl defineşte ca un om talentat, un om învăţat, care-şi stăpâneşte bine meseria. De fapt, o traducere mai corectă a sintagmei ho tekton trimite la un Maestru Meşteşugar sau la un Maestru al Meşteşugului – un termen utilizat şi astăzi în francmasoneria modernă.
În mod similar, afirmaţia din Luca în conformitate cu care copilul Isus ar fi fost aşezat într-o iesle a dus la formarea unui întreg concept al naşterii într-un staul, cu gama sa variată de animale participante. Dar această imagine nu are nicio bază: în niciuna dintre evangheliile originale sau autorizate nu se menţionează nimic despre un staul. De fapt, în Matei 2:11 se precizează clar că pruncul Isus se afla într-o casă: „Au intrat în casă, au văzut Pruncul cu Maria, mama Lui, s-au aruncat cu faţa la pământ şi I s-au închinat”.
Merită de asemenea remarcat că termenii folosiţi în Luca 2:7 sugerează că Isus era aşezat într-un staul fiindcă nu mai erau camere „în casa de poposire”, nu „la casa de poposire”, aşa cum este des citat, în mod greşit (fără a mai ţine seama de faptul că în regiune nu existau case de poposire sau hanuri). Autorul şi biograful A.N. Wilson precizează însă că textul original în greacă (din care a fost tradus Noul Testament) afirmă de fapt „nu era topos în kataluma“– adică „nu era loc în cameră”. În realitate, era un lucru obişnuit ca staulele (locul unde mâncau animalele) să fie folosite ca înlocuitor de pătuţuri sau leagăne.

Cununia dinastică

În conformitate cu Evrei 7:14, Isus făcea parte din tribul lui Iuda. Este deci evident că era urmaş al regelui David. Scripturile spun, de asemenea, că Isus era nazarinean, dar aceasta nu înseamnă că provenea din oraşul Nazareth. Deşi Luca 2:29 sugerează că familia lui Iosif era originară din Nazareth, termenul nazarinean (sau nazaritean) avea o conotaţie strict sectară, fără nicio legătură cu localizarea geografică.
În Faptele Apostolilor 24:5, Sfântul Pavel este adus în faţa guvernatorului Cezareei, sub acuzaţia de instigare la revoltă religioasă: „Căci am aflat pe omul acesta ca o ciumă şi urzitor de răzvrătiri printre toţi iudeii din lume, fiind căpetenia eresului nazarinenilor”. Termenul arab pentru creştini este Nasrani, iar Coranul se referă la ei numindu-i Nasara sau Nazara. Aceste variante derivă din ebraică, de la substantivul plural Nozrim ce provine din descrierea Nazrie ha-Brit (Păstrătorii Chivotului), referitoare la comunitatea esenienilor de la Qumran, de pe malul Mării Moarte.
De fapt, este încă subiect de dispută dacă aşezarea Nazareth exista deja în timpul vieţii lui Isus, fiindcă nu apare pe niciuna dintre hărţile contemporane, nici în cărţi, cronici, documente sau înregistrări militare din perioada respectivă, fie ele romane sau locale. Nici chiar Sfântul Pavel, care descrie în epistolele sale multe dintre activităţile lui Isus, nu face nicio aluzie la Nazareth. Aşa stând lucrurile, orice referire la Nazareth în traducerile evangheliilor trebuie considerată incorectă, derivând dintr-o interpretare greşită a termenului „nazarinean”. După dovezile de care dispunem în prezent, Nazarethul (care nu apare în Talmud) nu era demn de remarcat înainte de distrugerea romană a Ierusalimului în anul 70 d.Hr., mult după răstignirea lui Isus.
Ioan Botezătorul şi fratele lui Isus, Iacov, erau amândoi nazarineni, dar originea termenului sectarian mai vechi, nazaritean, poate fi urmărită până la personajele Vechiului Testament, Samson şi Samuel. Nazaritenii erau persoane ascetice, legate prin jurăminte stricte pe perioade predeterminate, aşa cum se specifică în Numeri 6:2-21. În epoca evangheliilor, nazaritenii erau asociaţi cu comunitatea esenienilor de la Qumran – mediul în care trăiau Iosif şi Maria. Comunitatea respecta anumite reguli stricte în relaţie cu mariajul dinastic, aşa că problema pretinsei virginităţi a Mariei trebuie tratată în acest context specific.
Atât în Matei 1:18, cât şi în Luca 2:5 se precizează că Maria era „logodită” cu Isus, în continuare ea fiind numită „soţia” lui. Aşa cum s-a constatat, termenul „logodită” nu avea conotaţia de astăzi, referindu-se de fapt la mariajul contractual. Dar în ce circumstanţe ar fi o femeie măritată virgină? Pentru a răspunde la această întrebare, trebuie să ne întoarcem la termenul semitic original, almah – cel care a fost tradus „virgină” (de la virgo) şi considerat, incorect, ca însemnând virgo intacta.
Aşa cum am văzut, sensul real al termenului almah era „tânără femeie” (fără conotaţii sexuale). Astfel, era perfect posibil ca Maria să fie în acelaşi timp şi almah, şi soţia lui Iosif. Să vedem încă o dată cum relatează Matei că, atunci când a aflat de sarcina Mariei, Iosif a trebuit să hotărască dacă o va alunga sau nu. Era, desigur, cât se poate de firesc ca o femeie căsătorită să rămână însărcinată, dar nu şi în cazul Mariei.
Ca soţie a unui moştenitor dinastic, Maria ar fi trebuit să se supună unor reguli aplicabile descendenţei mesianice (unse) precum cea a regelui David sau a preotului Ţadoc. În realitate, Maria se afla într-o perioadă „de probă”, ca femeie măritată în cadrul ierarhiei dinastice (o perioadă a căsătoriei în care relaţiile sexuale erau interzise), iar Iosif ar fi avut motive de stânjeneală dacă s-ar fi descoperit că soţia lui era gravidă. Situaţia a fost rezolvată atunci când un preot de rang înalt din neamul lui Abiatar (desemnat Gavriil) şi-a dat aprobarea.
Din vremea regelui David, dinastia lui Abiatar (2 Samuel 20:25) a fost instaurată în ierarhia marilor preoţi. Linia genealogică a lui Ţadoc era cea mai înaltă în rangul preoţesc, cea a lui Abiatar aflându-se imediat în urma ei. Pe lângă reglementările clerice tradiţionale, esenienii au păstrat şi numele arhanghelilor din Vechiul Testament în cadrul structurii lor de conducere. În acest sens, preotul din linia lui Ţadoc era totodată şi arhanghelul Mihail, iar urmaşul lui Abiatar (oricare ar fi fost numele lui) era considerat arhanghelul Gavriil. Fiind subordonat lui Ţadoc/Mihail (Domnul: „ca lui Dumnezeu”), Abiatar/Gavriil era totodată Îngerul Domnului (trimisul lui Mihail/Ţadoc). Acest sistem angelic este detaliat în cartea lui 1-Enoh 4:9, în vreme ce Manuscrisul războiului 9:15-17 precizează ordinea îngerească a rangurilor preoţeşti în epoca evangheliilor.
În textul lui Luca, sarcina Mariei este acceptată graţie intervenţiei arhanghelului Gavriil, care i-a afirmat cauzele divine. Acest moment este cunoscut ca Buna Vestire, dar nu era atât o chestiune de vestire, cât mai degrabă de validare.
Înainte de naşterea lui Isus, Mare Țadoc (Mihail) era Zaharia. Soţia lui era Elisaveta, verişoara Mariei, iar secondantul lui, Abiatar (Gavriil), era Simeon Esenianul. El i-a dat Mariei acceptul pentru sarcină, deşi ea şi Iosif încălcaseră regulile mariajului dinastic.
Este evident că aceste reglementări dinastice nu erau chestiuni banale şi difereau în mod evident de normele maritale iudaice. Parametrii de funcţionare erau explicit definiţi, dictând un stil de viaţă celibatară, cu excepţia unor intervaluri bine stabilite pentru procreare. La trei luni după ceremonia nupţială, un Prim Mariaj era stabilit să înceapă în luna septembrie. După acest moment erau permise relaţiile fizice, dar numai în prima jumătate a lui decembrie. Acest lucru era menit să asigure faptul că o eventuală naştere mesianică va avea loc în luna septembrie, a reconcilierii. Dacă soţia nu rămânea însărcinată, relaţiile intime erau suspendate până în următoarea lună decembrie şi aşa mai departe.
Odată ce soţia concepea, era oficiat un al Doilea Mariaj, pentru a legaliza căsătoria. Mireasa era considerată încă almah, până la finalizarea celui de-al Doilea Mariaj care, după spusele lui Flavius Josephus, nu era niciodată celebrat înainte de luna a treia de sarcină. Această amânare avea rolul de a lua în calcul posibilitatea unui avort spontan. Astfel, al Doilea Mariaj avea loc în luna martie. Motivul pentru care căsătoria deplină nu era oficiată înainte de graviditate era acela de a-i permite moştenitorului dinastic să-şi schimbe în mod legal consoarta, dacă prima se dovedea infertilă.
În cazul lui Iosif şi al Mariei, se pare că regulile mariajului dinastic fuseseră încălcate, dar fiind că Isus s-a născut într-un moment nepotrivit al anului (duminică, 1 martie, anul 7 î. Hr.). Prin urmare, uniunea sexuală trebuie să se fi produs cu şase luni înaintea lunii permise, decembrie, în iunie anul 8 î. Hr. — cam în perioada logodnei iniţiale – cu circa trei luni înainte de Primul Mariaj din septembrie. Şi astfel s-a întâmplat că Maria nu numai că a conceput ca almah, dar a şi născut tot ca almah. Înainte de al Doilea Mariaj.
Odată ce sarcina neautorizată a Mariei a fost confirmată, Iosif putea alege dacă să accepte sau nu ceremonia celui de-al Doilea Mariaj. Pentru a evita ruşinea, ar fi putut s-o plaseze pe Maria în custodie monastică („s-o lase în ascuns”, aşa cum se specifică în Matei 1:19), astfel încât copilul să fie crescut de preoţi.
Dar dacă copilul era băiat, ar fi fost primul născut al lui Iosif în succesiunea dinastică. Nu ar fi fost deci înţelept să fie crescut ca un orfan anonim, lăsând ca un eventual frate mai mic al său să-i ia locul în cadrul genealogiei davidice. Copilul încă nenăscut al Mariei şi al lui Iosif avea o importanţă aparte şi necesita un tratament deosebit, ca o excepţie de la regula generală. Prin urmare, arhanghelul Gavriil a fost de acord ca, în balanţă aflându-se o moştenire sacră, Iosif să continue cu ceremonia celui de-al Doilea Mariaj: „că ce s-a zămislit într-însa este de la Duhul Sfânt” (Matei 1:20).
După acordarea acestei dispense, regulile normale urmau să fie aplicate din nou, cea mai importantă fiind cea care stipula că nu este permis contactul fizic între soţ şi soţie o perioadă anume după naştere: „Când deşteptându-se din somn Iosif a făcut precum i-a poruncit îngerul Domnului şi a luat la el pe logodnica sa. Şi fără să fi cunoscut-o pe ea Iosif, Maria a născut pe Fiul său Cel Unul-Născut, Căruia i-a pus numele Isus.” (Matei 1:24-25). Autorii evangheliilor n-au mai avut de făcut altceva decât să învăluie întregul episod într-o perdea de mister, iar acest lucru a fost posibil graţie profeţiilor lui Isaia, din Vechiul Testament.

Descendenţii regelui David

Oricât de ciudat ar părea, Evanghelia după Marcu (din care s-au inspirat atât Matei, cât şi Luca) nu menţionează nimic despre naşterea lui Isus. În Ioan 7:42 se face aluzie la naşterea de la Bethlehem, dar nu ca la un eveniment misterios. Şi nu există nicio referire la faptul că, la conceperea copilului, Maria ar fi fost virgină. De fapt, Evanghelia după Ioan se referă doar la ascendenţa davidică a lui Isus: „Nu zice Scriptura că Hristosul are să vină din sămânţa lui David şi din satul Bethlehem, unde era David?” Chiar şi Evanghelia după Matei, care afirmă ideea de Imaculată Concepţiune, începe cu cuvintele: „Cartea neamului lui Isus Hristos, fiul lui David, fiul lui Avraam”.
Epistola lui Pavel către Romani 1:3-4 se referă la „Fiul Său, Cel născut din sămânţa lui David, după trup, Care a fost rânduit Fiu al lui Dumnezeu întru putere”. De asemenea, în Marcu 10:47 şi Matei 22:42, Isus este numit „fiul lui David”. În Faptele Apostolilor 2:30, referindu-se la regele David, Petru îl numeşte pe Isus „rodul coapselor lui”.
Ţinând seama de toate aceste lucruri, trebuie să spunem că divinitatea lui Isus este portretizată la modul figurativ, în vreme ce originea sa umană, din regele David („după carne”), este frecvent afirmată ca fapt real. Isus, pe de altă parte, se referea în general la el însuşi cu sintagma Fiul Omului (de pildă, în Matei 16:13). Când a fost întrebat de Marele Preot dacă era într-adevăr Fiul lui Dumnezeu, el a răspuns: „Tu ai zis” – adică preotul o spusese, nu el însuşi (Matei 26:63-64). În Luca 22:70, Isus răspunde în termeni identici: „Au zis iar ei toţi: Aşadar Tu eşti Fiul lui Dumnezeu? Şi El a zis către ei: «Voi ziceţi că Eu sunt.»”

Disputa mesianică

Una dintre principalele probleme ale lui Isus era aceea că se născuse pe fondul unei controverse privind legitimitatea sau ilegitimitatea sa. Din acest motiv, Maria şi Iosif l-au dus la Simeon, Gavriil, pentru a-i conferi legitimitatea Legii (Luca 2:25-35). În ciuda acestei acţiuni a părinţilor săi, răspunsul primit a fost unul incert, iar iudeii s-au polarizat în două tabere conflictuale, pe tema statutului său legal în cadrul descendenţei regale. Isus fusese conceput în perioada incorectă din an şi se născuse înainte ca uniunea matrimonială a lui Iosif cu Maria să fi fost consfinţită prin intermediul celui de-al Doilea Mariaj. Şase ani mai târziu, fratele lui, Iacov, s-a născut respectând toate regulile mariajului dinastic, iar legitimitatea sa era indiscutabilă. Astfel, fiecare facţiune avea propriul Mesia pe care să-l susţină.
Eleniştii (iudei occidentalizaţi) susţineau că Isus era Hristosul de drept (în greacă, Christos înseamnă rege), în vreme ce iudeii ortodocşi afirmau că tronul revenea de fapt lui Iacov. Disputa a continuat mulţi ani, dar în 23 d.Hr., Iosif (tatăl ambilor „candidaţi”) a murit şi astfel a devenit imperativă rezolvarea într-un fel sau altul a diferendului.
Conform tradiţiei străvechi, regii davidici erau aliaţi cu preoţii dinastici din linia lui Ţadoc, iar preotul-Ţadoc în vremea respectivă era chiar rudă cu Isus: Ioan Botezătorul, care devenise cunoscut în 26 d.Hr., odată cu sosirea la putere a guvernatorului roman Pilat din Pont. Ioan Botezătorul era de orientare iudaică ortodoxă, în vreme ce Isus era elenist. Astfel, Ioan îl susţinea pe Iacov, deşi îl recunoştea pe Isus ca legitim şi îl botezase în apa Iordanului. Ca urmare a atitudinii Botezătorului, Isus şi-a dat seama că trebuie să adopte o poziţie fermă fiindcă, dacă perspectiva reafirmării regatului iudeu avea să prindă contur, el risca să piardă în faţa fratelui său, Iacov. În consecinţă, a hotărât să-şi formeze propria tabără organizată de susţinători, una care să nu respecte nicio politică socială convenţională. Viziunea lui era una limpede şi directă, pe baza logicii care afirma că o naţiune iudee dezbinată nu va putea înfrânge niciodată puternicul Imperiu Roman. Dar şi-a dat seama totodată că, dacă vor continua să rămână separaţi de celelalte popoare – neamurile –, iudeii nu-şi vor putea împlini idealul niciodată. Ambiţia lui Isus pentru regatul lui Israel era aceea a unei societăţi armonioase, integrate, însă inflexibilitatea iudeilor care ţineau cu stricteţe la principiile tradiţionale îl frustra teribil.
Isus cunoştea bine profeţia conform căreia un Mesia avea să aducă salvarea poporului iudeu şi ştia cu câtă disperare era acesta aşteptat. Ioan Botezătorul era prea ascetic pentru a se potrivi rolului. Iacov, pe de altă parte, nu se străduia deloc să-şi netezească drumul, mulţumindu-se să se ştie susţinut de Botezător şi de marele preot Caiafa. Şi astfel, de pe o poziţie anterior retrasă, Isus a păşit în atenţia publică, hotărând că poporul îl va avea pe Mesia atât de dorit. La urma urmei, era primul născut al tatălui său, indiferent ce spuneau preoţii şi politicienii contestatari. În scurtă vreme îşi adunase discipolii, îi numise pe cei doisprezece apostoli (delegaţi) şi îşi începuse activitatea. În acest fel, spera la o lume în care să nu existe discriminări în funcţie de clasă socială, convingeri sau avere, promovând un ideal al slujirii monarhice care avea să-şi lase amprenta asupra vremii.






Începutul misiunii

Cine erau apostolii?

În Ciuda modestiei sale aparente, prea puţine sunt dovezile în sprijinul unei imagini pacifiste sau blânde a lui Isus. Ştia bine că misiunea sa îl va face nepopular în ochii autorităţilor. Nu numai romanii vor fi pe urmele lui, ci şi propriul organism de conducere al iudeilor, puternicul Sinedriu. Şi totuşi, Isus şi-a făcut debutul cum se cuvine, afirmând de la bun început: „Nu socotiţi că am venit să aduc pace pe pământ; n-am venit să aduc pace, ci sabie” (Matei 10:34).
În asemenea circumstanţe, pare ciudat că un grup de oameni obişnuiţi, muncitori, au renunţat la traiul lor pentru a se alătura unui lider care declara: „Veţi fi urâţi de toţi pentru numele Meu“(Matei 10:22). Nu exista pe atunci un creştinism oficial care să poată fi propovăduit, iar Isus nu promitea nici câştiguri materiale, nici apreciere publică. Şi totuşi, evangheliile afirmă că cei recrutaţi de el au renunţat de bunăvoie la slujbele pe care le aveau şi l-au urmat orbeşte, în necunoscut, pentru a deveni „pescari de oameni”. Cine erau deci aceşti misterioşi apostoli? Există ceva în codurile scriptice de la Qumran care să poată fi aplicat acestor texte pentru ca identităţile şi obiectivele apostolilor să devină mai clare?
În Luca (6:13 şi 10:1) ni se spune că Isus a numit în total optzeci şi doi de discipoli; pe şaptezeci i-a trimis să propovăduiască, iar ceilalţi doisprezece – apostolii – formau nucleul apropiaţilor săi. Pentru cititorii Bibliei nu este un secret că apostolii erau înarmaţi, deşi la orele de religie din şcoală suntem învăţaţi altceva. Isus a avut grijă de posibilităţile lor de luptă chiar de la începutul campaniei, spunând: „cel ce nu are sabie, să-şi vândă hainele şi să-şi cumpere” (Luca 22:36). Toate cele patru evanghelii din Noul Testament sunt de acord că Simon a fost primul „recrut”; trei dintre ele îl menţionează şi pe fratele acestuia, Andrei. Dar între Evanghelia după Ioan şi evangheliile sinoptice există un dezacord referitor la locul exact în care a avut loc această recrutare – la Marea Galileii (Lacul Ghenezaret), unde cei doi fraţi îşi reparau plasele de pescuit, sau la un ritual baptismal de la Bethabara, dincolo de Iordan. Relatările diferă şi în privinţa celor prezenţi în momentul respectiv. În Ioan 1:28-43 ni se spune că Ioan Botezătorul era acolo, în vreme ce Marcu 1:14-18 afirmă că totul s-a întâmplat în vreme ce Botezătorul era în închisoare.
Evanghelia după Ioan este, neîndoielnic, mai corectă din acest punct de vedere, fiindcă primii ucenici i s-au alăturat lui Isus în martie 29 d.Hr. În Antichităţi iudaice, Flavius Josephus din Galileea (născut în 37 d.Hr.) afirmă că Isus şi-a început propovăduirea în al cincisprezecelea an al domniei lui Tiberius Caesar – adică în anul 29 d.Hr. Ioan Botezătorul a fost discreditat un an mai târziu, în martie 30 d.Hr. (în conformitate cu Ioan 3:24), şi a fost executat de succesorul lui Irod cel Mare, Irod Antipa, în septembrie 31 d.Hr.
În Luca 5:11 este relatată povestea atragerii lui Simon, la fel ca în Evanghelia după Marcu, dar nu se face referire la Andrei. Următorii în scenă sunt Iacov şi Ioan, fiii lui Zebedei. Marcu şi Luca afirmă apoi că Isus l-a chemat pe Levi. În Matei însă, următorul ucenic nu este Levi, ci Matei. În Evanghelia după Ioan, unul dintre recruţii de început este Filip, despre care se spune că provine din Betsaida, oraşul de origine al lui Simon şi Andrei. La rândul lui, Filip îl aduce pe Natanail din Cana şi, din acest moment, nu se mai precizează nimic cu privire la următorii apostoli individual.
Aflăm însă că Isus şi-a strâns ucenicii în jurul lui şi dintre ei a ales doisprezece delegaţi personali. Aici ies la iveală o serie de anomalii. Levi dispare, la fel ca Natanail, dar apare Matei. În Evangheliile după Matei şi Marcu apare printre cei doisprezece şi numele lui Tadeu Lebeu, inexistent în celelalte, dar în Luca şi în Faptele Apostolilor este amintit printre cei doisprezece Iuda, fratele lui Iacov, care nu mai este menţionat nicăieri altundeva în acest context. În Matei şi în Marcu, pe de altă parte, ni se face cunoştinţă cu Simon Canaanitul, numit în Luca şi în Faptele Apostolilor Simon Zelotul.
Marcu povesteşte că Isus i-a schimbat numele fratelui lui Andrei din Simon în Petru, la un moment dat după ce l-a întâlnit, dar Matei şi Luca sugerează că el avea deja acest al doilea nume. De la Ioan aflam că Simon şi Andrei erau fiii lui Iona şi că Isus se referea la Iacov şi Ioan (fiii lui Zebedei) numindu-i Boanerghes, sau Fiii Tunetului. În Marcu şi Luca, Levi vameşul este menţionat ca „fiu al lui Alfeu”, iar printre ultimii recruţi se află Iacov, un alt fiu al lui Alfeu. Toma, un apostol prezent în mod constant în evanghelii, este numit, în Ioan şi în Faptele Apostolilor, Didymus (Geamănul). Pe lângă aceştia, mai sunt Filip, Bartolomeu şi Iuda Iscarioteanul, fiecare dintre ei fiind menţionat de autorii tuturor evangheliilor.
Este limpede că apostolii nu erau nişte altruişti aidoma oilor din turmă, care au renunţat la tot pentru a se alătura unui tămăduitor charismatic (chiar dacă acesta provenea dintr-o familie regală). Perspectivele lui Isus erau incerte şi, la momentul respectiv, încă nu-şi crease o reputaţie de divinitate. Este deci evident că din evanghelii lipseşte ceva esenţial. Dat fiind însă că au fost în aşa fel redactate, încât să nu provoace suspiciuni în rândul stăpânitorilor romani, o mare parte din conţinutul lor a fost formulat într-un limbaj ezoteric, pentru un public care ştia să citească printre rânduri.
De multe ori, atenţia ne este atrasă asupra unor pasaje prin cuvintele „Cine are urechi de auzit să audă“(de pildă, în Marcu 4:9). Din acest punct de vedere, pătrundem acum în lumea codurilor scriptice ale Noului Testament şi, deschizând o uşă spre apostoli, vom înţelege mai bine rolul politic extraordinar al lui Isus ca descendent mesianic al regelui David.

Iacov și Ioan

Isus se referea la Iacov şi Ioan (fiii lui Zebedei) folosind termenul descriptiv Boanerghes din limba greacă, însemnând Fiii Tunetului (Marcu 3:17). Acesta este un exemplu de informaţie criptică, destinată iniţiaţilor. Tunetul şi Fulgerul erau titlurile unor oficiali de rang înalt din cadrul Sanctuarului şi derivau din numele fenomenelor atmosferice de pe Muntele Sinai, descrise în Ieşirea 19:16, când tunetele şi fulgerele brăzdau muntele, iar Moise a părăsit tabăra şi a urcat pentru a-l întâlni pe Iehova. Sanctuarul era emblematic pentru tabernacul (Ieşirea 25:8), iar cel esenian se afla la mânăstirea din Mird, la 13 km sud-est de Ierusalim, odinioară locul unei fortăreţe a asmoneilor.
Omul numit de Isus Tunetul era Ionatan Anna, fiul lui Ananus, mare preot saducheu între anii 6 şi 15 d.Hr. Ionatan (nume care înseamnă „Iehova dăduse”) era cunoscut şi ca Natanail (Darul lui Dumnezeu), cele două fiind în esenţă acelaşi nume. Corespondentul şi rivalul său politic, Fulgerul, era Simon Magul (numit şi Zebedei sau Zebadia, ceea ce înseamnă „Iehova a dat”), influentul lider al magilor samariteni. În evanghelii este mai bine cunoscut ca Simon Canaanitul sau Simon Zelotul.
Prin urmare, erau Iacov şi Ioan fiii Tunetului (Ionatan Anna) sau ai Fulgerului (Zebedei/Simon Magul)? Erau ai amândurora – nu prin naştere, ci prin numire. Ca Boanerghes, Iacov şi Ioan erau fiii spirituali (secondanţi) ai preoţilor Ananus; totodată, erau instruiţi de Simon, care era menit să deţină cea mai înaltă funcţie patriarhală, aceea de Părinte al comunităţii.
Astfel, avem în faţă o cu totul altă imagine a prestigiului social al apostolilor. Chiar şi Iacov şi Ioan, care sunt descrişi ca „pescari”, se dovedesc a fi membri proeminenţi ai societăţii elenistice. Dar de ce au fost ei prezentaţi (împreună cu Simon-Petru şi Andrei) în contextul bărcilor de pescari? Aici intră în scenă relatarea lui Ioan, pentru că pescuitul simbolic constituia o parte tradiţională a ritualului baptismal.
Non-iudeii (neamurile) care doreau să se alăture triburilor iudaice puteau lua parte la botez, dar nu puteau fi ei înşişi botezaţi în apă. Deşi îi însoţeau în mare pe cei care urmau a primi botezul, le era permis să primească binecuvântarea preoţilor doar după ce erau urcaţi la bordul vaselor în plase mari pescăreşti. Preoţii care oficiau botezul erau numiţi „pescari”. Iacov şi Ioan fuseseră amândoi declaraţi pescari, dar Simon-Petru şi Andrei se aflau printre cei care aruncau plasele de pescuit (pescuitori). Ca o aluzie la acest „post“cu caracter mai pronunţat liberal le-a făgăduit Isus promovarea canonică, spunându-le „Vă voi face pescari de oameni“(Marcu 1:17).
Este evident că apostolii nu erau un grup dezlânat de adepţi pioşi, ci un influent Consiliu al celor Doisprezece, sub conducerea liderului suprem, Isus Hristosul. Abia mult mai târziu, titulatura sa regală, Isus Hristos (Isus Regele) a început să fie greşit folosită, ca şi când ar fi fost un nume propriu, de drept. Este bine să ne amintim că Manualul disciplinei de la Qumran descrie importanţa Consiliului celor Doisprezece pentru păstrarea credinţei în ţară.

Simon Zelotul

Simon Magul (sau Zebedei) era liderul Magilor Manasseh de Vest, o castă preoţească de filosofi samariteni care susţineau legitimitatea lui Isus. Trimişii lor (cei trei magi) au fost cei care s-au închinat pruncului Isus ia Bethlehem. Simon era un desăvârşit om de scenă, manuscrisele referitoare la viaţa lui amintind de cosmologie, magnetism natural, levitaţie şi psihokinezie. Era un recunoscut susţinător al războiului împotriva Romei şi, drept urmare, era supranumit Simon Kananites (în greacă, „fanaticul”) – termen care mai târziu a fost greşit tradus prin Simon Canaanitul.
Ca apostol al lui Isus, Simon deţinea neîndoielnic cel mai înalt statut social, dar era totodată şi un aprig comandant zelot, fiind adesea numit Simon Zelotes (Zelotul). Zeloţii erau luptători pentru libertate hotărâţi să se răzbune pe romanii care le furaseră moştenirea şi le cotropiseră teritoriul. Pentru autorităţile romane însă, zeloţii erau simpli lestai (bandiţi).
Deja vedem că apostolii aveau o identitate mult mai reliefată decât sugerează imaginea lor tradiţională, dar scopul lor rămâne acelaşi a-i susţine şi a-i apăra pe defavorizaţii din ţara lor, ei făcând parte din clasele superioare. Majoritatea aveau pregătire de preoţi, vindecători şi învăţători; îşi foloseau aptitudinile de tămăduire şi se puteau afişa ca oratori plini de înţelepciune şi bunăvoinţă.

Iuda Iscarioteanul

Un alt lider naţionalist de renume era Iuda, liderul cărturarilor. Manuscrisele de la Marea Moartă au fost redactate sub patronajul său şi sub cel al predecesorului, aprigul Iuda din Galileea, fondatorul mişcării zelote. În plus, apostolul Iuda era liderul tribal al castei Manasseh de Est şi comandant militar la Qumran. Romanii îi găsiseră o poreclă; pentru ei, el era luda Sicarius (sica era un pumnal curbat). Forma greacă a acestui supranume era Sikariotes (omul cu pumnalul), iar transcrierea greşită Sicariote a dus cu timpul, prin cumularea altor greşeli, la forma Iscarioteanul. Deşi plasat întotdeauna la urma înşiruirii de apostoli, Iuda Sicariote îl avea deasupra sa, ierarhic vorbind, doar pe Simon Zelotul.

Tadeu, Iacov şi Matei

Lebeu Tadeu este descris ca „fiu al lui Alfeu” şi este numit Iuda (Theuda) în două dintre evanghelii. Era un influent lider al comunităţii şi totodată comandant zelot. Vreme de mai bine de cincisprezece ani începând din anul 9 î.Hr., Tadeu fusese conducătorul unui ordin ascetic, Therapeutate, care apăruse în timpul ocupaţiei egiptene la Qumran. Tadeu era un aliat al lui Iosif, tatăl lui Isus, şi a luat parte la revolta populară împotriva lui Pilat din Pont, în anul 32 d.Hr.
Iacov, despre care se spune că era un alt „fiu al lui Alfeu”, era de fapt Ionatan Anna, liderul partidei Tunetului. Numele Iacov trimitea la funcţia patriarhală a lui Ionatan. Aşa cum numele îngerilor şi ale arhanghelilor erau preluate de înalţii preoţi, la fel se întâmpla cu numele patriarhale iudaice, atribuite bătrânilor comunităţii. În fruntea lor se afla un triumvirat desemnat de oficiali, celor trei fiindu-le atribuite titulaturile Avraam, Isaac şi Iacov. Din acest punct de vedere, Ionatan Anna era patriarhul Iacov al momentului respectiv.
În ceea ce-l priveşte pe Matei (numit şi Levi), şi el este descris ca „fiu al lui Alfeu”. De fapt, el era Matei Anna (fratele lui Ionatan) – care avea să devină mare preot în 42 d.Hr., până când a fost destituit de Irod Agripa I. Matei era activ implicat în promovarea activităţii lui Isus şi a susţinut redactarea evangheliei care îi poartă numele. Ca succesor al lui Ionatan, era principalul preot levit şi deţinea titlul de Levi. Era, de asemenea, vameş (colector de taxe în Ierusalim), responsabil cu strângerea impozitelor de la iudeii din diasporă, care locuiau în afara ţării natale, dar erau datori să plătească taxe. Veniturile din Asia Mică erau strânse de leviţi şi depuse în trezoreria din Ierusalim: „Şi plecând Iisus de acolo, a văzut un om care şedea la vamă, cu numele Matei” (Matei 9:9). În mod similar, „Şi după aceasta a ieşit şi a văzut un vameş, cu numele Levi” (Luca 5:27).
Tadeu, Iacov şi Matei (Levi) sunt descrişi toţi ca fiind „fii ai lui Alfeu”, dar nu erau fraţi între ei. La fel ca pretutindeni altundeva, termenul „fiu” este utilizat pentru a desemna poziţia de secondant. Formularea „al lui Alfeu” nu implica relaţia cu o persoană sau un loc, ci însemna, simplu, „ca succesor”.

Filip, Bartolomeu şi Toma

Aşa cum indică Ioan 1:45-49, Filip era asociat cu Ionatan Anna (numit şi Nataniel). Prozelit circumcis, Filip era liderul Ordinului lui Sem. Evanghelia după Filip, în coptă, îi poartă numele. Bartolomeu (numit şi Ioan Marcu) era tovarăşul politic şi evanghelic al lui Filip; era liderul prozeliţilor şi un oficial al influentei comunităţi egiptene de tămăduitori Therapeutate de la Qumran.
Evangheliile oferă puţine detalii despre Toma, dar el era unul dintre cei mai influenţi evanghelişti creştini, propovăduind în Siria, Persia şi India. În cele din urmă a fost ucis la Mylapore, în apropiere de Madras. Toma (iniţial prinţul moştenitor Filip) s-a născut în familia lui Irod, dar şi-a pierdut moştenirea când mama lui, Mariamne a II-a, a fost repudiată de regele Irod după ce a încercat să-l asasineze. Fratele vitreg al lui Filip, Irod Antipa, a devenit mai târziu tetrarhul Galileii. În batjocură, populaţia îl asemăna pe prinţul Filip cu Esau – fiul lui Isaac care şi-a pierdut dreptul de prim-născut şi binecuvântarea tatălui său în favoarea fratelui geamăn Iacov (Facerea 25-27) – şi îl numea Teoma (termenul aramaic pentru „geamăn”); în greacă, numele a devenit Toma, fiind uneori tradus Didymus (care înseamnă tot „geamăn”).

Simon-Petru şi Andrei

Vorbim în continuare despre cei doi apostoli adesea consideraţi cei mai importanţi dintre cei doisprezece, şi totuşi aici i-am lăsat la urmă. De fapt, ordinea în care am discutat despre ei este inversă faţă de cea din evanghelii. Motivul? Personaje ca Simon Zelotul, Iuda Sicariote şi Tadeu erau mult mai puternice decât sugerează locul pe care li-l conferă tradiţia. Dar nu din întâmplare au dispus autorii evangheliilor numele aşa cum au făcut-o; în acest fel ei au îndepărtat atenţia romanilor de la apostolii aflaţi în prim-planul vieţii publice.
Prin urmare, listele apostolice încep de obicei cu cei mai puţin influenţi membri, Simon-Petru şi Andrei, care erau esenieni de rând, fără nicio funcţie publică. Fiind „pescuitori”, nu „pescari”, rolul lor în cadrul ritualului baptismal era unul destinat strict profanilor; în sarcina lor se aflau plasele, dar ei nu îndeplineau nicio funcţie preoţească (nu acordau binecuvântări), aşa cum făceau „pescarii” ca Iacov şi Ioan.
Cu toate acestea, lipsa unei funcţii publice în cazul lui Simon-Petru şi Andrei era preţioasă pentru Isus; astfel, cei doi îi erau mai la îndemână decât alţii care aveau funcţii legislative ori religioase. În consecinţă, Simon-Petru a devenit mâna lui dreaptă, supranumele Cephas (Piatră) indicând o anume masivitate a sa. În Evanghelia după Toma din arhiva de la Nag Hammadi, Isus îl numeşte pe Simon-Petru „păzitorul” său, fiind pentru el – putem presupune echivalentul unui bodyguard de astăzi. După ce şi-a pierdut soţia, Simon-Petru a devenit un fervent evanghelist şi, în ciuda unor dezacorduri cu Isus, a devenit principalul propovăduitor al evangheliei la Roma. În cele din urmă a fost martirizat, fiind crucificat în timpul persecuţiilor la care i-a supus împăratul Nero pe creştini.

Preoţi şi îngeri

Am amintit deja că ierarhia îngerească era păstrată şi oglindită în cea preoţească a comunităţii din Qumran, astfel că preotul cu cel mai înalt rang era nu numai urmaşul lui Ţadoc, ci şi al arhanghelului Mihail. Titulatura lui era deci Mihail-Ţadoc (Melhisedec). Al doilea în ordine ierarhică era Abiatar, totodată arhanghelul Gavriil. În continuare vom arunca o privire mai atentă asupra ierarhiei îngereşti, care ne va permite la rândul ei să înţelegem mai bine statutul social al apostolilor. În acest context, diverse practici tradiţionale (atât preoţeşti, cât şi patriarhale) vor fi clarificate, aruncând o nouă lumină asupra miracolelor făcute de Isus.
Primul lucru pe care trebuie să-l remarcăm este acela că termenul „înger” nu are în el nimic spiritual sau eteric. În greacă, aggelos (frecvent transcris ca angelos, în latină angelus) însemna doar „mesager”. Astfel, un înger al Domnului nu era altceva decât un trimis, un mesager sau, mai corect, un ambasador al lui Dumnezeu. Arhanghelul era un ambasador cleric de cel mai înalt rang (prefixul „arhi” însemnând „peste”, ca în arhiduce sau arhiepiscop).
În Vechiul Testament sunt descrise două tipuri de îngeri, cei mai mulţi dintre ei acţionând aidoma oamenilor obişnuiţi – de exemplu, în Facerea 19:1-3, când doi îngeri s-au oprit la casa lui Lot şi (el) „Le-a gătit mâncare, Le-a copt azimi şi au mâncat”. Majoritatea îngerilor din Vechiul Testament aparţin acestei categorii simple, precum cel care a întâlnit-o pe soţia lui Avraam, Agar, lângă fântână, cel care l-a oprit pe măgarul lui Balaam, cel care a vorbit cu Manoah şi cu soţia lui, sau cel care a stat sub stejar cu Ghedeon.
Îngerii aparţinând unei alte categorii par a fi mai mult decât nişte simpli mesageri, având înspăimântătoare puteri distructive. Acest tip de îngeri apare în 1 Cronici 21:14-16: „Dumnezeu a trimis un înger la Ierusalim, ca să-l nimicească… ţinând în mână sabia scoasă şi întoarsă împotriva Ierusalimului.” Alţi îngeri sunt descrişi ca folosind săbii, dar nicăieri nu se spune despre ei că ar avea caracter divin şi niciun text nu face aluzie la aripile graţioase cu care sunt adesea portretizaţi. Acestea au fost „inventate” de pictori şi de sculptori, pentru a simboliza transcendenţa spirituală a îngerilor şi situarea lor deasupra lumii obişnuite.
Astfel ajungem la o altă categorie de fenomene înfricoşătoare menţionate în Vechiul Testament, despre care se spune că se ridicau în aer prin mijloace mecanice. Niciodată nu sunt numite îngeri şi de cele mai multe ori au roţi, ca în Daniel 7:9: „Tronul său, flăcări de foc; roţile lui, foc arzător”. În Isaia 6:1-2 există o relatare similară a unui tron aerian: „Serafimii stăteau înaintea Lui fiecare având şase aripi”. Un alt fragment asemănător apare în Ezechiel 1, unde întregul scenariu – redat pe larg – corespunde în întregime celorlalte, cu tot cu roţi, foc şi cercuri rotitoare, zgomotoase.
Lăsând Biblia la o parte, un tratat antic din Alexandria secolului al III-lea, intitulat Originea, relatează despre nemuritoarea Sophia şi despre conducătorul Sabaoth, care „au făurit un mare tron pe un car cu patru feţe numit heruvim… Şi pe acel tron a făurit el alţi serafimi în formă de balaur”. Este interesant să remarcăm că în Facerea 3:24 se spune că Domnul a pus nişte heruvimi (care sau tronuri mobile) şi o sabie învăpăiată să apere Grădina Raiului.
Heruvimii apar şi într-o antică scriere greacă intitulată Esenţa conducătorilor, care se referă la Conducătorii întregului şi la crearea lui Adam. Şi aici este menţionat Sabaoth şi carul său ceresc, heruvim. Un vehicul similar apare în 2 Regi 2:11, când Ilie este ridicat într-un car de foc, iar descrieri ale unui fenomen similar sunt întâlnite în Epopeea lui Gilgameş, text sumerian, originar din biblica Mesopotamia, astăzi pe teritoriul Irakului.
Nu ne-am propus în această carte să examinăm motivele şi cauzele acestor fenomene, ci doar să le reprezentăm aşa cum apar ele în textele antice. Cert însă este faptul că aceste care zburătoare (heruvimi) şi serafimii (auxiliari în formă de balaur) însoţitori nu au fost niciodată, în nicio sursă, descrişi ca având înfăţişare umană, aşa cum erau întotdeauna îngerii. Dogma creştină a autorităţilor de mai târziu ale Bisericii Romane a fost cea care a transformat heruvimii şi serafimii în copiii bucălaţi pe care-i cunoaştem astăzi.
În ciuda acestor descrieri spectaculoase din Vechiul Testament, îngerii din Noul Testament erau toţi, fără excepţie, bărbaţi, iar „numirile” lor în funcţiile angelice se făcea strict dinastic. Cartea lui Enoh (al şaselea patriarh după Adam) a fost scrisă în secolul al II-lea î.Hr. Şi prevestea o revenire la putere a dinastiilor mesianice, prezentând totodată regulile de stabilire a ierarhiei preoţeşti. Scrierea pornea de la premisa că şefii dinastici trebuie să poarte numele îngerilor şi arhanghelilor tradiţionali, care să le denote rangul şi poziţia.
În zilele regelui David din Vechiul Testament, preoţii seniori erau Ţadoc, Abiatar şi Levi (în ordinea precedenţei). Esenienii de la Qumran şi-au păstrat moştenirea preoţească folosind sârguincioşi aceste nume pe post de titluri – Ţadoc, Abiatar şi Levi, aşa cum am văzut deja. De asemenea, în conformitate cu Cartea lui Enoh, au fost păstrate şi numele arhanghelilor, ca simboluri ale rangului preoţesc, Ţadoc fiind Mihail, Abiatar fiind Gavriil şi Levi fiind Sariil.
Trebuie să înţelegem, prin urmare, că lupta arhanghelului Mihail cu balaurul, în Apocalipsa 12:7, corespunde conflictului dintre ţadochiţi şi „fiara blasfemiei” – Roma imperială. A „doua fiară“era regimul strict al fariseilor, care se opuneau ambiţiilor iudeilor elenişti prin impunerea unei segregări între iudei şi neamuri. Aceasta era fiara căreia îi era atribuit numărul 666 (Apocalipsa 13:8) – opusul polar numeric al energiei spirituale a apei în forţa solară.
În afara familiilor dinastice (liderii viţelor preoţească şi regală, care erau obligaţi să se căsătorească pentru a-şi asigura succesiunea), celor care deţineau ranguri înalte li se cerea să rămână celibatari, aşa cum se explică în Manuscrisul Templului. Preoţii „ucenici” erau prin urmare în număr redus, fiind copii ilegitimi din comunitate, crescuţi în cadrul unui sistem monastic. Isus ar fi putut deveni şi el unul dintre aceşti preoţi ale căror mame au fost „lăsate pe ascuns”, dacă nu ar fi intervenit arhanghelul Gavriil.
În perioada în care era permisă procrearea, preotul dinastic (precum Ţadoc) renunţa temporar la rolul său religios, care era preluat de altcineva. După încheierea relaţiilor fizice cu soţia, el revenea la situaţia de celibat, trăind separat de ea.
La începutul epocii evangheliilor, Ţadoc/Mihail era Zaharia (soţul verişoarei Mariei, Elisaveta). Secondantul său, Abiatar/Gavriil, era Simeon. În Luca 1:15-23, perioada sa de absenţă din funcţie în scop de procreare este descrisă în termeni foarte voalaţi, dar faptul că a rămas mut în Templu înseamnă în realitate că nu mai putea vorbi conform funcţiei deţinute în mod obişnuit. Îngrijorat din cauza înaintării în vârstă, Zaharia Ţadoc şi-a transferat autoritatea preoţească lui Simeon Abiatar, pentru ca Elisaveta să poată avea un fiu. Fiul respectiv avea să fie Ioan Botezătorul care, cu timpul, i-a succedat tatălui său ca lider ţadochit.
În perioada primilor ani de propovăduire a lui Isus, liderul preoţilor leviţi era Ionatan Anna. În această calitate, el deţinea cel de-al treilea rang ierarhic, acela de Sariil, fiind astfel numit preot al regelui. Alături de aceşti trei arhangheli supremi (ambasadori principali) – Mihail (Ţadoc), Gavriil (Abiatar) şi Sariil (Levi), mai erau şi alţii care deţineau titluri înalte. Aceste poziţii nu erau însă dinastice, fiind desemnate prin titulaturile Tată, Fiu şi Duh. Tatăl era echivalentul papei în Biserica Catolică de mai târziu (papa = tată), titulatura romană fiind preluată direct de la sursa ei iudaică. În esenţă, Fiul şi Duhul erau secondanţii fizic şi spiritual ai Tatălui. Poziţia de Tată era electivă şi îl scutea pe deţinătorul ei de anumite îndatoriri. De exemplu, când Ionatan Anna a devenit Tatăl, fratele lui, Matei (apostolul), i-a urmat ca lider al preoţilor leviţi; astfel, Matei a devenit Levi al lui Alfeu.
Preoţii leviţi funcţionau ca subordonaţi ai arhanghelilor. În fruntea lor, însă inferior moştenitorului levit, se afla un Preot Şef (deosebit de Marele Preot). El era corespondentul îngerului Rafail. Preoţii săi seniori purtau titluri în conformitate cu fiii celui dintâi Levi (aşa cum se menţionează în Facerea 29:34): Chehat, Gherşon şi Merari. Următorul în linie ierarhică era Amram (fiul lui Chehat din Vechiul Testament), urmat de Aaron, Moise şi preoteasa Miriam. În urma lor veneau Nadab, Abihu, Eleazar şi Itmar – fiii reprezentativi ai lui Aaron.
În acest stadiu încep să se contureze aspectele primare ale Codului Graalului, pentru că moştenitorul succesiunii davidice nu deţinea niciun titlu angelic şi nu făcea parte din tagma preoţească. Regele era dator să slujească poporul, datoria lui principală fiind aceea de a-i reprezenta în lupta împotriva nedreptăţilor comise de autorităţi. Numele David înseamnă „iubit“şi, în această calitate, Isus ar fi fost un rege foarte bun. Dar caracterul de slujitor umil al liderului lor mesianic s-a dovedit foarte dificil de înţeles pentru discipolii săi. Acest lucru este demonstrat în Ioan 13:4-11, când Isus spală picioarele ucenicilor. Petru s-a opus, spunând: „Niciodată nu-mi vei spăla picioarele”, dar Isus a insistat, replicând ferm: „Pentru că Eu v-am dat o pildă, ca şi voi să faceţi cum am făcut Eu”. Un asemenea gest caritabil nu este caracteristic pentru un moştenitor dinastic avid de putere, dar este emblematic pentru caracterul patern al unui adevărat rege al Graalului.



Mesia

Apa şi vinul

Deşi nu sunt considerate istorie în sensul tradiţional al cuvântului, evangheliile relatează povestea lui Isus printr-o naraţiune continuă. Uneori ele concordă unele cu altele, uneori nu, dar totdeauna scopul urmărit este acela de a transmite un mesaj social imperativ, Isus fiind catalizatorul central. Oricum însă, nu întreg mesajul este comunicat în mod deschis. Adesea se spune că Isus vorbea în parabole, simplificându-şi mesajul graţie discursului alegoric. Pentru unii, aceste poveşti moralizatoare au o aparenţă superficială, dar substraturile lor aveau adesea un caracter politic, fiind bazate pe situaţii reale şi persoane în carne şi oase.
Evangheliile au fost construite în aceeaşi manieră şi este important să recunoaştem că multe dintre poveştile despre Isus sunt ele însele echivalentele parabolelor, pentru „cei care au urechi de auzit”. Astfel s-a întâmplat de multe ori că evenimente cât se poate de normale au căpătat tonuri supranaturale. Un bun exemplu în acest sens apare în Ioan 2:1-10, când Isus transformă apa în vin la nunta din Cana. Acest bine-cunoscut eveniment a fost prima dintre numeroasele acţiuni îndrăzneţe prin care Isus şi-a făcut cunoscută intenţia de a ocoli tradiţia.
Deşi crescut în cadrul unui regim strict, influenţat de legile şi tradiţiile antice, Isus şi-a dat seama că Roma nu va putea fi niciodată înfrântă atâta vreme cât în sânul comunităţii iudaice se manifestau formele extreme ale doctrinei competitive. Pe vremea aceea creştinismul nu exista; religia lui Isus era iudaismul, iar toţi iudeii venerau un singur Dumnezeu, însă erau divizaţi în numeroase facţiuni, fiecare cu un set diferit de reglementări. În general se considera că Iehova aparţinea iudeilor, dar Isus spera să-l poată „împărtăşi” deopotrivă neamurilor, într-un mod care nu necesita ca acestea să adopte toate elementele iudaismului ortodox.
Isus accepta cu greu crezurile riguroase ale grupărilor iudaice precum fariseii, şi înţelegea că poporul nu va putea fi liber dacă nu va renunţa la sectarianismul inflexibil. De asemenea, ştia că Mesia era de mult timp aşteptat – un salvator care să deschidă calea unei noi ere a libertăţii. Prin urmare, era firesc să adopte un comportament revoluţionar şi să se distanţeze de practicile uzuale. Ca moştenitor al casei regale davidice, Isus ştia că el putea fi acel Mesia şi că, dacă se va afirma ca atare, puţini vor fi cu adevărat surprinşi.
Ceea ce-i lipsea era însă o autoritate socială desemnată; nu era nici rege domnitor, nici Mare Preot. Însă nu a acordat atenţie acestor amănunte şi, în ciuda lor, a început să aplice modificări ale ritualului. Cu prima ocazie, la nunta din Cana, el a ezitat, spunând: „Ceasul meu nu a sosit încă”. Dar mama lui i-a spulberat dubiile şi le-a cerut servitorilor: „Orice vă va spune, aşa să faceţi”.
Acest eveniment este relatat numai în Evanghelia după Ioan, unde este descris ca prima dintre minunile săvârşite de Isus. Dar nu se specifică nicăieri că „au rămas fără vin”, aşa cum se citează adesea. Textul precizează de fapt: „Când s-a isprăvit vinul, mama lui Isus i-a zis: Nu mai au vin”. În conformitate cu ritualul descris în Manuscrisele de la Marea Moartă, semnificaţia este limpede. La acest echivalent al împărtăşaniei, numai celibatarii pe deplin iniţiaţi aveau voie să guste din vin. Toţi ceilalţi prezenţi erau consideraţi impuri şi se limitau la un ritual de purificare efectuat cu apă; printre aceştia se aflau bărbaţii căsătoriţi, novicii, neamurile şi toţi iudeii „mireni”.
Textul evangheliei continuă: „Şi erau acolo şase vase de piatră, puse după obiceiul de curăţire al iudeilor”. Semnificaţia acţiunii lui Isus devine limpede: el şi-a asumat sarcina de a rupe cu tradiţia când a renunţat la apă şi a permis oaspeţilor „necuraţi” să bea din vinul sacru. Cel care prezida ospăţul (în greacă, architriclinos) „nu ştia de unde vine vinul acesta (slugile însă, care scoseseră apa, ştiau)”. El nu face niciun comentariu referitor la miraculoasa transformare, ci afirmă, simplu, că este mirat de vinul gustos pus la masă în acest stadiu al ospăţului. Aşa cum spunea Maria când le-a cerut servitorilor să ascute de Isus, episodul a „arătat slava Sa şi ucenicii Lui au crezut în El.”
Împărtăşania cu vin şi pâine sfinţită era o tradiţie eseniană străveche, nu un produs al creştinismului. În timp, Biserica Creştină şi-a însuşit-o sub forma euharistiei, simbolizând trupul şi sângele lui Isus, în concordanţă cu litera evangheliei privind presupusa ei instituire la Cina cea de Taină (de pildă în Matei 26:26-28).
Printr-o alegorie similară este redată în evanghelii hrănirea celor cinci mii de oameni. Legea iudaică era strictă, dar misiunea lui Isus se dorea a fi cât mai flexibilă. În mod normal, non-iudeilor le era permisă prezenţa la ritualul iudaic numai dacă erau ferm convertiţi şi dacă respectau obiceiurile iudaice (inclusiv circumcizia, dacă erau bărbaţi). Isus se gândise însă la non-iudeii necircumcişi: de ce să nu poată avea şi ei acces la Iehova? La urma urmelor, le permisese deja neamurilor necurate să bea din vinul sfinţit, la nunta din Cana.
Conceptul unui Dumnezeu comun deopotrivă iudeilor şi neamurilor a devenit însăşi esenţa misiunii lui Isus. Acesta era însă un ideal mai mult decât revoluţionar; pentru iudeii ortodocşi rigizi, era ceva inacceptabil, fiindcă Isus îşi asuma o putere personală, peste prerogativele lor istorice. El îl făcea astfel pe Iehova (Dumnezeul poporului ales) disponibil pentru toată lumea, aproape indiferent de condiţii.
Aşa cum am văzut deja, non-iudeii care doreau să fie botezaţi şi convertiţi la iudaism erau supuşi unui ritual în care, în chip de „peşti”, erau ridicaţi în bărci de „pescuitori”, pentru a fi binecuvântaţi de preoţii „pescari”. În cadrul unui transfer imagistic similar, oficialii leviţi ai sanctuarului erau numiţi „azimi”. În ritul hirotonisirii (ceremonia de admitere în tagma preoţilor), preoţii leviţi oficianţi ofereau preoţilor şapte azimi, iar candidaţilor la celibat le serveau cinci azimi şi doi peşti. Exista în acest ritual un important simbolism legal, fiindcă deşi neamurile puteau primi botezul ca „peşti”, legea era fermă: numai iudeii puteau deveni „azimi”.
Şi de data aceasta, Isus a decis să renunţe la convenţii şi să permită non-iudeilor impuri să ia parte la un ritual rezervat în mod normal doar iudeilor candidaţi la preoţie. El a făcut această concesie reprezentanţilor non-iudeilor necircumcişi din frăţia Ham (cunoscuţi în mod generic sub numele de Cei Cinci Mii). Astfel, el a acordat mulţimilor un acces simbolic la preoţie, servindu-le cele cinci azimi şi cei doi peşti rezervaţi candidaţilor iudei la preoţie (Marcu 6:34-44).
Într-un episod distinct, cunoscut ca hrănirea celor patru mii, cele şapte azimi ale preoţilor de rang superior au fost acordate de Isus unei alte mulţimi necircumcise Şem (Marcu 8:1-10).
La ceremoniile baptismale, pescuitorii care ridicau din apă peştii non-iudei îşi duceau mai întâi ambarcaţiunile la o oarecare distanţă de ţărm. Non-iudeii erau astfel nevoiţi să meargă prin apă, până la bărci. Când totul era pregătit, pescarii (preoţi) părăseau şi ei ţărmul şi se apropiau, pe un dig, de bărcile ancorate – mergând astfel „pe apă”. Nefiind născut în tribul lui Levi, ci în al lui Iuda, Isus nu avea autoritate pentru a boteza; el a decis însă să încalce oricum convenţiile prestabilite şi să-şi asume prerogativele de preot apt să boteze, mergând pe mare spre barca în care se aflau ucenicii (Matei 14:25-26). Isus l-a îndemnat chiar pe Petru să-şi asume şi el acest drept, însă acesta n-a reuşit, temându-se să nu se „înece” sub repercusiunile de ordin legal (Matei 14:28-31).
Aceste explicitări ale semnificaţiei ascunse a textului evangheliilor şi ale motivaţiei politice a lui Isus nu neagă prin nimic abilităţile sale probabile de vindecător. Ţinând seama de existenţa ordinului Therapeutate de la Qumran, el nu era însă singurul cu aceste calităţi. Însă un tămăduitor charismatic nu constituia câtuşi de puţin imaginea acelui Mesia eliberator pe care îl aşteptau oamenii, pentru a-i scăpa de oprimarea romană. Remarcabil însă la acest protagonist cu înclinaţii radicale era faptul că îşi folosea experienţa medicală şi asupra non-iudeilor, consideraţi necuraţi şi lipsiţi de valoare, fără a se limita la ajutorarea iudeilor, aşa cum ar fi preferat fariseii şi cei din jurul lor. Această formă de misionariat social – un misionariat regal, aşa cum era acesta promovat de Codul Graalului, încă în formare – era ilustrativă pentru idealul mesianic unificator al lui Isus.

Regele şi măgăruşul său

La scurt timp după ce Isus şi-a început misionariatul, Ioan Botezătorul a fost arestat fiindcă îl mâniase pe Irod Antipa, guvernatorul Galileii. Antipa se căsătorise cu Irodiada, femeia de care divorţase fratele său vitreg, Filip, iar Botezătorul condamnase în mod repetat mariajul lor, declarându-l păcătos. În consecinţă, a fost închis vreme de un an şi apoi decapitat. Ca urmare a acestui sfârşit nedemn, mulţi dintre adepţii săi s-au întors către Isus. Unii dintre ei crezuseră că Ioan era Mesia mult-aşteptat, dar multe dintre profeţiile sale nu se împliniseră şi, de aceea, nu i-au mai acordat încredere în acest sens. Unul dintre motivele pentru care profeţiile lui Ioan se dovediseră false era diferenţa între calendarul lunar şi cel solar, folosite în mod obişnuit, complicată, şi de cel iulian, introdus de stăpânirea romană.
Esenienii erau susţinători ai filosofului grec Pitagora (cca 570-500 î.Hr.), care, în cadrul studiului său privind rapoartele aritmetice, încercase să desluşească semnificaţiile lumii fizice şi ale celei metafizice deopotrivă, prin intermediul proporţiilor matematice. În decursul secolelor, folosind metodologia sa, au fost previzionate, cu o uimitoare acurateţe, diverse evenimente. Unul dintre acestea fusese începutul unei noi Ordini Mondiale – un fapt pe care mulţi îl identificaseră ca fiind apariţia Mântuitorului Mesia.
Astfel, anii (pe care noi îi desemnăm acum prin abrevierea î.Hr.) aveau deja o numerotaţie descendentă cu mult înainte de naşterea lui Isus. Aşa cum s-a constatat însă apoi, aplicată lui Isus, previzionarea mesianică era greşită cu şapte ani – fapt care explică de ce el s-a născut în anul 7 î.Hr., şi nu în anul imaginar 0 (754 de la fondarea Romei). Dar fratele lui, Iacov, se născuse în anul corect şi de aceea mulţi îl considerau pe el moştenitorul de drept. Mult mai târziu, ca urmare a noului sistem cronologic roman, anul imaginar 0 a fost desemnat ca anul 1 d.Hr.
Din dorinţa de a se detaşa de doctrina iudaică rigidă a Botezătorului, chiar şi Irod Antipa a început să-l considere pe Isus ca moştenitorul de drept al regelui David, Iacov rămânând astfel cu o slabă susţinere. Încurajat de acest fapt, Isus a hotărât să-şi accelereze campania, dar a acţionat pripit şi a comis o faptă care avea să ofenseze autorităţile.
Exista la iudei obiceiul vechi de a celebra o Zi a Ispăşirii (Yom Kippur), în care oamenii să fie iertaţi de relele săvârşite. Ritualul solemn se desfăşura în perioada din an corespunzătoare lunii septembrie din calendarul actual, iar ritul esenian era împlinit de Tată în izolarea Sfintei Sfintelor (sanctuarul interior) din templul de la Mird. Pentru a asista la ispăşire, Tatălui îi era permisă compania unui coparticipant: un Fiu simbolic. În anul 32 d.Hr., Tatăl era Simon Zelotul, iar Fiul era secondantul său imediat, Iuda Sicariote. (Ioan 13:2 menţionează statutul lui Iuda ca fiu al lui Simon, dar relaţia lor exactă şi semnificaţia ei religioasă nu sunt specificate clar.)
Când actul ispăşirii era încheiat, trei adjuncţi erau autorizaţi să proclame acest lucru dintr-un loc înalt, la vest de templu, răspândind în mod simbolic cuvântul către iudeii aflaţi pe alte teritorii (cei din diasporă). În anul la care ne referim, adjuncţii erau Isus (reprezentându-l pe regele David), Ionatan Anna (reprezentându-l pe marele mistic Ilie) şi Tadeu (reprezentându-l pe Moise), ei având rolurile simbolice de Rege, Preot şi Profet. Dar când a venit momentul ca Isus să rostească proclamaţia sa, el a apărut nu în veşminte de rege, ci în roba de mare preot: „Acolo s-a schimbat la faţă înaintea lor. Şi veşmintele lui s-au făcut strălucitoare, albe foarte, ca zăpada, cum nu poate înălbi aşa pe pământ înnălbitorul. Şi li s-a arătat Ilie împreună cu Moise şi vorbeau cu Isus“(Marcu 9:2-4).
În 32 d.Hr., Simon Zelotul a stârnit mânia autorităţilor, dat fiind că a condus o revoltă împotriva guvernatorului Iudeii, Pilat din Pont. Motivul revoltei era acela că Pilat folosise fonduri publice pentru a-şi moderniza alimentarea cu apă. O reclamaţie oficială a fost înregistrată împotriva lui, iar soldaţii guvernatorului i-au asasinat pe reclamanţii cunoscuţi. Imediat s-a iscat o revoltă armată, condusă de principalii zeloţi: Simon Zelotul, Iuda Sicariote şi Tadeu. În mod inevitabil, poate, revolta a eşuat şi Simon a fost excomunicat printr-un edict semnat de regele Irod Agripa. Rivalul politic al lui Simon, Ionatan Anna, a putut accede astfel la funcţia supremă, aceea de Tată.
În cadrul legii, excomunicarea (privită ca o execuţie spirituală) dura patru zile pentru a fi pusă în practică. Între timp, cel care urma să fie excomunicat era înveşmântat într-un linţoliu, închis şi considerat „bolnav de moarte”. În virtutea rangului său patriarhal, Simon a fost încarcerat în încăperea funerară din Qumran numită Sânul lui Avraam. „Surorile” sale din punct de vedere religios, Maria şi Marta, ştiau că sufletul lui va fi pe veci condamnat dacă nu era iertat (înălţat) până în cea de-a treia zi, astfel că i-au trimis vorbă lui Isus că Simon era „bolnav” (Ioan 11:3).
La început Isus n-a putut face nimic în acest sens, pentru că numai Tatăl sau Marele Preot puteau oficia o astfel de înălţare (înviere), iar el nu avea nicio funcţie preoţească. S-a întâmplat însă că Irod Agripa a intrat într-o dispută cu autorităţile romane şi şi-a pierdut puterea în beneficiul – de scurtă durată – al unchiului său, Irod Antipa, care susţinuse acţiunea lui Simon împotriva lui Pilat. Prinzând această ocazie, Antipa a contramandat ordinul de excomunicare şi a cerut ca Simon să fie „înviat din morţi”. Isus se afla într-un fel de dilemă: era moştenitorul viţei regale, fără o numire oficială, dar voia să-şi ajute prietenul şi susţinătorul loial – ceea ce a şi făcut. Deşi venise momentul morţii spirituale (a patra zi după excomunicare) a lui Simon, el a decis să-şi asume funcţia de preot şi să oficieze eliberarea. Astfel, a confirmat rangul lui Simon, mort din punct de vedere spiritual, de adjunct al lui Avraam, Eliezer (devenit în evanghelii Lazăr) şi i-a cerut, strigându-l pe acest nume, să iasă din Sânul lui Avraam.
Şi astfel a fost Lazăr înviat din morţi fără participarea oficială a noului Tată, fără cea a Marelui Preot şi fără acordul Sinedriului. Isus încălcase regulile în mod flagrant, dar Irod Antipa l-a obligat pe Ionatan Anna să accepte faptul împlinit şi, în ochii populaţiei, acest eveniment fără precedent a luat proporţiile unui miracol.
Isus reuşise exact ceea ce-şi propusese şi, odată trecut acest prag impresionant, nu mai rămânea decât să fie uns în mod oficial şi să apară în faţa iudeilor ca Mesia de drept, într-un mod care să nu lase loc de îndoieli. Modul în care avea să dobândească Mântuitorul această recunoaştere era de mult stabilit, deoarece fusese profeţit în Vechiul Testament, în cartea lui Zaharia (9:9): „Bucură-te foarte, fiica Sionului, veseleşte-te, fiica Ierusalimului, căci iată Împăratul tău vine la tine drept şi biruitor, smerit şi călare pe un măgar, pe asin, pe mânzul asinei”.
Aranjamentele au fost făcute când Isus şi ucenicii săi erau în Betania, în săptămâna dinaintea Paştelui, în martie 33 d.Hr. Prima dată (aşa cum se specifică în Matei 26:6-7 şi Marcu 14:3), Isus a fost uns de Maria din Betania, care i-a turnat pe cap un vas plin cu mir preţios. Apoi a fost găsit un animal de povară potrivit şi, în conformitate cu profeţia lui Zaharia, Isus a intrat în Ierusalim călare pe un măgar. Multă vreme s-a considerat că acesta a fost un gest de supremă umilinţă – şi aşa a fost într-adevăr – dar lucrurile nu s-au limitat la atât. De pe vremea regelui Solomon, până la exilul iudeilor în Babilon după căderea Ierusalimului în 586 î.Hr, regii davidici se apropiaseră de locul investirii călare pe catâri. Obiceiul simboliza disponibilitatea monarhului faţă de cei mai de jos supuşi ai săi – un alt exemplu al codului de slujire mesianică.

Regina mesianică

S-a spus adesea că în Noul Testament nu se precizează niciodată în mod deschis că Isus a fost căsătorit. În mod similar, dar mai important, nu se specifică nicăieri nici că ar fi fost necăsătorit. De fapt, evangheliile cuprind o serie de indicii specifice cu privire la statutul lui matrimonial; surprinzător ar fi fost să rămână celibatar, fiindcă reglementările dinastice erau cât se poate de clare în acest sens.
Aşa cum am văzut, regulile mariajului dinastic nu erau deloc un amănunt minor. Parametri explicit definiţi dictau o viaţă de celibat cu excepţia perioadelor de procreare, la intervale regulate de timp. Logodna îndelungată era urmată de un Prim Mariaj în septembrie, după care relaţiile fizice erau permise în decembrie. Dacă era conceput un copil, în martie era celebrat al Doilea Mariaj, pentru a legaliza relaţia matrimonială. În această perioadă de testare, până la al Doilea Mariaj, soţia – însărcinată sau nu – era considerată de lege almah („femeie tânără“sau, aşa cum a fost greşit interpretat, „virgină”).
Una dintre cele mai pitoreşti cărţi ale Vechiului Testament este Cântarea Cântărilor – o serie de imnuri de dragoste între o mireasă şi mirele ei. În acest text, poţiunea simbolică a mariajului este identificată cu o pomadă aromatică numită mir de nard. Acelaşi mir scump a fost folosit de Maria din Betania pentru a unge capul lui Isus în casa lui Lazăr (Simon Zelotul); un fapt similar (redat în Luca 7:37-38) se petrecuse ceva mai înainte, când o femeie unsese picioarele lui Isus, ştergându-le apoi cu părul ei.
În Ioan 11:1-2 se menţionează, de asemenea, acest eveniment, după care se spune că ritualul ungerii picioarelor lui Isus a fost efectuat din nou, de aceeaşi femeie, în Betania. În vreme ce Isus şedea la masă, Maria a luat „o litră de mir de nard curat, de mare preţ, a uns picioarele lui Isus şi le-a şters cu părul capului ei, iar casa s-a umplut de mirosul mirului” (Ioan 12:3).
În Cântarea Cântărilor (1:11) este redat refrenul nupţial „Cât regele a stat la masă, nardul meu a revărsat mireasmă”. Maria n-a uns doar capul lui Isus în casa lui Simon (Matei 26:6-7 şi Marcu 14:3), ci şi picioarele, pe care le-a şters apoi cu părul, în martie 33 d.Hr. Doi ani şi jumătate mai târziu, în septembrie, anul 30 d.Hr., Maria a celebrat acelaşi ritual la trei luni după nunta din Cana.
Şi prima şi a doua oară, ungerea a avut loc în vreme ce Isus stătea la masă (aşa cum se specifică în Cântarea Cântărilor). Aceasta era o trimitere la ritul străvechi în care mireasa regală pregătea masa mirelui. A celebra ritul cu nard era privilegiul miresei mesianice şi era efectuat doar la Primul şi la al Doilea Mariaj. Numai ca soţie a lui Isus şi ca preoteasă în sine ar fi putut Maria să-i ungă capul şi picioarele cu mirul sacru.
În Psalmul 23, Dumnezeu este înfăţişat – în simbolistica masculin-feminină a epocii – ca păstor şi mireasă totodată. Referitor la mireasă, se spune: „Tu îmi întinzi masa… îmi ungi capul cu untdelemn”.
În conformitate cu ritul mariajului sacru în Mesopotamia (tărâmul lui Noe şi Avraam), Marea Zeiţă, Inanna, l-a avut ca mire pe păstorul Dumuzi (sau Tammuz) şi din uniunea lor a evoluat în Canaan conceptul Şekinah şi Iehova, prin intermediul divinităţilor Aşerah şi El Elohim.
În Egipt, ungerea regelui era datoria şi totodată privilegiul soţiilor-surori, cu caracter semidivin, ale faraonilor. Grăsimea de crocodil era utilizată în acest sens, deoarece era asociată cu forţa sexuală, iar crocodilul sacru al egiptenilor, Messeh. Îi corespunde lui Mesia al iudeilor: „Cel Uns”. În Mesopotamia, bravul animal regal (o şopârlă monitor) era numit Mûs-hûs.
Era de dorit ca faraonul să se căsătorească însă cu propria soră (îndeosebi cu sora vitregă din partea mamei), deoarece adevărata moştenire dinastică se transmitea pe linie maternă. O altă soluţie era aceea a verilor primari din partea mamei. Regii lui Iuda nu adoptaseră acest principiu ca regulă generală, dar considerau că succesiunea pe linie maternă era modalitatea de transfer a prerogativelor regale şi a altor poziţii de influenţă ereditare. (Chiar şi astăzi, evreu cu adevărat este considerat cel a cărui mamă este evreică.) David a devenit rege, spre exemplu, prin căsătoria cu Mica, fiica regelui David. Mult mai târziu, Irod cel Mare şi-a dobândit statutul regal însurându-se cu Mariamne, din casa regală a asmoneilor.



Aşa cum oamenii numiţi în diverse funcţii patriarhale preluau nume reprezentative pentru strămoşii lor – precum Isaac, Iacov şi Iosif –, la fel procedau şi femeile, în funcţie de rangul şi de genealogia lor. Printre numele preluate se aflau Raşela, Rebeca şi Sara. Soţiile aparţinând filiaţiei masculine Ţadoc şi David aveau rangul de Elişeba (Elisaveta), respectiv Miriam (Maria). De aceea în evanghelii mama lui Ioan Botezătorul este numită Elisaveta. Iar mama lui Isus e Maria. Acelaşi este şi motivul pentru care soţia lui Isus era tot Maria. Aceste femei treceau prin ceremonia celui de-al Doilea Mariaj abia după ce erau însărcinate în trei luni, în momentul respectiv încetând să mai fie almah şi devenind mamă.
Aşa cum am văzut, relaţiile sexuale erau permise numai în decembrie; în restul anului, soţul şi soţia locuiau separat. La începutul perioadei de separare, soţia era numită văduvă şi trebuia să plângă pentru consortul ei. Acest obicei este descris în Luca 7:38, când despre Maria din Betania se spune, prima dată, că „stătea înapoi lângă picioarele lui Isus şi plângea; apoi a început să-i stropească picioarele cu lacrimile ei”. Odată începută perioada de văduvie şi în lungul interval de separare, soţia primea numele convenţional de soră, ca o călugăriţă de astăzi. Şi atunci, cine era de fapt Maria din Betania, femeia care l-a uns de două ori pe Isus cu mir de nard, conform tradiţiei mesianice?
Pentru a da dovadă de corectitudine, trebuie să spunem că în Biblie ea nu este numită niciodată Maria din Betania. Ea şi Marta sunt desemnate doar ca „surori“în casa lui Lazăr din Betania. Titulatura întreagă a Mariei era Sora Miriam Magdala sau, aşa cum este mai bine cunoscută, Maria Magdalena. Gregorie I, episcop de Roma în 590-604, şi Sfântul Bernard, abatele cistercian de Clairvaux (1090-1153), au confirmat amândoi că Maria din Betania era una şi aceeaşi persoană cu Maria Magdalena.
A doua oară când Isus a fost uns cu mir de nard, Iuda Sicariote şi-a manifestat nemulţumirea. El şi-a exprimat dezacordul (Ioan 12:4-5) şi astfel a deschis calea trădării lui Isus. După revolta eşuată a zeloţilor împotriva lui Pilat, Iuda devenise un fugar. Isus nu-i era util din punct de vedere politic, fiindcă nu avea influenţă asupra Sanhedrinului, aşa că a trecut de partea controversatului frate al acestuia, Iacov, care era membru în Sinedriu. Prin urmare, nu numai că nu avea niciun interes să-l vadă pe Isus uns ca Mesia, dar în noua sa orientare către Iacov, acest lucru, odată întâmplat, i-a stârnit resentimente. Isus s-a arătat însă de neclintit în privinţa semnificaţiei ungerii sale (Marcu 14:9): „Adevărat zic vouă: Oriunde va propovădui Evanghelia, în toată lumea, se va spune şi ce a făcut (femeia) aceasta, spre pomenirea ei”.
Lăsând la o parte faptul că s-a spus despre Isus că ar fi iubit-o pe Maria Magdalena, nu există alte elemente în evanghelii care să indice o relaţie intimă între cei doi – până la apariţia Mariei împreună cu mama lui Isus şi cu Salomeea (soţia lui Simon Zelotul) la răstignire. Altfel stau lucrurile în Evanghelia după Filip, de la Nag Hammadi, în care relaţia dintre Isus şi Maria Magdalena este discutată deschis:

Şi însoţitoarea Mântuitorului este Maria Magdalena.
Dar Hristos o iubea mai mult decât pe toţi ucenicii şi obişnuia s-o sărute adesea pe gură. Ceilalţi ucenici erau deranjaţi de aceasta şi îşi arătau dezaprobarea. Ei îi spuneau: „De ce o iubeşti pe ea mai mult decât pe noi toţi?” Mântuitorul le răspundea şi le spunea: „De ce nu vă iubesc pe voi la fel ca pe ea?” … Mare este misterul căsătoriei, căci fără ea lumea n-ar fi existat. Or existenţa lumii depinde de om, iar existenţa omului, de căsătorie.

Pe lângă menţiunea privind importanţa căsătoriei, fragmentul referitor la sărutul pe gură este mai cu seamă relevant; el aminteşte încă o dată de ceremoniile dintre mirele sacru şi mireasa lui, nefiind o aluzie la dragostea extramaritală sau la prietenie. Ca parte a obiceiurilor nupţiale regale, sărutul de acest fel este amintit în versetul al doilea din Cântarea Cântărilor, care începe astfel: „Sărută-mă cu sărutările gurii tale, că sărutările tale sunt mai bune ca vinul”.
În Evanghelia după Ioan nu se menţionează nimic despre o ceremonie nupţială la nunta din Cana, ci numai despre ospăţ, despre apă şi despre vin. Ucenicii erau prezenţi acolo, alături de diverşi oaspeţi, printre care non-iudei şi alţii necuraţi din punct de vedere religios. Prin urmare, aceasta nu era o ceremonie de nuntă în sine, ci festinul sacru care preceda cununia. În mod obişnuit, exista un oficiant (nunul, aşa cum apare în evanghelie), care deţinea toate prerogativele în cursul ceremoniei. După el, singurele persoane cu autoritate erau mirele şi mama lui, iar acest lucru este relevant pentru că, atunci când apare problema vinului pentru comuniune, mama lui Isus le spune servitorilor (Ioan 2:5): „Să faceţi orice vă va zice”. Niciun invitat nu ar fi avut dreptul de a ordona astfel servitorilor şi, prin urmare, este limpede că Isus şi mirele erau una şi aceeaşi persoană.
Această comuniune maritală a avut loc pe 6 iunie 30 d.Hr., cu trei luni înainte ca Maria să ungă prima dată picioarele lui Isus în casa lui Simon (3 septembrie 30). Regulile erau stricte: numai ca soţie a lui Isus ar fi avut Maria dreptul să facă acest lucru. După ceremonia Primului Mariaj, din septembrie, ea urma de asemenea să plângă pentru soţul ei (ca în Luca 7:38), înainte să înceapă perioada de separare prescrisă. Înainte de acest moment, ca almah, ea ar fi fost considerată păcătoasă şi numită femeie infirmă. Cuplul nu urma să se reunească pentru întreţinerea relaţiilor fizice decât în decembrie.

Suprimarea dovezilor despre mariaj

Unul dintre motivele pentru care în Noul Testament nu există nicio referire evidentă la statutul matrimonial al lui Isus este acela că dovezile au fost în mod deliberat eliminate printr-un decret al Bisericii. Acest lucru a fost dezvăluit abia în 1958, când un manuscris al patriarhului ecumenic din Constantinopol a fost descoperit în mânăstirea de la Mar Saba, la est de Ierusalim, de profesorul de istorie antică Morton Smith, de la Universitatea Columbia, SUA. Pasajele redate mai jos fac parte din lucrările sale ulterioare.
Într-o carte cu texte ale Sfântului Ignatius din Antiohia este inclusă transcrierea unei scrisori a episcopului Clement din Alexandria (cca 150-215 d.Hr.). Adresată colegului său, Theodore, scrisoarea cuprindea şi un fragment necunoscut din Evanghelia după Marcu. Clement afirma în misiva sa că o parte a textului original al Evangheliei după Marcu trebuia eliminată, fiindcă nu corespundea cerinţelor Bisericii. Iată pasajul din scrisoare:

Căci chiar dacă ar spune ceva adevărat, cel care iubeşte Adevărul nu trebuie totuşi să fie de acord cu ei. Căci nu toate lucrurile adevărate sunt Adevărul; şi nici nu trebuie ca adevărul ce pare adevărat după părerea oamenilor să fie preferat Adevărului adevărat – acela după credinţă.
Faţă de ei niciodată nu trebuie să dăm înapoi; şi nici, când ei îşi arată falsificările, nu trebuie să recunoaştem că Evanghelia secretă e după Marcu, ci trebuie să negăm aceasta cu jurământ. Căci nu toate lucrurile adevărate trebuie spuse tuturor oamenilor.

Fragmentul eliminat din Evanghelia după Marcu cuprinde o relatare a învierii lui Lazăr – o relatare în care Lazăr (Simon Zelotul) strigă către Isus din mormânt înainte ca piatra să fie îndepărtată de la intrare. Acest lucru arată limpede că omul nu era mort în sensul fizic al cuvântului – fapt care, desigur, ar fi contrazis afirmaţia Bisericii că învierea trebuia considerată un miracol. Mai mult decât atât, textul original al Evangheliei după Marcu nu includea nimic despre învierea lui Isus şi despre ce s-a mai întâmplat după aceea; textul se încheia cu femeile care fug de la mormântul gol. Ultimele douăsprezece versete din Marcu 16, aşa cum sunt ele publicate astăzi, au fost adăugate la o dată ulterioară.
Acest lucru arată că incidentul cu Lazăr făcea parte din aceeaşi serie de evenimente care au culminat cu episodul în care Maria Magdalena îl unge, în Betania. Evangheliile sinoptice nu amintesc nimic despre ceea ce s-a întâmplat când Isus a sosit la casa lui Lazăr, fiindcă învierea lui nu este menţionată în textul lor; în Ioan 11:20-29 se spune însă:

Când a auzit Marta că vine Isus, I-a ieşit înainte; iar Maria şedea în casă. (…) (Marta) s-a dus şi a chemat în taină pe soru-sa Maria şi i-a zis: „A venit Învăţătorul şi te cheamă”. Maria, cum a auzit, s-a sculat şi s-a dus la El.

Nu este prezentat niciun motiv pentru ezitarea Mariei, cu toate că, în rest, fragmentul este explicit. Dar incidentul este descris mult mai pe larg în fragmentul eliminat din Evanghelia după Marcu. Acolo se menţionează că Maria a ieşit din casă împreună cu Marta la început, dar a fost admonestată de ucenici şi trimisă înăuntru, pentru a aştepta vorbă de la Învăţătorul ei. Adevărul este însă că, în calitate de soţie a lui Isus, Maria trebuia să se supună unui cod strict de reguli. Nu-i era permis să iasă din casă şi să-şi întâmpine soţul înainte de a primi aprobarea lui expresă pentru acest lucru. Relatarea lui Ioan o plasează pe Maria la locul ei de drept, fără nicio explicaţie, iar textul mult mai detaliat din Marcu a fost eliminat în mod strategic.
Suprimarea relatării despre Lazăr explică de ce ungerea în Evanghelia după Marcu şi în cea după Matei este plasată în casa lui Simon leprosul, şi nu în casa lui Lazăr, ca la Ioan. Dar numele Simon leprosul este doar o altă modalitate, voalată, de referire la Simon Zelotul (Lazăr); el era considerat „lepros” fiindcă excomunicarea îl făcuse extrem de necurat. Acest lucru, la rândul său, explică povestea bizară a unui lepros care-şi întâmpină prietenii prestigioşi în locuinţa sa elegantă. Ceea ce rezultă însă de aici este faptul că, soţia fiindu-i însărcinată în trei luni, Isus nu era doar Hristosul mesianic uns oficial atunci când a intrat în Ierusalim pe măgăruş, ci era şi viitor tată.



Trădarea

Politica și Paștele

Intrarea lui Isus în Ierusalim s-a făcut cu fast; ramuri de palmier şi haine au fost întinse în calea lui, şi răsunau strigăte de „Osana, Fiul lui David!” (Matei 21:9). Dar trebuie să spunem că această activitate frenetică se datora îndeosebi ucenicilor (aşa cum este descris în Luca 19:36-39). Ramurile de palmier aveau menirea de a aminti populaţiei de triumfătoarea intrare în Ierusalim a lui Simon Macabeul, cel care eliberase Palestina de jugul sirian în 142 î.Hr. Dar chipul lui Isus nu era bine cunoscut în oraş; teritoriul său familiar era Galileea şi zona din împrejurimile ei. În Matei 21:10 se spune: „Şi intrând El în Ierusalim, toată cetatea s-a cutremurat zicând: „Cine este Acesta?”
O profeţie a lui Ioan Botezătorul afirmase că în martie 33 d.Hr. Va avea loc proclamarea Mântuitorului Mesia şi revenirea pe tron a adevăratului rege. Multe lucruri fuseseră atent pregătite în vederea acestui eveniment – ungerea, măgăruşul, frunzele de palmier şi aşa mai departe –, dar nimic deosebit nu s-a întâmplat! În conformitate cu Marcu 11:11, Isus a intrat în Templu şi „privind toate în jur şi vremea fiind spre seară, a ieşit spre Betania cu cei doisprezece”. În Luca 19:40 ni se spune că fariseii au cerut mustrarea ucenicilor pentru că au iscat tulburări. Matei 21:12 adaugă: „Isus a intrat în Templul lui Dumnezeu. I-a dat afară pe toţi cei care vindeau şi cumpărau în Templu, a răsturnat mesele schimbătorilor de bani şi scaunele celor care vindeau porumbei”. Apoi s-a întors în Betania. Ioan 12:37 precizează că Isus a vorbit cu unii oameni din stradă, după care „deşi a făcut atâtea minuni înaintea lor, ei tot nu credeau în El”.
Ţinând seama de toate acestea, vizita la Ierusalim s-a dovedit a fi o întâmplare neplăcută, lipsită de importanţă. Isus nu a fost întâmpinat aşa cum se aşteptase şi a înţeles că zilele-i erau numărate, mai cu seamă fiindcă era cunoscut ca apropiat al comandanţilor zeloţi Simon Zelotul, Iuda Sicariote şi Tadeu, care conduseseră revolta împotriva lui Pilat. Cărturarii şi preoţii „căutau cum să-L prindă pe Isus cu vicleşug şi să-L omoare”. Planul său de a crea o Iudee idilică, liberă de jugul roman, eşuase fiindcă visul său de unificare a populaţiei nu era împărtăşit de compatrioţii lor sectari, îndeosebi de saduchei şi farisei.
În epoca respectivă se produsese, de asemenea, o gravă scindare în grupul apostolic. Simon Zelotul era de multă vreme în opoziţie cu Ionatan Anna (Iacov al lui Alfeu), iar rivalitatea lor politică atinsese o culme. În rolurile lor de Fulger, respectiv Tunet, tindeau amândoi la poziţia supremă de Tată. Simon fusese Tată din martie 31 d.Hr., dar îşi pierduse supremaţia în favoarea lui Ionatan ca urmare a excomunicării. Ionatan se văzuse obligat să susţină învierea lui Lazăr (prin care Simon a fost readus la viaţa socială şi politică), dar nu avea de gând să renunţe la puterea abia dobândită, mai cu seamă că Simon fusese înviat împotriva regulilor străvechi.
Exista de asemenea un dezacord între Ionatan şi Isus cu privire la necesitatea ca non-iudeii convertiţi, botezaţi, bărbaţi, să se supună sau nu circumciziei. Isus dorea ca aceştia să aibă dreptul de a decide singuri, dar Ionatan ţinea ca, fără excepţie, circumcizia să fie obligatorie. În cele din urmă, Ionatan a respins planul zeloţilor de război deschis împotriva Romei, în vreme ce Simon (totdeauna aprig la vorbă şi la faptă) susţinea soluţia marţială. Isus tindea să fie de partea lui Simon din acest punct de vedere; el nu dorea neapărat o rezolvare militară a situaţiei, dar nici nu-i plăcea atitudinea pasivă a lui Ionatan.
Prins la mijloc în toate acestea era Iuda Sicariote, hotărât să ia partea celui care s-ar fi dovedit mai valoros din punct de vedere politic. Iuda fusese denunţat ca lider zelot şi singura sa speranţă era Ionatan care, ca nou Tată, îi putea autoriza reinvestirea spirituală, negociind în favoarea sa cu guvernatorul roman, Pilat din Pont. Cât despre întrebarea privind circumcizia non-iudeilor convertiţi, Iuda era ferm de partea lui Ionatan, respingând ideea lui Isus. Concomitent însă, îşi dădea seama că Ionatan se afla într-o poziţie fragilă, confruntat cu acuzaţii grave (alături de el însuşi şi de Tadeu), deoarece condusese revolta zeloţilor. Era posibil ca şi Isus să fie acuzat împreună cu ei, dacă se putea dovedi că susţinea activ facţiunea prorăzboi. Aici era însă şi salvarea lui Iuda, fiindcă putea face cunoscute simpatiile lui Isus şi locul în care se afla Tadeu.
Curând urma să vină vremea celebrării Paştelui iudeu, când sute de pelerini aveau să se alăture locuitorilor Ierusalimului pentru ritualul care avea în centru Mielul Pascal, în conformitate cu Ieşirea 12:3-11. În timpul acestei celebrări, ni se spune, Isus şi apostolii săi au urcat în legendara încăpere de la etaj unde urmau să ia Cina cea de Taină. Există însă câteva amănunte incerte în acest sens. Cum s-a putut ca, într-un moment în care oraşul şi toate hanurile sale erau pline până la refuz, apostolii să găsească atât de uşor o cameră de dimensiuni considerabile numai pentru ei? Cum au putut fugarii zeloţi, Simon, Iuda şi Tadeu, să se deplaseze în voie prin Ierusalim, deşi erau căutaţi pentru revolta recentă?
Răspunsurile ar putea fi găsite în Manuscrisele de la Marea Moartă, evident fiind că Cina cea de Taină nu a avut loc în Ierusalim, ci la Qumran. Josephus explică în Antichităţi iudaice că esenienii nu respectau festivalurile iudaice tradiţionale de la Ierusalim şi, prin urmare, nu celebrau ritualul Mielului Pascal, de Paşte.
Cu peste 160 de ani înainte, când pioşii hasidim părăsiseră Ierusalimul pentru Qumran, în circa 130 î.Hr., noul lor „sediu“a devenit un substitut al Oraşului Sfânt. Obiceiul a fost preluat şi de esenienii de mai târziu care, în acest context, se refereau adesea la Qumran numindu-l „Ierusalim” (Yuru-salem – Oraşul Păcii). Aşa cum se înţelege dintr-un manuscris de la Marea Moartă intitulat Legea comunităţii, celebra Cină cea de Taină corespunde în realitate Banchetului Mesianic (Cina Domnului). Faptul că el a avut loc în acelaşi timp cu celebrarea Paştelui în Ierusalim este o pură coincidenţă, fiindcă Banchetul Mesianic avea o cu totul altă semnificaţie. Personajele principale ale banchetului erau Marele Preot şi Mesia al lui Israel. Membrii comunităţii erau reprezentaţi de ofiţeri numiţi care formau Consiliul Apostolilor Delegaţi. Legea prezintă ordinea corectă de aşezare la masă şi detaliile ritualului care trebuia respectat, încheindu-se astfel:

Şi când se adună pentru masa comunitară… şi amestecă vinul pentru băut, nimeni să nu întindă mâna după pâine ori după vin înaintea Preotului, căci el este cel care va binecuvânta primul roadele pâinii şi vinului… Iar după aceea, Mesia al lui Israel îşi va întinde mâinile asupra pâinii şi apoi întreaga adunare a comunităţii va oferi binecuvântări, fiecare după rangul său.

Când a venit vremea comuniunii, Iuda a ieşit din încăpere, pretinzând că se duce să dea de pomană săracilor (Ioan 13:28-30). De fapt, a plecat să facă ultimele aranjamente pentru trădarea lui Isus, în vreme ce acesta din urmă – care i-a sesizat intenţia – a spus: „Ceea ce faci, fă mai curând” (Ioan 13:27). Mai era însă vreme ca profeţia Botezătorului privind reinstaurarea adevăratului Hristos să se împlinească, dar termenul limită era noaptea aceea: 20 martie 33 d.Hr., echinocţiul de primăvară. Isus ştia că, dacă şi acest moment trecea fără o proclamaţie în favoarea sa, ambiţiile sale aveau să fie zădărnicite. După noaptea aceea, predicţiile mesianice nu mai puteau fi adeverite, iar el ar fi fost considerat un impostor. Când Iuda a ieşit din încăpere, miezul nopţii se apropia.
După banchet, Isus şi ceilalţi apostoli s-au dus la vechea mânăstire din Qumran, cunoscută ca Muntele Măslinilor. În acest punct apare un dezacord între Evanghelia după Ioan şi evangheliile sinoptice privind cursul exact al evenimentelor, dar într-un fel sau altul Isus şi-a prevestit soarta şi le-a spus însoţitorilor săi cum anume va reacţiona fiecare. A afirmat că până şi Petru îl va trăda în faţa profeţiei neîmplinite. În vreme ce unii ucenici dormeau în grădina mânăstirii, Isus s-a plimbat printre ei (Matei 26:36-45), temându-se că încercarea sa de a fi recunoscut ca Mântuitorul Mesia va fi eşuat. Miezul nopţii a trecut, apoi Iuda Sicariote a sosit împreună cu soldaţii. Grădina de la Muntele Măslinilor era numită „Valea uleiului” – Ghetsimani.
Succesul deplin al planului pus la cale de Iuda se baza pe bunăvoinţa Tatălui, Ionatan Anna. Nu ştim cu certitudine dacă Iuda şi-a asumat un risc calculat sau dacă el şi Ionatan ajunseseră anterior la o anume înţelegere, dar în clipa arestării, Ionatan a fost de partea lui Iuda. Acest lucru nu este totuşi surprinzător, fiindcă fiica lui Ionatan era măritată cu Marele Preot fariseu Iosif Caiafa, în vreme ce Ionatan şi Iuda erau oponenţi din punct de vedere politic ai lui Simon Zelotul, prieten apropiat cu Isus. După arestarea din grădina Ghetsimani, „Deci ostaşii şi comandantul lor şi slujitorii iudeilor au prins pe Isus şi L-au legat. L-au dus întâi la Anna, căci el era socrul lui Caiafa, care era arhiereu al anului aceluia” (Ioan 18:12-13).
Pare ciudat că Simon Zelotul, care trebuie să fi fost prezent la evenimente, nu este menţionat în niciuna dintre evanghelii. Totuşi, în Marcu 14:51-52 există o aluzie voalată la o persoană care se poate să fi fost Simon: „Iar un tânăr mergea după El înfăşurat într-o pânzătură, pe trupul gol, şi au pus mâna pe el. El însă, smulgându-se din pânzătură a fugit gol”. Această fugă gol ar putea fi simbolică pentru situaţia lui Simon, căruia i se retrăsese rangul ecleziastic; iar descrierea sa ca „un tânăr“trimite la statutul său recent, de novice în urma excomunicării.
Răstigniţi-L!
Procesul lui Isus poate fi cu greu numit astfel, iar scenariul, aşa cum este el prezentat în evanghelii, e plin de ambiguităţi. Matei 26 57-59 descrie astfel situaţia: „Iar cei care au prins pe Isus L-au dus la Caiafa arhiereul, unde erau adunaţi cărturarii şi bătrânii… Iar arhiereii, bătrânii şi tot Sinedriul căutau mărturie mincinoasă împotriva lui Isus, ca să-L omoare”.
Chiar dacă toţi aceşti preoţi, cărturari şi bătrâni s-au adunat la „prima strigare”, la o oră din noapte, trebuie să menţionăm că legea nu prevedea reunirea consiliului noaptea. Luca 22:66 sugerează că, deşi Isus a fost dus întâi la Caiafa, Sinedriul s-a întrunit abia după ce s-a luminat. Dar întrunirea tot ar fi fost ilegală, fiindcă reuniunile Sinedriului nu erau permise în perioada Paştelui.
Toate evangheliile afirmă că Petru l-a urmat pe Isus până la casa în care stătea Caiafa, unde s-a lepădat de învăţătorul lui de trei ori, aşa cum fusese prevestit. Casa respectivă nu se afla însă în Ierusalim, ci era Casa de Reuniuni de la Qumran. În calitatea sa de Mare Preot, Caiafa trebuia să fie prezent la Banchetul Mesianic (aşa cum se specifică în Legea comunităţii) şi, deci, locuia în cadrul comunităţii împreună cu ceilalţi membri ai Sinedriului în noaptea dinainte de vinerea Paştelui.
Toate relatările concordă în privinţa faptului că Marele Preot Caiafa l-a predat pe Isus guvernatorului roman Pilat din Pont, a cărui prezenţă a permis interogarea sa imediată. Acest lucru este confirmat în Ioan 18:28-31, însă aici apare o a patra anomalie:

Deci L-au adus pe Iisus de la Caiafa la pretoriu; şi era dimineaţă. Şi ei n-au intrat în pretoriu, ca să nu se spurce, ci să mănânce Paştile.
Deci Pilat deci a ieşit la ei, afară, şi le-a zis: „Ce învinuire aduceţi Omului Acestuia?
Ei au răspuns şi i-au zis. Dacă Acesta n-ar fi răufăcător, nu ţi L-am fi dat ţie.
Deci le-a zis Pilat: „Luaţi-L voi şi judecaţi-L după legea voastră. Iudeii însă i-au răspuns: Nouă nu ne este îngăduit să omorâm pe nimeni.”

Adevărul este că Sinedriul avea putere deplină nu doar să condamne infractorii, ci şi să emită şi să aplice pedeapsa cu moartea, dacă aceasta se impunea. Evangheliile susţin de asemenea că Pilat s-a oferit să-l elibereze pe Isus fiindcă „La fiecare praznic al Paştilor, dregătorul avea obicei să sloboadă norodului un întemniţat”. Nici acest lucru nu este adevărat; n-a existat nicicând un asemenea obicei.
Deşi zeloţii Simon (Lazăr) şi Iuda apar în cadrul evenimentelor anterioare arestării lui Isus, s-ar părea că Tadeu (al treilea dintre principalii revoluţionari) nu mai este menţionat după Cina cea de Taină. El apare însă la momentul procesului. Tadeu era un secondant al succesiunii (al lui Alfeu), secondant al Tatălui şi, prin urmare, Fiu al Tatălui. În ebraică, sintagma Fiu al Tatălui cuprinde elementele Bar (Fiu) şi Abba (Tată), astfel că Tadeu ar putea fi numit „Bar-Abba”; un om pe nume Baraba este însă strâns legat de posibilitatea ca Pilat să-l elibereze pe Isus.
În Matei 27:16, Baraba este „un vinovat vestit”; în Marcu 15:7 el este descris ca unul care fusese închis din pricina unui omor pe care-l săvârşise într-o răscoală; în Luca 23:19 se spune că „era aruncat în temniţă pentru o răscoală”, iar în Ioan 18:40 este menţionat ca „un tâlhar”. Această din urmă descriere este vagă, fiindcă hoţii şi tâlharii nu erau în mod obişnuit condamnaţi la moarte prin răstignire. Aşa cum a fost el tradus însă, termenul nu reflectă realele implicaţii ale cuvântului din limba greacă, în care léstés înseamnă mai degrabă „infractor”. Textul din Marcu trimite mai direct la rolul lui Baraba în recenta revoltă.
Iată ce pare să se fi întâmplat: când cei trei prizonieri, Simon, Tadeu şi Isus, au fost aduşi în faţa lui Pilat, acuzaţiile împotriva primilor doi erau clare şi suficiente; erau cunoscuţi ca zeloţi de frunte şi fuseseră condamnaţi încă de la izbucnirea revoltei. Pe de altă parte, Pilat avea mari dificultăţi în a construi un caz solid împotriva lui Isus. Acesta se afla în faţa lui numai fiindcă iudeii i-l aduseseră ca să-l condamne împreună cu ceilalţi. Pilat le-a cerut autorităţilor iudee să-i ofere măcar un pretext – „Ce învinuire aduceţi împotriva omului acestuia?” dar n-a primit un răspuns mulţumitor. În disperare de cauză, guvernatorul i-a îndemnat să-l ia ei şi „judecaţi-L după legea voastră”, însă ni se spune că iudeii ar fi răspuns printr-un neadevăr: „Nouă nu ne este îngăduit să omorâm pe nimeni”.
Prin urmare, Pilat s-a întors la Isus. „Eşti Tu împăratul iudeilor?” l-a întrebat el, iar Isus a răspuns „De la tine însuţi zici lucrul acesta, sau ţi l-au spus alţii despre Mine?” Nedumerit, guvernatorul continuă: „Neamul Tău şi preoţii cei mai de seamă Te-au dat în mâna mea: ce ai făcut?” Şi interogatoriul a continuat până când, în cele din urmă, Pilat „a ieşit iarăşi afară la iudei şi le-a zis: Eu nu găsesc nicio vină la el“(Ioan 18:38).
În acest moment intră în scenă Irod Antipa, din Galileea (Luca 23:7-12), care nu avea relaţii bune cu preoţii iudei şi eliberarea lui Isus îi convenea, pentru a-l provoca pe nepotul său, regele Irod Agripa. În consecinţă, Antipa a încheiat o înţelegere cu Pilat, pentru a se asigura de eliberarea lui Isus. Astfel pactul dintre Iuda Sicariote şi Ionatan Ana a rămas în umbră, fără implicarea nici unuia dintre ei, printr-un acord între tetrarhul Galileii şi guvernatorul roman. Din acel moment, luda şi-a ratat şansa de a fi iertat pentru activităţile sale insurecţionale, iar zilele i-au devenit numărate. În conformitate cu noua înţelegere, Pilat le-a spus bătrânilor iudei (Luca 23:14-16):

A zis către ei: Aţi adus ta mine pe Omul acesta, ca pe un răzvrătitor al poporului; dar iată eu, Cercetându-L în faţa voastră, nicio vină n-am găsit în acest Om, din cele ce aduceţi împotriva Lui.
Şi nici Irod n-a găsit, căci L-a trimis iarăşi la noi. Şi iată,
El n-a săvârşit nimic vrednic de moarte.
Deci, pedepsindu-L, Îl voi elibera.

Dacă membrii Sinedriului ar fi aşteptat până după Paşte, ar fi putut să-i intenteze ei înşişi, în perfectă legalitate, un proces lui Isus. Dar i-au pasat lui Pilat responsabilitatea, în mod strategic, fiindcă ştiau că nu există un motiv real pentru o condamnare. În mod cert nu se aşteptaseră la simţul justiţiei demonstrat de Pilat sau la intervenţia lui Irod Antipa. Dar Pilat şi-a zădărnicit propriul obiectiv. A încercat să îngemăneze decizia sa de a-l elibera pe Isus cu ideea că gestul lui ar putea fi considerat o cruţare cu ocazia Paştelui şi, astfel, a oferit iudeilor o posibilitate de alegere: Isus sau Baraba? Drept care „Ei cu toţii au strigat zicând: Ia-l pe Acesta şi eliberează-ne pe Baraba!” (Luca 23:18)
Pilat a continuat să insiste în favoarea lui Isus, dar iudeii au strigat iar: „Răstigneşte-L!“Şi încă o dată Pilat a întrebat „Dar ce rău a făcut? Eu n-am găsit nicio vină de moarte în El”. Dar sorţii-i erau împotrivă şi, cedând, Pilat l-a eliberat pe Baraba (Tadeu). Soldaţii romani au aşezat o cunună de spini pe capul lui Isus şi i-au pus pe umeri o robă purpurie, iar Pilat l-a dus în faţa preoţilor iudei, spunându-le: „Iată vi-L aduc pe El afară, ca să ştiţi că nu găsesc în El nicio vină” (Ioan 19:4).

Spre Golgota

Pentru bătrânii din Ierusalim, lucrurile porniseră într-o direcţie bună; planul lor aproape că reuşise. Chiar dacă Tadeu, trecut bine de vârsta tinereţii, fusese eliberat, Simon şi Isus erau închişi, la fel ca Iuda Sicariote. Fără îndoială, capul trădătorilor era Tatăl de la acea vreme, Ionatan Ana, fostul apostol cunoscut sub numele de Iacov al lui Alfeu (sau Natanail). Trei cruci au fost ridicate în Locul Căpăţânii (Golgota), pentru Isus şi cei doi lideri zeloţi, Simon şi Iuda Sicariote.
Pe drumul spre Golgota a avut loc însă un eveniment semnificativ, când un personaj misterios pe nume Simon din Cirene s-a oferit să ducă el crucea lui Isus (Matei 27:32). Multe teorii au fost formulate cu privire la identitatea acestuia, însă cine era el cu adevărat nici nu are o importanţă prea mare. Ceea ce contează este faptul că omul se afla acolo. Există o interesantă aluzie la el într-un text în coptă, intitulat Al doilea tratat al Marelui Set, descoperit în arhiva de la Nag Hammadi. Explicând că s-a produs înlocuirea cel puţin a uneia dintre victime, textul îl menţionează în acest sens pe cirenian. Înlocuirea a avut, aparent, succes, pentru că în tratat se afirmă că Isus nu a murit pe cruce, aşa cum se consideră în mod obişnuit. Isus însuşi este citat spunând după eveniment: „Cât despre moartea mea care pentru ei a fost reală – a fost reală pentru ei din cauza orbirii şi a neînţelegerii lor”.
Coranul (în capitolul 4, intitulat „Femei”), precizează că Isus nu a murit pe cruce: „Dar nu l-au ucis şi nici nu l-au răstignit, ci a fost reprezentat de unul asemenea lui… în adevăr nu l-au ucis”. De asemenea, istoricul din secolul al II-lea, Basilides din Alexandria, scria că răstignirea a fost măsluită (cu Simon din Cirene ca înlocuitor), în vreme ce liderul gnostic Mani (născut în apropiere de Bagdad în 214 d.Hr.) afirma exact acelaşi lucru.
Totuşi, s-ar părea că Simon din Cirene l-a înlocuit nu pe Isus, ci pe Simon Zelotul. În mod cert, executarea unor oameni ca Isus şi Simon nu ar fi decurs fără incidente, aşa că a fost pusă la cale o strategie pentru a înşela vigilenţa autorităţilor iudee (este posibil ca la acest subterfugiu să fi luat parte chiar şi oamenii lui Pilat). Elementul de bază al acestei strategii era utilizarea unei otrăvi care inducea o stare de comă şi punerea în scenă a unui truc.
Singurul capabil să pună la cale o astfel de stratagemă era Simon Zelotul, liderul Magilor samariteni, cel mai mare magician al epocii sale. Atât în Faptele lui Petru, cât şi în Constituţiile apostolice se povesteşte cum, câţiva ani mai târziu, Simon a levitat, ridicându-se deasupra Forumului roman.
La Golgota însă, lucrurile au stat altfel: Simon era păzit şi în drum spre răstignire.
Pentru început, el trebuia salvat, aşa că a fost găsit un înlocuitor în persoana lui Simon din Cirene, cunoştinţă bună a recent eliberatului Tadeu (Baraba). Înşelătoria a început pe drumul spre Golgota când, preluând povara lui Isus, Simon a putut intra în alai. Înlocuirea în sine a fost făcută la locul răstignirii, în mijlocul confuziei generale cauzate de pregătiri. Pe fondul ridicării crucilor, cirenianul pare să fi dispărut, dar de fapt i-a luat locul lui Simon. În evanghelii, evenimentele care au urmat sunt atent învăluite în mister, oferindu-se doar câteva detalii despre cei doi bărbaţi răstigniţi împreună cu Isus şi identificaţi doar ca „tâlhari”.
Şi astfel scena a fost aranjată: Simon (Zelotul) Magul redevenise liber şi putea dirija evenimentele în continuare.



Răstignirea

Locul Căpăţânii

Deşi răstignirea este înfăţişată în general ca un eveniment relativ public, evangheliile afirmă (de pildă în Luca 23:49) că spectatorii erau nevoiţi să privească de „departe”. În Evangheliile după Matei, Marcu şi Ioan, locul este numit Golgota, iar în Luca i se spune Căpăţâna. Ambele nume (în ebraică Gulgoleth, în aramaică Gulgota, în latină Calvaria) provin din cuvinte cu sensul de „craniu”, iar semnificaţia termenului Golgota, aşa cum este ea prezentată în evanghelii, e limpede: „locul unei căpăţâni”.
Trei secole mai târziu, pe măsură ce influenţa religiei creştine s-a răspândit, unor locuri diverse din Ierusalim şi din împrejurimile sale li s-a atribuit semnificaţia menţionată în Noul Testament. De multe ori n-a fost vorba decât despre găsirea unui loc potrivit pentru a i se da un nume – conform cerinţelor de pe piaţa turistică şi de pe cea a pelerinilor. Un loc adecvat al Calvarului a fost identificat, drumul pe care Isus şi-a purtat crucea a fost trasat şi un mormânt convenabil a fost marcat ca locul legendar de îngropăciune.
În acest context creativ, Golgota se afla, se spune, dincolo de zidul lui Irod, la nord-vest de Ierusalim. Era un deal sterp şi a fost ales fiindcă avea forma vagă a unui craniu. Tradiţia occidentală ulterioară a idilizat locul, descriindu-l ca „o colină verde îndepărtată” – o temă pe marginea căreia numeroşi artişti au realizat variaţiuni.
Cu tot acest idealism însă, niciuna dintre evanghelii nu menţionează vreun deal. În conformitate cu Ioan 19:41, locul era o „grădină” în care se afla un mormânt particular, aflat în proprietatea lui Iosif din Arimateea (Matei 27:59-60). Ghidându-ne după evanghelii şi lăsând la o parte folclorul, este evident că răstignirea n-a fost deloc un spectacol în vârf de deal, cu cruci enorme profilate pe cer şi o sumedenie de spectatori. Dimpotrivă, a fost o execuţie sumară, pe un teren bine controlat – o grădină particulară ce constituia, într-un fel sau altul, „locul unei căpăţâni” (Ioan 19:17).
Evangheliile nu mai oferă alte amănunte pe acest subiect, dar în Evrei 13:11-13 aflăm câteva indicii importante cu privire la locul respectiv:

Într-adevăr, trupurile dobitoacelor – al căror sânge e adus de arhiereu pentru împăcare, în Sfânta Sfintelor – sunt arse afară din tabără. Pentru aceea şi Isus, ca să sfinţească poporul cu sângele Său, a pătimit în afara porţii. Deci dar să ieşim la El afară din tabără luând asupra noastră ocara Lui.

De aici înţelegem că Isus a suferit „în afara porţii” şi „afară din tabără”. De asemenea, se face trimitere la un loc în care erau arse trupurile animalelor sacrificate. Acest lucru are o importanţă aparte, fiindcă terenurile pe care se incinerau resturile animalelor erau considerate necurate. În conformitate cu Deuteronomul 23:10-14, sintagma „afară din tabără” desemnează zonele în care se aflau fosele septice şi latrinele publice, necurate atât din punct de vedere fizic, cât şi religios. În mod similar, expresia „în afara porţii” defineşte alte locuri impure, inclusiv cimitirele. Mai mult decât atât, în Manuscrisele de la Marea Moartă se menţionează clar că a păşi peste cei morţi constituie o pângărire, cimitirele umane fiind marcate cu însemnul unui craniu. De aici înţelegem că „locul căpăţânii” (Golgota) era un cimitir – un cimitir-grădină cu acces limitat, în care se afla un mormânt gol, în administrarea lui Iosif din Arimateea.
Un alt indiciu ne este oferit în Apocalipsa 11:8, unde se spune că Isus a fost răstignit în „cetatea cea mare care se cheamă, duhovniceşte, Sodoma şi Egipt”. Aceste cuvinte indică limpede că cimitirul era situat în Qumran – Egipt pentru Therapeutate – fiind asociat geografic cu oraşul Sodoma din Vechiul Testament.
Dar cine era Iosuf din Arimateea? În evanghelii este descris ca „un sfetnic ales al soborului (membru al Sinedriului), care şi el aştepta împărăţia lui Dumnezeu” (Marcu 15:43). De asemenea, era „ucenic al lui Isus, dar într-ascuns, de frica iudeilor” (Ioan, 19:38). Deşi apropierea sa de Isus era necunoscută bătrânilor iudei, pentru Pilat din Pont ea nu constituia o surpriză, el acceptând fără rezerve implicarea sa în chestiunea Isus. Această implicare nu a mirat nici pe Maria, mama lui Isus, nici pe Maria Magdalena, Maria Cleopa sau pe Salomeea. Toate au fost de acord cu aranjamentul făcut de el, acceptându-i autoritatea fără niciun comentariu şi fără reţineri.
Uneori considerată ca având o legătură cu satul Arimeh de pe câmpia Ghenezaretului, Arimateea era de fapt un nume descriptiv, ca atâtea altele în Noul Testament, reprezentând un statut înalt. Aşa cum Matei Ana deţinea titulatura preoţească de „Levi al lui Alfeu” (Levi al Succesiunii), în mod similar Iosif era „din Arimateea”. Dar (la fel ca în cazul lui Matei), Iosif nu era adevăratul său nume. Termenul Arimateea a derivat (ca Alfeu) dintr-o combinaţie de elemente în greacă şi ebraică – în acest caz ebraicul ha ram orha rama („de pe înălţime” sau „de pe vârf”) şi grecescul Theo („referitor la Dumnezeu”), împreună însemnând „de la înălţimea lui Dumnezeu” – ha Rama Theo – şi, ca titlu personal, Înălţime Dumnezeiască.
Pe de altă parte, ştim că Isus era urmaş la tronul lui David. Titlul patriarhal Iosif era atribuit următorului în linia succesiunii şi, din acest punct de vedere, Isus fiind considerat David, fratele lui mai mare, Iacov, era desemnat Iosif. Prin urmare, Iosif din Arimateea este chiar fratele lui Isus, Iacov.
În această situaţie, nu mai pare deloc surprinzător faptul că Isus a fost îngropat într-un mormânt care aparţinea familiei lui. Nu ne miră nici că Pilat i-a permis fratelui lui Isus să se ocupe de înmormântare şi nici că femeile din familia lui Isus au acceptat fără obiecţii aranjamentele făcute de Iosuf (Iacov). Motivul pentru care Iosif a păstrat secret faţă de Sinedriu faptul că îl susţinea pe Isus este evident: avea şi el propriii susţinători în rândul comunităţii iudaice.
Din 1947, când au fost descoperite Manuscrisele de la Marea Moartă la Qumran, săpăturile au continuat până la mijlocul anilor 1950, în diverse grote fiind făcute descoperiri importante. Arheologii au constatat că o grotă anume avea două încăperi cu două intrări separate, la distanţă una de cealaltă. Accesul în sala principală se făcea printr-o gaură în plafon, iar în cealaltă prin lateral. De la intrarea din acoperiş fuseseră construite trepte până jos şi, pentru a feri încăperea de ploaie, deasupra deschizăturii din plafon fusese tras un bolovan mare. În conformitate cu Manuscrisul aramei, acest mormânt era folosit ca trezorerie şi, în consecinţă, a fost supranumit Grota Bogătaşului. Acest mormânt al lui Iosif era situat exact vizavi de Sânul lui Avraam.
Profeţia conform căreia Mesia avea să intre în Ierusalim călare pe un măgăruş nu era singura din cartea lui Zaharia, din Vechiul Testament, referitoare la Mesia. Alte două – Zaharia 12:10 şi 13:6 – specificau că el va fi străpuns şi moartea lui plânsă de întregul Ierusalim şi că, din cauza prietenilor săi, va avea răni la mâini. Isus şi-a dat seama că, răstignit fiind, va împlini toate aceste profeţii. Poate că ratase termenul-limită menţionat în profeţia lui Ioan Botezătorul, dar răstignirea îi oferea o nouă şansă. Şi, aşa cum se specifică în Ioan 19:36 în relaţie cu Zaharia, „S-au făcut acestea ca să se împlinească Scriptura”.
Răstignirea era deopotrivă pedeapsă şi execuţie, moartea survenind după o suferinţă atroce, care dura chiar şi zile întregi. Mai întâi, braţele întinse ale victimei erau legate la nivelul încheieturilor de un lemn care era apoi fixat de-a latul unui stâlp vertical. Uneori mâinile erau străpunse de cuie, însă numai acestea din urmă ar fi fost inutile. Dacă întreaga greutate a corpului ar fi fost suspendată de braţe, plămânii ar fi fost comprimaţi şi omul ar fi murit rapid, sufocat. Pentru a prelungi agonia, presiunea asupra pieptului era redusă prin fixarea picioarelor pe pilonul vertical. Astfel atârnată, victima putea trăi zile de-a rândul, chiar o săptămână sau mai mult. După o vreme, pentru a elibera crucile, călăii frângeau uneori gleznele victimelor, pentru a mări greutatea corpului şi a grăbi moartea.
În vinerea aceea, echivalentul datei de 20 martie 33 d.Hr., nu exista niciun motiv ca vreunul dintre cei trei bărbaţi răstigniţi să moară până la lăsarea serii. Totuşi, lui Isus i-a fost dat oţet şi, după aceea, „şi-a dat duhul“(Ioan 19:30). La scurtă vreme după aceea, un centurion i-a străpuns coastele cu o suliţă, iar faptul că a sângerat (identificat ca sânge şi apă), a fost considerat dovadă a morţii (Ioan 19:34). În realitate, sângerarea arată că victima este vie, nicidecum moartă. Dr. A.R. Kittermaster, în raportul său din 1979 intitulat O opinie medicală asupra calvarului, confirma: „Mort sau viu, scurgerea de apă este dificil de explicat, dar dintr-o rană făcută după moarte, sângele nu mai curge. Ar fi nevoie de o tăietură mare, mult deschisă, pentru ca un cadavru să mai sângereze”. În etapa respectivă, Iuda şi cirenianul erau încă vii, aşa că lor li s-au frânt gleznele.
În evanghelii nu se precizează cine i-a dat oţet lui Isus pe cruce, dar în Ioan 19:29 se afirmă că vasul era gata pregătit. Puţin mai devreme pe firul evenimentelor (Matei 27:34), se spune că i s-a dat „vin amestecat cu fiere” – vin acrit cu venin de şarpe adică. În funcţie de proporţiile utilizate, acest amestec ar fi putut induce o stare de inconştienţă sau chiar moartea. În acest caz însă, otrava i-a fost dată lui Isus nu dintr-un vas, ci cu un burete pus în vârful unei ramuri. Persoana care i-a dat-o a fost, fără îndoială, Simon Zelotul, cel care ar fi trebuit să se afle el însuşi pe una dintre cruci.
Între timp, Iosif din Arimateea negocia cu Pilat pentru a lua trupul lui Isus înainte de Sabat şi a-l aşeza în mormânt. Pilat a fost uimit că Isus a murit atât de repede (Marcu 15:44): „Pilat s-a mirat că a şi murit şi chemând pe sutaş l-a întrebat dacă a murit de mult”. Pentru a grăbi lucrurile, Iosif i-a spus lui Pilat despre o regulă iudaică derivată din Deuteronom 21:22-23 şi confirmată în Manuscrisul Templului de la Qumran: „Dacă se va omorî un om care a săvârşit o nelegiuire vrednică de pedeapsa cu moartea şi l-ai spânzurat de un lemn, trupul lui mort să nu stea noaptea pe lemn; ci să-l îngropi în aceeaşi zi”. Ca atare, Pilat a aprobat modificarea procedurii de la spânzurare (răstignire) la vechiul obicei al îngropării de viu. Şi apoi s-a întors la Ierusalim, lăsându-l pe Iosif să supravegheze mersul lucrurilor. (Este semnificativ, poate, că în Faptele Apostolilor 5:30 şi 13:29, referirile la tortura la care a fost supus Isus conţin formula „atârnat pe lemn”.)
Isus fiind în comă, aparent lipsit de viaţă, iar picioarele lui Iuda şi ale cirenianului fiind frânte, cei trei au fost coborâţi de pe cruci, după ce stătuseră răstigniţi mai puţin de jumătate de zi. Relatarea nu precizează că cei trei erau morţi; menţionează doar coborârea trupurilor – trupuri vii, nu cadavre.

Trei ore de întuneric

A doua zi era Sabatul, despre care evangheliile nu au multe de spus. Numai în Matei 27:62-66 este amintită această sâmbătă, dar printr-o simplă referire la o conversaţie între Pilat şi bătrânii iudeilor în Ierusalim, în urma căreia guvernatorul a pus două gărzi de pază la mormântul lui Isus. Cu această excepţie, toate cele patru evanghelii îşi continuă relatarea cu dimineaţa zilei de duminică.
Şi totuşi, dacă există o zi importantă pentru evenimentele în cauză, această zi este sâmbăta: Sabatul despre care ni se spun atât de puţine lucruri Această zi de odihnă şi de rugăciune este cheia către tot ce s-a petrecut pe urmă. Cele întâmplate în ziua de sâmbătă le-a provocat femeilor o uimire atât de mare când au găsit stânca mutată, duminică în zori. Din punct de vedere practic, nu este nimic uluitor în faptul că piatra a fost mutată – oricine ar fi putut s-o mute. Femeile ar fi dat-o ele însele la o parte, fiindcă n-aveau niciun motiv să anticipeze că nu vor putea intra. Elementul surpriză, de neînchipuit, a fost acela că piatra fusese mutată în ziua de Sabat – o zi sacră în care era complet interzisă orice activitate. Misterul nu rezidă în actul mutării, ci în ziua în care ea a fost efectuată. Fiindcă ar fi fost imposibil ca piatra să fi fost dată la o parte în ziua de Sabat!
Există unele deosebiri între evanghelii în privinţa celor întâmplate în ziua a treia, duminică. În Matei 28:1 ni se spune că Maria şi Maria Magdalena s-au dus la mormânt, în vreme ce Marcu 16:1 o include şi pe Salomeea. Luca 24:10 o adaugă pe Ioana, dar o omite pe Salomeea, iar în Ioan 20:1 Maria Magdalena vine la mormânt singură. Marcu, Luca şi Ioan afirmă că la sosirea femeilor piatra fusese deja mutată. În Matei însă, cei doi paznici erau la postul lor şi piatra se afla încă la gura mormântului. Apoi, spre uimirea femeilor şi a paznicilor, „un înger al Domnului s-a pogorât din cer… şi a prăvălit piatra de la uşa mormântului”.
Apoi se constată că Isus nu mai era în mormânt, unde fusese pus. În conformitate cu Matei 28:5-6, îngerul le-a condus pe femei în grotă. În Marcu 16:4-5 ni se spune că ele au intrat singure şi au fost întâmpinate de un tânăr în haine albe. Luca 24:3-4 îi descrie pe cei doi din interior. Ioan 20:2-12 arată cum Maria Magdalena a plecat să-l cheme pe Petru şi pe un alt ucenic înainte de a intra în grotă împreună. Apoi, după ce însoţitorii ei pleacă, Maria vede doi îngeri în mormânt.
La o ultimă analiză, nu este clar dacă paznicii existau sau nu. Femeile erau în număr de una, două sau trei. Poate că şi Petru era în apropiere, poate că nu. Înăuntru era ori un înger, ori un tânăr; sau erau doi îngeri care şedeau sau stăteau în picioare. Cât despre piatră, era ori la gura mormântului când s-a luminat de zi, ori fusese deja mutată.
În toate acestea există un singur potenţial numitor comun, dar nici măcar el nu este cert. În conformitate cu Ioan 20:14-15, Maria Magdalena s-a întors cu spatele spre îngeri, l-a văzut pe Isus stând în picioare şi l-a confundat cu grădinarul. S-a apropiat de el, dar Isus a oprit-o, spunându-i: „Nu te atinge de Mine“(Ioan 20:17).
Acestea sunt cele patru relatări pe care se bazează întreaga tradiţie a Învierii; şi totuşi, aproape niciun detaliu din ele nu concordă. Din această cauză, disputele cu privire la prima persoană care l-a văzut pe Isus înviat – Maria Magdalena sau Petru – au durat sute de ani. Dar putem afla oare ce anume s-a întâmplat cu adevărat după ce Iosif (Iacov) l-a lăsat pe Isus în mormânt, vineri?
Iniţial, cirenianul şi Iuda Sicariote (cu picioarele frânte, dar în viaţă), au fost aşezaţi în a doua încăpere a mormântului, trupul lui Isus fiind depus în încăperea principală. Simon Zelotul se ascunsese deja înăuntru, cu lămpi şi cu tot ce-i mai trebuia. (Interesant, printre obiectele găsite în grotă în anii 1950 s-a aflat şi o lampă.).
Apoi, în conformitate cu Ioan 19:39, a venit Nicodim, aducând „ca la o sută de litre de amestec de smirnă şi aloe”. Extractul de smirnă era un tip de sedativ utilizat frecvent în practica medicală a vremii. Dar de ce era nevoie de o cantitate atât de mare de aloe? Seva de aloe, aşa cum explică farmacopeea modernă, este un purgativ cu acţiune rapidă şi puternică – exact ceea ce îi trebuia lui Simon pentru a elimina fierea (veninul) din corpul lui Isus.
Faptul că ziua de după răstignire era cea a Sabatului are o mare importanţă. De fapt, momentul ales pentru operaţia de „ridicare a lui Isus din morţi” (scutirea de excomunicare) se baza pe ora exactă la care se putea considera că începe Sabatul. Pe vremea aceea, orele şi minutele nu aveau o durată exactă. Măsurarea timpului era una dintre funcţiile oficiale ale leviţilor, care stabileau trecerea orelor prin intermediul umbrelor aruncate pe anumite zone bine delimitate. De asemenea, cam din anul 6 î.Hr., puteau folosi şi cadranele solare. Dar atunci când nu exista umbră, niciuna dintre aceste metode nu putea fi utilizată. Prin urmare, existau douăsprezece „ore ale zilei” (perioada de lumină) şi, în mod similar, douăsprezece „ore ale nopţii” (perioada de întuneric). Acestea din urmă erau măsurate graţie şedinţelor de rugăciune ale leviţilor (precum orele canonice ale Bisericii Catolice astăzi; de fapt, Angelus-ul, rostit dimineaţa, la amiază şi seara, derivă din practica îngerilor leviţi). Problema era însă aceea că, pe măsură ce zilele şi nopţile deveneau mai lungi sau mai scurte, erau necesare anumite ajustări.
În vinerea răstignirii era necesară o ajustare înainte cu trei ore întregi şi, din această cauză, există o discrepanţă considerabilă între relatările lui Marcu şi respectiv Ioan în privinţa evenimentelor din ziua respectivă. În Marcu 15:24 ni se spune că Isus a fost răstignit în ora a treia, în vreme ce Ioan 19:14-16 afirmă că Isus a fost dus la crucificare cam la ora a şasea. Această anomalie apare deoarece Evanghelia după Marcu foloseşte timpul aşa cum era el măsurat de elenişti, în vreme ce textul lui Ioan se bazează pe timpul iudaic. Iată care a fost rezultatul modificării orei (aşa cum este descris în Marcu 15:33): „La ceasul al şaselea întuneric s-a făcut peste tot pământul, până la ceasul al nouălea”. Aceste trei ore de întuneric erau doar simbolice, petrecându-se într-o fracţiune de secundă (aşa cum se întâmplă astăzi, când trecem într-o zonă cu fus orar diferit sau când dăm ceasurile înainte ori înapoi, la schimbarea orei de vară sau de iarnă). Aşa se face că sfârşitul orei a cincea a fost urmată imediat de ora a noua.
Cheia relatării despre înviere se află în aceste trei ore lipsă (orele de zi care au devenit ore de noapte), căci nou-definitul început al Sabatului începuse cu trei ore înainte de vechea oră a douăsprezecea – adică la ora a noua, care a fost numită apoi ora a douăsprezecea. Dar magii samariteni ai lui Simon Zelotul lucrau cu un cadru temporal astronomic şi nu au operat modificarea de trei ore înainte de ora a douăsprezecea iniţială. Aceasta însemna că, fără a încălca regulile care interziceau munca în ziua de Sabat, Simon avea la dispoziţie trei ore întregi în care să facă exact ceea ce avea de făcut, chiar şi când ceilalţi îşi începuseră perioada sacră de odihnă. Era deci timp suficient pentru a-i administra lui Isus tratamentul şi a îngriji fracturile cirenianului. Lui Iuda Sicariote nu i s-a arătat nicio milă şi a fost aruncat de pe o stâncă, fiind astfel ucis (aşa cum se relatează, voalat, în Faptele Apostolilor 1:16-18). Textul mai vechi, din Matei 27:5, care sugerează că Iuda s-a spânzurat, se referă mai exact la faptul că el stabilise contextul propriei sale pierzanii.

Mormântul gol

Când a început Sabatul după timpul magilor (la trei ore după Sabatul iudaic standard), mai erau încă trei ore de noapte până când Maria Magdalena avea să vină, la începutul unei noi săptămâni. Întrebarea dacă erau sau nu oameni de pază în noaptea aceea este irelevantă; Simon şi colegii săi ar fi folosit, oricum, intrarea a doua, aflată la o oarecare distantă. Irelevantă este şi întrebarea dacă piatra a fost sau nu mutată. Important este faptul că, atunci când a apărut, Isus era viu şi nevătămat.
Referitor la îngerul care mutase piatra în locul femeilor, în Matei 28:3 citim: „Şi înfăţişarea lui era ca fulgerul şi îmbrăcămintea lui albă ca zăpada”. Aşa cum am văzut, Simon (Magul) Zelotul purta titlul politic „Fulgerul”; veşmintele lui erau albe şi, ca rang, era într-adevăr înger. Prin urmare, fraza de mai sus ar putea fi interpretată mai literal, astfel: „Înfăţişarea sa era asemănătoare cu cea a lui Simon Zelotul în veşmintele sale preoţeşti”. Dar de ce le-ar fi surprins acest lucru pe femei? Fiindcă din câte ştiau ele, Simon fusese răstignit şi îngropat, cu picioarele frânte.
Nu numai Simon era prezent, ci şi Tadeu: „Şi iată s-a făcut cutremur mare; că îngerul Domnului s-a pogorât din cer” (Matei 28:2). Aşa cum Simon Zelotul purta titlul Fulgerul (Ionatan Ana fiind Tunetul), Tadeu era Cutremurul (într-o imagistică similară referitoare la Muntele Sinai, ca în Judecătorii 5:5). Prin urmare, Simon şi Tadeu erau cei doi îngeri întâlniţi de Maria (Ioan 20:11-12). Simon era totodată „Tânărul” în veşminte albe (Marcu 16:5), descrierea indicând noul lui statut de novice, după excomunicarea lui Lazăr.
Grădina în care fusese Isus răstignit se afla sub controlul lui Iosif din Arimatea (Iacov, fratele lui Isus). Era o zonă sfinţită, care simboliza Grădina Raiului, în relaţie cu care Iacov era identificat cu Adam, bărbatul din grădină. Astfel, când Maria l-a văzut prima dată pe Isus şi a crezut că e grădinarul, trebuie să înţelegem că îl avea în faţă pe Iacov. Motivul pentru care Isus n-a lăsat-o să-l atingă era acela că Maria era însărcinată şi, în conformitate cu regulile urmate de soţiile dinastice, nu îi era permis contactul fizic cu soţul ei la data respectivă.
Este evident că Maria şi majoritatea ucenicilor nu ştiau despre subterfugiul folosit în vinerea şi sâmbăta respectivă. De fapt, era interesul lui Simon să păstreze un mister cât mai mare; faptul că ieşea viu din mormânt, cu picioarele nefrânte, n-ar fi făcut decât să-l sporească reputaţia. De asemenea, lui Isus îi era util ca reapariția sa să constituie un eveniment uluitor pentru toţi ceilalţi. Eforturile lor reunite – cu sprijinul lui Tadeu, al cirenianului şi al fratelui Iacov (Iosif) – au păstrat misiunea vie după ce aproape eşuase, permiţând apostolilor să-şi continue munca. Dacă Isus ar fi murit cu adevărat, ucenicii s-ar fi risipit, speriaţi şi dezamăgiţi, iar cauza ar fi pierit odată cu el. Aşa însă, ea a primit un suflu nou, iar rezultatul a fost naşterea creştinismului.

Înviat din morţi

Dacă nu este înviere a morţilor, nici Hristos n-a înviat. Şi dacă Hristos n-a înviat, este zadarnică propovăduirea noastră, zadarnică şi credinţa voastră… Căci dacă morţii nu înviază, nici Hristos n-a înviat…

Aşa este prezentată învierea ca un element de credinţă de Sfântul Pavel în 1 Corinteni 15:13-16. Trebuie spus că versetele nu constituie un argument solid pentru ceva ce este fundamental în credinţa creştină. Dimpotrivă. Dacă Pavel ar fi vorbit în termeni spirituali, contemporanii săi i-ar fi putut accepta afirmaţiile mai uşor, dar nu vorbea astfel. Sensul spuselor lui era unul literal, referindu-se la noţiunea de cadavre revenite la viaţă în conformitate cu profeţia din cartea lui Isaia (26:19): „Morţii tăi vor trăi şi trupurile lor vor învia!”
Nemurirea sufletului (mai degrabă decât cea a trupului) exista, conceptual, cu mult înainte de Isus. În lumea Greciei antice fusese promovat de adepţii filosofului atenian Socrate (cca 469 -399 î.Hr.). În secolul al IV-lea î.Hr., Platon afirma că mintea, nu materia, este originea realităţii. Mai devreme încă, Pitagora (cca 570-500 î.Hr.) susţinea doctrina reîncarnării: ideea conform căreia după moartea survenită într-o viaţă, sufletul intră în alt corp şi începe o nouă viaţă. Credinţa în reîncarnare este întâlnită în numeroase religii născute aproximativ în aceeaşi perioadă, inclusiv hinduismul şi budismul.
Pavel nu se referea însă la transmigraţia sufletelor, ci exprima o credinţă care conferă creştinismului un caracter unic între marile religii ale lumii – aceea că un om mort revine la viaţă „în trup”. Crezul Apostolic afirmă că Isus a fost „răstignit, a murit şi a fost îngropat… Iar în a treia zi s-a ridicat din morţi”. Specialiştii au contestat de mult interpretarea literală a acestei afirmaţii şi, în ultimii ani, la fel au făcut numeroşi clerici. Dar vechile doctrine mor greu şi mulţi consideră că renunţarea la acest concept ar însemna renunţarea la etica intrinsecă a creştinismului însuşi. Şi totuşi, dacă creştinismul are o bază solidă (şi are), atunci această bază trebuie să se sprijine pe învăţăturile şi codurile morale ale lui Isus. Aceste standarde sociale şi principiile asociate lor constituie esenţa evangheliilor – esenţa Veştii Celei Bune.
S-a susţinut adesea că, după aproape 2000 de ani, circa trei sferturi din populaţia lumii nu subscrie la ideea învierii în trup. Mulţi consideră ideea mai degrabă deranjantă decât înălţătoare, drept care mesajul creştin este sever limitat. Puţini (atei sau adepţi ai oricărei religii) ar contrazice motivul iubirii de aproape al idealului vizat de Isus – un ideal al armoniei, unităţii şi slujirii într-o societate fraternă. De fapt, nici nu există o bază mai nimerită pentru o religie; şi totuşi, dogma rigidă persistă, alături de disputele continue cu privire la ritual şi la modurile de interpretare. Atâta vreme cât asemenea dezacorduri persistă, nu poate exista o adevărată armonie, iar o Biserică divizată nu poate sluji decât limitat, ei însăşi şi celorlalţi.
Una dintre principalele probleme asociate cu acceptarea învierii în trup a lui Isus este aceea că premisa sa are o bază prea firavă, sau chiar inexistentă, în evanghelii. Am văzut deja că versetele 9-20 din Marcu 16 au fost adăugate mult după ce evanghelia a fost scrisă şi publicată. Iar dacă Evanghelia după Marcu a fost prima dintre cele sinoptice, constituind baza celorlalte, atunci este firesc să ne îndoim de autenticitatea versetelor finale din Matei şi Luca. Dar dacă ignorăm acest lucru şi acceptăm cele patru evanghelii aşa cum ne sunt ele prezentate, obţinem o imagine vagă, în care multe dintre detalii nu sunt doar confuze, ci şi contradictorii. În primul rând, Maria Magdalena a crezut că Isus este altcineva. Apoi Petru şi Cleopa au vorbit cu el vreme de câteva ore, crezându-l un necunoscut. Abia când s-a aşezat la masă cu ei l-au recunoscut apostolii pe Isus – iar în acel moment a dispărut din faţa lor.
Rezultă de aici că ideea de înviere aşa cum o ştim noi astăzi era complet necunoscută oamenilor din epoca respectivă. Pe lângă cei direct implicaţi în scenariul răstignirii, ucenicii au fost ţinuţi în necunoştinţă de cauză. Ei chiar au crezut că învăţătorul lor a murit şi e firesc să fi fost uluiţi la apariţia lui ulterioară. Ei nu erau preoţi de rang înalt precum Simon, Levi şi Tadeu, ci oameni mai puţin sofisticaţi, ca Petru sau Andrei. Totuşi, fără îndoială au apreciat faptul că prorocirea lui Isus cu privire la templul ce va fi ridicat în trei zile (Ioan 2:19) nu are nimic de-a face cu o interpretare europeană de mai târziu care ignoră complet simbolismul morţii.
Aşa cum se vede din povestea lui Lazăr, un om era considerat mort după excomunicare – o formă de moarte spirituală prin litera legii. Procesul dura patru zile pentru a fi pus în aplicare, iar în perioada respectivă excomunicatul era considerat bolnav de moarte. Din acest punct de vedere, Isus fusese în mod oficial denunţat de Sinedriu, de Marele Preot, Iosif Caiafa, şi de noul Tată, Ionatan Ana. Excomunicarea sa era absolută şi, din primele ore ale vinerii răstignirii, ei era, oficial, bolnav. Unica modalitate de a scăpa de „moartea”
Din ziua a patra era eliberarea (învierea) dictată de Tată sau de Marele Preot, de aceea a ţinut Isus ca învierea să se facă a treia zi. În orice alt context, perioada de trei zile n-ar fi avut nicio semnificaţie. Dar dacă autorităţile erau cu atâta fermitate împotriva lui, cine putea „opera” învierea?
Singurul care ar fi îndrăznit să oficieze ritul era fostul Tată, loialul Simon Zelotul. Fără a ţine cont de maşinaţiunile din Ierusalim, statutul său de Tată era susţinut încă de mulţi; dar Simon fusese răstignit împreună cu Isus – sau aşa credeau majoritatea ucenicilor. Aşa cum am văzut însă, Simon scăpase alături de Isus, pe care l-a „înviat din morţi” în primele ore ale zilei de duminică. Pentru cei care nu cunoşteau stratagema, învierea lui Isus a fost cu adevărat un miracol şi, aşa cum se afirmă în evanghelii, „Tocmai de aceea, când a înviat din morţi, ucenicii lui… au crezut Scriptura şi cuvintele pe care le spusese Isus” (Ioan 2:22).
Pavel (un iudeu convertit ulterior la elenism) a fost cel care a instituit doctrina învierii în trup, dar chiar şi entuziasmul său a fost de scurtă durată. Însă dat fiind că se exprimase cu atâta fervoare pe această temă şi apelase la nonargumente ferme precum cele citate mai sus („Dacă nu este o înviere a morţilor, nici Hristos n-a înviat” şi aşa mai departe), Pavel era considerat fanatic de fratele lui Isus, Iacov, ai cărui nazarineni nu susţinuseră niciodată învierea. De fapt, din vremea exaltării pauline iniţiale, învierea ca factor fundamental a pierdut din importanţă. Acest lucru este evident în Epistolele lui Pavel de mai târziu şi în alte cărţi din Noul Testament, în care abia dacă este menţionată.
Mai important era faptul că Isus considerase că merită să sufere pentru idealul său, iar Pavel a început în cele din urmă să caute o bază mai limpede pentru doctrina sa anterioară, declarând:

Dacă este trup firesc, este şi trup duhovnicesc… Carnea şi sângele nu pot să moştenească împărăţia lui Dumnezeu; şi stricăciunea nu moşteneşte nestricăciunea. Taină vă spun vouă. (1-Corinteni 15:44, 50-51)

Este esenţial să ne reamintim că Isus nu era nici non-iudeu, nici creştin. Era un iudeu elenist, a cărui religie era iudaismul radical. Cu vremea însă, misiunea sa iniţială a fost preluată în mod abuziv de o mişcare religioasă numită în amintirea lui, cu scopul de a-i trece în uitare pe adevăraţii săi moştenitori. Această mişcare s-a clădit în jurul Romei şi şi-a bazat autoproclamata autoritate pe textul din Matei 16:18-19, în care Isus ar fi spus: „Tu eşti Petru şi pe această piatră voi zidi Biserica Mea”. Din păcate, cuvântul în greacă petra (rocă, stâncă), referitor la Stânca lui Israel, a fost tradus în mod greşit petros (piatră), cu trimitere la Petru (care era într-adevăr supranumit Chifa: Piatră, vezi Ioan 1:42). De fapt, Isus declara că misiunea sa şi a lui Petru trebuia fondată pe Stânca lui Israel, nu pe Petru în sine. Fără a ţine seama de acest lucru, noua mişcare a decretat că numai cei care au primit autoritatea transmisă direct de la Petru pot conduce Biserica Creştină. Era un concept ingenios care, aşa cum se şi intenţionase, restrângea puterea în mâinile unui grup select, autosusţinut. Discipolii gnostici ai lui Simon (Magul) Zelotul numeau aceasta „credinţa proştilor”.
Evanghelia după Maria Magdalena confirmă că, pentru scurt timp după învierea lui Isus, unii dintre apostoli n-au ştiut nimic despre ea, crezând că Învăţătorul lor fusese răstignit. Apostolii „plângeau mult, zicând: Cum putem noi să ne ducem la neamuri şi să propovăduim evanghelia împărăţiei Fiului Omului? Dacă au fost nemiloşi cu el, nu vor fi oare nemiloşi şi cu noi?” Maria Magdalena, care vorbise deja cu Isus la mormânt, le-a răspuns: „Nu mai plângeţi. N-aveţi de ce să vă mâhniţi. Fiţi mai degrabă curajoşi, căci îndurarea lui va fi cu voi şi în jurul vostru şi ea vă va proteja”.
Apoi Petru i-a cerut Mariei: „Soră, ştim că Mântuitorul te-a iubit pe tine mai mult decât pe celelalte femei. Spune-ne tot ce-ţi aminteşti din cele pe care Mântuitorul ţi le-a desluşit numai ţie, tot ce ştii de la el, dar noi nu ştim.”
Şi Maria le-a povestit ce i-a spus Isus: „Binecuvântaţi sunt cei ce nu se poticnesc la vederea mea: căci acolo unde vă este mintea, acolo vă este şi comoara”. Apoi „Andrei a răspuns şi le-a zis fraţilor săi: Spuneţi voi ce vă place despre cele ce au fost zise. Eu unul nu cred că Mântuitorul a spus acestea”. Petru, de acord cu Andrei, a adăugat: „Ar fi vorbit el cu adevărat doar unei femei şi nu pe faţă, cu noi toţi?” La aceasta,

Maria a plâns şi i-a spus lui Petru… Crezi că am născocit eu acestea sau că nu spun adevărul despre Mântuitor?
Levi a răspuns şi i-a zis lui Petru… „Întotdeauna ai fost mânios. Acum te văd certându-te cu femeia aceasta de parcă aţi fi duşmani. Dar dacă Mântuitorul a găsit-o merituoasă, cine eşti tu s-o respingi? Cu siguranţă că Mântuitorul o cunoaşte bine”.

Aşa cum ştim, Levi era Matei Anna, preot şi secondant al lui Alfeu. Cuvintele sale raţionale erau produsul intelectului şi al educaţiei sale. Petru şi Andrei, pe de altă parte, erau săteni mai puţin educaţi care, în ciuda timpului petrecut alături de Isus şi de apostolii mai învăţaţi, păstrau vechile atitudini încetăţenite cu privire la femei. În cele din urmă, aşa cum vom vedea, comportamentul misogin al lui Petru avea să dobândească o poziţie de frunte în cadrul doctrinei romanizate fondate parţial pe învăţăturile sale.
Primii episcopi ai Bisericii Creştine şi-au afirmat succesiunea apostolică direct de la Petru – transmiterea autorităţii religioase prin punerea mâinilor. Dar aceiaşi episcopi erau descrişi în Apocalipsa lui Petru, text gnostic, precum nişte „văi sterpe”. Textul continuă:

Ei îşi spun episcopi şi diaconi, ca şi când ar fi primit autoritate direct de la Dumnezeu… Deşi ei nu înţeleg taina, se laudă că secretul Adevărului le este doar lor cunoscut.

Cât despre înviere, problema rămâne un paradox. Este considerată de o importanţă extremă, deşi nu ar trebui să fie astfel; şi totuşi, are o semnificaţie aparte, de care majoritatea oamenilor nu sunt conştienţi. În Evanghelia după Toma, Isus este citat spunând: „Dacă spiritul a prins fiinţă din cauza trupului, aceasta e minunea minunilor”.



Stirpea continuă

Vremea revenirii

Aşa cum am văzut, la data răstignirii, Maria Magdalena era însărcinată în trei luni. Ea şi Isus îşi celebraseră al Doilea Mariaj în martie 33 d.Hr., prin ungerea din Betania. Acest lucru este dedus în mod direct din evanghelii, dar reiese şi din calcule. Era de dorit ca un moştenitor de sex masculin din cadrul unei succesiuni dinastice să aibă deja primul său fiu în jurul vârstei de patruzeci de ani. (Aceasta era perioada acceptată a unei generaţii regale). Naşterea unui fiu şi moştenitor dinastic trebuia întotdeauna planificată astfel încât să se producă în echivalentul de atunci al lunii septembrie – cea mai sfântă lună din calendarul iudaic – şi, din acest motiv, relaţiile sexuale erau permise doar în luna decembrie.
Şi Primul Mariaj avea loc tot în luna septembrie, lună în care cădea şi Ziua Ispăşirii. Prin urmare, în mod teoretic, o căsătorie dinastică trebuia programată în luna septembrie din anul în care mirele împlinea vârsta de treizeci şi nouă de ani, activitatea sexuală începând în decembrie următor. În practică însă, exista posibilitatea ca primul copil să fie fată şi, pentru a se lua în calcul această eventualitate, ceremonia Primului Mariaj era celebrată în luna septembrie cea mai apropiată de vârsta de treizeci şi şase de ani a mirelui. Astfel, primul copil se putea naşte în septembrie la a treizeci şi şaptea sa aniversare. Dacă în primul decembrie nu era conceput un copil, cuplul urma să încerce încă o dată un an mai târziu, şi aşa mai departe. Din punctul de vedere al standardului privind o generaţie, era pe deplin acceptabil ca un fiu să se nască în preajma aniversării de patruzeci de ani a soţului.
După naşterea unui fiu, între cei doi soţi contactele fizice erau strict interzise vreme de şase ani. Pe de altă parte, dacă copilul era fată, perioada de abstinenţă era redusă la trei ani, până la „vremea revenirii” (întoarcerea la starea de cuplu căsătorit). Aşa cum am văzut, al Doilea Mariaj era celebrat în luna martie de după conceperea copilului, când mireasa era însărcinată în trei luni.
În conformitate cu aceste reguli şi obiceiuri, Primul Mariaj al lui Isus a avut loc în septembrie 30 d.Hr. (când el avea treizeci şi şase de ani) – ocazie cu care Maria Magdalena i-a uns prima dată picioarele (Luca 7:37-38). În decembrie nu a fost conceput însă niciun copil şi nici în luna decembrie a anului următor. Dar în decembrie 32 d.Hr., Maria a rămas însărcinată şi, în consecinţă, a uns capul şi picioarele lui Isus în Betania (Matei 26:6-7, Marcu 14:3 şi Ioan 12:1-3), pecetluind astfel în mod oficial al Doilea Mariaj în martie 33 d.Hr.
Isus însuşi se născuse, împotriva regulilor, pe 1 martie 7 î.Hr., dar pentru a-i reglementa statutul, i-a fost atribuită ziua de 15 septembrie ca dată de naştere oficială, în conformitate cu cerinţele mesianice. (Se obişnuia de mult ca unii monarhi să-şi sărbătorească separat aniversarea reală şi cea oficială – aşa cum procedează şi astăzi regina Marii Britanii.) Abia în anul 314 d.Hr., împăratul roman Constantin cel Mare a schimbat în mod arbitrar data de naştere oficială a lui Isus, mutând-o pe 25 decembrie – dată la care este celebrată şi astăzi, când puţini sunt cei care ştiu că nu este data lui reală de naştere.
Constantin a avut două motive pentru a opera această modificare. În primul rând, separa sărbătoarea creştină de orice posibilă asociere iudaică, sugerându-se astfel că Isus însuşi a fost creştin, nu iudeu. În al doilea rând, noua dată stabilită era menită să coincidă cu un festival păgân dedicat soarelui, Sol Invictus. Oricum însă, în epoca lui Isus, data de 15 septembrie 33 d.Hr. (şase luni după răstignire) era aniversarea sa oficială, ziua în care împlinea treizeci şi nouă de ani, şi în acea lună Maria Magdalena a născut o fiică. Fetiţa a primit numele Tamar (Palmier – care în greacă a devenit Damaris) – un nume davidic tradiţional. În acel moment, Isus trebuia să intre în perioada de celibat total timp de trei ani, până la „vremea revenirii”, aşa cum se specifică în Faptele Apostolilor 3:20-21:33:

Şi să trimeată pe Cel ce a fost rânduit mai dinainte pentru voi: Pe Isus Hristos, pe care Cerul trebuie să-L primească, până în vremile aşezării din nou a tuturor lucrurilor: despre aceste vremi a vorbit Dumnezeu prin gura tuturor sfinţilor Săi proroci din vechime.

În luna septembrie a anului 33 d.Hr., Simon Zelotul a fost denumit în mod oficial Tată al Comunităţii, iar Isus a devenit în sfârşit preot – un ritual în care a „urcat la Ceruri” în mod simbolic.
Deşi recunoscut de mulţi ca rege davidic, Isus încerca de mult să intre în rândul preoţilor şi îndeosebi în nucleul interior al înalţilor preoţi: mânăstirea cunoscută sub numele de Împărăţia Cerurilor. Odată ce Simon Zelotul îşi reluase funcţia, dorinţa lui a fost împlinită: a devenit preot şi trimis în Ceruri de Liderul Pelerinilor – fratele său, Iacov. În acest context fratern, conform imagisticii din Vechiul Testament, Iacov purta titlul de Nor. Era norul care îi condusese pe vechii israeliţi pe Pământul Făgăduinţei (Ieşirea 13:21-22), iar apariţia lui Dumnezeu în faţa lui Moise pe Muntele Sinai fusese însoţită nu doar de tunet şi fulger, ci şi de un nor (Ieşirea 19:16). Astfel, (la fel ca Tunetul, Fulgerul şi Cutremurul), Norul era un titlu simbolic în cadrul comunităţii eseniene.
Ridicarea lui Isus la rangul de preot este înregistrată în Noul Testament prin intermediul evenimentului cunoscut îndeobşte ca Înălţarea. Nu numai Isus se exprima în parabole, ci şi autorii evangheliilor, folosind alegorii şi paralele care erau pline de înţeles pentru cei care aveau „urechi de auzit”. Prin urmare, fragmente din evanghelii care par a fi naraţiuni simple şi directe (oricât de supranatural ar fi contextul lor) sunt, de asemenea, parabole. Aşa cum le spunea Isus ucenicilor (Marcu 4:11-12):

Vouă, le-a zis El, v-a fost dat să cunoaşteţi taina Împărăţiei lui Dumnezeu; dar pentru cei ce sunt afară din numărul vostru, toate lucrurile sunt înfăţişate în pilde; pentru ca, măcar că privesc, să privească şi să nu vadă, şi măcar că aud, să audă şi să nu înţeleagă.

Înălţarea, prin urmare, este o altă parabolă, aşa cum este descrisă şi în Faptele Apostolilor 1:9: „După ce a spus aceste lucruri, pe când se uitau ei la El, s-a înălţat la cer şi un nor L-a ascuns din ochii lor”. Când Isus a plecat pe tărâmul preoţesc al Cerurilor, doi preoţi angelici au anunţat că se va şi întoarce în acelaşi mod:

…Iată că li s-au arătat doi bărbaţi îmbrăcaţi în alb şi au zis: „Bărbaţi galileeni, de ce staţi şi vă uitaţi spre cer? Acest Isus, care s-a înălţat la cer din mijlocul vostru va veni în acelaşi fel cum L-aţi văzut mergând la cer”. (Faptele Apostolilor 1:10-11)

Şi astfel Isus a părăsit lumea vreme de trei ani, timp în care Maria Magdalena, mama copilului său, nu va avea niciun contact fizic cu el. Din luna a şasea de sarcină, Maria obţinuse dreptul de a fi numită mamă, dar odată fiica ei născută, la începerea celor trei ani de celibat, purta titlul de văduvă. Copiii dinastici erau crescuţi şi educaţi într-un centru comunitar monastic, în care trăiau şi mamele (cele aflate în celibat, considerate văduve sau infirme). Tocmai pentru că şi Isus crescuse într-un asemenea mediu izolat, evangheliile oferă prea puţine detalii despre copilăria lui.

Fiul lui Isus

Perioada de trei ani de izolare monastică expira în septembrie 36 d.Hr., iar relaţiile fizice cu soţia lui erau permise din nou în decembrie următor.
Un aspect clar al limbajului folosit în Noul Testament este acela că numele, titlurile şi cuvintele cu semnificaţie criptică sunt utilizate cu acelaşi sens de fiecare dată. De asemenea, ele sunt folosite ori de câte ori trebuie redată o anumită semnificaţie. Cele mai elaborate studii în acest sens efectuate până în prezent sunt, fără îndoială, cele ale dr. Barbara Thiering, pe baza informaţiilor conţinute în comentariile din Manuscrisele de la Marea Moartă pe marginea cărţilor din Vechiul Testament. În aceste comentarii se regăsesc secretele pesharim (căile către indicii esenţiale), ele fiind opera cărturarilor de la Qumran.
În unele cazuri, derivaţiile individuale ale titlurilor sau numelor codificate pot părea complexe sau obscure, dar în general ele sunt directe, deşi rareori au un caracter evident. Frecvent, informaţiile criptice din evanghelii sunt anunţate de afirmaţia conform cărora sunt destinate celor care „au urechi de auzit“– expresia fiind un precursor inevitabil al unui fragment cu înţeles ascuns, destinat celor care cunosc codul. Regulile codificării sunt fixe, iar simbolismul rămâne constant, la fel ca în cazul lui Isus însuşi.
Prin intermediul inerentului pesher (forma de singular a pesharim, cu sensul de „soluţie”, „explicaţie”), Isus este definit prin sintagma Cuvântul lui Dumnezeu – aşa cum se specifică de la bun început în Evanghelia după Ioan:

La început era Cuvântul, şi Cuvântul era cu Dumnezeu… Şi Cuvântul s-a făcut trup şi a locuit printre noi, plin de har şi de adevăr. (Ioan 1:1, 14)

Nu există variabile în textul evangheliilor: oriunde este utilizată, sintagma Cuvântul lui Dumnezeu (cu C majusculă sau nu, în funcţie de traducere) dă de înţeles ori că Isus era prezent, ori că el este subiectul respectivului text, ca în Luca 5:1, când cuvântul lui Dumnezeu se afla pe malul lacului.
Expresia este utilizată şi în Faptele Apostolilor, pentru a identifica locul în care se afla Isus după Înălţare. Prin urmare, când citim că „Apostolii care erau în Ierusalim… au auzit că Samaria a primit Cuvântul lui Dumnezeu“(Faptele Apostolilor 8:14), trebuie să înţelegem că Isus era în Samaria.
În mod similar, atunci când citim fraza „Cuvântul lui Dumnezeu se răspândea” (Faptele Apostolilor 6:7), deducem imediat că Isus „se răspândea”, aşa cum este simbolizat prin pesher în parabola semănătorului (Marcu 4:8): „O altă parte a căzut în pământ bun: a dat roadă care se înălţa şi creştea”. Pe scurt, acest text înseamnă că Isus (a dat roadă şi) creştea” – cu alte cuvinte, a avut un copil. Poate deloc surprinzător, primul lui fiu a fost numit tot Isus; la timpul cuvenit vom reveni la el.
Aşa cum cerea regulamentul mesianic, naşterea s-a produs în 37 d.Hr. — anul de după întoarcerea lui Isus la soţia lui, la „vremea revenirii”. După venirea pe lume a unui băiat însă, Isus trebuia să respecte nu mai puţin de şase ani de celibat monastic.
În Biserica Rusă a Mariei Magdalena din Ierusalim există un splendid portret al Mariei în care este înfăţişată arătând privitorului un ou roşu. Acesta este simbolul chintesenţial al fertilităţii şi al renaşterii. În mod similar, Alegoria sacră de Jan Provost (o pictură ezoterică din secolul al XV-lea) îl înfăţişează pe Isus cu o spadă, alături de soţia lui, Maria, care, încoronată şi purtând veşmântul negru al preoteselor nazarinene, eliberează porumbelul Sfântului Duh.

Mitologicul Isus al lui Pavel

În anii de separare monastică (starea celestă) ai lui Isus, apostolii săi au continuat să propovăduiască, fără a avea însă noţiunea fondării unei noi religii. Deşi mesajul lor avea un caracter radical, ei erau încă iudei şi nu voiau să se afirme decât ca reformatori în cadrul iudaismului, Petru fiind vârful de lance evanghelic.
Într-o opoziţie directă cu noua mişcare se afla Saul din Tars, un iudeu ortodox rigid, preceptor al fiului lui Irod Agripa. Saul nu avea vreme pentru ideile eleniste de tip liberal ale lui Isus; el considera că iudeii sunt superiori tuturor neamurilor şi că Iacov era Mesia de drept.
Anul 37 d.Hr. A fost unul marcat de schimbări administrative în întregul Imperiu Roman şi mai cu seamă în Palestina. Împăratul Tiberiu murise şi succesorul său, Gaius Caligula, l-a înlocuit pe Pilat din Pont cu omul său, Felix, ca guvernator al Iudeii. În mod similar şi-au pierdut funcţiile Iosif Caiafa, Marele Preot, şi Simon Zelotul, Tatăl. Teofil, fratele lui Ionatan Ana, a devenit Mare Preot şi o nouă administraţie a fost înscăunată – una mai supusă Romei decât oricând înainte.
În anul 40 d.Hr., Isus se afla în Damasc, unde iudeii de frunte se reuniseră pentru a discuta despre poziţia lor faţă de Roma. Aşa cum Isus ştia că iudeii nu vor putea înfrânge niciodată imperiul separaţi de neamuri, la fel de sigur era Saul din Tars că asocierea cu non-iudeii ar fi însemnat un punct slab şi o cauză de vulnerabilitate. Saul s-a înfuriat mai cu seamă când în incinta Templului din Ierusalim a fost ridicată o statuie a lui Caligula – un fapt pentru care el a dat vina pe Isus şi pe elenişti, considerând că ei dezbinaseră poporul iudeu. Iar pentru a-şi susţine punctul de vedere, a plecat şi el spre Damasc.
Relatarea din Faptele Apostolilor sugerează că Saul s-a dus la Damasc, în Siria, cu un mandat de la Marele Preot din Ierusalim, însă acest lucru ar fi fost imposibil. Sinedriul nu avea jurisdicţie pe teritoriul sirian. Mai probabil este faptul că Saul, care făcea parte din Casa lui Irod, lucra pentru administraţia romană, în încercarea de a-i elimina pe nazarineni. Înainte de a ajunge însă la reuniune, Isus a avut o discuţie cu el în clădirea mânăstirii. Când Saul a intrat acolo, la amiază, soarele se afla chiar deasupra luminatorului din sacristie, iar Isus era prezent, gata să-şi înfrunte acuzatorul. După ce i-a ascultat cuvintele convingătoare, Saul şi-a dat seama că fusese orbit până atunci de dogmele sectare (Faptele Apostolilor 9:8).

Pe drum, când s-a apropiat de Damasc, deodată a strălucit o lumină din cer în jurul lui. El a căzut la pământ şi a auzit un glas care-i zicea: „Saule, Saule, pentru ce Mă prigoneşti?” (Faptele Apostolilor 9:3-4)

Isus i-a cerut apoi ucenicului Anania să-l instruiască mai departe pe Saul, dar acesta a ezitat, considerându-l un agent al inamicului: „Doamne, am auzit de la mulţi despre toate relele pe care le-a făcut omul acesta sfinţilor Tăi în Ierusalim” (Faptele Apostolilor 9:13). Totuşi, s-a supus, zicând: „Frate Saule, Domnul Isus, care ţi S-a arătat pe drumul pe care veneai, m-a trimis ca să capeţi vederea” (Faptele Apostolilor 9:17).
Termenii „vedere” şi „drum” în fragmentele de mai sus sunt criptici pentru că, aşa cum am văzut anterior, tema doctrinară a comunităţii era numită Calea. După un curs de instruire în gândirea elenistă, Saul a fost iniţiat şi şi-a dat seama că singura cale de salvare era unirea cu neamurile: „Chiar în clipa aceea au căzut de pe ochii lui un fel de solzi; şi el şi-a căpătat iarăşi vederea. Apoi s-a sculat şi a fost botezat” (Faptele Apostolilor 9:18).
După această experienţă, Saul a devenit elenist întru totul. Imediat a început să predice în Damasc. Exista însă o problemă: lumea nu putea crede că omul care venise hotărât să-l conteste pe Mesia se răzgândise şi acum îl susţinea. Iudeii erau derutaţi, neîncrezători şi, în scurt timp, atât de furioşi, încât viaţa lui Saul era în pericol; astfel, ucenicii s-au văzut nevoiţi să-l scoată din oraş. În anul 43 d.Hr. Însă, Saul era un evanghelist fervent, suficient de bine-cunoscut sub noul său nume, Pavel, pentru a fi asociat în mentalul colectiv cu Petru. Totuşi, mai rămânea o problemă insidioasă. Convertirea sa fusese una traumatică, schimbarea de atitudine dramatică, astfel că Pavel îl considera pe Isus nu un Mesia pământesc cu un mesaj social înălţător, ci veritabilul Fiu al lui Dumnezeu: un trimis ceresc.
Peregrinările sale misionare l-au dus pe Pavel în Anatolia (Asia Mică) şi în zonele de limbă greacă din estul Mediteranei. Dar el aducea o Veste Bună modificată, aceea că un extraordinar Mântuitor va pune în curând bazele unui regim mondial al dreptăţii perfecte – iar ca ajutor avea scrierile din Vechiul Testament, precum cele din cartea lui Daniel 7:13-14. Atunci când fuseseră ele scrise, aceste texte nu aveau nicio legătură cu Isus, dar pentru Pavel au constituit o sursă de inspiraţie pentru diatribele lui înflăcărate. În entuziasmul său, el a anunţat Mânia lui Dumnezeu cu zelul unui profet din Vechiul Testament, făcând afirmaţii teribile, ce au atras o atenţie publică fără precedent.

Am văzut vedenii în noapte şi, iată, unul precum Fiul Omului venea pe norii Cerurilor…
Şi i s-a dat Lui stăpânire şi slavă şi o împărăţie, pentru ca toţi oamenii şi toate naţiile şi toate limbile să-l slujească.

În 1 Tesaloniceni 4:16-17, Pavel afirma:

Căci însuşi Domnul, cu un strigăt, cu glasul unui arhanghel şi cu trâmbiţa lui Dumnezeu se va pogorî din cer şi întâi vor învia cei morţi în Hristos.
Apoi noi cei vii, care vom fi rămas, vom fi răpiţi toţi împreună cu ei în nori, ca să întâmpinăm pe Domnul în văzduh; şi astfel vom fi totdeauna cu Domnul.

Graţie învăţăturilor lui Pavel, s-a cristalizat o concepţie cu totul nouă despre Isus. El nu mai era, simplu, Mesia, Cel Uns, care avea să readucă la putere stirpea lui David şi să-i elibereze pe iudei de opresiunea străină; era acum Mântuitorul ceresc al lumii!

El este chipul Dumnezeului cel nevăzut, cel întâi născut din toată zidirea. Pentru că prin El au fost făcute toate lucrurile care sunt în ceruri şi pe pământ, cele văzute şi cele nevăzute. (…)
El este Capul trupului, al Bisericii… Ca să fie El cel dintâi întru toate. Căci în El a binevoit (Dumnezeu) să sălăşluiesc toată plinătatea. (Coloseni 1:15-19)

În vreme ce Iacov şi Petru îşi predicau fiecare mesajul mai puţin ingenios, Pavel alunecase pe tărâmul purei fantezii. În entuziasmul său nemărginit, el a inventat un mit inexplicabil şi a emis o serie de profeţii autoconfecţionate ce nu s-au împlinit niciodată. Şi cu toate acestea, Pavel – nu Petru, nici Iacov – este cel care domină cărţile Noului Testament, cu excepţia evangheliilor în sine. Atât de mare era forţa învăţăturilor sale, încât Isus propovăduitorul din evanghelii a fost transformat într-un aspect al lui Dumnezeu Atotputernicul, iar Isus, Hristosul dinastic (moştenitorul casei regale a lui Iuda) a fost pierdut pentru istoria religioasă.
Misiunea lui Pavel fusese aceea de a transmite principiile iudeo-eleniste neamurilor de pe ţărmurile Mediteranei şi de a duce mesajul lui Isus către iudeii care trăiau în afara Palestinei. El însă a ignorat acest obiectiv şi (probabil inevitabil) şi-a format propriii adepţi. Pentru Pavel, venerarea lui Isus era suficientă pentru a asigura mântuirea şi intrarea în Împărăţia Cerurilor. Toate valorile sociale susţinute de Isus au fost date la o parte în încercarea sa de a concura cu o largă diversitate de credinţe păgâne.
În lumea antică din jurul Mediteranei existau numeroase religii ai căror zei şi profeţi fuseseră aduşi pe lume de mame virgine şi care sfidaseră, într-un fel sau altul, moartea. Toţi aveau origini supranaturale şi deţineau puteri extraordinare asupra muritorilor de rând. Pentru a fi cinstiţi cu Pavel, trebuie să recunoaştem că el a întâmpinat probleme cu care Iacov şi Isus nu s-au confruntat niciodată pe tărâmul lor natal. Calea sa spre succes era aceea de a-l prezenta pe Isus în aşa fel încât să transceandă chiar şi aceşti idoli paranormali. Dar astfel Pavel a creat o imagine a lui Isus atât de îndepărtată de realitate, încât societatea iudaică a început să-l considere un impostor. Şi totuşi, acest Isus transcendent inventat de Pavel a fost cel care a devenit ulterior centrul creştinismului ortodox.

Copilul Graalului

La începutul anilor 40 d.Hr., Petru a intrat în legătură cu recent convertitul Pavel în Antiohia, Siria, în vreme ce Iacov şi nazarinenii au continuat să opereze în Ierusalim. O altă divizare s-a produs atunci când Simon (Magul) Zelotul şi-a creat o bază pentru propria sectă gnostică în Cipru.
Petru fusese mâna dreaptă a lui Isus şi, ca urmare, trebuia să devină păzitorul Mariei Magdalena în anii ei de separare (văduvie simbolică), dar cu toate că el însuşi era căsătorit, avea o părere proastă despre femei şi nu era pregătit să stea la ordinele unei preotese. Părerea lui Pavel despre femei era chiar mai puţin flatantă, el împotrivindu-se ferm implicării lor în chestiunile religioase. Prin urmare, cei doi au exclus-o în mod voit pe Maria din fruntea noii lor mişcări şi, pentru a asigura eliminarea ei completă, au declarat în mod public că era o prietenă apropiată a soţiei lui Simon Zelotul, Elena-Salomeea.



Între timp, Isus şi Maria şi-au reluat încă o dată viaţa de cuplu căsătorit în decembrie 43 d.Hr., la şase ani după naşterea fiului lor. Isus nu pare a fi fost preocupat de atitudinea lui Petru şi Pavel faţă de Maria, fiindcă îl cunoştea pe primul suficient de bine şi s-a mulţumit să ia act de fanatismul lui Pavel, fie că acesta îi plăcea sau nu. De fapt, se pare că pe Isus nu-l deranja deloc faptul că soţia lui era asociată cu facţiunea gnostică a lui Simon şi a consoartei sale (sau cu nazarinenii fratelui său, Iacov), mai degrabă decât cu noul stil sexist de misionariat promovat de Petru şi Pavel. La urma urmei, Maria (împreună cu Marta), fusese sora în sens religios a lui Simon (Lazăr) în Betania şi cei doi se cunoşteau foarte bine. Iar în această perioadă, Maria Magdalena a rămas însărcinată încă o dată. În primăvara anului 44 d.Hr., Isus începuse deja o misiune în Galatia (în zona centrală a Asiei Mici), cu Principalul Prozelit (liderul convertiţilor noniudei), Ioan Marcu, mai bine cunoscut poate ca Bartolomeu.
În această perioadă, Iacov şi nazarinenii săi au devenit o ameninţare tot mai serioasă la adresa autorităţilor romane din Ierusalim. În consecinţă, apostolul Iacov Boanerghes a fost executat de Irod din Halkida în 44 d.Hr. (Faptele Apostolilor 12:1-2). Simon Zelotul a luat imediat măsuri şi a reuşit otrăvirea lui Irod Agripa, dar după aceea a fost nevoit să fugă. Tadeu n-a avut însă acelaşi noroc; încercând să fugă peste Iordan, a fost prins de oamenii lui Irod şi executat rapid. Astfel, Maria, însărcinată, se afla într-o situaţie periculoasă, fiindcă Irod ştia că este prietenă cu Simon. Prin urmare, a apelat la protecţia unui fost elev al lui Pavel, tânărul Irod Agripa al II-lea (în vârstă de şaptesprezece ani pe atunci), care i-a aranjat să plece pe proprietatea familiei sale din Galia, unde fuseseră exilaţi Irod Antipa şi fratele lui, Arhelau.
Mai târziu în acelaşi an, în Provence, Maria a născut încă un fiu; în Noul Testament există o referire directă la acesta: „Cuvântul Domnului se răspândea tot mai mult“ (Faptele Apostolilor 12:24). Acest fiu avea să fie atât de importantul Copil al Graalului, botezat, în amintirea bunicului său, Iosif.

Documente ascunse şi Desposyni

Odată ce şi-a îndeplinit obligaţia dinastică de a avea doi fii, Isus a fost eliberat de orice restricţii şi a putut să ducă din nou o viaţă normală. Începând cu anul 46 d.Hr., fiul său cel mare, Isus al II-lea, şi-a început educaţia în Cezareea. Trei ani mai târziu a urmat ceremonia celei de-a Doua sa Naşteri, în Provence. În conformitate cu tradiţia, la vârsta de doisprezece ani se năştea încă o dată din pântecele mamei lui acesta fiind primul său an ca iniţiat. La ceremonie au participat unchiul său Iacov (Iosif ha Rama Theo – din Arimateea), care după aceea şi-a dus nepotul în regiunea de vest a Angliei, pentru o vreme.
În 53 d.Hr., Isus junior a fost proclamat prinţ moştenitor la sinagoga din Corint şi a primit titlul davidic Justus (Cel Drept – faptele Apostolilor 18:7). Astfel îi succeda oficial unchiului său, Iacov cel Drept, ca moştenitor regal. Când a atins vârsta de şaisprezece ani, vârsta majoratului, Isus Iustus a devenit şi liderul nazarinenilor, obţinând dreptul de a purta roba neagră aferentă – aşa cum purtau preoţii zeiţei Isis, Zeiţa Mamă universală.
Tatăl lui, Isus Hristos, a plecat la Roma trecând prin Creta şi Malta, în anul 60 d.Hr. Între timp, Pavel s-a întors la Ierusalim, după ce a călătorit îndelung împreună cu Luca, medicul. Odată ajuns acolo, a fost acuzat de conspiraţie împotriva lui Ionatan Ana, care fusese asasinat de guvernatorul Felix. Guvernatorul a fost trimis la judecată înaintea împăratului Nero, la Roma, iar Pavel a fost obligat să-l urmeze acolo. După o vreme, Felix a fost achitat, dar Pavel a rămas închis ca urmare a asocierii sale cu fostul său elev Irod Agripa al II-lea, pe care Nero îl detesta. În această perioadă, Isus Iustus se afla şi el în oraş (Coloseni 4:11).
Cam în acelaşi timp, dar departe de pericolele Romei, fratele mai mic al lui Isus Iustus, Iosif, îşi încheiase educaţia la un colegiu druidic şi se stabilise în Galia împreună cu mama lui. Mai târziu li s-a alăturat unchiul tânărului Iosif, Iacov, care s-a mutat definitiv în Occident după ce a fost alungat din Ierusalim în 62 d.Hr. Nazarinenii săi fuseseră brutal hărţuiţi de romani, şi Sinedriul îl acuzase pe Iacov de învăţături ilegale. Prin urmare, a fost condamnat la lapidare şi a fost excomunicat, fiind declarat „mort“spiritual de bătrânii iudeilor. Astfel a căzut de pe culmea graţiei religioase fostul „sfetnic onorabil” al Sinedriului şi posibil Mesia al iudeilor – un eveniment prezentat în mod simbolic ca o cădere fizică de pe acoperişul Templului.
Pierzându-şi credibilitatea spirituală în ochii legii, Iacov şi-a reluat titlul ereditar, Iosif ha Rama Theo, şi a plecat spre Occident pentru a se alătura Mariei Magdalena şi colegilor ei în Galia. În Roma, Petru ajunsese să-şi asume responsabilitatea pentru secta paulină, care deja devenise cunoscută sub numele de creştini. Nero nutrea o ură pasională faţă de aceştia şi, pentru a le reduce numărul, a instituit un fanatic regim de persecuţie. Tortura sa favorită era aceea de a-i lega de pari montaţi în grădinile palatului său şi de a le da foc, folosindu-i pe post de torţe umane noaptea. Toate acestea au dus la revolta creştinilor în anul 64 d.Hr., în cursul căreia Roma a fost cuprinsă de foc. Împăratul era suspectat că ar fi instigat incendierea, dar el a dat vina pe creştini şi i-a condamnat la moarte pe Petru şi Pavel.
Înainte de a muri, Pavel a izbutit să-i trimită un mesaj lui Timotei, înştiinţându-l că Isus era într-un loc sigur, fără a preciza însă unde. Unii au sugerat că Isus a urmat traseul apostolului Toma în India şi afirmă că ar fi murit la Srinagar, în Kashmir, unde există un mormânt care i-a fost atribuit. Drept urmare, în 1894 s-a sugerat că Isus era una şi aceeaşi persoană cu un profet pe nume Isa, căruia i-a fost dedicat iniţial mormântul, dar dovezile în acest sens, deşi interesante, nu sunt deloc convingătoare.
După ce Iacov (Iosif din Arimateea) s-a stabilit definitiv în Occident, Simon Zelotul i-a condus pe majoritatea nazarinenilor afară din Ierusalim, în anul 65. I-a dus la est de Iordan şi s-au răspândit în regiunea vechii Mesopotamii (actualul Irak).
Regimul lui Nero a provocat o considerabilă nervozitate politică, iar în Ţara Sfântă starea de spirit era agitată. La începutul anului 66 au izbucnit lupte sporadice în Cezareea, între zeloţi şi romani. Ostilităţile s-au deplasat rapid spre Ierusalim, unde zeloţii au cucerit o serie de poziţii strategice. Oraşul a rămas sub controlul lor vreme de patru ani, până când o numeroasă armată condusă de Flavius Titus a sosit în zonă în anul 70, iar Ierusalimul a devenit o ruină. Aşa cum prezisese Isus cu ani în urmă, Templul a fost distrus şi, odată cu el, s-a prăbuşit totul. Majoritatea locuitorilor au fost ucişi; supravieţuitorii au fost luaţi ca sclavi, iar vreme de şaizeci de ani, oraşul a zăcut în ruină, pustiu.
Înainte de acest moment, naţiunea iudee era frământată. Nu doar Ierusalimul a căzut, ci şi Qumranul, ultimul bastion – celebru – fiind fortăreaţa Masada, la sud-vest de Marea Moartă. Acolo, mai puţin de o mie de iudei au făcut faţă la repetate asedii ale armatei romane, dar treptat au rămas fără provizii. Până în anul 74, cauza lor devenise lipsită de speranţă, iar comandantul garnizoanei, Eleazar Ben Iair, a pus la punct un plan de sinucidere în masă. Doar două femei şi cinci copii au supravieţuit.
Valuri de refugiaţi nazarineni au părăsit Ţara Sfântă pentru a-şi continua tradiţiile în regiunile de nord ale Mesopotamiei, în Siria şi în sudul Turciei actuale. În jurul anului 200, cronicarul Julius Africanus, care trăia în oraşul Edessa (azi Urfa, în Turcia), a consemnat detaliile acestui exod. La debutul revoltei, guvernatorii romani au ordonat arderea tuturor arhivelor publice din Ierusalim, pentru a împiedica orice acces ulterior la detaliile privind genealogia familiei lui Isus. În timpul revoltei iudeilor, toate consemnările au căzut în mâna trupelor romane, cărora li s-a cerut şi distrugerea documentelor personale – a tuturor dovezilor ce puteau fi găsite. Şi totuşi, distrugerea nu a fost completă, unele acte rămânând ascunse.
Scriind despre această eliminare voită a arhivelor mesianice, Africanus menţiona: „Câţiva oameni atenţi aveau propriile documente, reţinând numele în memorie sau recuperându-le din copii, şi se mândreau cu faptul că păstrau amintiri despre originile lor aristocratice”. El îi numea pe aceşti moştenitori regali Desposyni (Moştenitori ai – sau aparţinând – Domnului – sau Învăţătorului). În primele secole după Hristos, diverse ramuri Desposyni au fost vânate de puterea romană – mai întâi de cea imperială, apoi de Biserică. Eusebius confirma că, în epoca Imperiului, liderii Desposyni au devenit conducători ai sectelor din care făceau parte printr-o „progresie strict dinastică”. Dar ori de câte ori era posibil, erau urmăriţi şi ucişi – vânaţi ca nişte răufăcători şi răpuşi de spada romană, din ordin imperial.
Adevărul complet despre această inchiziţie selectivă a fost, desigur, ascuns, dar mitologia şi tradiţia sa au supravieţuit. Au rezistat graţie poveştilor despre Graal, graţie cărţilor de tarot, a legendelor lui Arthur, a cântecelor trubadurilor, a tapiseriilor cu unicorni, a artei ezoterice şi a unei perene venerări a moştenirii Mariei Magdalena. Atât de puternică a fost tradiţia aceasta, încât chiar şi astăzi Sfântul Graal este relicva cea mai căutată. Dar toate acestea (oricât de romantice sau de incitante ar fi) sunt considerate eretice de autorităţile bisericeşti ortodoxe. De ce? Fiindcă ţinta acestor căutări constituie încă o ameninţare la adresa unei Biserici care a ignorat succesiunea mesianică în favoarea variantei sale proprii.




Maria Magdalena

Soţie regală şi mamă

Maria Magdalena a murit în anul 63, la vârsta de şaizeci de ani, în localitatea numită astăzi La Sainte Baume, în sudul Franţei. În Noul Testament este descrisă ca o femeie „din care ieşiseră şapte draci” (Luca 8:2); anterior, în aceeaşi evanghelie, este numită „păcătoasă”. Pe de altă parte, în toate evangheliile este prezentată ca o însoţitoare preferată şi loială a lui Isus. Descrierea pe care i-o face însă Luca este criptică.
Înainte de căsătorie, Maria se afla sub autoritatea Cărturarului Şef care, în vremea aceea, era Iuda Sicariote. Cărturarul Şef, sau liderul scribilor, era totodată Preotul Demon nr. 72; cei şapte preoţi demoni constituiau un grup de opoziţie faţă de acei preoţi care reprezentau cele şapte lumini ale Menorei. Datoria lor era aceea de a supraveghea femeile celibatare din comunitate. La căsătorie, Maria a ieşit în mod firesc de sub această tutelă – de aici şi cei „şapte draci” care au ieşit din ea, după acest moment fiindu-i permisă activitatea sexuală conform programului regulat descris anterior.
Aşa cum am menţionat, căsătoria ei nu era una obişnuită, fiind întreruptă de lungi perioade de separare între soţi – perioade în care ea nu era considerată soţie, ci „soră” (în sens religios, la fel ca o călugăriţă). În calitatea ei de Soră, Maria avea legături cu Tatăl, Simon Zelotul (Lazăr). O altă Soră a Tatălui era Marta, al cărei nume era de fapt tot un titlu. Marta însemna „doamnă”, deosebirea între Marte şi Marii fiind aceea că Martelor le era permis să aibă proprietăţi, iar Mariilor nu. În societate, Surorile aveau acelaşi statut comunitar de Văduve (femei infirme), – un rang inferior celui de almah. Astfel, o almah (virgină) se mărita şi dobândea rangul de Mamă, dar în perioadele de separare de soţ revenea iar la rangul ei original, de nemăritată.
Tatăl Mariei Magdalena era Preotul Şef (subordonat Marelui Preot), Sirus Iair. Preotul Iair oficia în marea sinagogă de marmură de la Capernaum şi rangul său era separat de Ţadoc şi de Abiatar; era un titlu ereditar din vremea regelui David, limitat la descendenţii lui Iair (Numeri 32:41). Aşa cum confirmă Samuel 20:25-26, „Şeia era logofăt, Ţadoc şi Abiatar erau preoţi; Şi Ira din Iair era slujbaş de stat al lui David.”
Prima menţionare a Mariei Magdalena în Noul Testament apare acolo unde se relatează cum a fost ea ridicată din morţi, în persoana fiicei lui Iair, în anul 17 d.Hr. Învierea (înălţarea simbolică din bezna veşnică) se referă ori la ridicarea ierarhică în cadrul Căii, ori – aşa cum am văzut – la eliberarea din moartea spirituală prin excomunicare. Din moment ce femeile nu erau însă excomunicate, în cazul Mariei evenimentul a fost unul pur iniţiatoriu. Primele învieri aveau loc pentru băieţi la doisprezece ani, iar pentru fete la paisprezece. Cum Maria a fost înviată în anul 17, înseamnă că se născuse în anul 3 d.Hr., fiind deci cu nouă ani mai tânără decât Isus şi având douăzeci şi şapte în anul 30, când s-a căsătorit.
Rămânând însărcinată în decembrie 32, Maria avea treizeci de ani la al Doilea Mariaj, iar în anul respectiv (30 d.Hr.) a născut-o pe fiica sa, Tamar. Patru ani mai târziu a venit pe lume Isus cel tânăr, iar în anul 44 (la vârsta de patruzeci şi unu de ani) l-a născut pe al doilea fiu, Iosif. La vremea aceea Maria Magdalena se afla la Marsilia (Massilia), unde limba oficială a fost greaca, până în secolul al V-lea. Un fapt mai puţin cunoscut, dar care probabil trebuie subliniat, este acela că limba aramaică folosită de Isus, de apostoli şi de iudeii elenişti în general era puternic influenţată de greacă. Evreii, desigur, vorbeau în limba lor semitică. De aceea termeni precum Alfeu şi ha Rama Theo sunt combinaţii din elemente elene şi ebraice. În plus, dată fiind îndelungata ocupaţie romană, această cultură lingvistică alternativă a fost încorporată într-o anumită măsură. Au fost făcute de asemenea ajustări în raport cu neamurile (non-iudeii) şi cu prozeliţii (non-iudei convertiţi la iudaism), astfel încât nu existau probleme de neînţelegere a limbii.
În conformitate cu tradiţia gnostică, Maria Magdalena era asociată cu Înţelepciunea (Sophia), reprezentată de soare, lună şi un halou de stele. Gnoza feminină a Sophiei era considerată a fi Sfântul Duh – reprezentat deci pe pământ de Maria Magdalena, care a fugit în exil însărcinată cu copilul lui Isus. În Apocalipsa 12:1-17, Ioan îi descrie pe Maria şi pe fiul ei, amintind despre persecuţiile la care au fost supuşi, despre fuga ei şi despre faptul că romanii au continuat să vâneze „rămăşiţa seminţei ei“(descendenţii ei).

Şi s-a arătat din cer un semn mare: o femeie înveşmântată cu soarele şi luna era sub picioarele ei şi pe cap purta cunună din douăsprezece stele.
Şi era însărcinată şi striga, chinuindu-se şi muncindu-se ca să nască.
Şi alt semn s-a arătat în cer: iată un balaur mare, roşu, având şapte capete şi zece coarne, şi pe capetele lui, şapte cununi împărăteşti.
Şi balaurul stătu înaintea femeii, care era să nască, pentru ca să înghită copilul, când îl va naşte.
Şi a născut un copil de parte bărbătească.
Iar femeia a fugit în pustie, unde are loc gătit de Dumnezeu.
Şi s-a făcut război în cer. Mihail şi îngerii lui au pornit război cu balaurul…
Şi a fost aruncat balaurul cel mare, şarpele cel de demult.
Şi ei l-au biruit, prin sângele Mielului şi prin cuvântul mărturiei lor.
Iar când a văzut balaurul că a fost aruncat pe pământ, a prigonit pe femeia care născuse pruncul.
Şi femeii i s-au dat cele două aripi ale marelui vultur, ca să zboare în pustie, la locul ei.
Şi şarpele a aruncat din gura lui, după femeie, apă ca un râu ca s-o ia apa.
Şi balaurul s-a aprins de mânie asupra femeii şi a pornit să facă război cu ceilalţi din seminţia ei, care păzesc poruncile lui Dumnezeu şi ţin mărturia lui Iisus.

Împreuna cu Maria au fugit în Galia, în anul 44, Marta şi servitoarea ei, Marcella, Filip apostolul, Maria Iacobi-Cleopa şi Maria Salomeea-Elena. Locul în care au debarcat în Provence a fost Ratis, care mai târziu a fost numit Les Saintes Maries de la Mer. În ciuda prezenţei Mariei şi a Martei în textul evangheliilor, în Faptele Apostolilor ele nu sunt deloc menţionate, şi nici în Epistolele lui Pavel, după plecarea lor spre Occident în anul 44.
În Viaţa Mariei Magdalena de Raban Maar (776-856), arhiepiscop de Mayence (Mainz) şi abate de Fuld, sunt prezentate numeroase tradiţii referitoare la Maria, care datează dinainte de secolul al V-lea. O copie a manuscrisului Maar a fost descoperită la Universitatea Oxford la începutul anilor 1400, lucrarea fiind citată în Cronica Majora de Matthew Paris, la circa 1190. De asemenea, apare în Scriptorum Ecclesiasticorum Historia Literaria Basilae, tot de la Oxford. Regele Ludovic al XI-lea al Franţei (1461-1483) susţinea cu insistenţă poziţia dinastică a Mariei Magdalena în genealogia casei regale franceze. Sfânta Maria Magdalena, de călugărul dominican Pere Lacordaire, este o lucrare informativă (publicată după revoluţia franceză), ca şi La Legende de Sainte Marie Madeleine, de Jacobus de Voragine, arhiepiscop de Genova (născut în 1228). Atât de Voragine, cât şi Maar afirmă că mama Mariei, Euharia, era înrudită cu casa regală a lui Israel (altfel spus, casa regală a asmoneilor, nu cea davidică a lui Iuda).
O altă lucrare importantă a lui Jacobus de Voragine este celebra Legenda Aurea (Legenda Aurie), una dintre primele cărţi tipărite la Westminster, Londra, de William Caxton în 1483. Cartea fusese publicată anterior în franceză şi latină; Caxton a fost convins de William, conte de Arundel, să realizeze o versiune în engleză a manuscriselor europene. Este o serie de cronici ecleziastice care prezintă în detaliu vieţile unor sfinţi. Bucurându-se de o profundă apreciere, lucrarea era frecvent citită în cadrul unor lecturi publice, în bisericile şi mânăstirile medievale. Una dintre relatările din Legenda Aurea se referă la Sfânta Marta din Betania şi la sora ei, Maria Magdalena:

Sfânta Marta, ajutoarea Domnului Isus Hristos, se născuse într-o familie regală. Numele tatălui ei era Syro, iar al mamei, Euharia; tatăl provenea din Siria. Împreună cu sora ei prin moştenire din partea mamei, Marta a primit trei proprietăţi: castelul Magdalena, Betania şi o parte din Ierusalim.
După Înălţarea Domnului nostru, când ucenicii au plecat, ea, împreună cu fratele ei, Lazăr, şi sora ei, Maria, şi cu Sfântul Maxim, s-au îmbarcat pe un vas cu care – mulţumită Domnului, care i-a apărat – au ajuns în siguranţă la Marsilia. După aceea au mers în regiunea Aix, unde i-au convertit pe locuitori la credinţă.

Numele Magdalena derivă de la substantivul ebraic migdal (turn). În termeni practici, afirmaţia conform cărora surorile aveau în proprietate trei castele este puţin derutantă, mai cu seamă că Mariile (Miriam) nu aveau voie să deţină proprietăţi. Moştenirea comună se referea de fapt la statutul personal; ele moşteniseră de fapt poziţii sociale înalte (castele/turnuri), de veghere, ca în Mica 4:86b – Magdal-eder (Turnul turmei).
Cel mai activ cult al Mariei Magdalena a fost cel de la Rennes-le-Château, în regiunea Languedoc. Pretutindeni în Franţa au fost ridicate însă altare de venerare a Sainte Marie de Madeleine. Printre acestea se afla şi locul ei de îngropăciune de la Sfântul Maximus, unde mormântul ei din alabastru era vegheat de călugării casianiţi încă de la începutul anilor 400. Enigmatica zonă Rennes-le-Château a fascinat numeroşi oameni din 1982, de când a fost abordată în cartea Sângele sfânt şi Sfântul Graal, de Michael Baigent, Richard Leigh şi Henry Lincoln, ca şi în volumul lui Henry Lincoln, The Holy Place. Cea mai bună ilustrare a uimitoarelor caracteristici ale regiunii se regăseşte însă în lucrarea cartografică Genisis, a lui David Wood.
Ordinul Casianit are o istorie interesantă. Deşi Sfântul Benedict este considerat în mod obişnuit părintele monasticismului occidental, el a fost precedat de Joannes Cassianus, care a fondat o mânăstire casianită la circa 410 d.Hr. (după tentativele inovatoare ale lui Martin, episcop de Tours, şi Honoratius, arhiepiscop de Arles). Principala realizare a lui Cassianus în domeniul disciplinei monastice (preluată de Benedict şi de alţii) a fost separarea şi independenţa ei faţă de organizarea Bisericii episcopale. Cassianus a denunţat ca o „practică periculoasă” preluarea ordinelor monastice şi a declarat că monahii trebuie să „evite episcopii cu orice preţ”. Iniţial un ascet în Bethlehem, Joannes Cassianus a fondat două lăcaşuri de cult – unul pentru bărbaţi şi celălalt pentru femei – lângă Marsilia. Astfel, oraşul a devenit un centru monastic recunoscut: locul de naştere a ritualului Întâmpinării Domnului, care a urmat procesiunii cu torţe a Persefonei în lumea subterană. În mod similar, Sărbătoarea Madonei îşi are originile în bazilica Sfântul Victor din Marsilia.
Un alt centru important al cultului Magdalenei era cel de la Gellone, unde s-a dezvoltat, în secolul al IX-lea, Academia de Studii Iudaice (mânăstirea Sfântul Guilhelm le Desert).
Biserica din Rennes-le-Château a fost dedicată Mariei Magdalena în 1059, iar în 1096 (anul primei cruciade) a fost începută construcţia marii bazilici a Sfintei Maria Magdalena la Vézelay. Acolo a fondat Sfântul Francisc din Assisi Ordinul Franciscan (devenit mai târziu Capucin), în 1217. Tot la Vezelay, în 1146, abatele cistercian Sfântul Bernard de Clairvaux i-a chemat la a doua cruciadă pe regele Ludovic al VII-lea, regina Eleanor, cavalerii acestora şi mulţimea de 100.000 de persoane strânse în jurul lor. De fapt, entuziasmul pentru cruciade era strâns legat de venerarea Mariei Magdalena.
Cistercienii, dominicanii, franciscanii şi diverse alte ordine monahale ale vremii aveau o existentă separată de autoritatea Bisericii de la Roma. Toate nutreau însă acelaşi interes pentru Maria Magdalena. Elaborând Constituţia Ordinului Cavalerilor Templieri, în 1128, Sfântul Bernard de Clairvaux menţiona în mod specific necesitatea „supunerii faţă de Betania, castelul Mariei şi al Martei”. Este deci evident că marile catedrale cu numele Notre Dame din Europa, construite din iniţiativa cistercienilor sau a templierilor, nu erau dedicate Mariei mama lui Isus, ci Doamnei Noastre, Maria Magdalena.

Femeia Stacojie – Madona Neagră

Textele creştine timpurii o descriu pe Maria Magdalena ca „femeia care ştia totul”. Ea era cea pe care „Hristos o iubea mai mult decât pe toţi ucenicii”; era apostolul „care avea cunoaştere, ştiinţă şi putere de pătrundere mult mai mari decât cele ale lui Petru”; şi era, de asemenea, mireasa iubită, care l-a uns pe Isus la ceremonia Mariajului Sacru (Hieros Gamos), în Betania.
Fără a ţine seama de toate acestea, Biserica Catolică a ales s-o discrediteze, în încercarea de a o preamări pe soacra ei, mama lui Isus, Maria. În acest scop, s-a folosit de o serie de comentarii ambigue din Noul Testament – comentarii care o descriu pe Maria Magdalena, necăsătorită, ca o „păcătoasă” (termen care înseamnă de fapt că era almah, în aşteptarea căsătoriei). Autorităţile bisericeşti au hotărât că o femeie păcătoasă trebuie să fie prostituată, iar Maria a primit acest stigmat. Există o paralelă fascinantă între Maria Magdalena şi Elena-Salomeea, care a migrat în Occident odată cu ea. Cum nu agrea femeile (mai ales pe cele educate), Petru o considerase totdeauna pe Elena-Salomeea vrăjitoare. Pentru el nu avea nicio importanţă faptul că ea era apropiată de mama lui Isus şi că o însoţise la răstignire. Soţia lui Simon Zelotul (Zebedei), Elena era şi mama simbolică a apostolilor Iacov şi Ioan Boanerghes. Spre deosebire de Maria Magdalena, care făcea parte din tribul lui Dan, Elena aparţinea ordinului tribal Aşer, în care femeilor le era permis să deţină proprietăţi personale.
Elena era totodată mare preoteasă a Ordinului din Efes (având titlul ierarhic „Sara”) şi avea dreptul să poarte roba roşie a hierodulelor (în greacă, „femei sfinte”). Petru se temea de aceste femei de rang înalt, pentru că ele – ca şi Elena – constituiau o ameninţare serioasă la adresa poziţiei sale. În mod similar, Biserica Catolică nu le-a recunoscut femeilor acest statut superior, considerându-le prostituate şi vrăjitoare. Astfel, imaginea odinioară venerată a hierodulelor a fost transformată şi (prin intermediul francezei medievale) a primit conotaţii de târfă, ajungând să fie desemnată prin sintagma „femeie stacojie”.
Maria Magdalena era Soră principală a Ordinului Nazarinean (echivalent cu titlul de episcop) şi avea dreptul să poarte robă neagră. În paralel cu veneraţia pentru Maria Magdalena, la Ferrières, în anul 44 d.Hr., s-a format aşa-numitul cult al Madonei Negre. Printre numeroasele reprezentări ale Madonei Negre care există încă în prezent, una dintre cele mai frumoase este cea de la Verviers, în Liège; statuia este în întregime neagră, având coroana şi sceptrul aurite şi purtând aura de stele a Sophiei. Pruncul pe care îl ţine în braţe poartă de asemenea coroana aurită a regalităţii.
În contrast cu imaginea Madonei Negre, Maria Magdalena era frecvent înfăţişată înveşmântată într-o robă roşie, de multe ori peste o rochie verde (reprezentând fertilitatea). Un exemplu în acest sens este celebra frescă Sfânta Maria Magdalena lucrată de Piero della Francesca în circa 1465, aflată în catedrala gotică din Arezzo, lângă Florenţa. La fel apare înveşmântată în pictura lui Botticelli, Maria la picioarele crucii. Roşul (la fel ca stacojiul hierodulelor) simbolizează înaltul statut ecleziastic al Mariei Magdalena. Însă imaginea în roşu a femeilor de rang religios înalt a stârnit furia Vaticanului şi, în ciuda veneraţiei lor pentru mama lui Isus, autorităţile Bisericii Catolice au decis ca Magdalenei să nu i se acorde acelaşi privilegiu. În 1649, episcopii au mers chiar până la a emite un decret care stabilea că mama lui Isus trebuie reprezentată numai purtând albastru şi alb. În consecinţă, deşi venerată de Biserică, Sfintei Maria i s-a refuzat orice recunoaştere ecleziastică.
În Biserica Catolică, femeilor le-a fost strict interzisă hirotonisirea, iar minimalizarea generală a femeilor (cu excepţia mamei lui Isus) a împins-o mai mult în umbră pe Maria Magdalena. Folosind aceeaşi strategie, urmaşii fizici ai lui Isus au fost de asemenea eclipsaţi, reprezentanţii Bisericii arogându-şi autoritatea sacră prin intermediul succesiunii masculine inventate de ei înşişi. Aceasta nu era o moştenire mesianică a lui Isus, aşa cum ar fi trebuit să fie, şi nici măcar a prinţului ha Rama Theo, Iacov cel Drept (fratele lui Isus), ci o succesiune falsă pornind de la Petru, încăpăţânatul ţăran esenian care dispreţuia femeile.
Concomitent, Biserica s-a confruntat cu venerarea, larg răspândită, a Zeiţei Universale (îndeosebi în regiunea mediteraneană), ce avea să se intensifice în perioada de dispute cu privire la chestiunile sexiste. Din vremurile preistorice, Zeiţa apăruse sub diferite chipuri şi fusese cunoscută sub multe nume, printre care Cibele, Diana, Demetra şi Iunona. Întotdeauna însă era identificată cu Isis, despre care se spunea că este „Mama Universală, stăpâna tuturor elementelor, copilul primordial al timpului, suverana tuturor lucrurilor şi unica manifestare a tot ce există”.
Pentru egiptenii antici, Isis era soţia şi sora lui Osiris, fondatorul civilizaţiei şi judecătorul sufletelor după moarte. Isis era o protectoare maternă, cultul ei răspândindu-se considerabil. Era frecvent înfăţişată ţinându-şi în braţe vlăstarul, pe Horus, ale cărui încarnări erau faraonii înşişi. Este bine cunoscut faptul că imaginea Madonei Albe se bazează pe reprezentările zeiţei Isis ca mamă. Ea a fost totodată cea care a inspirat reprezentările misterioasei Madone Negre – deja în număr de aproape 200 în Franţa în secolul al XVI-lea. Circa 450 de astfel de reprezentări au fost descoperite până în prezent la nivel mondial. Chiar şi îndrăgita ocrotitoare a Franţei, Notre Dame de Lumière (Madona Luminii) îşi are originile în Mama Universală.
Imaginea Madonei Negre şi a pruncului ei a constituit dintotdeauna o dilemă pentru Biserică – mai cu seamă statuile din marile biserici ale Europei. În unele cazuri, acestea sunt în întregime negre, dar multe au numai faţa, mâinile şi picioarele de această culoare, dar fără trăsături negroide. Câteva au fost vopsite în nuanţe palide pentru a respecta standardul Madonei Albe, dar multe au fost îndepărtate pur şi simplu din văzul publicului. Unele sunt modest înveşmântate, altele au haine şi coroane bogate, ornamentate, sugerând diverse grade de prestigiu şi măreţie.
Tradiţia Madonei Negre derivă de la Isis şi îşi are rădăcinile în divinitatea prepatriarhală Lilith. Astfel, ea reprezintă forţa şi caracterul egal al tuturor femeilor – o figură mândră, semeaţă şi impunătoare, spre deosebire de imaginea modestă a convenţionalei Madone Albe în reprezentările religioase ale mamei lui Isus. S-a spus că Isis şi Lilith ştiau numele secret al lui Dumnezeu (un secret cunoscut şi de Maria Magdalena, „femeia care ştia totul”). Astfel, Madona Neagră o reprezintă totodată pe Magdalena care, conform doctrinei alexandrine, „a transmis adevăratul secret al lui Isus”. De fapt, străvechiul cult al Mariei Magdalena era strâns asociat cu locurile în care existau Madone Negre. Este neagră fiindcă Înţelepciunea (Sophia) este neagră, fiindcă fiinţase în întunericul Haosului dinainte de Creaţie. Pentru gnosticii lui Simon Zelotul, Înţelepciunea era Sfântul Duh: măreaţa şi nemuritoarea Sophia care a dat fiinţă Primului Tată, Yaldabaoth, din străfunduri. Se considera că Sophia se încarnase ca Sfântul Duh în regina Maria Magdalena şi că ea era însăşi întruchiparea Credinţei.

Magdalena şi Biserica

Încă de la începuturile mişcării creştine ortodoxe, toţi cei care venerau principiul feminin erau consideraţi eretici. Cu mult timp înaintea împăratului Constantin, Părinţii Bisericii precum Quintus Tertullian au creat cadrul împotriva implicării feminine, afirmând:

Nu-i este permis unei femei să vorbească în biserică şi nici să boteze, să ofere euharistia sau să pretindă vreuna dintre funcţiile bărbăteşti, cu atât mai puţin în cele bisericeşti.

Tertullian nu făcea însă decât să repete opiniile exprimate de predecesorii săi, îndeosebi Petru şi Pavel.
În Evanghelia după Maria, Petru contestă relaţia Mariei Magdalena cu Isus, spunând: „Ar fi vorbit el cu adevărat în secret cu o femeie şi nu pe faţă, cu noi? De ce să ne schimbăm gândurile şi s-o ascultăm pe ea?” În tratatul Pistis Sophia (Credinţa Înţelepciune), în coptă, Petru se plânge în legătură cu propovăduirea Mariei şi îi cere lui Isus s-o reducă la tăcere, s-o împiedice să-i submineze supremaţia. Isus însă îl mustră pe Petru, iar mai târziu Maria mărturiseşte: „Petru mă face să preget. Mi-e teamă de el fiindcă urăşte tagma femeiască”. Maria avea motive să se teamă de Petru, fiindcă atitudinea lui fusese exprimată deschis de multe ori – aşa cum se întâmplă în Evanghelia după Toma. Obiectând faţă de prezenţa Mariei printre ucenici, Simon Petru le-a spus: „Să plece Maria dintre noi, căci femeile nu sunt demne de viaţă”.
În Evanghelia după Filip, Maria Magdalena este privită ca „simbolul înţelepciunii divine”, dar toate textele similare au fost eliminate de autorităţile bisericeşti fiindcă subminau supremaţia preoţimii exclusiv masculine. În locul lor au fost susţinute învăţăturile lui Pavel din Noul Testament:

Femeia să înveţe în tăcere, cu toată supunerea. Femeii nu-i dau voie să înveţe pe alţii, nici să se ridice mai presus de bărbat, ci să stea în tăcere. (1 Timotei 2:11-12).

Asemenea enunţuri autoritare erau utile mai cu seamă fiindcă mascau adevărata problemă. Era necesar ca femeile să fie excluse cu orice preţ; altfel, prezenţa Mariei Magdalena ar fi avut câştig de cauză. Ca soţie a lui Isus, ea nu era doar regina mesianică, ci şi mama adevăraţilor moştenitori. Există în evanghelii nu mai puţin de şapte enumerări ale femeilor care îl însoţeau în mod obişnuit pe Isus şi, în şase dintre acestea, Maria Magdalena este menţionată prima, înainte chiar şi de mama lui Isus. Vreme de secole după moartea ei, moştenirea ei a rămas cea mai mare ameninţare la adresa unei Biserici temătoare, care scurtcircuitase seminţia mesianică în favoarea unei succesiuni apostolice create de ea însăşi.
Ca urmare a temerilor Bisericii faţă de Maria Magdalena, a fost emis un document nou, care stabilea ceea ce autorităţile religioase considerau a fi locul ei în contextul respectiv. Intitulat Ordinea apostolică, era o transcriere a unei pretinse discuţii între apostoli după Cina cea de Taină şi preciza că la Cină fuseseră prezente atât Maria, cât şi Marta – o afirmaţie contrară propriilor obiective. Iată un fragment din presupusa discuţie:

Ioan a spus: Când Învăţătorul a binecuvântat pâinea şi cupa cu vin şi le-a consacrat prin cuvintele „Acestea sunt Trupul meu şi Sângele meu”, el nu le-a oferit şi femeilor care erau cu noi. Marta a spus: „Nu i le-a oferit Mariei fiindcă a văzut-o râzând”.

Pe baza acestei poveşti pur imaginare, Biserica a decretat că primii apostoli hotărâseră că femeilor nu li se va permite să devină preotese fiindcă nu erau serioase! Esenţa acestei discuţii inventate a fost adoptată apoi ca doctrină oficială a Bisericii, iar Maria Magdalena a fost proclamată o rebelă, o disidentă lipsită de credinţă.

Femeile şi selectarea evangheliilor

Noul Testament aşa cum îl cunoaştem astăzi a început să prindă contur în anul 367 d.Hr., când episcopul Atanasios din Alexandria a alcătuit prima selecţie de texte. Din această listă, unele au fost aprobate şi ratificate de Conciliul de la Hippo Regius din 393 şi de Conciliul de la Cartagina din 397. Criteriile de selectare au fost diferite; primul stipula că evangheliile canonice trebuie să poarte numele apostolilor lui Isus. Dar această reglementare pare a fi fost încălcată de la bun început. Deşi Matei şi Ioan au fost apostoli ai lui Isus, în privinţa lui Marcu şi Luca situaţia este alta; în Faptele Apostolilor sunt prezentaţi ca fiind colegi ulteriori ai Sfântului Pavel. Pe de altă parte, Toma şi Filip făceau parte dintre cei doisprezece apostoli iniţiali, dar evangheliile scrise în numele lor au fost excluse din ceea ce avea să devină Noul Testament. Mai mult decât atât, s-a hotărât să fie distruse şi, drept urmare, în întreaga lume mediteraneană, aceste cărţi şi altele asemenea lor au fost ascunse şi îngropate în secolul al V-lea. În continuare, Noul Testament a suferit diverse revizuiri, până ce versiunea pe care o cunoaştem în prezent a fost aprobată de Conciliul de la Tarento, în nordul Italiei, în 1546-1563.
Abia recent au fost descoperite unele dintre acele mai vechi manuscrise, cea mai mare descoperire fiind făcută în 1954 la Nag Hammadi, în Egipt. Existenţa acestor lucrări nu fusese însă nici înainte un secret pentru istorici. De fapt, unele dintre ele, printre care Evanghelia după Toma, Evanghelia Egiptenilor, Evanghelia Adevărului şi altele, sunt menţionate în scrierile lui Clement din Alexandria, Ireneus din Lyon şi Origene din Alexandria, din secolul al II-lea.
Care a fost deci criteriul real de selectare a evangheliilor? A fost un principiu sexist de eliminare a tuturor textelor care susţineau statutul femeilor în cadrul Bisericii ori al societăţii. Aşa cum am menţionat, misoginismul demonstrat de Petru şi Pavel a fost utilizat pentru a crea un cadru strategic dominat de bărbaţi, însă chiar şi cuvintele citate ale acestor bărbaţi au fost alese cu grijă, uneori chiar scoase din contextul lor real. În Epistola către Romani, Sfântul Pavel le aminteşte pe ajutoarele lui feminine: Fivi, spre exemplu, pe care o numeşte „diaconiţă a Bisericii” (16:1-2), sau Iulia (16:15) şi Priscila, care şi-a pus capul în joc pentru a-i salva lui viaţa (16:3-4). De fapt, Noul Testament (chiar în forma lui strategic „selecţionată”) este plin de femei-ucenic, dar autorităţile Bisericii au preferat să le ignore pe toate.
Atât de tare se temea Biserica de femei, încât a fost instituită pentru preoţi regula celibatului – o regulă care a devenit lege în 1138 şi care există şi astăzi în cadrul Bisericii Catolice. Episcopii nu erau însă deranjaţi de femei ca atare şi nici de activitatea sexuală în general, ci de perspectiva intimităţii preoţilor cu femeile. De ce? Fiindcă ele puteau deveni mame şi însăşi natura maternităţii presupune perpetuarea unei seminţii – un subiect tabu care trebuia separat cu orice preţ de imaginea lui Isus.
Dar Biblia nu sugerează deloc aşa ceva. Dimpotrivă. În Epistola întâi către Timotei, Sfântul Pavel declară (3:2-5) că episcopul trebuie să fie bărbatul unei singure neveste şi că trebuie să aibă copii, căci un om cu a sa familie este mai bine pregătit pentru a conduce Biserica. Deşi în termeni generali episcopii au ales să respecte învăţăturile lui Pavel, au preferat să ignore complet această directivă explicită, pentru ca şi statutul matrimonial al lui Isus să poată fi trecut cu vederea.

Doamna Lacului

În anul 633, o mică ambarcaţiune misterioasă a intrat în portul Boulogne-sur-mer din nordul Franţei. La bord nu se afla nimeni, decât o statuie de circa un metru a unei Madone Negre cu pruncul ei şi un exemplar al evangheliilor în siriană. Nimeni nu ştia de unde a venit ambarcaţiunea, dar sosirea ei a provocat agitaţie şi „pasagera” sa enigmatică (numită mai apoi Madona Sângelui Sfânt) a devenit însemnul catedralei Notre Dame din Boulogne, dedicată Mariei Magdalena – un obiect de veneraţie până la distrugerea sa, în timpul revoluţiei franceze.
Madona Neagră din Boulogne a consolidat conexiunea dintre Maria şi mare (în franceză mer) creată în mentalul popular, iar emblema Maria Mării (derivată din însemnul catedralei) apărea pe insignele pelerinilor înainte de epoca lui Carol cel Mare. O versiune a acesteia a ajuns în Scoţia înainte ca blazoanele să devină frecvent utilizate în Britannia. În secolul al XI-lea, burgul Port of Leith – port al oraşului Edinburgh pe râul Leith – cuprindea în stema sa oficială o imagine înfățișând-o pe Maria Mării cu pruncul ei într-o barcă apărată de un nor – o referire la Iacov (Iosif din Arimateea) care fusese odinioară Norul, conducătorul pelerinilor.
Pentru un motiv oarecare, specialiştii în heraldică au preferat să ignore importanţa acestor elemente feminine, aşa cum cei care alcătuiau arborii genealogici şi almanahurile aristocraţiei au ignorat genealogiile pe linie feminină. Acest lucru s-a întâmplat mai cu seamă în perioadele georgiană şi victoriană în Marea Britanie, cronicile din acea vreme constituind în mare parte baza informaţiilor nesatisfăcătoare de care dispunem astăzi. Poate că Era Vărsătorului, pe al cărei prag ne aflăm, va aduce cu ea sfârşitul dominaţiei masculine, dar deocamdată majoritatea lucrărilor de acest gen respectă încă vechiul stil şi vechiul format. Nu este însă nevoie de cercetări asidue pentru a descoperi că idealul de Noblesse Uterine (transmiterea ereditară a caracterului nobiliar pe linie maternă) a fost un concept care a caracterizat din plin Evul Mediu.
Se afirmă de obicei că heraldica (utilizarea stemelor şi a blazoanelor familiale) îşi are începuturile în secolul al XII-lea. Poate că acest lucru este adevărat pentru Insulele Britanice, dar nu acolo a fost inventat conceptul, aşa cum insistau odinioară specialiştii. Cele două organisme de control în domeniu, College of Heralds şi College of Arms, au fost înfiinţate în ultima parte a secolului al XIV-lea, pentru a ţine evidenţa deţinătorilor de blazoane. Pentru a putea fi recunoscut, înveşmântat fiind din cap până-n picioare în zale şi armuri, un cavaler trebuia să poarte armoarii ornate. Utilizarea flamurilor şi a altor embleme care indicau familia sau regiunea de origine datează dintr-o epocă anterioară, din Flandra şi zona de nord a Franţei.
În ciuda acestui fapt însă, puţini sunt cei care au văzut, în Insulele Britanice, o stemă datând dinainte de secolul al XII-lea, mai cu seamă una care să nu aibă origini feudale. Stema burgului Leith este deci unică din punct de vedere al vechimii sale şi al asocierii ei feminine, non-feudale.
Manuscrisul bogat ornamentat al arhiepiscopului Raban Maar, Viaţa Mariei Magdalena, cuprinde cincizeci de capitole incluse în şase volume. Printre altele, textul relatează modul în care Maria, Marta şi însoţitorii lor au părăsit ţărmurile orientale

…şi ajutaţi de un vânt din răsărit, au călătorit peste Marea (Mediterană) dintre Europa şi Africa, lăsând oraşul Roma şi întregul pământ al Italiei în dreapta (spre nord). Apoi, schimbând în mod fericit cursul spre dreapta (nord), au ajuns în oraşul Marsilia, în provincia galică Vienna, unde fluviul Ron atinge ţărmul. Acolo – după ce au strigat către Dumnezeu, Marele Împărat al lumii întregi – s-au despărţit.

În bibliotecile din Paris se găsesc manuscrise mai vechi decât al lui Raban Maar, care confirmă misionariatul Mariei Magdalena în regiunea Provence. Acest lucru este specificat într-un imn din anii 600 (republicat în însemnările din Acta Sanctorum, emise de iezuitul Jean Bolland în secolul al XVII-lea). Se spune că însoţitoarele Mariei, Maria-Salomeea (Elena) şi Maria Iacobi (soţia lui Cleopa), ar fi îngropate în cripta din Les Saintes Maries, în Camargue. Cu mult înainte de construirea bisericii, în secolul al IX-lea, predecesoarea sa purta numele Sanctae Mariae de Ratis, iar lângă actuala navă principală se găsesc resturile unei sculpturi care le înfăţişează pe Marii pe mare.
Asocierea Mariei Magdalena cu Galia a fost ilustrată artistic în două moduri distincte: reprezentativ şi mistic. În unele cazuri ea este înfăţişată en voyage spre Marsilia, ca în relatările documentate. Cel mai important exemplu al acestui stil de portretizare este, probabil, cel prezent în biserica din Les Saintes Maries: o pictură de Henri de Guadermaris. Tabloul înfăţişează sosirea Mariilor într-o barcă pe ţărmul din Provence şi a fost expus la Salon de Paris în 1886. O altă pictură celebră cu subiect similar este Călătoria pe mare de Lukas Moser, care intră în componenţa altarului lucrat în foiţă de aur şi argint, Der Magdalenenaltar, din Katholisches Pfarramt St. Maria Magdalena, Tiefenbronn, în sudul Germaniei.



Un alt tip de reprezentare este cea în care Maria se deplasează pe deasupra pământului pentru a primi iluminarea cerească (aşa cum face zilnic, conform scrierilor romantice apocrife) sau este purtată spre vest, ca în Apocalipsă. Un strălucit exemplu al acestui stil de reprezentare este Maria Magdalena purtată de îngeri. Această lucrare a lui Giovanni Lanfranco, din circa 1606, expusă la Galleria Nazionale din Capodimonte, în Napoli, o înfăţişează pe Magdalena nud, împreună cu trei heruvimi, plutind deasupra unui peisaj european pustiu.
Rămăşiţele trupeşti ale Martei sunt îngropate în Tarascon, în departamentul Vienne din Franţa. Scrisori cu titlu oficial ale regelui Ludovic al XI-lea, datate 1482, se referă la o vizită a regelui merovingian Clovis la acest mormânt, cândva în ultima parte a secolului al V-lea. Relicvele Mariei Magdalena erau depuse la abaţia St. Maximus, aflată la circa 48 km de Marsilia. Carol al II-lea al Siciliei, conte de Provence, a dezgropat în 1279 craniul şi humerusul (unul dintre oasele braţului) Mariei Magdalena pentru a le expune în casetele din aur şi argint în care se găsesc şi în prezent. O parte dintre celelalte oseminte şi din cenuşa Mariei Magdalena erau păstrate într-o urnă, care a fost însă vandalizată în timpul revoluţiei franceze.
Grota în care s-a retras Maria Magdalena se află nu departe, în localitatea La Sainte Baume. Aceasta este peştera pe care a vizitat-o Sire de Joinville în 1254, când s-a întors din cea de-a şaptea cruciadă împreună cu regele Ludovic al XI-lea. Ulterior el a scris că:

…au venit în oraşul Aix en Provence pentru a o cinsti pe Binecuvântata Magdalena care odihnea la depărtare de o zi. Ne-am dus în locul numit Baume, pe o stâncă foarte abruptă, unde se zice că Sfânta Magdalena ar fi trăit îndelung, în pustnicie.

Cu trei secole înainte, Wuillermus Gerardus, marchiz de Provence, a venit în pelerinaj la grotă; pe atunci, semeaţa biserică rupestră din La Sainhte Baume (cu diversele sale altare şi statuia Mariei Magdalena) era un frecventat loc de pelerinaj.
Aix-en-Provence, unde s-a stins Maria Magdalena în anul 63, era vechiul oraş Acquae Sextiae. Numele provenea de la izvorul fierbinte de la Aix (Acqs – un termen medieval derivat din latinescul aquae – apă). În tradiţia din Languedoc, Maria este numita Domina del Aquae, Doamna Apelor. Pentru gnostici (şi pentru celţi), femeile care constituiau subiect de veneraţie religioasă erau frecvent asociate cu lacuri, fântâni şi izvoare. De fapt, gnoza (cunoaşterea) şi înţelepciunea erau atribuite Sfântului Duh, entitate feminină, care „se mişca pe deasupra apelor” (Facerea 1:2).
Am văzut mai devreme că, în evanghelii, preoţii care botezau erau numiţi „pescari” şi, din momentul în care a fost admis ca preot în Ordinul lui Melhisedec (Evrei 5), Isus a devenit şi el „pescar”. Linia dinastică a casei lui Iuda fusese astfel consacrată ca dinastie de regi-preoti sau, aşa cum descendenţii lui Isus au devenit cunoscuţi în tradiţia Graalului, Regi Pescari. Filiaţia lui Isus şi a Mariei Magdalena, care a continuat prin intermediul Regilor Pescari, a păstrat Duhul matern din Aix, care a devenit „familia apelor” – Casa del Acqs.
Această familie deţinea un loc de frunte în Aquitania – o regiune al cărei nume îşi are de asemenea rădăcinile în termenul acquae (sic!) sau acqs, la fel ca numele Dax, oraş aflat la vest de Toulouse, care provine din d’Acqs. Aici, ramura merovingiană Merovingienii au fost regii franci din secolele al V-lea – al VIII-lea, care au fondat viitoarea monarhie a Franţei. desprinsă din Regii Pescari a dat naştere cenţilor de Toulouse şi Narbonne şi prinţilor din zona Midi Septimanian (teritoriul dintre Franţa şi Spania).
O altă ramură a familiei înrudită pe linie feminină a primit moştenirea bisericii celte din Avalon, Viviane del Acqs fiind recunoscută ca Înaltă Regină ereditară în secolul al VI-lea. În Insulele Britanice, ramura masculină corespunzătoare din Casa del Acqs provensală a devenit Comtes (conţii) de Leon d'Acqs, urmaşi ai nepoatei lui Viviane I, Morgaine.
Din secolul al XII-lea, când Chrétien de Troyes a scris Ywain şi Doamna Izvorului (în care Doamna este Domina del Aquae), moştenirea Casei del Acqs a continuat să se reflecte în legendele lui Arthur. Această moştenire, esenţială pentru tema Graalului, a fost întotdeauna direct legată de apele sacre şi mereu asociată cu Maria Magdalena. De asemenea, numele du Lac a fost utilizat pentru a indica relaţia cu sângele Pendragonului (lac fiind un pigment roşu extras din planta orientală Dracena, sau arborele dragonului). În 1484, Sir Thomas Malory a preluat în Moartea lui Arthur această ultimă semnificaţie, Viviane a II-a (Doamna Izvorului şi mama lui Lancelot del Acqs) fiind numită Doamna Lacului.



Iosif din Arimateea

Capela de la Glastonbury

În Annales Ecclesiasticae din 1601, bibliotecarul Vaticanului, cardinalul Bronius, menţiona că Iosif din Arimateea a ajuns la Marsilia în 35 d.Hr. De acolo, el şi însoţitorii săi au trecut în Britannia, pentru a predica acolo Evanghelia. Acest lucru a fost confirmat mult mai târziu de cronicarul Gildas al III-lea (516-570), care afirma în De Excidio Britanniae că preceptele creştine au fost aduse în Britannia în ultima perioadă de domnie a împăratului Tiberius, care a murit în 37 d.Hr. Chiar şi înainte de Gildas, clerici de seamă precum Eusebius, episcop de Cezareea (260-340), şi Sfântul Hillary din Poitiers (300-367) au scris despre primele călătorii apostolice în Insulele Britanice. Prin urmare, anii 35-37 d.Hr. Constituie unul dintre primele momente de evanghelism creştin consemnate în istorie – la scurt timp după răstignire, înaintea datei la care Petru şi Pavel au fost la Roma şi deci înainte ca evangheliile să devină public cunoscute.
Un personaj important în Galia secolului I a fost Sfântul Filip. Gildas şi William de Malmesbury precizează că el a determinat trimiterea lui Iosif în Britannia. În De Sancto Joseph ab Arimathea se specifică: „La cincisprezece ani după Adormirea Maicii Domnului (adică în 63 d.Hr.), el (Iosif) a venit la apostolul Filip, printre gali”. Freculphus, episcop de Lisieux din secolul al IX-lea, scria că Sfântul Filip l-a trimis apoi din Galia în Britannia „pentru a duce acolo vestea cea bună despre lumea vieţii, şi a propovădui încarnarea lui Isus Hristos”.
La sosirea lor în vestul Britanniei, Iosif şi cei doisprezece misionari au fost primiţi cu scepticism de localnici, dar regele Arviragus din Siluria, fratele lui Caractacus Pendragonul, i-a întâmpinat cu o relativă cordialitate. După consultări cu alţi şefi ai populaţiilor din zonă, Arviragus i-a acordat lui Iosif douăsprezece hides de teren în Glastonbury. Un hide era suprafaţa de pământ agricol considerată suficientă pentru a susţine o familie cu un plug vreme de un an, egală în Somerset (în comitatul Glastonbury) cu 120 de acri (cca 48,5 hectare). Acolo ei au construit o mică biserică din nuiele, de mărimea anticului Tabernacul iudaic. Aceste terenuri au rămas scutite de taxe vreme de multe secole după aceea, aşa cum se confirmă şi în Domesday Book, din 1086: „Biserica din Glastonbury are în proprietate douăsprezece hides de pământ pentru care nu s-au plătit niciodată taxe”. În epoca lui Iosif, capelele creştine erau ascunse sub pământ, în catacombele Romei, dar odată cu construirea capelei Sainte Mary de la Glastonbury,



Britannia s-a putut „mândri“că este prima regiune din lume care are o biserică creştină aflată la suprafaţa pământului.
Capelei i s-a adăugat ulterior o mânăstire, iar în secolul al VIII-lea, saxonii au reconstruit complexul. După un incendiu dezastruos în 1184, Henric al II-lea al Angliei a dat comunităţii locale o Cartă de Renovare, în cadrul căreia Glastonbury era numit „mama şi locul de îngropăciune a sfinţilor, fondat de înşişi ucenicii Domnului nostru.” Capela Madonei, din piatră, a fost construită în perioada aceea, Mai târziu, complexul s-a dezvoltat, devenind o vastă abaţie benedictină, a doua ca mărime şi ca importanţă după Westminster Abbey din Londra Printre personalităţile asociate cu Glastonbury se numără St. Patrick (primul său abate, în secolul al V-lea) şi Saint Dunstan (abate între 940-946).
Pe lângă relatările privind prezenţa lui Iosif din Arimateea la Glastonbury, există şi alte surse referitoare la asocierea sa cu Galia şi cu comerţul de cositor în regiunea Mediteranei. John de Glastonbury (cel care a alcătuit în secolul al XIV-lea Glastoniensis Chronica) şi John Capgrave (rector al călugărilor augustini din Anglia în perioada 1393-1464) citează dintr-o carte găsită de împăratul Theodosius (375-395 d.Hr.) în Pretoriumul din Ierusalim. În De Sancto Joseph ab Arimathea, Capgrave relatează că Iosif a fost închis de bătrânii iudeilor după răstignire. Acest lucru este menţionat şi în Faptele lui Pilat, text apocrif. Istoricul şi episcopul Gregorie din Tours (544-595) menţionează de asemenea întemniţarea lui Iosif, ulterior răstignirii, în Istoria francilor, iar în secolul al XII-lea momentul este rememorat în Joseph d’Arimathie de cronicarul burgund Sir Robert de Boron.
Magna Glastoniensis Tabula şi alte manuscrise precizează că Iosif a evadat şi a fost apoi iertat. Câţiva ani mai târziu el se afla în Galia împreună cu nepotul său, Iosif, care fusese botezat de apostolul Filip. Tânărul Iosif (al doilea fiu al lui Isus şi al Mariei Magdalena) este numit în mod tradiţional Josephes – Iosefe – nume pe care-l vom folosi şi noi mai departe în această lucrare, pentru a-l deosebi de unchiul său, Iosif din Arimateea.
Numeroase scrieri şi relicve de preţ au fost distruse de incendiul care a avut loc la Glastonbury în 1184 şi altele s-au pierdut în tumultul iscat în epoca Tudor de desfiinţarea mânăstirilor. În cursul acestei mişcări, abatele Richard Whiting de la Glastombury a fost asasinat în 1539 de acoliţii regelui Henric al VIII-lea. Din fericire, au fost salvate copii ale unor importante manuscrise; unul dintre acestea (atribuit lui Gildas al III-lea) se referă la Iosif din Arimateea numindu-l „nobil decurio”. Arhiepiscopul Raban Maar din secolul al IX-lea îl descrie de asemenea ca un noblis decurion. Termenul decurio îl desemna pe supraveghetorul terenurilor miniere şi provenea din Spania, unde evreii prelucrau metalele în celebrele topitorii din Toledo încă din secolul al VI-lea î.Hr. Este posibil ca interesele miniere să fi fost motivul generoasei oferte a regelui Arviragus. La urma urmei, Iosif era un cunoscut negustor şi lucrător în metal: un meşter artizan (ho-tekton), aşa cum era şi tatăl lui şi, deopotrivă, Tubalcain şi Hiram Abiff, personaje din Noul Testament ale căror nume au fost preluate în francmasoneria modernă.
În De Sancto Joseph se afirmă că biserica Sainte Mary construită de Iosif din Arimateea a fost sfinţită „în anul treizeci şi unu după Patimile Domnului” (adică în anul 64). Această datare corespunde anului 63 ca moment al începerii construcţiei, aşa cum este acesta specificat de William de Malmesbury. Dar cu privire la faptul că biserica a fost dedicată Sfintei Maria (adesea identificată cu mama lui Isus) au existat dezbateri îndelungi, care au încercat să decidă dacă este posibil ca o biserică să-i fi fost dedicată ei la circa cincisprezece ani după Adormire şi cu secole înainte de apariţia primelor rudimente ale unui cult al Fecioarei Maria. Aşa cum confirmă Cronicile lui Matthew Paris din secolele al XII-lea – al XIII-lea, anul 63 a fost cel în care cealaltă Marie – Maria Magdalena – a murit în localitatea La Sainte Baume.
Dintre vizitele pe care Iosif din Arimateea le-a făcut în Britannia, două au avut o importanţă deosebită pentru Biserică şi au fost menţionate ulterior de o serie de clerici şi corespondenţi religioşi. Prima (descrisă de cardinalul Baronius) a survenit după ce Iosif a fost capturat de Sinedriu, în urma răstignirii. Vizita din anul 35 coincide cu o relatare privind prezenţa lui Iacov cel Drept în Europa – fapt deloc surprinzător din moment ce Iosif din Arimateea şi Sfântul Iacov erau una şi aceeaşi persoană. Reverendul Lionel S. Lewis (vicar la Glastonbury în anii 1920) a confirmat de asemenea, potrivit analelor sale, că Sfântul Iacov a fost la Glastonbury în anul 35. A doua vizită a lui Iosif s-a produs după lapidarea şi excomunicarea (moartea spirituală) a lui Iacov cel Drept în Ierusalim, în anul 62. Cressy, un călugăr benedictin care a trăit la scurt timp după Reformă, scria:

În anul 41 al lui Hristos (adică 35 d.Hr.), Sfântul Iacov, revenind din Spania, a vizitat Galia, Britannia şi oraşele veneţienilor, unde a propovăduit Evanghelia, şi s-a întors la Ierusalim pentru a se consulta cu Binecuvântata Fecioară şi cu Sfântul Petru, privind chestiuni de mare importanţă.

„Chestiunile de mare importanţă” se refereau la necesitatea unei decizii cu privire la oportunitatea de a primi noniudei necircumcişi în Biserica Nazarineană. În calitatea sa de prim episcop de Ierusalim, fratele lui Isus, Iacov, a prezidat întrunirea consiliului în vederea acestei dezbateri.
Numeroase tradiţii amintesc de prezenţa Sfântului Iacov în Sardinia şi Spania, dar acestea sunt frecvent atribuite altui Sfânt Iacov – în principal deoarece apostolul Iacov Boanerghes (uneori numit Sfântul Iacov cel Mare, pentru a-l deosebi de Iacov al lui Alfeu – cel Mic) a dispărut din Noul Testament pentru o perioadă îndelungată.
Interpretările greşite, cauzate de aparentele anomalii şi menţionări duble privindu-i pe Iosif din Arimateea şi Sfântul Iacov cel Drept, au stârnit anumite dispute între episcopi la Conciliul de la Basel, în 1434. Drept urmare, fiecare ţară a hotărât să-şi urmeze propria tradiţie. Sfântul Iosif este cel mai frecvent amintit în istoria Bisericii din Marea Britanie, pe când în Spania numele cel mai des prezent este Sfântul Iacov. Totuşi, autorităţile engleze au făcut un compromis atunci când au stabilit conexiunile între el şi monarhie, astfel încât Curtea Regală din Londra a devenit Palatul Saint James.
Dezbaterea aceasta a survenit după o dispută mai veche, la Conciliul de la Pisa, în 1409, pe tema seniorităţii – din punctul de vedere al vârstei – între bisericile din Europa. Principalii pretendenţi la „titlu” erau Anglia, Franţa şi Spania. „Titlul” a fost acordat Angliei deoarece biserica de la Glastonbury a fost fondată de Iosif/Iacov „statim post passionem Christi” (la scurt timp după „Patimile lui Hristos”). Din acel moment, monarhul Franţei a primit titulatura Maiestatea Sa Preacreştină, iar cel al Spaniei pe cea de Maiestatea Sa Preacatolică. Aprig disputatul titlu de Maiestatea Sa Preasfântă a fost atribuit regelui Angliei. Consemnările acestei dezbateri – Disputatio super Dignitatem Angliae el Galliae in Concilio Constantiano – menţionează că Anglia a câştigat fiindcă, pe lângă faptul că i-a fost acordat pământ de regele Arviragus, sfântul a fost îngropat la Glastonbury. Posibilitatea ca Sfântul Iacov celălalt (Boanerghes, sau Iacov cel Mare) să fi vizitat Spania la un moment dat nu a fost relevantă pentru dezbaterea respectivă.
Odată ce am stabilit că Iosif/Iacov a fost înmormântat la Glastonbury, ar trebui să vedem cum este posibil ca lucrarea cisterciană Estoire del Saint Graal să pretindă că acesta a fost îngropat la abaţia Glais din Scoţia. Afirmaţia nu este contradictorie, aşa cum s-ar părea, fiindcă atunci când a murit Iosif, gaelii nu se stabiliseră încă în regiunea Western Highlands (Dalriada), ci formau o populaţie tribală în Irlanda de Nord (Ulster), care se infiltrase şi în sud-vestul Britanniei. Zona West Country în care s-au stabilit primii scoţi era uneori numită Scotland – teritoriul scoţilor – atunci când nordul îndepărtat al Britanniei se numea Caledonia. În plus, termenul glais (atât de frecvent întâlnit în numele şi denumirile scoţiene) provine din dialectul gaelic şi înseamnă „pârâu”. Numele Douglas, de exemplu, derivă de la dubh glais (pârâul întunecat). Iniţial, Glastonbury era înconjurat de terenuri mlăştinoase şi era numit Isle of Glais. Prin urmare, atunci când se spune că Iosif a fost înmormântat la Abbey of Glais (abaţia Glais), trebuie să înţelegem de fapt că sintagma se referă la abaţia din Glastonbury.
În secolul I, zona din Britannia aflată pe insula cu acelaşi nume (şi care cuprinde Anglia, Ţara Galilor şi Scoţia) era cunoscută în general sub numele Albion. Irlandezii o numeau Alba – un nume care ulterior desemna doar nordul Scoţiei, după ce scoţii din Irlanda s-au stabilit în Western Highlands. În anii 900, numele Alba a devenit Albany, iar circa un secol mai târziu a apărut şi numele Scoţia.

Domnia Graalului

Titlul Iosif (ebraică: Yosef, care înseamnă „el va adăuga”) era atribuit fiului cel mare din fiecare generaţie în cadrul succesiunii davidice. Când un fiu dinastic al Casei lui Iuda (oricare i-ar fi fost numele personal) prelua titlul David, fiul lui cel mare (prinţul moştenitor) devenea Iosif. Dacă la vremea succesiunii davidice nu exista un fiu (sau dacă acesta avea sub şaisprezece ani), următorul frate – ca vârstă – al lui David primea temporar titlul Iosif. Acesta revenea deţinătorului de drept când acesta împlinea vârsta corespunzătoare. În plus, primea şi titulatura ha Rama Theo (Arimateea) a Alteţei Divine – echivalent cu actualul „Alteţă Regală”.
În cadrul succesiunilor regale, preoţeşti, angelice şi patriarhale, existau numeroase titluri dinastice şi ereditare, plus diverse titulaturi administrative. Astfel, era posibil ca orice adult să fie cunoscut printr-o serie întreagă de nume diferite, în funcţie de context. Aşa cum am văzut, Matei este şi Levi, corespunzător funcţiei deţinute. Zaharia era Ţadoc şi, prin urmare, Mihail. Ionatan Ana (numit uneori Natanail) era totodată Iacov al lui Alfeu (Iacov al Succesiunii), dar şi Ilie. În virtutea aceleiaşi structuri ierarhice şi patriarhale, Iacov cel Drept, fratele lui Isus, era numit şi Iosif din Arimateea (ha Rama Theo) – Iosif (el va adăuga) al Alteţei Dumnezeieşti. În decursul anilor au existat, desigur, diferiţi Iosif din Arimateea. Şi acum, că am stabilit aceste lucruri, să privim situaţia dintr-o altă perspectivă – aceea a cronologiei pure.
Cu excepţia câtorva termeni descriptivi vagi, nimic în Noul Testament nu sugerează relaţia dintre Iosif din Arimateea şi familia lui Isus; nici vârsta lui nu este menţionată. În celelalte surse însă, el este adesea considerat unchiul lui Isus din partea mamei. În consecinţă, picturile şi lucrările ilustrate îl înfăţişează ca fiind trecut de vârsta a doua în anii 30 d.Hr. Şi totuşi, o serie de relatări scrise din diverse surse menţionează că el a venit la Glastonbury treizeci de ani mai târziu, în 63. Mai mult decât atât, Istoria Bisericii (care include şi însemnări de la mânăstirea din Glastonbury), Cressy afirmă că Iosif din Arimateea a murit pe 27 iulie 82.
Dacă Maria, mama lui Isus, s-a născut în circa 26 î.Hr., aşa cum se consideră în general, ar fi avut cam nouăsprezece ani când l-a adus pe lume pe Isus. La răstignire ar fi avut deci peste cincizeci de ani. Dacă Iosif ar fi fost unchiul ei, ar fi trebuit să fie cu aproximativ douăzeci de ani mai vârstnic decât ea, aşa că la răstignire ar fi trecut de şaptezeci. Dar peste treizeci de ani (la vârsta de peste o sută de ani) ni se spune, el ar fi început o nouă viaţă de evanghelizator şi decurio în Occident! Iar ca şi cum toate acestea n-ar fi fost suficiente, documentele afirmă că Iosif a murit douăzeci de ani mai târziu.
În mod evident, ceva nu este în ordine, şi trebuie să ţinem seama de aspectele ereditare privindu-l pe Iosif din Arimateea. Prin urmare, aşa cum am stabilit, Iosif cel din vremea răstignirii era Iacov cel Drept, născut în anul 1 d.Hr. El a murit în 82, fiind excomunicat în Ierusalim cu douăzeci de ani înainte.
De asemenea, nu se spune nimic în Biblie despre familia mamei lui Isus. Acest lucru nu este surprinzător, ţinând seama de afirmaţia bisericii conform căreia Maria a fost rezultatul unei Imaculate Concepţiuni. Principalele surse referitoare la ea nu sunt evangheliile canonice, ci scripturile apocrife, Evanghelia după Maria şi Protoevanghelium. Multe dintre reprezentările artistice ale vieţii şi familiei Mariei se bazează pe aceste texte – de pildă Întâlnirea dintre Ana şi Ioachim (părinţii Mariei), de Albrecht Durer. Cea mai detaliată lucrare pe această temă este considerată a fi La Leggenda di Sant Anna Madre della Gloriosa Vergine Maria e di San Gioacchino („Legenda Sfintei Ana, mama Binecuvântatei Fecioare Maria, şi a Sfântului Ioachim”). În acest text, este făcută conexiunea dintre părinţii Mariei şi Casa Regală a lui Israel, dar Iosif din Arimateea ca unchi al ei nu este menţionat.
De fapt, Biserica l-a considerat pe Iosif unchiul Mariei graţie unui concept bizantin din secolul al IX-lea. Înainte de acest moment, nicăieri nu este specificată această legătură de rudenie. Conceptul a prins contur într-o vreme în care, precaute, conciliile Bisericii încă dezbăteau conţinutul aprobat al Noului Testament. Atât timp cât Iosif din Arimateea putea fi prezentat ca un personaj secundar în structura davidică, neasociat cu linia mesianică esenţială, urmaşii săi nu aveau cum să atenteze la structura apostolică artificial creată a episcopilor romani.
Prin această strategie, existenţa lui Iosefe, fiul lui Isus şi al Mariei, a fost în mod similar disimulată în Occident. În general era prezentat ca fiu al lui Iosif din Arimateea sau uneori ca nepot al lui (ceea ce era adevărat). În niciunul dintre aceste roluri el nu putea constitui însă o ameninţare pentru structura ortodoxă a Bisericii; în plus, ambele moduri în care era definită relaţia sa cu Iosif din Arimateea – fiu şi nepot – aveau o bază reală, fiindcă era moştenitor al ha Rama Theo.
Când Isus a devenit David, fratele lui, Iacov, a primit titlul Iosif. Acest lucru s-a schimbat abia atunci când Isus cel tânăr a atins vârsta la care putea moşteni titlul. După moartea lui Isus Cristos, fiul său cel mare, Isus Justus, a devenit David. Fiul mezin al lui Isus (fratele noului David), a devenit Iosif – prinţul moştenitor ha Rama Theo. Până atunci însă, în vreme ce fratele lui, Isus Iustus (numit Gais sau Gésu) în tradiţia Graalului), se afla la Roma şi Ierusalim, tatăl vitreg al lui Iosefe şi tutorele său legal era unchiul Iacov, Iosif din Arimateea la momentul respectiv.
Mai târziu, primul fiu al lui Isus Iustus a fost Galains (numit Alain în tradiţia Graalului). În conformitate cu obiceiul mariajului dinastic, Isus Justus s-a căsătorit prima dată în septembrie 73; soţia lui era nepoata lui Nicodim. Moştenirea regală davidică (transformată apoi în Domnia Graalului) i-a fost promisă lui Galains şi, la timpul cuvenit, i-a fost transmisă oficial de unchiul şi tutorele lui, Iosefe. Dar Galains, celibatar convins, a murit fără urmaşi. Astfel, moştenirea Graalului i-a revenit lui Iosefe şi fiului mai mic al acestuia, Iosue, din care au descins Regii Pescari ai Galiei.
Aşa cum am menţionat anterior, Iosif din Arimateea a venit în Britannia în anul 49, împreună cu fiul cel mare al Mariei, Isus Justus, pe atunci în vârstă de doisprezece ani. Evenimentul a fost încorporat în tradiţiile din West Country, fiind reamintit în poemul lui William Blake, Jerusalem. Povestea spune cum tânărul Isus a debarcat pe ţărmul din Exmoor şi s-a dus în satul Priddy. Fiindcă picioarele regale chiar au „păşit pe verzii munţi ai Angliei” (deşi picioarele fiului, nu ale tatălui), o lespede în memoria părinţilor săi, Isus şi Maria Magdalena, a fost încastrată în zidul sudic al Capelei St. Mary de la Glastonbury. Această piatră, care s-a păstrat pe locul capelei originale din nuiele, din secolul I, poartă inscripţia „Jesus Maria” şi, cu timpul (fiind una dintre cele mai venerate relicve ale abaţiei), a devenit unul dintre punctele de oprire şi rugăciune pe drumul pelerinilor, în Evul Mediu. Construcţia capelei originale a început în 63 (imediat după moartea Mariei Magdalena) şi vechile anale afirmă că Isus însuşi a sfinţit capela în amintirea mamei lui. Prin urmare, capela de la Glastonbury a fost dedicată Mariei Magdalena (nu mamei lui Isus Hristos) de fiul ei cel mare, Isus Justus, în anul 64.

Pavăza celor drepţi

Când a murit Maria Magdalena, în anul 63, fiul ei Iosefe devenise episcop de Saraz. În Morte d’Artur, de Thomas Malory, Saraz (Sarras) apare ca tărâmul regelui Evelake, menţionat în povestea lui Galahad, fiul lui Lancelot. Povestea începe când Galahad moşteneşte un scut supranatural al lui Hristos şi îl întâlneşte pe misteriosul Cavaler Alb:

Apoi după o vreme a venit Galahad acolo, când l-a întâlnit cavalerul alb lângă mânăstire, şi fiecare l-a salutat pe celălalt curtenitor.
„Sir, spuse Sir Galahad, minuni multe făcu oare acest scut?”
„Sir, răspunse cavalerul, s-a întâmplat că după treizeci şi doi de ani de la patimile Domnului nostru Isus Hristos, bunul cavaler Iosif din Arimateea, care l-a dat jos de pe Sfânta Cruce pe Domnul nostru, a plecat din Ierusalim cu multe dintre rubedeniile sale. Şi aşa au mers ei până ce au ajuns la un oraş pe nume Sarras. Şi în vremea când Iosif a venit în Sarras, acolo era un rege pe nume Evelake, care dusese mare război cu sarazinii şi mai cu seamă cu un sarazin, care era vărul regelui Evelake, un rege bogat şi puternic care a năvălit în aceste ţinuturi, iar numele lui era Tolleme le Feintes. Şi într-o zi cei doi s-au luptat…”

Saraz era Sahr-Azzah, pe coasta Mediteranei – poate mai bine cunoscut sub numele Gaza, odinioară cetatea filistenilor în care a fost pecetluită soarta lui Samson (Judecătorii 1:6).
Nu există în documente un rege numit Evelake, dar numele este un derivat literar al titlului Avallach, care apare în numeroase genealogii de sfinţi şi suverani. Numele a avut forme diferite (precum Abalech, Arabach şi Amalach), toate provenind din termenul greco-egiptean Alabarch. Cuvântul nu este un nume (nici personal, nici de familie), ci un titlu. Sfântul Ieronim (cca 340-420), traducător al Bibliei în latină, afirma că Tiberius Alexandru, procurator al Iudeii din anul 46 d.Hr., era fiul lui Alexandru Lysimachus, Alabarch de Alexandria. În esenţă (deşi aplicabil magistraţilor care împărţeau dreptatea în rândul iudeilor), termenul „Alabarch” îl indica pe şeful unei comunităţi.
Legenda Cavalerului Alb afirmă (ca mai sus) că duşmanul sarazin al lui Evelake era Tolleme le Feintes (Tolemeu închipuitul sau „falsul”), care este menţionat şi în Antichităţile lui Josephus:

Tomeleu tâlharul cel mare i-a fost adus după o vreme legat şi tăiat; dar nu înainte de a face nenumărate rele în Idumaea şi arabilor.

Persoana în faţa căreia a fost adus Tolemeu pare a fi procuratorul Iudeii, Cuspius Fadus (predecesorul lui Tiberius Alexandru), care l-a executat în circa 45 d.Hr.
Cavalerul Alb continuă, povestind cum episcopul Iosefe i-a spus regelui Evelake că va fi ucis de Tolleme le Feintes, dacă nu renunţă la credinţa în vechea sa lege, crezând în cea nouă: „Şi i-a arătat acolo dreapta credinţă în Sfânta Treime”. Evelake s-a convertit imediat şi a primit Pavăza celor Drepţi, drept care l-a înfrânt pe Tolleme. Mai târziu, înainte de a începe să propovăduiască Evanghelia în Britannia, Iosefe l-a botezat pe regele Evelake.
Forţa enigmaticului scut alb rezida în crucea sa roşie şi în vălul mistic care se afla în faţa lui şi pe care se vedea imaginea lui Isus. Acest lucru aminteşte de convertirea fiului împăratului Vespasian. Aşa cum se relatează în Vindicta Salvatoris, tânărul a fost vindecat de lepră de un linţoliu eteric ce purta chipul lui Mesia.
În concluzie, Cavalerul Alb îi povesteşte că, urmând instrucţiunile lui Iosefe, scutul i-a fost încredinţat sfântului ermit Nacien spre păstrare şi a rămas alături de el în abaţie, după moartea lui, pentru a fi recuperat ulterior de Sir Galahad. Apoi, pentru a reda ultimele cuvinte ale episcopului Iosefe, „Ultimul din seminţia mea îl va avea la gât şi va face multe fapte minunate”.
În De Sancto Joseph şi în celelalte texte, Nacien (sau Nacion) nu este descris ca un ermit, ci ca prinţ al Medicelor. Din punct de vedere istoric, prinţul Nascien de Septimania a fost, în secolul al V-lea, strămoşul regilor merovingieni ai francilor, iar printre descendenţii săi s-au aflat seneşalii (Intendenţii) de Dol şi Dinan în secolul al XI-lea. Aceşti puternici majos-domos descindeau din mama lui Lancelot, Viviane a II-a del Acqs, regina dinastică din Avalon, şi au fost înaintaşii celei mai influente dintre ramurile Desposynilor – Casa Regală Stewart a scoţienilor.

Misiunile apostolice în Occident

Un coleg care i-a oferit Mariei Magdalena mai multă susţinere în Provence a fost prietenul Simon Zelotul care, nemaifiind Tată, şi-a asumat titlul care i-a fost dat de Isus la înviere – acela de Eliezer, intendent al lui Avraam, adică Lazăr. Sub acest nume a devenit primul episcop de Marsilia, statuia sa aflându-se în biserica St. Victor. Printr-o uşă din nava bisericii se intră într-o capelă subterană (situată pe locul în care s-a aflat locuinţa lui Lazăr) păzită cu asiduitate de călugări în zilele de început. Lazăr (cunoscut şi sub numele Maximus – Cel Mare) a fost cel care a îngropat-o pe Maria Magdalena în mormântul ei original de alabastru de la St. Maximin, în anul 63. Înainte de acest moment, el fusese pentru o vreme în Ierusalim şi în Antiohia, iar după moartea Mariei Magdalena, s-a dus din nou în Ierusalim şi în Iordania, înainte de a se întoarce şi a i se alătura lui Iosif din Arimateea.
În Britannia însă, Lazăr a fost mai bine cunoscut sub numele său apostolic, Simon Zelotul. Nicefor (758-829), patriarh al Constantinopolului şi istoric bizantin, scria:

Sfântul Simon, supranumit Zelotul… a călătorit prin Egipt şi Africa, apoi prin Mauritania şi întreaga Libie, propovăduind Evanghelia. Şi aceeaşi doctrină le-a predicat-o popoarelor Mării Occidentale şi insulelor numite Britannia.

Cu circa cinci secole înainte, în 303, episcopul Dorotheus din Tyr scrisese în Synopsis de Apustole că „Simon Zelotul l-a propovăduit pe Isus în toată Mauritania. Apoi a fost răstignit în Britannia, ucis şi îngropat”. În Annales Ecclesiaticae ale cardinalului Baronius din 1601, este confirmat martiriul lui Simon în Britannia. A fost răstignit de romani sub comanda lui Catus Decianus la Caistor, în Lincolnshire. La cererea sfântului, rămăşiţele sale pământeşti au fost aşezate mai târziu lângă cele ale Mariei Magdalena, în Provence.
De asemenea asociat cu Iosif din Arimateea în Britannia a fost unchiul lui Irod Agripa, Aristobul, aliat al Mariei Magdalena atunci când autorităţile irodiene i-au acordat protecţia lor la Vienne, lângă Lyon. Unii comentatori au sugerat că un Aristobul mai tânăr (al doilea soţ al dansatoarei Salomeea) a fost tovarăş al Mariei, dar el acţiona la vremea respectivă ca regent în numele regelui Armeniei Mici. Aristobul cel corect este descris în scrierile care îl plasează în Britannia şi care se referă la el numindu-l Arwystli Hen (Aristobul cel Bătrân); oraşul Arwystli din Powys a primit numele lui. El era fratele lui Irod Agripa I, Irod din Halkida şi al Irodiadei (mama Salomeei).
Scrierile clericului Hippolytus (născut în cca 160 d.Hr.) îl menţionează pe Aristobul ca episcop al britonilor. Cressy afirmă că era episcop în Britannia hirotonisit de însuşi Sfântul Pavel. Martirologia Bisericii orientale susţine că Aristobul a fost martirizat în Britannia „după ce a construit biserici şi a hirotonisit diaconi şi preoţi în insulă”. Acest lucru este confirmat de Sfântul Ado (800-874), arhiepiscop de Vienne, în Adonis Martyrologia. Mai devreme. În 303, Sfântul Dorotheus, episcop de Tyr, scrisese că Aristobul se afla în Britannia când Sfântul Pavel a trimis un mesaj de salut către familia acestuia din Roma: „Spuneţi sănătate celor din casa lui Aristobul“(Romani 16:10). Iar textul iezuit Regia Fides afirmă: „Este cert că înainte ca Sfântul Pavel să ajungă la Roma, Aristobul era în Britannia”. Şi a fost executat de romani la Verulamium (St. Albans) în anul 59.
Sfântul Iacov cel Drept era cunoscut nu numai ca Iosif din Arimateea, ci era numit şi Ilid de cronicarii din Ţara Galilor. Era patron al Llan Ilid în Gwent şi fondase o misiune la Cor-Eurgain. Cwydd to St. Mary Magdalene din Gestyn Ceriog se referă la Iosif numindu-l Ilid, la fel ca manuscrisul Zicerile Înţelepţilor. Se crede că Ilid este o variaţie a numelui iudaic Eli (care înseamnă „Dumnezeul meu“sau „înălţat”). Achan Sant Prydain („Genealogia sfinţilor din Britannia”) susţine că „a venit de la Roma în Britannia împreună cu Brân Binecuvântatul, Arwystli Hen, Ilid, Cyndaf – oameni din Israel – şi Maw sau Mawan, fiul lui Cyndaf”. Manuscrisele Iolo relatează că Ilid a fost chemat în Britannia de Eurgain, soţia regelui Caractacus din Camould, şi afirmă: „Acelaşi Ilid era numit Iosif în lecturile despre viaţa sa”.
Archdruidul silurian Brân cel Binecuvântat a fost căsătorit cu fiica lui Iosif din Arimateea, Ana (Enygeus), numită uneori „consabrina” a Binecuvântatei Marii (Mama lui Isus). Fiindcă Iosif a fost privit adesea în mod greşit ca fiind unchiul Mariei, s-a considerat că termenul „consabrina” înseamnă verişoară. De fapt, cuvântul era unul obscur şi desemna o rudă tânără de sex feminin. Prin urmare, era termenul perfect atunci când o relaţie genealogică era neclară sau când trebuia ca aceasta să rămână secretă.
În anul 51, Brân a fost luat ostatic şi dus la Roma împreuna cu Caractacus Pendragonul. Locuind în Roma, fiica mai mică a lui Caractacus, Gladys, s-a măritat cu senatorul roman Rufus Pudens şi a devenit astfel Claudia Rufina Britannica (aşa cum confirmă şi poetul roman Marţial în aproximativ 68). Cealaltă fiică a lui Caractacus era Sfânta Eurgen din Llan Ilid (soţia lui Salog, lord de Salisbury). Fiul lui, prinţul Linus, a devenit primul episcop de Roma. în Epistola a doua către Timotei 4:21 (Noul Testament), Sfântul Pavel scrie: „Eubul şi Pudens, Linus, Claudia şi toţi fraţii îţi trimit sănătate”. Eubul (eu-boulos: „bine sfătuit” sau „prudent”) era o variaţiune a numelui Aristobul – aristo-boulos: „cel mai bine sfătuit” sau „cel mai nobil în sfat”).
În Britannia, misiunea lui Iosif din Arimateea era întreţinută de un grup de doisprezece anahoreţi (credincioşi care trăiau în pustnicie). La moartea unuia dintre ei, un altul îi lua locul. În tradiţia Graalului, aceşti anahoreţi erau numiţi „fraţii lui Alain (Galains)”, care era unul dintre ei. În consecinţă, erau fii din punct de vedere simbolic ai lui Bran Patriarhul (Tatăl, conform vechii structuri, spre deosebire de titulatura nouă, de episcop al Romei). De aceea în unele texte Alain este definit ca fiul lui Bran (Bron). Însă după moartea lui Iosif, în 82, grupul s-a destrămat, în principal deoarece dominaţia romană schimbase pentru totdeauna caracterul Britanniei.
Am văzut deja că, din cauza numelor diverse atribuite lui Iosif (Iosif din Arimateea, Sfântul Iacov cel Drept, Ilid şi aşa mai departe), exista o anume confuzie, dar cert este faptul că unele texte din folclor au accentuat această confuzie după moartea sa. Aceste texte includ Bruts, Triads, Mabinogion şi Cycles of the Kings. Din punct de vedere istoric, ele sunt importante deoarece nu sunt în întregime fictive, majoritatea tradiţiilor având la bază, prin însăşi natura lor, date şi evenimente din Antichitate. Dar esenţa lor este în mod voit romantică şi, în consecinţă, numeroşi istorici sceptici le-au atacat frenetic. La fel de regretabil este faptul că alţi autori s-au lăsat ghidaţi de aceste texte de semificţiune. Prin urmare, numeroase informaţii genealogice absurde sunt conţinute în cărţi ce par a se baza pe surse credibile.
Din păcate, literatura romantică nu acordă mare atenţie cronologiei, personajele implicate fiind „presărate” în mod dezorganizat în text. Înalta istorie a Sfântului Graal (cca 1200) oferă un bun exemplu în acest sens, afirmând că Percival (un susţinător al regelui Arthur, în secolul al VI-lea) era strănepotul lui Iosif din Arimateea, care a trăit în secolul I: „Bun cavaler era el, şi drept, căci era din stirpea lui Iosif din Arimateea, iar acest Iosif era unchiul mamei lui”.



Noul creştinism

Bunul rege Lucius

La mijlocul secolului al II-lea, regele Lucius, strănepotul lui Arviragus, a reînviat spiritul primilor ucenici în Britannia. În consecinţă, s-a spus despre el că a „mărit lumina“primilor misionari ai lui Iosif şi a devenit cunoscut ca Lleiffer Mawr (Marele Luminător). Fiica sa, Eurgen, a format prima verigă între cele două succesiuni davidice esenţiale – a lui Isus şi a lui Iacov (Iosif din Arimateea) – atunci când s-a căsătorit cu Aminadab, strănepotul lui Isus şi al Mariei Magdalena prin Iosefe, care devenise episcop nazarinean de Saras (Gaza).
Lucius şi-a mărturisit în mod public creştinismul la Winchester în anul 156, iar cauza sa a fost susţinută de persecuţiile în masă ale romanilor împotriva creştinilor din Galia în 177. Acestea au avut loc îndeosebi în vechile regiuni irodiene Lyon şi Vienne, unde Sfântul Ireneus şi alţi 19.000 de creştini aveau să fie ucişi treizeci de ani mai târziu. În timpul persecuţiilor, numeroşi creştini din Galia au fugit în Britannia, mai cu seamă la Glastonbury, unde au apelat la ajutorul Bunului Rege Lucius. Acesta a hotărât să-i ceară sfatul lui Eleutherius, episcop de Roma (acest lucru se întâmpla, desigur, înainte de epoca Bisericii Romane imperiale). Prin urmare, Lucius i-a scris nerăbdător lui Eleutherius, solicitându-i recomandările în privinţa bunei guvernări creştine.
Răspunsul acestuia, inclus în Sacrorum Conciliorum Collectio, există şi în prezent la Roma. Episcopul sugera că un bun rege avea întotdeauna libertatea de a respinge legile Romei, dar nu şi legea lui Dumnezeu. Iată în continuare un fragment din această scrisoare de răspuns.

Credincioşii creştini, la fel ca toată lumea din regat, trebuie consideraţi fii ai regelui. Ei se află sub protecţia domniei tale… Un rege este cunoscut după guvernarea sa, nu după puterea pe care o are asupra pământului. Dacă guvernezi bine, vei fi rege. Altfel, numele regelui nu dăinuieşte şi vei pierde titlul de rege.

Arhiepiscopul Ussher, în lucrarea sa De Brittanicarum Ecclesiarum Primordiis, şi John Capgrave (1393-1464), cel mai învăţat dintre călugării augustini, relatează că Lucius i-a trimis pe Medway şi Elfan la Roma pentru a cere instrucţiuni. Aceştia s-au întors împreună cu emisarii episcopului, Faganus şi Duvanus (numiţi în analele velşe Fagan şi Dyfan); călătoria lui este confirmată şi de Gildas, în secolul al VI-lea. Venerabilul Bede of Jarrow (673-735) a scris de asemenea despre solicitarea regelui, menţionată şi în Cronica anglo-saxonă.
Fagan şi Dyfan au refondat vechiul ordin al anahoreţilor la Glastonbury şi au fost creditaţi astfel cu a doua introducere a creştinismului în Britannia. În urma acestui fapt, celebritatea lui Lucius s-a răspândit până departe. Deja era considerat constructorul primului turn din Glastonbury, la St. Michael Tor în 167, iar apoi biserica din Llandaff i-a fost dedicată, ca Lleurwgg cel Mare.
Chiar mai impresionant, Lucius a fost responsabil pentru înfiinţarea primei arhiepiscopii creştine în Londra. Pe o plăcuţă în latină amplasată deasupra căminului din sacristia bisericii St. Peter, Cornhill, în partea veche a Londrei, scrie:

În anul Domnului 179, Lucius, primul rege creştin de pe această insulă numită acum Britannia, a fondat prima biserică din Londra, bine-cunoscută ca Biserica St. Peter din Cornhill; şi a înfiinţat aici scaunul arhiepiscopal şi a făcut-o să fie biserică metropolitană şi principala biserică din regatul său. Şi aşa a rămas vreme de patru sute de ani, până la venirea Sfântului Augustin… Apoi, cu adevărat, scaunul şi pallium-ul arhiepiscopiei au fost mutate de la zisa biserică St. Peter în Cornhill la Dorobernia, care se numeşte acum Canterbury.

Sfatul oferit de episcopul Eleutherius ca răspuns la rugămintea Bunului Rege Lucius este fascinant, fiindcă respectă din plin principiul slujirii ce caracterizează Codul Graalului Mesianic. Regii din dinastiile Graalului din Franţa şi din Insulele Britanice au operat întotdeauna pe această bază: erau Taţi ai poporului, nu conducători şi stăpânitori ai pământului. (Această din urmă calitate era un concept feudal şi imperial, care submina Codul.) Ei au înţeles, spre exemplu, deosebirea importantă dintre a fi regele francilor şi a fi regele Franţei, sau între a fi regele scoţienilor şi a fi regele Scoţiei. În virtutea acestui concept, monarhii Graalului au putut să-şi deservească poporul, nu pe clerici şi pe politicieni.
Din momentul în care o monarhie naţională devine reglementată prin decrete ale Bisericii şi prin legi ale parlamentului, titlurile de rege şi regină nu mai valorează nimic. În astfel de circumstanţe, nimeni nu are o autoritate capabilă s-o poată egala pe cea a Bisericii ori a parlamentului şi deci nu mai există nimeni care să poată acţiona exclusiv în numele poporului şi pentru el. Regii Graalului erau definiţi ca Păzitori ai Tărâmului şi, din acest punct de vedere, sfatul dat de episcopul Eleutherius lui Lucius era unul profund şi iluminat: „Toţi oamenii regatului trebuie consideraţi fii ai regelui. Ei se află sub protecţia domniei tale”.

Sfântul Mihail

Capela Tor de la Saint Michael, în Glastonbury, a fost construită de regele Lucius pe un vechi sit păgân. Pe aici trece linia ley Saint Michael, care porneşte de la Saint Michaels Mount, Marazion şi trece prin bisericile Saint Michael din Brentor, Burrowbridge Mump şi Othery, spre Stoke Saint Michael. Recent, scriitorii Paul Broadhurst şi Hamish Miller au publicat o carte fascinantă, The Dance of the Dragon, care trasează axa St. Michael/Apolo din Irlanda prin sud-vestul Angliei, Franţa, Italia, Grecia şi Israel.
Sfântul Mihail, căruia i-au fost dedicate numeroase biserici, nu a fost un cleric în sensul tradiţional al cuvântului sau un sfânt martirizat; numele lui corespunde arhanghelului Mihail, care este menţionat o singură dată în Noul Testament (Apocalipsa 12:7). În lucrarea din secolul I, Războiul iudaic, Flavius Josephus confirma că esenienii de la Qumran juraseră să păstreze numele îngerilor în cadrul ierarhiei lor preoţeşti. Deţinătorul titlului angelic Mihail era preotul ţadochit. Urmaş al primului Ţadoc din epoca lui David, Mihail în vremea lui Isus era Ioan Botezătorul, care moştenise titlul de la tatăl lui, Zaharia.
Până atunci, regele davidic de jure fusese totdeauna considerat separat de preoţii angelici Mihail, Gavriil, Sariil şi Rafail. Ambele linii, Ţadoc şi David, erau strict dinastice, dar atunci când a murit, Ioan Botezătorul nu a lăsat în urmă niciun succesor. Isus a încercat de multe ori să obţină recunoaşterea ca preot; chiar s-a autopromovat în mod vizibil în cadrul evenimentului care a devenit cunoscut ca Schimbarea la Faţă. Dar abia la Înălţare calitatea sa de preot a fost oficializată, când a urcat în Împărăţia Cerurilor (mânăstirea superioară), pentru a deveni mare preot (Evrei 3:1) în ordinul lui Melhisedec (Evrei 5:6). Apoi rolul său dinastic a devenit mesianic – rolul unui Rege Preot (sau, aşa cum apare în tradiţia Graalului, un Rege Pescar). Pentru prima dată din vremea lui Ţadoc şi David, titlul regal şi cel angelic au fost unite, Isus fiind deopotrivă David şi Mihail:

…Unde Isus a intrat pentru noi ca înainte mergător, când a fost făcut „Mare Preot în veac, după rânduiala lui Melhisedec”. (Evrei 6:20).

Fragmente din documentul intitulat Prinţul Melhisedec, găsit printre Manuscrisele de la Marea Moartă, sugerează că Melhisedec şi Mihail erau una şi aceeaşi persoană. Astfel apare el în Apocalipsă, când arhanghelul Mihail (puterea ţadochită a lui Mesia) luptă cu balaurul dominaţiei romane. În mod similar, documentul Damasc de la Qumran confirmă că titlurile Ţadoc şi Melhisedec erau echivalente şi se susţineau reciproc. În esenţă, din moment ce Ţadoc era titulatura supremă a marilor preoţi, iar Lelhi (sau Malhus) însemna „rege”, este evident că titlul Melhisedec îl indica pe Regele Preot.
În Evrei 7:14 este desfiinţat conceptul naşterii virgine aşa cum a fost el interpretat de evanghelii, confirmând faptul că Iosif a fost tatăl real al lui Isus: „Căci este vădit că Domnul nostru a ieşit din Iuda, seminţie despre care Moise n-a zis nimic cu privire la preoţie”. De asemenea, se arată că legea referitoare la preoţie a fost modificată pentru a o adapta la noua titulatură arhanghelică a lui Isus (Evrei 7:12).
Din epoca respectivă, succesiunea dinastică pe linia Melhisedec (Melhi-Ţadoc) a revenit urmaşilor de sex masculin ai lui Isus, prin Regii Pescari. Aceasta a fost seminţia Sangréal-ului davidic – sângele regal al lui Iuda, cunoscut sub numele mai romantic de Familia Graalului. La început, ei nu erau monarhi în adevăratul sens al cuvântului (de facto), ci Regi Preoţi de drept (de jure). Abia în secolul al V-lea (când Regele Pescar Faramund s-a căsătorit cu prinţesa Argotta, moştenitoarea francilor sicambrieni) şi-au început urmaşii lui Hristos impresionanta lor ascensiune.
Nu este o coincidenţă faptul că prezenţa Sfântului Mihail a fost consemnată în Cornwall în jurul anului 495, respectiv în Galia în circa 580. Fiecare prim descendent din linia Graalului era Mihail dinastic, iar oraşul Marazion din Cornwall are origini iudaice, numele lui (care înseamnă Piaţa Zion) fiind sinonim cu Ierusalim. Dincolo de digul din Marazion se află St. Michael Mount, pe locul unei anterioare mânăstiri celte. Lăcaşul a devenit stăreţie benedictină în secolul al VIII-lea şi a fost mânăstire a abaţiei St. Michael în Britannia.

Fondarea Bisericii Romane

În anul 66 d.Hr., un descendent al asmoneilor, Flavius Josephus, a fost numit comandant al apărării Galileii. Înainte se pregătise pentru a deveni preot fariseu, dar a trecut în serviciul militar când iudeii s-au revoltat împotriva stăpânitorilor romani. Mai departe, Josephus a devenit principalul istoric al vremii, scrierile sale, Războiul iudaic şi Antichităţi iudaice, oferind o imagine detaliată a îndelungatei şi complexei istorii a acestui popor, din epoca primilor patriarhi până în cea a dominaţiei romane. În contextul lucrărilor sale, este interesant să remarcăm referirile sale la Isus. Josephus îl plasează ferm în structura istorică a vremii, fără a menţiona însă nimic despre caracterul său divin ori despre vreo intenţie scripturală:

Cam în vremea aceea a apărut Isus – un om înţelept, dacă poate fi numit om, căci era un făuritor de minuni. Fiind un asemenea învăţător, oamenii primeau de la el adevărul cu plăcere şi a atras spre el pe mulţi dintre iudei, pe lângă multe neamuri. El era Hristosul, iar când Pilat – la îndemnul celor mai importanţi oameni dintre noi – l-a condamnat să fie răstignit, cei care l-au iubit de la început nu l-au uitat, fiindcă le-a apărut lor viu din nou în a treia zi – aşa cum prorociseră despre el profeţii dumnezeieşti, laolaltă cu alte zeci de mii de lucruri minunate. Iar secta creştinilor – numită după el – există încă şi astăzi.

Lucrarea lui Josephus, care cuprinde circa 60.000 de rânduri de manuscris, a fost scrisă în anii 80 d.Hr., când el se afla în Roma – oraş în care apăruse cu puţin timp în urmă şi Evanghelia după Marcu. Deşi Petru şi Pavel fuseseră executaţi sub regimul lui Nero, evangheliile din acea vreme nu erau, la prima vedere, antiromane. Primii creştini tindeau mai degrabă să-i învinuiască pe iudei (nu pe Pilat) pentru persecuţiile la care fusese supus Isus şi, fiindcă revolta iudeilor din anii 66-70 eşuase, ei credeau cu tărie că Dumnezeu trecuse acum de partea lor.
Dar poziţia ocupată de creştini în cadrul Imperiului Roman în extindere era una riscantă, ei constituind un grup minoritar, fără statut legal. De la crucificarea lui Petru în timpul lui Nero până la Edictul de la Milano, în anul 313 (când creştinismul a fost recunoscut în mod oficial), au existat nu mai puţin de treizeci de episcopi creştini ai Romei. Primul, instalat în funcţie de Pavel înainte de moartea lui Petru, în anul 58, a fost prinţul din Britannia Linus, fiul regelui Caractacus. (Linus este uneori portretizat ca fost sclav, dar acesta este rezultatul propagandei ulterioare a Bisericii, iar noi vom reveni mai târziu la această chestiune, fiindcă este importantă.).
În circa 120, numirile individuale deveniseră prerogativa unui grup, iar candidaţii trebuia să fie cetăţeni ai Romei. Până în vremea episcopului Hyginus (începând cu anul 136), nu mai rămăsese aproape nicio conexiune între creştinii paulini şi adepţii nazarineni ai doctrinei iudaice a lui Isus. Aceştia din urmă se stabiliseră îndeosebi în Mesopotamia, Siria, în sudul Turciei şi în Egipt – separat de mişcările instituite în Britannia şi în Galia. Între timp, creştinii din Roma fuseseră ţinta unor represiuni continue, deoarece se considera că religia lor contestă caracterul divin tradiţional al cezarilor (împăraţii). Odată cu trecerea timpului, reprimarea a devenit tot mai accentuată, până ce a atins din nou proporţiile din timpul lui Nero, devenind de-a dreptul persecuţii.
Principala religie în Imperiul Roman era una politeistă (caracterizată de mai mulţi zei) şi deriva în mare parte din venerarea unor divinităţi ale naturii – ale pădurilor sau apei, de pildă. Pe măsura consolidării statului roman, zeii etruscilor şi ai sabinilor au fost încorporaţi în religia locuitorilor săi.
Dintre aceşti zei făceau parte Jupiter (zeul cerului) şi Marte (zeul războiului). De asemenea, au fost preluate şi cultele greceşti şi, începând cu anul 204 î.Hr., au prins forţă orgiile zeiţei Cibele (divinitate asiatică a pământului), emulate nu peste mult timp prin ritualurile hedoniste ale lui Dionisos/Bachus (zeul vinului). Odată cu extinderea spre est a Imperiului Roman, a fost absorbit şi cultul ezoteric al zeiţei Isis, Mama Universală, împreună cu venerarea divinităţii persane Mithra (zeul luminii, al adevărului şi dreptăţii). În cele din urmă, religia solară siriană, care-l avea în centru pe Sol Invictus (Soarele invincibil), a devenit credinţă atotcuprinzătoare. Imaginea soarelui ca dătător suprem de viaţă a făcut ca toate celelalte culte să fie înglobate în această religie, împăratul fiind încarnarea pământească a zeului.
La mijlocul secolului al II-lea, nazarinenii originali (adepţii învăţăturilor lui Isus şi Iacov) nu mai erau agreaţi nici de autorităţile romane, dar nici de creştinii paulini, care îi hărţuiau cu agresivitate – îndeosebi Ireneus, episcop de Lyon (născut în cca 120 d.Hr.). Aceştia i-a condamnat ca eretici deoarece afirmau că Isus fusese un om şi nu avusese origine divină, aşa cum susţinea noua credinţă. De fapt, Ireneus a declarat chiar că Isus însuşi practicase o religie greşită şi că se înşelase în convingerile sale! Despre nazarineni, pe care el îi numea ebionişi (săraci), Ireneus scria că:

Ei, aidoma lui Isus însuşi şi la fel ca esenienii şi ţadochiţii cu două secole în urmă, s-au bazat pe cărţile profetice ale Vechiului Testament. Ei resping epistolele Pauline şi îl resping deopotrivă pe apostolul Pavel, numindu-l apostat al Legii.

Drept răzbunare, nazarinenii Bisericii Desposynice l-au denunţat pe Pavel ca „renegat” şi „fals apostol”, pretinzând că scrierile sale caracterizate de idolatrie trebuie combătute cu desăvârşire.
În 135, Ierusalimul a căzut din nou pradă armatelor romane – de această dată sub conducerea împăratului Hadrian – iar iudeii supravieţuitori s-au risipit. Cei care au rămas în Palestina s-au mulţumit (din disperare, din cauza înfrângerii militare hotărâtoare) să se preocupe doar de legea şi religia rabinică. Între timp, secta paulină (acum separată complet de rădăcinile sale iudaice) devenea tot mai deranjantă pentru autorităţi.
Atingând apogeul dezvoltării sale în perioada lui Hadrian (117-138), imperialismul roman a început să decadă în timpul lui Commodus. Domnia sa ineficace (180-192) a provocat dezbinări considerabile, care au dus la decenii de război civil, în care diverşi generali se confruntau între ei şi cu guvernarea de la centru. La un moment dat s-a iscat un conflict pe tema celui care trebuia să poarte coroana, facţiuni ale armatei începând să-şi aleagă propriii suverani. Împăratul Lucius Severus (193-211) a izbutit să readucă un oarecare nivel de ordine prin utilizarea judicioasă a Gărzilor Pretoriene (gărzile personale ale împăratului), dar această disciplină nu a durat mult. Pe întreaga durată a secolului al III-lea, disputele interne au lăsat graniţele imperiului vulnerabile la atacurile sasanizilor din Persia şi ale goţilor retraşi în regiunea Mării Negre.
În anul 235, împăratul Maximinus a decretat că toţi episcopii şi preoţii creştini trebuie arestaţi, averile lor personale să fie confiscate, iar bisericile lor, arse. Captivii au fost condamnaţi la diverse pedepse şi la sclavie, inclusiv la muncă forţată în minele din Sardinia. La sosire, fiecărui prizonier trebuia să i se scoată un ochi, iar piciorul stâng şi mâna dreaptă să-i fie vătămate, pentru a i se limita capacitatea de mişcare. În plus, bărbaţii erau castraţi. Şi de parcă acest lucru n-ar fi fost suficient, erau înlănţuiţi de la talie până la glezne, pentru a nu putea sta drepţi, iar cătuşele erau sudate permanent. Nu e deloc surprinzător că puţini au trăit mai mult de câteva luni în aceste condiţii. Pe atunci, a fi creştin era în sine un lucru periculos, dar calitatea de lider cunoscut constituia o garanţie pentru moarte.
Până când puterea a fost preluată de împăratul Decius (249), creştinii deveniseră atât de turbulenţi, încât au fost declaraţi criminali şi persecutarea lor în masă a căpătat un caracter oficial. Acest lucru a continuat şi în timpul lui Diocleţian, care a devenit împărat în anul 284. El a renunţat la orice urmă de procedură democratică şi a instituit un regim de monarhie absolutistă. Creştinii erau obligaţi să ofere sacrificii împăratului divin şi au fost supuşi la cele mai aspre pedepse pentru nesupunere. S-a hotărât ca toate casele de întruniri ale creştinilor să fie demolate, iar adepţii care organizau adunări în alte locuri au fost condamnaţi la moarte. Toate proprietăţile Bisericii au fost confiscate de magistraţi, iar toate cărţile, testamentele şi doctrinele scrise au fost arse în public. Creştinilor de familie bună le-au fost interzise orice funcţii publice, iar sclavii creştini nu aveau nicio speranţă de eliberare. Protecţia legilor romane le-a fost retrasă, iar cei care se împotriveau edictelor erau arşi de vii la foc mic sau mâncaţi de animale în arene.
Diocleţian a încercat să contracareze atacurile triburilor barbare prin descentralizarea controlului şi împărţirea imperiului în două. Din anul 293, regiunea vestică era administrată din Galia, iar estul îşi avea centrul politic în Bizanţ, pe teritoriul actual al Turciei de nord-vest. Năvălirile au continuat însă, îndeosebi din partea triburilor germanice ale francilor şi alamanilor, care fuseseră ţinute înainte dincolo de Rin. Romanii nu mai constituiau ei înşişi o forţă invadatoare, ci deveniseră victime ale atacurilor de pretutindeni.
Unul dintre cei mai nemiloşi persecutori ai creştinilor în timpul lui Diocleţian era Galerius, guvernator al provinciilor răsăritene. El a ordonat ca toţi cei care nu îl venerau pe împărat mai presus decât orice altceva să fie executaţi prin metode chinuitoare. Cu puţin înainte de moartea sa, în 311, Galerius a emis un decret surprinzător, prin care creştinilor le era acordat dreptul de „a se aduna la întrunirile lor fără teama de a fi tulburaţi”. După circa două secole şi jumătate de represiuni, creştinii începeau o nouă eră, a libertăţii condiţionate.
În anul 312, Constantin a devenit împărat în Occident, în vreme ce Licinius ocupa aceeaşi funcţie în Est. Creştinismul se răspândise deja şi era înfloritor pe teritoriile actuale ale Angliei, Franţei, Germaniei. Portugaliei, Greciei şi Turciei, ca şi pe cele aflate sub stăpânire romană. De fapt, evanghelizatorii creştini aveau mai mult succes în supunerea triburilor barbare decât legiunile romane, chiar şi în locuri îndepărtate precum Persia şi Asia Centrală. Nu i-a fost greu lui Constantin să-şi dea seama că, pe fondul destrămării imperiului, controlul asupra creştinismului ar putea avea o utilitate practică: era o forţă unificatoare, care i-ar fi oferit un important avantaj strategic.
Deşi îi succedase ca împărat tatălui său, Constantin avea un rival la tron în persoana cumnatului său, Maxentius. În anul 312, armatele lor s-au întâlnit la Podul Milvian, lângă Roma, iar trupele lui Constantin au ieşit victorioase din confruntare. Această campanie militară a constituit o primă oportunitate de a-şi afirma adeziunea personală la creştinism, astfel că a anunţat public că a avut o viziune în care i s-a arătat pe cer o cruce, împreună cu fraza „Cu acest semn vei învinge”. Liderii creştini au fost profund impresionaţi de faptul că un împărat roman a învins în luptă sub stindardul lor.
Constantin l-a convocat apoi pe vârstnicul episcop Miltiade; obiectivul său era nu acela de a se alătura credinţei creştine sub autoritatea episcopului de Roma, ci de a prelua în întregime controlul asupra Bisericii. Unul dintre primele sale ordine a fost acela de a-i fi aduse cuiele din crucea lui Isus, pentru a-i încastra unul în coroană. Cuvintele rostite în faţa uluitului Miltiade erau menite să transforme pentru totdeauna structura creştinismului: „În viitor, Noi, ca Apostol al lui Hristos, vom contribui la alegerea Episcopului de Roma”. Odată ce s-a autodeclarat apostol, Constantin a hotărât apoi că magnificul Palat Lateran avea să fie viitoarea reşedinţă a episcopilor Romei.
Când s-a stins, în 314, Miltiade a fost primul într-un lung şir de episcopi ai Romei care au murit din cauze naturale. Dintr-odată, creştinismul devenise respectabil şi se bucura de aprobare ca religie imperială (ca unica religie imperială, de fapt). În 324, Constantin a devenit cezar al întregului Imperiu Roman, istoria numindu-l Constantin cel Mare.
În locul lui Miltiade, împăratul l-a ales (încălcând astfel practicile tradiţionale) pe propriul său asociat, Silvestru, ca prim episcop imperial. Acesta a fost înscăunat cu mare pompă – cu totul deosebit de ceremonia obscură şi ferită caracteristică anterior ritualului creştin. Duse erau zilele de persecuţii şi de teamă, însă preţul plătit pentru această libertate era venerarea împăratului – exact lucrul pe care înaintaşii creştinilor se străduiseră atât de tare să-l evite. Credincioşii n-au avut însă de ales şi preoţilor li s-a spus, simplu, că Biserica era de acum înainte oficial legată de imperiu. Devenise Biserica Romană.
Silvestru a fost prea copleşit de onoarea care-i fusese făcută pentru a sesiza capcana în care îi ducea pe discipolii Sfântului Petru. Tot ce a văzut a fost calea spre salvare, oferită de Constantin. Deşi acest pas monumental le-a oferit creştinilor dreptul de a se manifesta deschis în societate, ierarhia lor devenise de acum închistată în aur, hermină, pietre preţioase şi toate celelalte ornamente pe care Hristos însuşi le condamnase. Mulţi credincioşi au fost indignaţi de faptul că liderii lor s-au lăsat corupţi chiar de regimul care îi persecutase pe înaintaşii lor şi au declarat că noul lor statut social nu constituia în niciun caz o victorie; era umbra malefică a unei înfrângeri totale – o profanare a tuturor principiilor care atâta vreme le fuseseră sacre.
Între timp, mesajul creştin devenea din ce în ce mai larg susţinut. Cei care răspândeau cuvântul Evangheliei ştiau că poziţia împăratului şi a predecesorilor lui slăbise mult în faţa succesului evident în creştere al Bisericii. Acesta era, la urma urmei, şi unul dintre motivele pentru care tatăl lui Constantin se căsătorise cu prinţesa creştină a Britanniei, Elaine (Sfânta Elena). Silvestru şi colegii săi de la Roma au considerat probabil că noua alianţă matrimonială era o manevră politică rezonabilă, dar emisarii au recunoscut-o exact drept ceea ce era în realitate: o preluare strategică reuşită de inamic. Ei au susţinut că mesajul spiritual al Sfântului Petru fusese deturnat de idolatria unei puteri egotice în încercarea de a-şi evita prăbuşirea. În termeni reali, însuşi scopul creştinismului fusese anulat de noul regim. După aproape trei secole de zbateri şi străduinţe, idealul lui Isus fusese dat uitării – oferit pe tavă pentru a fi anihilat de adversarii săi.
Pe lângă diversele lor culte religioase, romanii îi veneraseră pe împăraţi în calitatea lor de zei, urmaşi ai unor divinităţi precum Jupiter şi Neptun. La Conciliul de la Arles organizat în 314, Constantin şi-a păstrat statutul divin, prezentându-l pe atotputernicul Dumnezeu al creştinilor ca fiind susţinătorul său personal. Apoi a rezolvat problema anomaliilor doctrinare înlocuind anumite aspecte ale ritualului creştin cu tradiţiile păgâne familiare ale venerării soarelui, împreună cu alte precepte de origine persană şi siriană. Pe scurt, noua religie a Bisericii Romane a fost structurată ca un hibrid, pentru a domoli toate facţiunile influente. Astfel, Constantin năzuia la o religie mondială unificată (catolic însemnând universal), în fruntea căreia să se afle el însuşi.

Sfânta Elena

De la prima publicare, în 1996, a cărţii Stirpea Sfântului Graal, numeroşi cititori au menţionat că modul în care este prezentată moştenirea regală britanică a Sfintei Elena diferă de ceea ce susţine în general Biserica. Într-adevăr, acesta constituie un bun exemplu al felului în care istoria a fost manipulată pentru a corespunde intereselor strategice ale episcopilor. De aceea, merită să vedem ce anume susţin din acest punct de vedere învăţăturile propagandiste.
Termenul „propagandist” nu a fost ales întâmplător aici, dat fiind că preceptele Bisericii privind-o pe Sfânta Elena au fost parte integrantă a strategiei numite Congregatio Propaganda Fide. Colegiul de Propagandă, alcătuit din cardinali, a fost fondat în 1662 de papa Grigore al XV-lea, unicul său scop fiind acela de a „aplica” dogma religioasă prin intermediul învăţătorilor şi al istoricilor acceptaţi, acolo unde ea diferea de datele tradiţionale sau documentare.
Până atunci, informaţiile de ordin public despre genealogia împărătesei Elena fuseseră întotdeauna obţinute din surse originare din Insulele Britanice. Acolo însă, abia în 1776 istoricul englez Edward Gibbon a început să promoveze ficţiunea Bisericii Romane referitoare la naşterea Elenei, prin lucrarea sa, Istoria declinului şi prăbuşirii Imperiului Roman. Apoi, în 1779, după ce relatările sale fictive cu privire la începuturile creştinismului au fost criticate de mediile academice, a urmat o justificare, dar Gibbon se convertise la catolicism în 1753 şi era nevoit s-o prezinte pe Elena aşa cum cerea doctrina oficială. În conformitate cu spusele sale, Elena se născuse în familia unui hangiu din orăşelul Naissus, din Balcani. Mai târziu a fost obligat să recunoască faptul că aceasta era o pură speculaţie, dar deja afirmaţiile sale fuseseră obedient preluate de cei care scriau istoria şi enciclopediile.
Toate documentele anterioare lui Gibbon în Insulele Britanice relatează că prinţesa Elaine (în lumea greco-romană, Elena) se născuse şi crescuse în Colchester, devenind cunoscută pentru capacităţile şi experienţa ei în gestionarea politică. Soţul ei, Constantius, a fost proclamat împărat la York (Caer Evroc). Înainte de acest moment, în 290, el extinsese arhiepiscopia din York la cererea Elenei, iar când a murit a fost îngropat acolo. În amintirea pelerinajului făcut de Elena în Ţara Sfântă în 326, la Colchester a fost construită biserica Elena a Crucii, unde ca stemă a oraşului a fost adoptată crucea ei, cu trei coroane argintii drept braţe.
Odată cu Reforma, şi mai ales după fondarea Colegiului de Propagandă, Roma a pus în practică un bine structurat program de dezinformare cu privire la numeroase aspecte ale istoriei Bisericii, program care a continuat cu o intensitate crescândă. În practică, imaginea creată Elenei de autorităţile religioase de la Roma este extrem de vagă, diversele relatări contrazicându-se între ele. Mulţi reprezentanţi ai Bisericii au susţinut teoria balcanică, aşa cum a fost ea repetată de Gibbon; unii au afirmat că Elena s-a născut în Nicomedia, iar alţii că ar fi venit pe lume în Roma.
Pe lângă sursele din Insulele Britanice, informaţiile anterioare anului 1662 provenite din Roma susţin de asemenea că Elena ar fi fost de origine din Britannia – ca de altfel toate celelalte scrieri europene. Dintre acestea face parte Epistola din secolul al XVI-lea a germanului Melanchton, care scria: „Elena a fost, fără îndoială, o prinţesă britanică”. Documentele iezuite (chiar şi cartea Pilgrim Walks in Rome) afirmă, atunci când amintesc despre naşterea lui Constantin în Insulele Britanice: „A-i număra pe Sfânta Elena şi pe Constantin printre fiii ei este una dintre marile glorii ale Angliei catolice, Elena fiind unica fiică a regelui Coilus”.
Documentul roman cel mai des citat în sprijinul mesajului antibritanic este un manuscris datând de la sfârşitul secolului al IV-lea (după moartea Elenei), opera lui Ammianus Marcelinus, din care informaţiile originale referitoare la Elena (cca 248-328) au dispărut! Apare însă o notiţă introdusă în mod fictiv în anii 1600, care oferă detaliile recent aprobate de Biserică, preluate apoi de Gibbon şi de alţii asemenea lui.
În toate acestea, unica persoană pe care Biserica şi supuşii ei cărturari au ales s-o ignore este cardinalul roman Baronius, bibliotecar al Vaticanului, care a compilat în 1601 Annales Ecclesiasticae. În această lucrare, el afirmă explicit: „Nebun trebuie să fie cel care, în faţa istoriei universale, refuză să creadă că împăratul Constantin şi mama lui erau britoni, născuţi în Britannia”.



Religia şi stirpea

Dezbaterea privind Treimea

Din conţinutul multor cărţi despre creştinismul timpuriu, ne-am putea închipui că Biserica Romană a fost adevărata Biserică a lui Isus, în vreme ce restul credinţelor înrudite erau eretice. Nimic mai neadevărat; numeroase ramuri ale creştinismului erau de fapt mult mai păgâne decât Biserica Romană. Ele dispreţuiau idolii şi însemnele opulente ale acesteia şi, în consecinţă, au fost scoase în afara legii prin decret imperial. Reprezentanţii gnosticismului ezoteric, în special, au fost condamnaţi ca păgâni fiindcă au insistat că Duhul era bun, iar materia, pângărită. Această distincţie nu convenea, desigur, atitudinilor puternic materialiste ale noii Biserici.
În aceeaşi situaţie se aflau cei care respectau tradiţia nazarineană şi susţineau cauza iniţială a lui Isus în locul învăţăturilor excentrice şi cosmetizate ale lui Pavel, atât de rapid însuşite de Roma. Aceşti iudeo-creştini din şcoala tradiţională controlau multe dintre bisericile din Orientul Apropiat în vremea domniei lui Constantin. În plus, ei erau conduşi de nimeni alţii decât de descendenţii familiei lui Isus: Desposyni, moştenitorii Domnului.
În 318, o delegaţie a Desposynilor a venit la Roma şi, la noul Palat Lateran, a fost primită în audienţă de episcopul Silvestru. Prin purtătorul lor de cuvânt, Iose (urmaş al fratelui lui Isus, Iuda), delegaţii au afirmat că Biserica ar trebui să-şi aibă centrul în Ierusalim, nu la Roma. De asemenea, au susţinut că episcopul de Ierusalim trebuie să fie un urmaş veritabil al Desposynilor, iar episcopii celorlalte mari centre (de pildă Alexandria, Antiohia sau Efes) să fie înrudiţi cu acesta. Deloc surprinzător, cererile lor au rămas fără răspuns, deoarece Silvestru nu avea cum să anuleze decretele împăratului. Învăţăturile lui Isus fuseseră puse în umbră de o doctrină mai adecvată necesităţilor imperiale şi, în termeni cât se poate de limpezi, Silvestru i-a informat pe membrii delegaţiei că mântuirea nu mai stătea în puterea lui Isus, ci în a împăratului Constantin. Ţinând seama că, de secole, împăraţii erau veneraţi ca zei întrupaţi pe Pământ, iar Constantin fusese numit în mod oficial urmaş apostolic, mai exista încă o portiţă deschisă. După vizita Desposynilor, împăratul a avut prompt grijă de ea, în cadrul Conciliului de la Niceea, în 325. Creştinii paulini aşteptau o a doua venire a lui Mesia, mai curând sau mai târziu, aşa că această speranţă trebuia distrusă. Misiunea lui Isus, de înlăturare a dominaţiei romane, eşuase din cauza disensiunilor între iudeii sectarieni. Constantin a profitat de acest eşec sădind sămânţa unei idei: poate că Isus nu era Mesia cel aşteptat, aşa cum se crezuse! În plus, el fiind împăratul care le oferise creştinilor libertatea în cadrul imperiului, în mod evident, adevăratul lor mântuitor nu era Isus, ci el însuşi, Constantin!
Desigur, împăratul ştia că Isus fusese venerat de Pavel ca Fiul lui Dumnezeu, dar un asemenea concept nu mai putea fi lăsat să persiste. Trebuia ca Isus şi Dumnezeu să fie contopiţi într-o unică entitate, astfel încât Fiul să fie identificat cu Tatăl. Astfel, la Conciliul de la Niceea, Dumnezeu a fost definit în mod oficial ca Trei în Unul – o divinitate compusă din trei părţi egale şi deopotrivă eterne: Tatăl, Fiul şi Sfântul Duh (sau Spiritul Sfânt). Aceste aspecte ale Treimii semănau în mod cert cu cele trei titulaturi preoţeşti, Tată, Fiu şi Duh, folosite cu atât de mult timp în urmă de esenienii de la Qumran.
Unii episcopi s-au opus totuşi acestei noi dogme. Mulţi dintre delegaţi erau teologi creştini ai vechii şcoli, care susţinea că Isus era Fiul şi, mai mult decât atât, că Fiul fusese creat de Dumnezeu, fără a fi însă el însuşi Dumnezeu. Principalul reprezentant al acestei facţiuni era un preot libian vârstnic din Alexandria, pe nume Arius. Când el s-a ridicat însă pentru a vorbi, Nicolae din Mirele Lichiei i-a tras un pumn în faţă şi astfel a terminat cu opoziţia!
Crezul nicenian al Sfintei Treimi a fost stabilit ca bază a noii credinţe creştine ortodoxe, reformate. Adepţii lui Arius (numiţi apoi arieni) au fost trecuţi în ilegalitate. Unii delegaţi, printre care şi episcopul Eusebius din Cezareea, erau gata să încheie un compromis, dar acest lucru nu a fost considerat acceptabil şi au fost obligaţi să cedeze complet în favoarea noului Crez. Astfel, Dumnezeu fiind considerat deopotrivă Tată şi Fiu, Isus a fost „scurtcircuitat”, ca un personaj lipsit de semnificaţie practică. Împăratul era privit acum ca divinitate mesianică – nu numai din acel moment, ci ca o moştenire rezervată lui „de la începuturile vremurilor”.
În cadrul acestei structuri reformate, Biserica Romană era considerată impermeabilă la apariţia unui alt fruntaş creştin. Şi într-adevăr, odată ce Isus ca personalitate istorică a fost în mod strategic trecut pe o linie moartă, s-a afirmat că religia creştină a fost numită astfel după un om pe nume Crestus care, în 49 d.Hr., fusese unul dintre primii protagonişti în Roma. Acum existau doar doi subiecţi oficiali de venerat: Sfânta Treime a lui Dumnezeu şi împăratul însuşi – nou-desemnatul Mântuitor al lumii. Toţi cei care contestau această dogmă erau declaraţi eretici, iar creştinii care încercau să-i rămână loiali lui Isus erau consideraţi de Biserica imperială păgâni.
De generaţii, exista obiceiul ca Episcopul de Roma să-şi desemneze succesorul încă din timpul vieţii, dar tradiţia a fost schimbată atunci când Constantin s-a autoproclamat apostol al lui Dumnezeu pe Pământ. Astfel, ratificarea numirilor a devenit un drept al său, iar adesea candidaţii luptau între ei, ducând la vărsări de sânge în stradă. Teoria succesiunii apostolice a fost păstrată, dar candidatura devenise o farsă, deoarece Episcopii Romei erau aleşi dintre cei nominalizaţi de împărat.
În anul 330, Constantin a declarat Bizanţul capitală a Imperiului Roman de Răsărit (Imperiul Bizantin), redenumindu-l Constantinopol. Un an mai târziu a reunit acolo un Conciliu pentru a ratifica deciziile conciliului anterior, cel de la Niceea. Cu această ocazie, doctrina lui Arius (care între timp strânsese numeroşi adepţi) a fost declarată în mod oficial blasfemie. Modul în care împăratul gestiona Biserica era conform cu stilul său autocratic de conducere; domnia lui era una absolutistă, iar Biserica constituia doar un departament al imperiului său. Silvestru era Episcop de Roma, dar numele său abia dacă figurează în seria de evenimente instigate de Constantin, care au schimbat pentru totdeauna natura şi scopul creştinismului.
Odată ce această formă de creştinism roman a fost instituită ca religie imperială, un edict cu caracter chiar mai pronunţat totalitar a fost emis la solicitarea împăratului Teodosie cel Mare (379-395). În anul 381, un al doilea Conciliu Ecumenic a fost reunit la Constantinopol, pentru a pune capăt disputei ariene. Lui Teodosie i-a fost dificil să-şi pună în practică dreptul divin mesianic în vreme ce arienii încă susţineau că Fiul (Isus) a fost creat de Dumnezeu şi că Sfântul Duh a trecut de la Tată la Fiu. Acest concept trebuia anihilat, iar Isus trebuia eliminat definitiv din calcule.
Prin urmare, Biserica a decretat că doctrina Sfintei Treimi a lui Dumnezeu trebuie adoptată de toată lumea: Dumnezeu era Tatăl, Dumnezeu era Fiul şi Dumnezeu era Sfântul Duh. Şi orice dispută trebuia să înceteze!

Declinul Imperiului

În decursul acestei perioade, tradiţia nazarineană a persistat. Din vremea primelor revolte ale iudeilor, nazarinenii îşi păstraseră religia sub conducerea Desposynilor, dezvoltându-se în Mesopotamia, estul Siriei, sudul Turciei şi centrul Asiei. Complet separată de creştinismul artificial al Imperiului Roman, credinţa lor era mai aproape decât oricare alta de învăţăturile iniţiale ale lui Isus şi aveau o bază esenţial iudaică, spre deosebire de celelalte îmbinări cu venerarea soarelui sau cu alte culte. De fapt, nazarinenii constituiau cel mai pur tip de creştini adevăraţi; pentru ei Treimea era simplu de explicat: Dumnezeu era Dumnezeu, iar Isus fusese un om – Mesia ereditar din succesiunea davidică. Convingerea lor era fermă în acest sens, respingând orice idee privind virginitatea Mariei.
Concomitent, existau alţii care, deşi pregătiţi să accepte doctrina Dumnezeului Unul în Trei, îşi păstrau totuşi credinţa în caracterul divin al lui Isus. Ideile lor se deosebeau considerabil de cele ale nazarinenilor, fiindcă ei credeau în spusele lui Pavel – anume că Isus era fiul biologic al lui Dumnezeu. Acest lucru a dat naştere unui nou Crez, care a apărut în jurul anului 390 şi avea să devină cunoscut sub numele de Crezul Apostolic. Iată cum începe: „Cred în Dumnezeu Tatăl Atotputernic şi în Isus Hristos, Fiul său unic, Domnul nostru”. Această reintroducere în scenă a lui Isus nu corespundea deloc cu statutul de Mântuitor al împăratului, dar peste numai câţiva ani, Roma a fost cotropită de goţi şi Imperiul Roman de Apus a intrat în declin.
În acest moment, un nou protagonist şi-a făcut apariţia în disputa cu privire la Treime; era Nestor, patriarh al Constantinopolului începând cu anul 428. În acord cu nazarinenii, Nestor a declarat că discuţia care încerca să hotărască dacă Isus era Dumnezeu sau Fiul lui Dumnezeu nu avea nicio relevanţă, fiindcă era evident pentru toată lumea că Isus fusese un om, născut în mod normal, dintr-o mamă şi un tată. Cu această idee, Nestor s-a ridicat împotriva colegilor săi catolici, care îl readuseseră pe Isus înapoi în scenă acum, odată ce imperiul se prăbuşea. Ei se refereau la Maria numind-o Theotokas (în greacă, Purtătoare de Dumnezeu) sau Dei Genitrix (în latină, Născătoare de Dumnezeu). Drept rezultat, preceptul nazarineano-nestorian conform căruia Maria fusese o femeie ca oricare alta a fost condamnat de Conciliul de la Efes (431), iar de atunci ea a fost venerată ca mediatoare între Dumnezeu şi lumea muritorilor. Cât despre Nestor, a fost declarat eretic şi alungat, dar în curând el a ajuns printre prieteni, în Egipt şi Turcia, fondând Biserica Nestoriană la Edessa, în 489. Acolo consemnase înainte Iuliu Africanul că romanii distruseseră în mod intenţionat documentele Desposynice privind moştenirea regală, dar confirmase totodată existenţa relatărilor private privind filiaţia, afirmând că secta familială davidică era menţinută printr-o „strictă succesiune dinastică”.
De la jumătatea secolului al V-lea, Biserica Romei şi-a continuat expansiunea spre vest, în vreme ce Biserica Răsăriteană Ortodoxă s-a consolidat în jurul centrelor de la Constantinopol, Alexandria, Antiohia şi Ierusalim. Dezbaterea nesoluţionată privind Treimea crease o prăpastie între cele două facţiuni, fiecare pretinzând că reprezintă adevărata credinţă. Biserica Romei a fost reformată sub oblăduirea unei administraţii numite a oraşului: cardinalii – un termen derivat din latinescul cardo (pivot) – în număr de douăzeci şi opt, cu sediul la Vatican.
În vreme ce Biserica Romană era restructurată, Imperiul Roman de Apus se prăbuşea, distrus fiind de vizigoţi şi de vandali. Ultimul împărat, Romulus Augustus, a fost detronat de căpetenia de trib germanic Odoacru, care a devenit rege al Italiei în 476. În absenţa unui împărat, marele episcop de la vremea respectivă, Leon I, a primit titlul de Pontifex Maximus (mare pontif, sau mare constructor de punţi). În Răsărit, povestea era însă cu totul alta, Imperiul Bizantin continuându-şi înflorirea vreme de încă o mie de ani.
Odată cu Roma, a pălit şi creştinismul roman. Împăraţii fuseseră identificaţi cu Dumnezeul creştin, dar acum ei eşuaseră. Supremaţia lor religioasă a trecut la Marele Pontif, însă religia acestuia devenise una a minorităţii, într-un mediu înrudit, format din gnostici, arieni, nazarineni şi membri ai Bisericii celte în rapidă dezvoltare.

Regii Vrăjitori

În ultimii ani ai declinului imperial, cea mai mare ameninţare la adresa Bisericii Romane venea din partea ramurii desposynice regale din Galia. Aceasta era dinastia merovingiană: descendenţi pe linie bărbătească ai Regilor Pescari, cu o moştenire feminină sicambriană. Numele sicambrilor deriva de la Cambra, o regină tribală din circa 380 î.Hr., ei fiind originari din Sciţia, la nord de Marea Neagră, şi fiind numiţi „Noul Legământ”.
La Biblioteca Naţională din Paris se află un facsimil al reputatei Cronici a lui Fredegar – o lucrare istorică detaliată, din secolul al VII-lea, a cărei redactare a durat treizeci şi cinci de ani. O ediţie specială a manuscrisului lui Fredegar a fost prezentată la ilustra Curte Nibelungă şi a primit recunoaşterea autorităţilor statale ca istorie oficială şi exhaustivă. Fredegar (care a murit în anul 660) a fost un scrib burgund, iar Cronica sa acoperă perioada cuprinsă între primele zile ale patriarhilor evrei și epoca regilor merovingieni. El citează numeroase surse de informaţii, inclusiv scrierile Sfântului Ieronim (cel care a tradus Vechiul Testament în latină), ale arhiepiscopului Isidor din Sevilla (autor al Enciclopediei cunoaşterii) şi ale episcopului Grigore din Tours (care a scris Istoria francilor).
În Prolog, Fredegar afirmă că propriile cercetări au fost chiar mai meticuloase decât ale autorilor citaţi. În acest sens, el scria:

Am considerat necesar să fiu mai scrupulos în hotărârea mea de a dovedi acurateţe… şi de aceea am inclus… (ca material-sursă pentru lucrările viitoare) toate domniile regilor şi cronologia lor.


Pentru a atinge o asemenea acurateţe, Fredegar, care deţinea o poziţie înaltă în rândul nobilimii burgunde, s-a folosit de accesul privilegiat pe care-l avea la diverse documente ale Bisericii şi ale statului. El relatează că francii sicambrieni (de la care provine numele Franţei) erau numiţi astfel după liderul lor, Francio, care a murit în anul 11 î.Hr.
În secolul al IV-lea, francii sicambrieni se aflau în Renania, unde se mutaseră din Panonia (la vest de Dunăre) în anul 388 d.Hr., sub conducerea căpeteniilor Genobaud, Marcomer şi Sunno. Stabilindu-se în această regiune a Germaniei, şi-au înfiinţat capitala la Köln. În cursul următorului secol, armatele lor au invadat Galia romană şi teritoriul actual al Belgiei şi al regiunii de nord a Franţei. În acea perioadă, fiica lui Genobaud, Argotta, s-a căsătorit cu Regele Pescar Faramund (419-430), care este adesea considerat adevăratul fondator al monarhiei franceze. Faramund era nepotul lui Boaz-Anfortas (la care vom reveni) în succesiune mesianică directă de la fiul lui Iosue, Aminadab (din linia lui Hristos), care s-a căsătorit cu fiica regelui Lucius, Eurgen (din linia arimateică).
Faramund nu era însă unicul partener matrimonial cu o moştenire mesianică. Argota însăşi era urmaşa surorii regelui Lucius, Athildis, care s-a măritat cu căpetenia sicambriană Marcomer (al optulea ca descendenţă după Francio), în circa 130 d.Hr. Astfel, succesiunea merovingiană iniţiată de Faramund şi Argotta era de două ori desposynică.
Tatăl Argottei, Genobaud, lider al francilor, era ultimul moştenitor masculin al liniei sale, astfel că fiul lui Faramund şi al Argottei, Clodion, a devenit următorul conducător al francilor din Galia. În 488, fiul lui Clodion, Meroveu, a fost proclamat Protector la Tournai şi după numele lui linia a devenit cunoscută ca dinastia mistică a merovingienilor, odată ce a ajuns pe tronul francilor. Membrii ei au domnit nu prin încoronare sau numire, ci graţie unei tradiţii acceptate care corespundea dreptului mesianic al generaţiilor trecute.
În ciuda genealogiilor atent alcătuite în vremea sa, moştenirea lui Meroveu a fost în mod straniu ascunsă în analele monastice. Deşi era fiul de drept al lui Clodion, istoricul Priscus a spus despre el că a fost zămislit de o misterioasă creatură a mării, Bistea Neptunis. Era în mod limpede ceva deosebit în persoana lui Meroveu şi a succesorilor săi preoţeşti, fiindcă ei au fost ţinta unei veneraţii aparte, fiind renumiţi pentru cunoştinţele lor ezoterice şi abilităţile oculte. Gregorie din Tours, în secolul al VI-lea, afirma că liderii francilor pe linie sicambriană feminină nu erau în general cunoscuţi pentru cultura lor ascetică, şi totuşi această dinastie de învăţaţi (din ceea ce el numea „principala şi cea mai nobilă linie a rasei lor”) s-a format în străvechea tradiţie naziree, devenind cunoscută generic ca Regii Vrăjitori cu părul lung.
În Vechiul Testament (Numeri 6:3,5,13), nazireii erau iudei precum Samson şi Samuel, legaţi prin jurăminte stricte:

Să se ferească de vin şi de sicheră… în toate zilele făgăduinţei sale de nazireu, să nu treacă brici pe capul său; până la împlinirea zilelor câte a afierosit Domnului este sfânt şi trebuie să crească părul pe capul lui.
Iată legea cea pentru nazireu.

Legămintele nazireatului aveau aplicabilitate pe anumite durate specificate. În tradiţia eseniană erau de asemenea stabilite perioade de celibat absolut. Rangul de nazireu-şef era deţinut în mod tradiţional de prinţul moştenitor davidic, care purta veşminte ceremoniale negre. Din acest punct de vedere, liderul regal al ordinului fusese odinioară fratele lui Isus, Iacov cel Drept, iar ulteriorii prinţi moştenitori de jure ai lui Iuda şi-au păstrat acest statut, dar şi responsabilităţile lui.
Lăsând la o parte moştenirea lor iudaică, merovingienii nu erau iudei practicanţi, aşa cum nu erau nici alţi creştini non-romani ale căror credinţe aveau origini iudaice. Episcopul catolic Gregorie din Tours îi descria ca „adepţi ai unor practici de idolatrie”, dar merovingienii clerici nu erau păgâni în sensul de a fi neiluminaţi. În practică, cultul lor spiritual semăna oarecum cu cel al druizilor, ei fiind veneraţi ca învăţători ai ezoterismului, judecători, vraci şi clarvăzători. Deşi strâns asociaţi cu burgunzii, merovingienii nu au fost influenţaţi de arianism, iar structura lor statală nu era nici galo-romanică, nici teutonică; de fapt, era considerată ceva cu totul nou, iar cultura lor părea a fi apărut de nicăieri.
Regii merovingieni nu conduceau ţara şi nici nu erau activi din punct de vedere politic; funcţiile guvernamentale erau deţinute de Prefecţii Palatului (prim-miniştri), în vreme ce regii erau preocupaţi de chestiunile militare şi sociale. Printre interesele lor de frunte se numărau educaţia, agricultura şi comerţul maritim. Studiau cu aviditate practicile regale din tradiţia străveche, modelul lor fiind regele Solomon, fiul lui David. Disciplina lor se baza în mare parte pe prevederile Vechiului Testament, şi totuşi Biserica Romană i-a declarat necredincioşi.
Pe lângă faptul că erau similari primilor nazirei, merovingienii păstrau şi alte obiceiuri din timpurile biblice. În conformitate cu tradiţia eseniană, băieţii „renăşteau“la vârsta de doisprezece ani când, îmbrăcaţi într-o robă simplă, treceau printr-o retrăire rituală a naşterii – o a Doua Naştere (aşa cum am menţionat anterior în relaţie cu Isus Iustus). Astfel, băiatul era născut din nou, în mod simbolic, din pântecele mamei lui şi îşi prelua locul în comunitate. Regalitatea merovingiană urma o practică similară: fiilor de rege li se acorda un drept ereditar la suveranitatea dinastică prin iniţierea de la vârsta de doisprezece ani. Nu mai era nevoie de o încoronare ulterioară. Dinastia nu era una de regi „creaţi”, ci o succesiune de monarhi fireşti, al căror drept la tron era acordat automat, în virtutea unei desemnări sacre. Aşa cum am văzut, merovingienii se trăgeau nu numai din Hristos, ci şi din Iacov (Iosif din Arimateea), atât prin sora, cât şi prin fiica regelui Lucius.
Obiceiul esenian al celei de-a Doua Naşteri este subliniat în evanghelii, deşi în mod obscur, greşit interpretat la traducere. În Luca 2:1-12, ceremonia celei de-a Doua Naşteri a lui Isus a fost confundată cronologic cu naşterea sa propriu-zisă. La fel ca în Evanghelia după Matei, Luca plasează naşterea reală a lui Isus în ultima parte a domniei lui Irod cel Mare, care a murit în anul 4 î.Hr. Dar Luca afirmă totodată că Cyrenius (Quirinius) era guvernator al Siriei la acea vreme, şi că împăratul Cezar August a organizat un recensământ naţional. În realitate, Cyrenius nu a fost guvernator al Siriei pe timpul vieţii lui Irod; a fost numit în această funcţie în anul 6 d.Hr. Când, în conformitate cu Josephus în Antichităţi iudaice, a fost organizat un recensământ în Iudeea, condus de Cyrenius la solicitarea lui Cezar August. Acesta este unicul recensământ înregistrat ca document în regiune; nu a existat niciunul în timpul lui Irod. Recensământul a avut loc la doisprezece ani după naşterea reală a lui Isus – exact în anul celei de-a Doua Naşteri (iniţiatorii) a sa.
Această eroare a dus la confuzia cronologică referitoare la întârzierea lui Isus în Templul din Ierusalim (Luca 2:41-50). Evenimentul este relatat ca având loc atunci când Isus avea doisprezece ani, dar în realitate ar trebui să se refere la „cel de-al doisprezecelea an al său”. Acest moment survine nu la doisprezece ani după venirea sa pe lume, ci la doisprezece ani după naşterea sa în cadrul comunităţii. La Paştele din acel an, Isus avea de fapt douăzeci şi patru de ani (sau douăzeci şi trei, în conformitate cu data naşterii sale oficiale, în septembrie). Pe atunci, ar fi trecut de la stadiul de iniţiat la cel de adult, dar în loc să-şi însoţească părinţii la ceremoniile respective, a rămas să discute chestiunile Tatălui său, Tatăl lui Spiritual la vremea respectivă fiind preotul Eleazar Anna.
În decursul copilăriei, Isus s-a aflat aproape de străluciţi învăţători şi astronomi, îndeosebi alături de magii filosofi, atât de admiraţi de regii merovingieni. În epoca merovingiană, cei trei magi de la naşterea lui Isus au fost nominalizaţi pentru a deveni sfinţii ocrotitori ai oraşului franc Köln – sau Cologne; între timp, ei primiseră numele greşite Caspar, Melchior şi Balthazar.
Regii merovingieni erau vrăjitori recunoscuţi, în maniera magilor samariteni; ei credeau cu fermitate în puterile ascunse ale fagurelui de miere. Fiindcă fagurele este în mod natural alcătuit din prisme hexagonale, filosofii îl considerau o manifestare a armoniei divine în natură. Structura sa era asociată cu înţelepciunea şi cu capacităţile vizionare, aşa cum se spune în Proverbe 24:13-14:

Fiule, mănâncă miere, căci este bună…
Tot aşa şi înţelepciunea este bună pentru sufletul tău.

Pentru merovingieni, albina era cea mai sacră fiinţă şi, cum fusese emblema sfântă a regalităţii egiptene, a devenit un simbol al înţelepciunii. Circa trei sute de mici albine aurii au fost găsite cusute pe mantia lui Childeric I (fiul lui Meroveu), când mormântul său a fost scos la suprafaţă, în 1653. Napoleon le-a prins pe propria robă de încoronare, în 1804. El şi-a afirmat acest drept în virtutea descendenţei sale din Iacob de Rohan-Stuardo, fiul natural (declarat legitim în 1677) al lui Carol al II-lea Stuart al Britaniei cu Marguerite. Ducesă de Rohan. Stuarţii erau la rândul lor îndrituiţi la această distincţie deoarece ei şi rudele lor, conţii de Bretagne, descindeau din fratele lui Clodion, Fredemundus – astfel (la fel ca merovingienii) descindeau totodată din Regii Pescari prin Faramund. Albina merovingiană a fost adoptată de Stuarţii exilaţi în Europa, iar albine gravate pot fi văzute şi astăzi pe unele obiecte de sticlărie iacobite.
Când Childeric, fiul lui Meroveu, a murit în anul 481, i-a urmat fiul său de cincisprezece ani, Clovis. În următorii cinci ani, acesta şi-a condus armatele spre sud, pornind din Ardeni şi alungându-i pe galo-romani, astfel că, în 486, teritoriile sale includeau oraşe ca Reims şi Troyes. Romanii şi-au păstrat un regat la Soissons, dar Clovis i-a înfrânt, iar conducătorul lor, Syagrius, a fugit la curtea vizigotă a regelui Alaric al II-lea. Clovis a ameninţat cu războiul împotriva lui Alaric, iar fugarul a fost predat în vederea execuţiei. Abia trecut de douăzeci de ani, avându-i pe romani şi pe vizigoţi la picioarele sale, Clovis era destinat să devină cel mai influent personaj al Occidentului.
La vremea respectivă, Biserica Romană se temea de popularitatea crescândă a arianismului în Galia, catolicismul fiind în pericol să fie sugrumat în Europa de vest, unde majoritatea episcopiilor active erau ariene. Clovis nu era nici catolic, nici arian şi, prin urmare, autorităţile romane au considerat că ascensiunea sa le-ar putea fi utilă. După cum s-a dovedit, Clovis i-a ajutat fără voie atunci când s-a căsătorit cu prinţesa burgundă Clotilde la Ferrières, un centru al Madonei Negre.
Deşi burgunzii erau în mod tradiţional arieni în credinţa lor, Clotilde era catolică şi şi-a propus să-şi impună convingerile. Pentru o vreme nu a înregistrat niciun succes în promovarea doctrinei în faţa soţului ei, dar norocul i s-a schimbat în 496. Regele Clovis şi armatele lui luptau împotriva alamanilor invadatori lângă Köln şi de această dată, în ilustra sa carieră militară, regele merovingian risca înfrângerea. Într-un moment de disperare, a invocat numele lui Isus şi aproape în acelaşi moment regele alamanilor a fost ucis. La moartea liderului lor, năvălitorii au început să se retragă. Clotilde n-a pierdut prilejul de a susţine că Isus le asigurase merovingienilor victoria. Clovis nu a fost foarte convins de acest lucru, dar soţia lui a trimis imediat după Sfântul Remy, episcopul de Reims, şi a aranjat ca regele Clovis să fie botezat.
Din loialitate faţă de conducătorul lor, jumătate dintre luptătorii merovingieni au urmat exemplul lui şi s-au botezat. Vestea că monarhul din vest a devenit catolic s-a răspândit rapid, iar acest lucru i-a fost extrem de util episcopului Anastasius din Roma. A urmat un amplu val de convertiri, iar Biserica Romană a fost salvată de la un colaps aproape inevitabil. De fapt, dacă nu ar fi fost botezul lui Clovis, religia creştină în vestul Europei ar fi putut fi astăzi ariană, nu catolică. Convertirea monarhului a avut însă şi un revers; în schimbul acesteia, autorităţile de la Roma au jurat loialitate faţă de Clovis şi faţă de urmaşii lui; au promis că un nou Sfânt Imperiu va fi clădit sub conducerea merovingienilor. Clovis nu avea motive să se îndoiască de sinceritatea acestei declaraţii, dar fără a-şi da seama a devenit instrumentul conspiraţiei puse la cale de episcopi împotriva stirpei mesianice. Cu binecuvântarea Bisericii, Clovis a putut să-şi mute trupele în Burgundia şi Acquitania. S-a calculat că astfel arienii vor fi obligaţi să accepte catolicismul, dar romanii aveau în minte şi un plan pe termen lung, unul de a-i elimina în mod strategic pe merovingieni din scenă, episcopul de Roma dobândind supremaţia în Galia.
După o serie de cuceriri militare, regele Clovis a murit la Paris, la vârsta de patruzeci şi cinci de ani. I-au urmat fiii săi, Theuderic, Chlodomir, Childebert şi Lothar. În 511, domeniul merovingian era împărţit în regate separate. Theuderic s-a impus în Austrasia (de la Köln la Basel), cu centrul la Metz. Din Orléans, în Burgundia, Chlodomir ţinea sub control valea Loirei şi vestul Acquitaniei, în jurul oraşelor Toulouse şi Bordeaux. Childebert s-a impus în regiunea dintre Sena şi Armorica (Bretagne), prin Neustria, având capitala la Paris; Lothar a moştenit regatul dintre Scheldt şi Somme, cu centrul la Soissons. Deceniile de guvernare combinată au fost furtunoase; conflictele cu triburile gotice au continuat, facilitând în cele din urmă pătrunderea merovingienilor în estul Acquitaniei, Burgundia fiind complet înglobată în teritoriul lor.
Lothar a murit ultimul dintre cei patru, în 561, după ce devenise rege pe întregul domeniu. Fiii lui, Sigebert şi Chilperic, i-au urmat la tron; patru generaţii mai târziu, pe linia acestuia din urmă a venit la putere Dagobert al II-lea, care a devenit rege al Austrasiei în 647. Deja un conciliu de episcopi extinsese autoritatea şi imunitatea Bisericii, reducând totodată puterea de impozitare şi administraţie generală a casei regale. În consecinţă, provincii-cheie ale domeniului merovingian se aflau sub supravegherea imediată a Prefecţilor Palatului, ei înşişi strâns aliaţi cu episcopii catolici. Desfiinţarea supremaţiei merovingiene, condusă de la Roma, începuse.



Pendragonii

Curtea Regilor Pescari

Francii sicambrieni, din a căror linie feminină au apărut merovingienii, erau asociaţi cu Arcadia, în Grecia, înainte de a migra în Renania. După cum am văzut, ei îşi spuneau Noul Legământ, aşa cum erau numiţi odinioară esenienii de la Qumran. Moştenirea arcadiană era responsabilă pentru misterioasa creatură marină (Bistea Neptunis) definită în mod simbolic în documentele străvechi merovingiene. Stăpânitorul relevant al mării era regele Pallas, un zeu din vechea Arcadia, al cărui predecesor fusese Ocean. Conceptul data de fapt de pe vremea anticilor regi ai Mesopotamiei, despre care se spunea că s-au născut din Tiamat, marea mamă a apelor sărate primordiale.
Se spunea că nemuritoarea creatură a mării era pentru veşnicie încarnată într-o dinastie de regi antici, al căror simbol era un peşte. Aceasta a devenit emblema regilor merovingieni, împreună cu leul lui Iuda şi floarea de crin – fleur-de-lis – introdusă la sfârşitul secolului al V-lea de regele Clovis pentru a semnifica dinastia regală a Franţei. Înainte de acest moment, trifoiul iudaic familiar fusese emblematic pentru legământul circumciziei. Atât leul care se caţără, cât şi floarea de crin au fost ulterior încorporate în blazonul regal al Scoţiei.
În tradiţia arthuriană, filiaţia davidică suverană era reprezentată de Regii Pescari din Familia Graalului, iar linia patriarhală era desemnată prin numele Anfortas, un titlu simbolic derivat din sintagma In fortis (în latină, „în putere”). Acesta era identificat cu numele iudaic Boaz, străbunicul lui David (care însemna, de asemenea, „în putere”), amintit şi azi în francmasoneria modernă.
Boaz era numele pilastrului din stânga al Templului lui Solomon (1 Regi 7:21 şi 2 Cronici 3:17). Capitelul său, ca şi al pilastrului din dreapta, era decorat cu rodii din alamă (1 Regi 7:41-42) – un simbol al fertilităţii masculine, aşa cum se vede în Cântarea Cântărilor 4:13. Nu este întâmplător faptul că două celebre picturi de Botticelli, Madona cu rodie şi Madona Magnificat, îl înfăţişează pe micul Isus ţinând în mână o rodie coaptă, deschisă. Între 1483 şi 1510, Botticelli (mai corect Sandro Filipepi) a fost Nautonnier (cârmaci) al societăţii ezoterice Prieuré Notre Dame de Sion, care avea conexiuni cu Graalul. În tradiţia Graalului din vremea lui Botticelli, stăpânul mării arcadian, Pallas, era manifest în regele Pelles: „Numele meu este Pelles, rege al ţării străine şi văr prim cu Josif din Arimateea”. Fiica sa, Elaine, era Purtătoarea de Graal le Corbenic (le Cors beneicon – trupul binecuvântat) şi mama lui Galahad, pe care l-a avut cu Lancelot del Acqs.
În cadrul poveştilor tradiţionale referitoare la Graal se observă o apariţie consecventă a numelor iudaice sau aparent de extracţie iudaică – nume precum Iosefe, Lot. Elinant, Galahad, Bron, Urien, Hebron, Pelles, Ioseus, Iona şi Ban. În aproape toate legendele, inclusiv în relatările din secolul al XV-lea ale lui Sir Thomas Malory, apar în mod constant digresiuni în relaţie cu Regii Pescari. În plus, există numeroase referiri la Iosif din Arimateea, regele David şi regele Solomon. Apare chiar şi Iuda Maccabeul (care a murit în 161 î.Hr.). În decursul anilor, mulţi au considerat ciudat faptul că acest erou asmoneu de origine nobilă al Iudeii se bucură de un respect atât de mare într-o poveste aparent creştină:

— Cavalere, îi spuse el lui Messire Gawain, rogu-te să încerci… şi să cucereşti acest scut, căci altfel te voi cuceri eu… căci el a aparţinut celui mai bun cavaler de credinţa sa care a existat vreodată… şi celui mai înţelept.
— Şi cine era el? Întrebă Messire Gawain.
— Iuda Maccabeul era el…
— Adevăr grăieşti, spuse Messire Gawain, şi care e numele tău?
— Sir, numele meu este Ioseu şi sunt din linia lui Iosif din Abarimacie. Regele Pelles este tatăl meu, care e în pădure, şi Regele Pescar este unchiul meu.

Este cunoscut faptul că unii dintre cavaleri regelui Arthur erau personaje care aveau la bază oameni reali – îndeosebi Lancelot, Bors şi Lionel, care aveau legături cu ramura de Acqs a Familiei Graalului. Cum rămâne însă cu ceilalţi? Se pare că mulţi au origini reale, deşi nu neapărat din epoca arthuriană.
Atunci când majoritatea legendelor Graalului au fost scrise, în Evul Mediu, evreii nu erau deloc îndrăgiţi în Europa. Alungaţi din Palestina, mulţi se stabiliseră în diverse regiuni din Occident, dar neavând pământ pe care să-l cultive, s-au lansat în afaceri bancare şi negoţ. Acest lucru nu a fost agreat de creştini, aşa că împrumuturile financiare au fost interzise de Biserica de la Roma. În consecinţă, regele Edward I i-a alungat pe toţi evreii din Anglia în 1209, cu excepţia medicilor pricepuţi. Într-o asemenea atmosferă, este limpede că autorii legendelor (în Anglia sau pe teritoriul continental al Europei) au preferat să nu folosească diverse nume cu rezonanţă evreiască pentru eroii, cavalerii şi regii locali. Şi totuşi, numele au rezistat, de la cele ale primilor protagonişti precum Iosefe, la cel ulterior al lui Galahad.
În primele legende ale Graalului, Galahad era identificat prin numele iudaic Gilead. Gilead cel originar fusese fiul lui Mihail, stră-strănepotul lui Nahor, fratele lui Avraam (1 Cronici 5:14). Gilead înseamnă „o grămadă de mărturii”; muntele numit Gallad era Muntele Mărturiei (Facerea 31:21-25), iar Galed era tumulul lui Iacov, Movila Mărturiei (Facerea 31:46-48). La fel ca Bernard de Clairvaux, abatele de Lincolnshire Gilbert of Holland, a stabilit o legătură directă între Galahad din legendele arthuriene şi familia lui Isus din lucrarea cisterciană Predici despre Cântarea Cântărilor. Autorii creştini n-ar fi aşezat oameni cu moştenire iudaică în poziţii înalte în mediul cavaleresc decât dacă numele acestora erau deja bine-cunoscute. În mod evident, personajele aveau o anumită bază istorică, deşi cronologia lor individuală a fost adusă la un numitor comun pentru cerinţele legendelor.

Camelot

Începând cu circa 700 î.Hr., triburile celtice (keltoi, care înseamnă „străini”) din Europa Centrală s-au stabilit în Britania şi, în Epoca Fierului, cultura lor s-a dezvoltat treptat până ce au ajuns să controleze întreaga regiune joasă a Insulelor Britanice. În decursul secolelor, li s-au alăturat alte valuri de celţi europeni. Ultimii au fost triburile belgice, care s-au stabilit în sud-est. Locuitorii anteriori au migrat spre nord şi vest, fondând locuri ca Glastonbury în Somerset şi Maiden Castle în Dorset. La sosirea romanilor, celţii au fost împinşi în general spre vest, în ciuda rezistenţei lor, sub conducerea unor lideri formidabili precum Caractacus şi Boadicea (Victoria). Romanii îi numeau pe anticii britoni pretam, un termen care derivase din limba cymrică din vechea Ţară a Galilor, în care insula celtă era numită B’rith-ain, ceea ce înseamnă Ţara Legământului.
Romanii s-au bucurat de succes în cucerirea Britanniei, dar nu i-au putut înfrânge pe picţii din Caledonia, în nordul extrem, şi din această cauză împăratul Hadrian (117-138 d.Hr.) a ordonat construirea unui mare zid, care să despartă cele două culturi. Majoritatea celţilor de la sud de zid au adoptat modul de viaţă roman, dar rudele lor de la nord au continuat luptele, la fel ca scoţii gaelici din Irlanda de Nord.
În Ţara Galilor, primii conducători Powys şi Gwynedd se trăgeau din Avallach, pe linia lui Beli Mawr (Billi cel Mare), un lider al britonilor din secolul I î.Hr. Iată un exemplu de personaj a cărui perioadă este adesea eronat menţionată, ca urmare a legendelor ţesute în jurul lui. Nepotul lui era archdruidul Brân cel Binecuvântat (ginerele lui Iosif din Arimateea). În virtutea asocierii lor istorice, Beli şi Brân sunt adesea confundaţi cu fraţii mai vechi Belinus şi Brennus (fiii lui Porex), care au luptat pentru putere în nordul Britanniei în circa 390 î.Hr. Şi erau consideraţi zei în străvechea tradiţie celtă.
Confuzia este sporită de faptul că frecvent Brân cel Binecuvântat este citat ca tată al lui Carcatacus. Cei doi au fost într-adevăr contemporani în secolul I d.Hr., dar tatăl lui Caractacus a fost Cymbeline din Camulod. Propagată, anomalia a dus la complicaţii fără sfârşit în cărţile care tratau subiectul genealogiei în Evul Mediu, dar cauza ei este uşor de explicat.
Tatăl lui Brân, descendent al lui Beli Mawr, a fost regele Llyr (Lear). Câteva generaţii mai târziu, în succesiune după regele Lucius, numele au fost repetate în secolele al III-lea şi al IV-lea, când liderul velş Llyr Llediath a fost tată al unui alt Brân, tatăl lui Caradawc (o variantă a numelui Caractacus). Un alt motiv de confuzie este faptul că, în calitate de archdruid, Brân era Tatăl patriarhal desemnat. Prin urmare, în termeni simbolici, Brân era într-adevăr „tatăl” lui Caractacus, aşa cum Eleazar Anna şi Simon Zelotul au fost taţii spirituali ai lui Isus în ludea.
De la numele Beli (sau Billi) derivă, parţial, numele londonez Billingsgate. Urmaşul acestuia, Avallach, era nepotul fiicei lui Iosif din Arimateea, Ana, soţia archdruidului Brân cel Binecuvântat. Pe soţia lui Iosif o chema de asemenea Ana (care înseamnă „graţie divină”). Aşa cum am văzut anterior, Avallach este un titlu şi, în mod similar, numele Beli este şi el tot un titlu, care desemnează un „domn suveran”. Ca atare, era repetat în cadrul dinastiei, fiind echivalent cu biblicul Heli (bunicul lui Isus din partea tatălui).
Un alt descendent al lui Beli Mawr a fost regele Llud (după care a fost numit Ludgate, din Londra). El a dat naştere caselor regale din Colchester, Siluria şi Strathelyde, familia sa încheind căsătorii esenţiale cu urmaşii lui Iacov/Iosif din Arimateea. Dintre prinţii velşi din linia arimateică au apărut fondatorii şi conducătorii locali ai regiunii france Bretagne (Mica Britanie), numită anterior Armorica – (pământ) cu faţa spre mare. O altă linie davidică străveche, care a continuat prin Ugaine Mar (secolul al IV-lea î.Hr.), a deţinut conducerea Irlandei prin intermediul Regilor Înalţi (Ard Ri) de la Tara.
Nepotul regelui Lud, puternicul Cymbeline (tatăl lui Caractacus), a fost Pendragonul Britanniei în vremea lui Isus. Pendragonul, sau Dragonul-Şef al Insulei (Fen Draco Insularis) era Regele Regilor şi Păzitorul Insulei Celte. Titlul nu era dinastic; Pendragonii erau numiţi dintre membrii regalităţii celte de un conciliu al bătrânilor druizi. Cymbeline a guvernat triburile belgice Catuvellauni şi Trinovantes de pe tronul său din Colchester, cel mai impresionant fort al Epocii Fierului în regiune. Colchester era numit atunci Camulod (romanizat, Camulodunum) – de la celtul camu-lot, care înseamnă „lumină curbată”). Această aşezare fortificată a devenit ulterior modelul curţii de la Camelot din legendele arthuriene, cu nume similar şi, aparent, de scurtă durată.
La nord de pământurile lui Cymbeline, în Norfolk, triburile numite iceni erau conduse de regele Prasutagus, a cărui soţie era celebra Boadicea. Ea a condus marea – însă eşuata – revoltă tribală împotriva dominaţiei romane în 60 d.Hr., cu faimosul strigăt de luptă Ygwir erbyny Byd (Adevărul împotriva lumii). Imediat după acest eveniment, Iosif din Arimateea a venit din Galia pentru a fonda biserica din Glastonbury, în faţa imperialismului roman.
Conceptul dragonului – ca în Pendragon – în termeni regeşti a apărut în mod direct din crocodilul sfânt (Messeh) al egiptenilor şi din Mûs-hûs, din antica Mesopotamia. Faraonii şi regii babilonieni erau unşi la încoronare cu grăsime de crocodil şi, prin urmare, dobândeau curajul şi forţa lui Messeh, termen din care derivă cuvântul iudaic Mesia (Cel Uns). Imaginea viteazului Messeh a evoluat, devenind cea a dragonului, care la rândul ei a ajuns emblematică pentru puternica regalitate. În vremea imperiului, romanii aveau pe stindard un dragon purpuriu, iar acest simbol este amintit în Apocalipsa 12:3, unde Mihail înfruntă „balaurul cu şapte capete”. Aşa cum am văzut, dragonul în acest caz era Roma – cunoscută în istorie ca Oraşul celor Şapte Regi (numărul regilor care au domnit înainte e fondarea republicii).
După retragerea romanilor din Britannia în 410 d.Hr., conducerea regiunii a revenit căpeteniilor de trib. Una dintre acestea a fost Vortigern din Powys, în Ţara Galilor, a cărui soţie era fiica anteriorului guvernator roman, Magnus Maximus. După ce a dobândit controlul deplin asupra Powysului, în 418, Vortigern a fost ales Pendragon de Isle în 425 şi a pus la treabă însemnul dragonului, acesta devenind ulterior Dragonul Roşu de Ţara Galilor.
Până la vremea respectivă, din linia arimateică a Anei, fiica lui Iosif, şi a soţului ei, Brân cel Binecuvântat, apăruseră diverse ramuri regale. Cel mai important dintre aceşti regi locali era Cunedda, conducător al Manau, lângă Firth of Forth. O ramură familială paralelă era aceea a înţeleptului Coel Hen, care îi conducea pe „Oamenii din Nord“ (Gwyr-y-Gogledd). Menţionat în poezioarele pentru copii ca Bătrânul rege Cole, el guverna regiunile Rheged de pe tronul său de la Carlisle, în Cumbria (fortăreaţa Camu-lot, nordică). Un alt lider notabil era Ceretic, descendent al regelui Lucius. Din reşedinţa sa de la Dumbarton, el guverna regiunea Clydesdale. Împreună cu Vortigern, aceşti trei regi erau cei mai puternici cârmuitori în Britannia secolului al V-lea. În familiile lor s-au născut cei mai cunoscuţi sfinţi celţi, fiind supranumite Sfintele Familii ale Britaniei.
La mijlocul anilor 400, Cunedda şi fiii lui şi-au condus armatele în nordul Ţării Galilor, pentru a-i alunga pe colonizatorii irlandezi nedoriţi, la cererea lui Vortigern. Astfel, Cunedda a fondat Casa Regală Gwynedd în regiunea de coastă a Ţării Galilor, la vest de Powys. Picţii din Caledonia, în nordul îndepărtat, au profitat de absenţa lui şi au început o serie de raiduri peste Valul lui Hadrian. O oaste de mercenari iuţi – trib germanic – condusă de Hengest şi Horsa, a fost adusă rapid pentru a-i respinge pe invadatori, dar odată ce au reuşit acest lucru, mercenarii şi-au îndreptat atenţia spre sudul îndepărtat şi au cucerit regatul Kent. Alte triburi germanice, de saxoni şi angli, au năvălit apoi de pe continent. Saxonii au preluat sudul, fondând regatele Wessex, Essex, Middlesex şi Sussex, iar anglii au ocupat restul teritoriului, de la estuarul fluviului Severn până la Valul lui Hadrian, adică Northumbria, Mercia şi East Anglia. Întregul a devenit cunoscut sub numele Anglia (ţara anglilor), iar noii ocupanţi au numit peninsula vestică, celtă, Wales – Ţara Galilor (weallas însemnând „străini”).



Fiindcă Irlanda era despărţită prin intermediul mării de insula principală, a devenit un refugiu perfect pentru călugări şi cărturari. După unele păreri, Eire-land ar fi însemnat „pământ al păcii“, dar numele străvechi a derivat mai direct de la Eire-amhon (tatăl regelui Irial de la Tara), care s-a căsătorit cu Tamar, fiica regelui Ţedechia al lui Iuda, în circa 586 î.Hr. (Eire era, de asemenea, numele lui Tuatha De Danann, soţia regelui Ceathur, care a domnit în aproximativ aceeaşi perioadă.).
Astfel s-a format o cultură indigenă, unică, sub aspectul creştinismului celt. S-a conturat în primul rând din Egipt, Siria şi Mesopotamia, cu precepte evident nazarinene. Liturghia era în mare de tip alexandrin şi, fiindcă învăţăturile lui Isus (mai degrabă decât persoana sa) constituiau baza credinţei, a fost păstrat conţinutul mozaic al Vechiului Testament. Erau respectate străvechile legi iudaice privind căsătoria, ca şi celebrarea Sabatului şi a Paştelui, în vreme ce caracterul divin al lui Isus şi dogma romană a Treimii nu-şi aveau locul în doctrina respectivă. Biserica celtă nu avea episcopi diocezani, fiind condusă de abaţi (monahi vârstnici), având structură de clan şi activităţile sale fiind axate pe învăţătură şi cunoaştere.
Cunedda a rămas în Ţara Galilor de Nord şi, după moartea lui Vortigern în 464, i-a succedat ca Pendragon, devenind şi comandantul militar suprem al britonilor. Ocupantul acestui post era numit Guletic. Când Cunedda a murit, ginerele lui Vortigern, Brychan din Brecknock, a devenit Pendragon, iar Ceretic din Strathelyde a preluat funcţia de Guletic. Între timp, nepotul lui Vortigern, Aurelius – un om cu o considerabilă experienţă militară – s-a întors din Britannia pentru a ajuta la stăvilirea năvălirilor saxone. În calitatea sa de preot druid, Aurelius fusese desemnat Prinţ al Sanctuarului din Ambrius – o încăpere sacră, care copia în mod simbolic anticul tabernacul iudeu (Ieşirea 25:8 – „Să-Mi facă un locaş sfânt şi Eu voi locui în mijlocul lor”). Cei care păzeau Ambrius purtau titlul Ambrosius şi mantii stacojii. Din fortul său din Snowdonia, Aurelius Ambrosius a asigurat apărarea militară a regiunilor de vest şi, la moartea lui Brychan, i-a succedat ca Guletic.

Sfântul Columba şi Merlin

La începutul anilor 500, fiul lui Brychan (numit tot Brychan) s-a mutat la Firth of Forth ca Prinţ de Manau. Acolo a fondat un alt Brecknock, în Forfarshire, pe care velşii îl numeau Breichniog din Nord. Reşedinţa tatălui său se aflase la Brecon, în Ţara Galilor, şi în consecinţă fortăreaţa nordică a fost numită, în mod similar, Brechin. Fiica lui Brychan al II-lea s-a măritat cu prinţul Gabran al scoţilor Dalriada (din regiunea Western Highlands), drept care Gabran a devenit Lord de Forth, moştenind un castel la Aberfoyle.
În acea epocă, gaelii irlandezi erau în conflict cu Casa lui Brychan şi, sub conducerea regelui Cairill din Antrim au iniţiat un atac împotriva scoţilor Manau în 514. Atacul a avut succes şi regiunea Forth a intrat în stăpânire irlandeză. Brychan a cerut ajutor ginerelui său, prinţul Gabran, şi comandantului Guletic, Aurelius. În loc să încerce să-i alunge pe irlandezi din Manau, liderii au hotărât să lanseze o ofensivă pe mare împotriva celor din Antrim. În 516, flota lui Gabran a plecat de la Sound of Jura cu trupele lui Aurelius. Obiectivul lor era castelul regelui Cairill, formidabila fortăreaţă de la Dun Baedan (Badon Hill). Forţele Guleticului au ieşit victorioase, iar Dun Baedan a fost cucerit. În 560, cronicarul Gildas al III-lea a scris despre această bătălie în De Excidio Conquestu Britanniae (Prăbuşirea şi cucerirea Britanniei), lupta fiind menţionată deopotrivă în cronicile scoţiene şi irlandeze. La câţiva ani după bătălia de la Dun Baedan, Gabran a devenit rege al scoţilor, în 537, având curtea la Dunadd, lângă Loch Crinan.
Pe atunci, Pendragon era strănepotul lui Cunedda, regele velş Maelgwyn din Gwynedd. Lui i-a succedat fiul lui Gabran, Aedan din Dalriada, care a devenit rege al scoţilor în 547 şi a fost primul monarh din Insulele Britanice instalat pe tron prin hirotonisire, când a fost uns de Sfântul Columba.
Născut în 521 dintr-o familie regală irlandeză, Columba era eligibil pentru a deveni rege în Irlanda, însă a renunţat la această moştenire şi s-a călugărit, urmând cursurile şcolii ecleziastice de la Moville, în County Down. El a fondat mânăstiri în Derry şi în împrejurimi, dar cele mai mari realizări ale sale aveau să fie împlinite în regiunea Western Highlands şi în insulele scoţilor Dalriada, după ce a fost alungat din Irlanda în 563. Columba ridicase o armată împotriva nedreptului rege din Sligo, iar după aceea a fost închis la Tara şi apoi exilat, la vârsta de patruzeci şi doi de ani. Împreună cu doisprezece discipoli, a plecat pe mare la Iona și a înfiinţat acolo celebra mânăstire columbană. Ulterior, mai spre nord în Caledonia, moştenirea sa regală a fost bine primită de regele Bruide al picţilor, iar el a devenit om de stat la curtea druidă. Având o flotă la dispoziţie, Columba a vizitat Insula Man şi Islanda, înfiinţând şcoli şi biserici pretutindeni – nu numai în Caledonia şi în insule, ci şi în Northumbria engleză (Saxonia).
În acea vreme, regiunea Lowlands (mai jos de Forth) era formată din trei regate, care se învecinau cu Northumbria la sud şi ţinutul picţilor la nord. Deşi în afara Ţării Galilor din punct de vedere geografic, regiunile Galloway, Lothian, Tweeddale şi Ayrshire erau guvernate de prinţi velşi. Una dintre aceste regiuni dinastice de dincolo de Valul lui Hadrian era cea a Oamenilor din Nord (Gwyr-y-Gogledd), al căror lider era regele Gwenddolau.
Cu puţin timp înainte ca Aedan să fie hirotonisit şi uns rege de Columba, regele Rhydderch din Strathelyde l-a ucis pe Gwenddolau într-o bătălie în apropiere de Carlisle. Câmpul de luptă se afla între râul Esk şi Liddel Water, mai sus de Valul lui Hadrian. (Acolo, la Moat of Liddel, s-a petrecut acţiunea legendei arthuriene Fergus şi Cavalerul Negru.) Principalul sfetnic al lui Gwenddolau (Merlinul Britanniei) era Emrys din Powys, fiul lui Aurelius. La moartea lui Gwenddolau însă, Merlin a fugit la Hart Fell Spa, în Pădurea Caledoniană, şi a căutat refugiu la curtea regelui Aedan de la Dunadd.
Titlul de Merlin (aplicat Clarvăzătorului regelui) exista de mult în tradiţia druidă. Înainte de Emrys, Merlin fusese Taliesin Bardul, soţul lui Viviane I del Acqs. La moartea sa, în 540, titlul i-a revenit lui Emrys din Powys – Merlin cel cunoscut din legendele arthuriene. Emrys era văr mai vârstnic al regelui Aedan, fiind prin urmare în postura de a putea cere ca noul rege să ia măsuri împotriva ucigaşului lui Gwenddolau. Aedan s-a conformat şi a distrus curtea lui Rhydderch de la Dumbarton.
Pe atunci, cel mai important centru urban în nordul Britanniei era Carlisle. Acolo se aflase o importantă garnizoană romană şi în anul 369 oraşul era una dintre cele cinci capitale provinciale. În Viafa Sfântului Cuthbert, Bede se referă la comunitatea creştină din Carlisle existentă cu mult înainte ca anglo-saxonii să pătrundă în regiune. Puţin mai la sud de Carlisle, în apropiere de Kirkby Stephen din Cumbria, se află ruinele Castelului Pendragon. Carlisle era numit şi Cardeol sau Caruele în epoca arthuriană şi acolo au localizat autori precum Chretien de Troyes a doua curte regală a lui Arthur. Înalta istorie a Sfântului Graal se referă în mod specific la curtea regelui Arthur de la Carlisle, care este menţionată deopotrivă în scrierea franceză Suit de Merlin şi în poveştile britanice Sir Gawain and the Carl of Carlisle şi The Avowing of King Arthur.
Titulatura supremă de Pendragon a supravieţuit vreme de 650 de ani, dar în tot acest răstimp unicul Pendragon care nu a existat niciodată a fost Uther Pendragon, legendarul tată al regelui Arthur. Nu a existat cel puţin sub acest nume, deşi tatăl lui Arthur a fost într-adevăr un renumit Pendragon, aşa cum vom vedea.



Regele Arthur

Războinicul istoric

Se afirmă adesea că prima referire la Arthur îi aparţine unui călugăr velş din secolul al IX-lea, Nennius, care în Historia Brittonum îl aminteşte ca participant la numeroase bătălii identificabile. Dar Arthur este menţionat şi în Viaţa Sfântului Columba, din secolul al VII-lea, şi deopotrivă în poemul celt Gododdin, scris în circa 600.
Când regele Aedan din Dalriada a fost uns de Sfântul Columba în 574, fiul său cel mare şi totodată moştenitor al său, era Arthur, născut în 559. În Viaţa Sfântului Columba, abatele Adamnan din Iona (627-704) povesteşte cum sfântul a profeţit că Arthur va muri înainte de a-i putea succeda tatălui său. Adamnan confirmă că profeţia a fost corectă, fiindcă Arthur a murit în luptă la câţiva ani după decesul lui Columba, în 597.
Se consideră în general că numele Arthur derivă din latinescul Artorius, dar acest lucru este incorect. Numele era pur celt, provenind din irlandezul Artur. În secolul al III-lea, fiii regelui Art erau Cormac şi Artur. Numele irlandeze nu au fost influenţate de romani şi rădăcina numelui Arthur datează din secolul al V-lea î.Hr., când Artur mes Delmann era rege de Lagain.
În 858, Nennius enumera diverse bătălii în care a ieşit învingător Arthur. Acestea s-au desfăşurat, printre altele, în Pădurea Caledoniană, la nord de Carlisle (Cat Coit Celidon) şi la Muntele Agned – fortul Bremenium din Cheviots, de unde au fost respinşi anglo-saxonii. Este amintită şi lupta lui Arthur de la râul Glein (Glen), în Northumbria, unde cetatea fortificată a fost centrul operaţiunilor militare încă de la mijlocul anilor 500. Alte terenuri de luptă arthuriene au fost Oraşul Legiunii (Carlisle) şi districtul Linnuis – o veche regiune a tribului Novantae, la nord de Dumbarton, unde Ben Arthur străjuieşte Arrochar, la un capăt al Loch Long.
Pentru a-l plasa pe Arthur într-un context corect, este necesar să înţelegem că Pendragon şi Merlin nu erau de fapt nume proprii, ci titluri care, în decursul anilor, au fost aplicate mai multor persoane. Tatăl lui Arthur, regele Aedan mac Gabran al scoţilor, a devenit Pendragon în virtutea faptului că era nepotul prinţului Brychan. Pe această linie, mama lui Aedan, Lluan din Brecknock, era urmaşă a lui Iosif din Arimateea. Nu a existat niciodată un Uther Pendragon, cu toate că numele lui a fost inclus în înscrisurile engleze în epoca Tudorilor, în secolul al XVI-lea. Numele Uther Pendragon a fost inventat în secolul al XII-lea de autorul Geoffrey of Monmouth (ulterior episcop de At. Asaph), iar termenul gaelic uther (sau uthir) era doar un adjectiv care însemna „teribil”. Din punct de vedere istoric, a existat un singur Arthur fiu al unui Pendragon: Arthur mac Aedan din Dalriada.
Când a împlinit şaisprezece ani, în 575, Arthur a devenit Guletic (comandant) al forţelor din Britannia, iar Biserica celtă a acceptat o pe mama lui, Ygerna del Acqs, ca Înaltă Regină a regatelor celte. Mama ei (descendentă din Isus şi Maria Magdalena) era Viviane I, regină dinastică a Avalonului Burgund. Preoţii, prin urmare, l-au uns pe Arthur ca Înalt Rege al britonilor după ce tatăl lui a devenit rege al scoţilor. Când l-a conceput însă pe Arthur cu Aedan, Ygerna (Igraine) era măritată cu Gwyr-Llew, Dux de Carlisle.
În Historia Regum Britanniae (Istoria regilor Britaniei) de Geoffrey of Monmouth (cca 1147), Gwyr-Llew, Dux de Caruele (Comandant militar de Carlisle), a fost „mutat“în sud, în West Country, pentru a deveni Gorlois, duce de Cornwall. Această ajustare a faptelor a fost considerată necesară deoarece patronul normand al lui Geoffrey era Robert, conte de Gloucester. Historia fusese finanţată cu bani normanzi, însoţiţi de solicitarea expresă de a-l introduce ferm pe regele Arthur în tradiţia engleză, cu toate că el nu apărea în Cronica anglo-saxonă.
Deşi prezentată ca o relatare veridică, lucrarea lui Geoffrey era recunoscută ca fiind incorectă din multe puncte de vedere. Malmesbury o considera „material dubios”, iar William de Newburgh a mers chiar mai departe, afirmând că „Tot ce omul acesta s-a străduit să scrie despre Arthur şi predecesorii săi a fost inventat”.
Mulţi au fost nedumeriţi îndeosebi de ducele Gorlois din Cornwall prezentat de Geoffrey, fiindcă în Anglia secolului al VI-lea nu existau duci. Titlul mai vechi, Dux, era diferit de cel nobiliar de mai târziu; era un titlu strict militar şi nu avea conotaţia feudală de proprietar de pământuri. O altă anomalie era afirmaţia lui Geoffrey că Arthur cel din secolul al VI-lea se născuse la Castelul Tintagel; în Tintagel n-a existat însă niciun castel până la începutul secolului al XII-lea, când contele de Cornwall a construit unul. Anterior, pe locul respectiv existase doar o mânăstire celtă în ruine.
O altă plasare greşită a fiului lui Pendragon s-a produs în Ţara Galilor, tradiţia păstrându-se şi astăzi. A existat într-adevăr un Arthur în Ţara Galilor în secolul al VI-lea; el era singurul alt Arthur regal al epocii, dar nu era fiul unui Pendragon şi nici Arthur din tradiţia Graalului. Acest alt Arthur a fost uns prinţ de Dyfed de către Sfântul Dubricius în 506, deşi el şi strămoşii săi erau duşmani ai localnicilor velşi. Era descendent al familiei regale dezmoştenite Deisi, alungate din Irlanda la sfârşitul secolului al IV-lea. Când trupele romane au părăsit Ţara Galilor de Sud, în 383, liderii Deisi au venit de la Leinster şi s-au stabilit în Dyfed (Demetia). Arthur, prinţ de Dyfed, apare ca un tiran notoriu în Vieţile Sfinţilor (în poveştile lui Carannog şi ale altora), fiind portretizat în general ca un deranjant impostor regional.
În legendele arthuriene, confuzia între cei doi Arthur – al scoţilor şi al velşilor – a apărut în principal ca urmare a conexiunii cu Merlin. Aşa cum am văzut, Merlin Emrys era fiul lui Aurelius, dar soţia acestuia din urmă era sora lui Arthur din Dyfed, Niniane. Aurelius se căsătorise cu ea pentru a stăvili mai bine invaziile Deisi din Powys, dar strategia sa nu a dat roade. Acest lucru însemna, fireşte, că Merlin Emrys era nepotul de unchi al lui Arthur din Dyfed, fiind în acelaşi timp văr cu Pendragonul Aedan mac Gabran şi tutore al fiului lui Aedan, Arthur din Dalriada.
În conformitate cu Annales Cambriae (Analele Ţării Galilor) din secolul al X-lea, Arthur a murit în bătălia de la Camlann – dar la care Arthur se referă Analele? În mod cert nu la Arthur din Dalriada, căci el apare în consemnările scrise în Scoţia şi după acest eveniment. În Cartea roşie din Hergest (o serie de poveşti populare velşe), din secolul al XV-lea, se afirmă că bătălia de la Camlann a avut loc în 537, locul probabil de desfăşurare fiind Maes Camlan, la sud de Dinas Mawddwy. În acest caz, este foarte posibil ca Arthur din Dyfed să fi luptat acolo. El era renumit pentru incursiunile pe care le conducea în Gwynedd şi în Powys. Cert însă este faptul că Arthur din Dalriada a participat la o bătălie ulterioară, la Camelon, la vest de Falkirk. Cronicile picţilor şi scoţilor se referă la acest conflict numindu-l bătălia de la Camelyn. Mai târziu a luptat şi la Camlanna (sau Camboglanna), lângă Valul lui Hadrian – bătălia care a dus la detronarea lui.
Cât despre Geoffrey of Monmouth, el a hotărât să ignore toate localizările geografice, plasându-şi bătălia imaginară lângă râul Camel din Cornwall. De asemenea, el a asociat bătălia irlandeză de la Badon Hill (Dun Baedan) cu o bătălie de la Bath, fiindcă acest din urmă loc fusese numit odinioară Badanceaster.
În Viaţa Sfântului Columba, abatele Adamnan relatează că, spre sfârşitul anilor 500, regele Aedan al scoţilor l-a consultat pe Sfântul Columba cu privire la succesorul lui în Dalriada, întrebându-l: „Care dintre cei trei fii (ai mei) trebuie să domnească: Arthur sau Eochaid Find sau Domingart?” Columba a răspuns:

Niciunul dintre aceştia trei nu va deveni conducător, căci ei vor cădea în bătălie, ucişi de duşmani; dar dacă mai ai şi alţi fii mai mici, să vină ei la mine.

Un al patrulea fiu, Eochaid Buide, a fost chemat şi sfântul l-a binecuvântat, spunându-i lui Aedan: „Acesta este supravieţuitorul tău”. Relatarea lui Adamnan continuă astfel:

Şi astfel s-a făcut că după aceea, la vremea lor, toate lucrurile s-au împlinit întocmai; căci Arthur şi Enochaid Find au fost ucişi nu după mult timp în bătălia cu miathii. Domingart a fost ucis în Saxonia; iar Eochaid Buide a urmat la tron după tatăl său.

Miathii (pe care îi menţionează Adamnan) erau un trib briton constituit din două grupări separate, la nord de Zidul lui Antoninus şi, respectiv, de Valul lui Hadrian. Zidul lui Antoninus se întindea între Firth of Forth şi estuarul râului Clyde, iar Valul lui Hadrian traversa terenurile joase dintre Solway Firth şi Tynemouth. În 559, anglii ocupaseră Deira (Yorkshire) şi îi împinseseră pe miathi spre nord. Până în 547, anglii ajunseseră deja şi în Bernicia, Northumbria. Unii dintre miathi au decis să rămână aproape de partea inferioară a Zidului şi să reziste acolo, iar alţii s-au mutat mai spre nord, dincolo de partea superioară a Zidului.
Principala fortăreaţă a miathilor din nord era la Dunmayat, la graniţa actualului Clackmannanshire, în districtul Manau, pe Forth. Acolo s-au aliat cu irlandezii, lucru care nu i-a făcut deloc populari în rândul scoţilor şi al velşilor. În ciuda înfrângerii regelui Cairill la Badon Hill în 515, în Antrim, irlandezii au rămas foarte deranjanţi în Manau. În consecinţă, forţele Guleticului au făcut o nouă incursiune în Ulster în 575.
Acest al doilea atac de la Dun Baedan este cel menţionat de Nennius, care aminteşte în mod corect de prezenţa lui Arthur, în vreme ce relatarea lui Gildas se referă la bătălia din 516 şi îl citează, de asemenea corect, pe Ambrosius Aurelianus ca fiind comandant. Nennius îi acordă lui Arthur credit mai mult decât era cazul însă, pentru că de data aceasta scoţii au fost înfrânţi şi tatăl lui Arthur, regele Aedan, a fost obligat să i se supună prinţului Baedan mac Cairill la Ros-na-Rig, lângă Belfast Lough.
După moartea regelui Baedan mac Cairill în 581, Aedan al scoţilor a izbutit în sfârşit să-i alunge pe irlandezi din Manau şi Forth. Mai târziu, în 596, cavaleria lui Arthur i-a scos pe irlandezi din Brecknock. Regele Aedan a fost prezent la aceste bătălii, dar fraţii mai mici ai lui Arthur, Brân şi Domingart, au fost ucişi la Brechin, pe câmpia din Circinn.
În înfruntarea cu irlandezii la Manau, trupele Guleticului au fost nevoite să facă faţă şi britonilor miathi. Au reuşit să-i întoarcă pe mulţi dintre aceştia pe teritoriilor lor din sud, dar cei care au rămas după retragerea armatei Guleticului au avut de-a face cu picţii, care s-au infiltrat pe domeniul lor. Până la sfârşitul secolului, picţii şi miathii erau uniţi împotriva scoţilor, cu care s-au luptat la Camelyn, la nord de Zidul lui Antoninus. Şi de această dată scoţii au ieşit victorioşi, iar picţii au fost împinşi spre nord. Mai târziu, o topitorie din apropiere a fost numită Furnus Arthuri (Focul lui Arthur), pentru a marca evenimentul. Topitoria a constituit multă vreme o atracţie turistică şi a fost demolată abia în secolul al XVIII-lea, odată cu Revoluţia Industrială.
La trei ani după bătălia de la Camelyn, scoţii s-au confruntat cu miathii din sud şi cu anglii din Northumbria. Lupta s-a dat în două etape, cel de-al doilea conflict fiind determinat de o retragere de scurtă durată. Iniţial, armatele s-au întâlnit la Camlanna, un vechi fort roman lângă Valul lui Hadrian. Spre deosebire de confruntarea anterioară, bătălia de la Camlanna a fost un eşec pentru scoţi. Induşi în eroare de o tactică diversionistă a miathilor, scoţii le-au permis anglilor să treacă în spatele lor, într-o deplasare concertată spre nord-vest, spre Galloway şi Strathelyde.
Cu numai câteva luni înainte, regele anglilor, Aetelfrith din Bernicia, îl înfrânsese pe regele Rhjdderch la Carlisle, cucerind astfel noi teritorii pe Solway. Forţele din Dalriada, sub conducerea lui Aedan şi Arthur, fuseseră nevoite să-i intercepteze şi să-i oprească pe angli din înaintarea lor spre nord. Se spune că au strâns o armată uriaşă, ajutaţi şi de prinţii velşi, şi s-au bucurat chiar de sprijinul lui Maeluma mac Baedan din Antrim, fiul fostului lor duşman. La momentul respectiv, irlandezii se confruntau deja cu perspectiva unei invazii anglo-saxone.

Mordred şi Morgaine

Este important să remarcăm că regele Aedan era creştin al Bisericii celte a Familiei Sacre a Sfântului Columba. Cei din Dalriada erau, într-adevăr, asociaţi în general cu Familia Sacră, aceasta având rădăcini în tradiţia nazarineană, dar încorporând şi anumite ritualuri druidice şi păgâne.
Arthur însă devenise obsedat de creştinismul roman, astfel că pentru el cavaleria sa, a Guleticului, devenise o oştire sfântă. Acest lucru a creat tulburări serioase în sânul Bisericii celte, deoarece Arthur era menit, la urma urmei, să fie următorul rege al scoţilor. Bătrânii mai cu seamă se temeau că el ar putea încerca să stabilească în Dalriada un regat romanizat şi, din acest motiv, Arthur şi l-a făcut duşman pe propriul fiu, Mordred, arhiereu al Familiei Sacre. Mordred era un asociat al regelui saxon Cerdic din Elmet (West Riding, Yorkshire), iar Cerdic era aliat cu Aethelfrith din Bernicia. Nu a fost dificil, prin urmare, să-l convingă pe Mordred să se opună tatălui său pe câmpul de luptă şi să se alieze cu anglii în încercarea de a salva regatul scot din pericolul de a-şi pierde moştenirea druidică străveche.
Şi astfel, când scoţii i-au înfruntat pe angli şi pe miathi la Camlanna, în 603, Aedan şi Arthur au luptat nu numai împotriva regelui Aethelfrith, ci şi împotriva prinţului Mordred. Iniţial, luptele au fost de scurtă durată, iar trupele celte au fost obligate să le urmărească pe cele ale anglilor, care trecuseră de ele. Cele două forţe s-au încleştat din nou la Dawstin on Solvay (numit pe atunci Degsastan în Liddesdale), iar în Cronicile din Holyrood şi în Cronicile din Melrose, terenul pe care a avut loc bătălia este numit Dexa Stone. Apariţia arhiereului Mordred alături de invadatori a zdruncinat considerabil starea de spirit a celţilor. În această luptă a murit Arthur (la vârsta de patruzeci şi patru de ani), împreună cu Maeluma mac Baedan.
Bătălia, care a început la Camlanna şi s-a sfârşit la Dawston, a fost una dintre cele mai aprige din istoria celtă. Analele Tigernach o numesc „ziua în care au pierit jumătate dintre oamenii Scoţiei”. Deşi Aethelfrith a ieşit învingător, pierderi grele au suferit ambele tabere. Fraţii lui, Theobald şi Eanfrith, au fost ucişi împreună cu toţi oamenii lor, iar regele Aedan a fugit după ce şi-a pierdut doi fii, pe Arthur şi pe Eochaid Find, şi pe nepotul său, arhiereul Mordred.
Aethelfrith n-a mai ajuns la Strathelyde, dar succesul său de la Dawston a permis extinderea teritoriului northumbrian spre nord, până la Firth of Forth, încorporând şi regiunea Lothian. Zece ani mai târziu, în 613, Aethelfrit a instituit un asediu la Chester şi a adus astfel întreaga Cumbria sub controlul anglilor. Astfel s-a creat un tampon geografic permanent între velşi şi britonii de la Strathelyde. Anglii din Mercia s-au extins apoi spre vest, forţându-i pe velşi dincolo de ceea ce avea să devină linia Offa’s Dyke, în vreme ce saxonii din Wessex au ajuns dincolo de Exeter, anexând peninsula sud-vestică.
Cu timpul, teritoriile celte odinioară unite ale Ţării Galilor, Strathelyde şi Dumnonia (Devon şi Cornwall) au devenit complet izolate unele de celelalte, iar Familia Sfântă a Sfântului Columba l-a învinovăţit pentru acest lucru pe Arthur. El nu a reuşit să-şi îndeplinească îndatoririle de Guletic şi Înalt


Rege. Tatăl lui, regele Aedan din Dalriada, a murit la cinci ani după dezastrul de la Camlanna, despre care s-a spus că a deschis calea către cucerirea Britanniei de anglo-saxon. Zilele stăpânirii celte se sfârşiseră şi, după mai bine de şase secole de tradiţie, Cadwaladr din Ţara Galilor (al douăzeci şi şaselea în linie după Iosif din Arimateea) a fost ultimul Pendragon.
Ca urmare a înfrângerilor lui Arthur la Camlanna şi Dawston (numite împreună di Bellum Miathorum – războiul cu miathii), vechile regate din nord au dispărut. Scoţii, separaţi fizic de foştii lor aliaţi velşi, au considerat că singura lor posibilitate de a salva pământurile Albei (Scoţia) era aceea de a se alia cu picţii din Caledonia. Acest lucru s-a înfăptuit în 844, când urmaşul celebru al lui Aedan, regele Kenneth Macalpin, i-a unit pe picţi şi pe scoţi într-o singură naţiune. Consemnările referitoare la întronarea sa susţin poziţia sa cu adevărat importantă în succesiunea în cadrul familiei, prin aceea că îl numesc urmaş al reginelor din Avallon.
Dacă ar fi supravieţuit, Mordred ar fi devenit fără îndoială Pendragon, fiindcă era un favorit al druizilor şi al Bisericii celte. Mama lui Arthur, Ygerna, era sora mai mare a lui Morgause, care s-a măritat cu Lot din Lothian, conducător din Orkney. Lot şi Morgause au fost părinţii fraţilor Gawain, Gaheries şi Gareth. Morgause era, de asemenea (la fel ca Ygerna), sora mai mică a Vivianei a II-a, soţia regelui Ban le Benoic, un descendent desposynic al Regilor Pescari. Viviane şi Ban erau părinţii lui Lancelot del Acqs.
La moartea primului ei soţ, Dux de Carlisle, Ygerna s-a măritat cu Aedan din Dalriada, conferindu-i astfel lui Arthur legitimitate înainte de a-i fi decernate titlurile. Prin intermediul acestei uniuni, liniile lui Isus şi Iacov/Iosif din Arimateea s-au combinat în Arthur, pentru prima dată după circa 350 de ani. De aceea, în ciuda defectelor sale, Arthur a devenit atât de important în tradiţia Graalului.
Bunica lui Arthur din partea mamei, Viviane I, a fost regina dinastică din Avallon, rudă a regilor merovingieni. Mătuşa ei, Viviane a II-a, avea funcţia oficială de Păstrătoare a Misticismului celt, iar aceasta i-a revenit, cu timpul, fiicei Ygernei, Morgaine. Arthur se căsătorise cu Gwenhwyfar din Britannia, dar nu au avut copii. Pe de altă parte, el a fost tatăl lui Mordred, cu Morgaine. Cronicile vechi, precum Promptuary of Cromarty, sugerează că Arthur a avut şi o fiică pe nume Tortolina, dar aceasta a fost de fapt nepoata lui (fiica lui Mordred). Sora vitregă a lui Arthur, Morgaine (numită şi Morganna sau Morgan le Faye) s-a măritat cu regele Urien din Rheged şi Gowrie (Goure), care este numit Urien din Gore în legendele arthuriene. Fiul lor era Ywain, fondatorul Casei bretone Leon d’Acqs, cu titlul de conte. Morgaine era o Soră Sfântă din Avallon şi o Înaltă Preoteasă celtă. În textele Academiei Regale Irlandeze este numită „Muirgein, Fiica lui Aedan în Belach Gabrain”.
Unii autori au considerat că relaţia sexuală a lui Arthur cu sora lui vitregă, Morgaine, era una incestuoasă, dar celţii nu o priveau astfel. Pe vremea aceea, era predominantă convingerea antică în natura duală a lui Dumnezeu, ca şi conceptul tot atât de vechi al surorii-mireasă sacre. Din acest punct de vedere, rugăciunea celţilor începea astfel: „Tatăl-Mama noastră din ceruri” şi, în plus, erau împlinite rituri speciale care simbolizau încarnarea entităţii duale, masculin-feminine. Ca manifestare pământească a zeiţei Cerridwin, Morgaine reprezenta aspectul feminin, în vreme ce Arthur, fratele ei vitreg, din aceeaşi mamă, era adevăratul ei partener masculin, conform tradiţiei faraonilor. În mai, la festivalul de la Beltane, Arthur fusese considerat zeu în trup uman şi obligat să participe la un ritual de uniune sexuală sacră între aspectele gemene ale Tatălui-Mamei încarnate. Ţinând seama de caracterul divin al lui Arthur şi Morgaine în cadrul acestui rit, vlăstarul masculin născut în urma uniunii era considerat Hristosul celt şi uns ca atare. Astfel, deşi Arthur era cel destinat să devină erou al istoriei romantice, fiul său, Mordred, a dobândit cele mai înalte poziţii spirituale: a fost desemnat Hristos al Britanniei, hirotonisit arhiereu al Familiei Sacre şi uns Rege Pescar.
La maturitate, Arthur a susţinut tradiţia romană, dar arhiereul Mordred a fost cel care s-a străduit să combine vechile învăţături celte cu cele ale Bisericii creştine, tratându-i în mod egal pe preoţii druizi şi pe cei creştini. Această deosebire esenţială între tată şi fiu i-a împins unul împotriva celuilalt. Arthur a fost puternic romanizat, în vreme ce Mordred a susţinut toleranţa religioasă în adevărata tradiţie a regilor Graalului. În ciuda extraordinarului succes înregistrat de Arthur în tinereţe, înclinaţiile sale catolice ulterioare l-au determinat să încalce jurământul celt de credinţă. Ca Înalt Rege al britonilor, trebuia să fie apărătorul credinţei, dar el a impus poporului un anumit ritual. Când el şi Mordred au pierit, în 603, moartea lui Arthur nu a fost plânsă de Biserica celtă, însă el nu avea să fie niciodată uitat. Regatul său s-a prăbuşit fiindcă el a uitat de codul de loialitate şi de slujire. Acest lucru a facilitat desăvârşirea cuceririi saxone, iar cavalerii lui aveau să străbată pustia până la întoarcerea Graalului. Contrar miturilor şi legendelor, arhiereul muribund Mordred (nu Arthur) a fost luat de pe câmpul de luptă de Surorile Sfinte ale mamei lui, Morgaine.

Surorile Sfinte

În Historia lui Geoffrey of Monmouth, cele nouă Surori Sfinte ale lui Morgan le Faye sunt citate ca păzitoare ale Insulei Avalon. Încă din secolul I, geograful Pomponius Mela scria despre nouă preotese misterioase care depuseseră jurământ de castitate pe Isle of Sein, în largul ţărmului din Bretagne, în apropiere de Carnac. Mela amintea de puterile lor de a vindeca bolnavii şi de a prevedea viitorul, aşa cum Morgaine del Acqs era o Înaltă Preoteasă celtă cu puteri profetice şi tămăduitoare. Biserica Romană nu tolera însă asemenea atribute la o femeie şi, din acest motiv, călugării cistercieni au fost obligaţi să transforme imaginea lui Morgan le Faye în cadrul Ciclului Arturian Vulgate.
Cistercienii se identificau cu Ordinul Cavalerilor Templieri de la Ierusalim, iar tradiţia Graalului s-a conturat în mijlocul acestora. Conţii de Alsacia, Champagne şi Leon (cu care erau asociaţi scriitori precum Chrétien de Troyes) aveau legături cu ordinul templierilor, dar Biserica Catolică deţinea controlul asupra opiniei publice. Astfel, femeile nu aveau dreptul să deţină funcţii ecleziastice sau sacre şi, în acest scop, începând cu mijlocul anilor 1200, Morgaine (moştenitoare dinastică şi soră sfântă din Avallon) a fost portretizată ca Morganna, vrăjitoarea cea rea. În poemul englez Gawain şi Cavalerul Verde (scris în circa 1380), ea este geloasa Morganna, care îl transformă pe Sir Bercilak în Uriaşul Verde pentru a o speria pe Guinevere.
Într-un mod similar practicii matriarhale a picţilor, dinastia avaloniană a lui Morgaine s-a perpetuat pe linia feminină. Deosebirea a fost aceea că fiicele reginei, nu fiii ei, deţineau poziţiile superioare – astfel că onoarea era în întregime feminină. Cu origini în aceeaşi seminţie a lui Isus, reginele din Avallon, în Burgundia, au apărut alături de regii merovingieni, în vreme ce alte vlăstare importante erau cele masculine din filiaţiile regale septimaniană şi burgundă.
Fiul lui Morgaine, Ywain (Eogain), a fondat casa Leon d’Acqs în Britannia, iar ulterior blazonul acesteia înfăţişa leul davidic negru pe un scut auriu (în termeni heraldici: Or lion rampant, sabie). Provincia însăşi a fost numită astfel deoarece leon era termenul septimano-spaniol pentru „leu”. Cuvântul englez a apărut în secolul al XII-lea ca o variantă a anglo-francezului liun. Până în secolul al XIV-lea, Lord Lyon King of Arms era numit Leon Heraud.
În unele cărţi se sugerează că fiul lui Ywain, contele Withur de Leon d’Acqs (adesea scris greşit d’Ak) este sinonim cu Uther Pendragon ca urmare a asemănării numelor mici. Dar Withur era un nume basc, derivat din irlandezul Witur, al cărui echivalent în Cornwall era Gwythyr. Nu era înrudit cu Uther care, aşa cum am menţionat anterior, provenea de la un adjectiv gaelic care însemna „teribil”. Comitatul Leon a fost fondat în circa 530, pe vremea regelui breton Hoel I. Acesta era descendent al liniei velşe arimateice, iar sora lui, Alienor, era soţia lui Ywain.
În acea epocă existau două niveluri ale autorităţii în Britannia. În cursul unei imigraţii treptate din Britannia, Dumnonia a fost fondată în 520, însă nu era un regat în sine. Acolo a apărut o dinastie de regi precum Hoel, dar aceştia nu erau suverani ai Britanniei, ci regi ai britonilor imigranţi. Pe parcursul acestei perioade, regiunea a rămas provincie merovingiană şi regii locali se subordonau autorităţii france prin conţi numiţi, Comites non regis. Conducătorul suprem franc al Britanniei în 540-544 era Chonomore, originar din statul franc, cu autoritate merovingiană de a controla dezvoltarea Britanniei. Strămoşii lui Chonomore erau Prefecţi ai Palatului din Neustria, iar el era conte de Pohor, ereditar. Cu timpul, descendenţii mătuşii lui Ywain, Viviane a II-a, au devenit conţi de Britannia.
Britannia deţine un loc aparte în legendele arthuriene. La Paimpont, la circa 48 km de Rennes, se află Pădurea Broceliande, fermecată, din care se întinde Valea Fără de Întoarcere, unde Morgana îşi închidea iubiţii. Tot acolo se regăsesc Izvorul Barenton şi Grădina Bucuriilor a lui Merlin, deşi majoritatea legendelor despre Broceliande au fost de fapt transpuse din povestiri mult mai vechi ale lui Merlin Emrys în Pădurea Caledoniană din Scoţia.

Insula Avalon

Aşa cum se arată în textul lui Geoffrey de Monmouth, Avalon era în mod tradiţional asociat cu Magica Lume Cealaltă. Acolo legendarul Arthur a fost îngrijit de fecioare în sălaşul său etern. Morgan Le Faye făgăduise să tămăduiască rănile lui Arthur dacă acesta rămânea pe insulă şi nu s-a spus niciodată nimic despre moartea lui. De aici rezulta că, într-o zi, Arthur s-ar putea întoarce.
Când Geoffrey şi-a scris povestea, nu bănuia ce agitaţie va cauza. Nu numai că textul era incorect din multe puncte de vedere, dar el suferise o posibilă A Doua Venire a regelui. Acest lucru, împreună cu puterile sacre pe care el le atribuia femeilor, erau lucruri inacceptabile pentru Biserica romană, iar ulterior, Sir Thomas Mallory a preferat un compromis. Astfel, sub pana lui, Bedevere l-a aşezat pe Arthur, rănit, pe o ambarcaţiune plină de femei care urmau să-l transporte la Avalon. Apoi Bedevere a străbătut pădurea şi a ajuns la o capelă în care fusese îngropat trupul lui Arthur.
Deşi Avalonul lui Geoffrey avea la bază Lumea Cealaltă din tradiţia celtă (A-val sau Avilion), interpretarea sa amintea mai mult de scrierile clasice despre Insulele Norocite, unde roadele se îngrijeau singure, iar oamenii erau nemuritori. În termeni mitologici, astfel de locuri erau întotdeauna „dincolo de marea vestică”. Niciunul dintre autorii vechi nu a precizat vreodată localizarea insulei mistice; aceasta nu trebuia să fie într-un loc anume – şi în orice caz nu pe tărâmul muritorilor, fiindcă ea făcea parte dintr-un paradis etern. În termeni literari însă, era asociată cu istoria Avalonului Burgund şi cu Doamnele Lacului: reginele Viviane din Casa del Acqs.
Toate acestea s-au schimbat în 1191, când Insula Avalon a fost brusc identificată cu Glastonbury, în Somerset. Definirea acestui loc ca o insulă era justificată prin faptul că Glastonbury se afla într-o zonă mlăştinoasă, iar satele învecinate, Godney şi Meare, datau din circa 200 î.Hr. Ca urmare a anomaliei geografice însă, s-a încetăţenit numele alternativ Vale of Avalon. Înainte de acest moment nu se făcuse nicio conexiune între Arthur şi Glastonbury, cu excepţia unei menţiuni scurte din partea lui Cardoc din Llancarfan. În 1140, acesta scria că abatele de la Glastonbury jucase un rol în eliberarea lui Gwynefer din mâinile regelui Melwas din Somerset, dar nici el nu sugera că Glastonbury ar fi fost Avalon. Şi nici altcineva.
În 1191, călugării de la Glastonbury au exploatat tradiţia arthuriană într-un mod care i-ar impresiona pe specialiştii actuali în marketing. Unii autori au considerat acţiunile lor ca fiind de-a dreptul frauduloase, iar alţii au încercat să susţină că înşişi călugării au fost derutaţi de circumstanţe. Oricare ar fi adevărul, ei nu numai că au salvat abaţia de la dispariţie, dar au dat naştere unei noi tradiţii la Glastonbury. Abaţia fusese aproape distrusă de foc în 1184, iar regele Henric al II-lea începuse finanţarea reconstrucţiei. La moartea lui, în 1189, pe tron a urcat fiul său, Richard I. Acesta nu mai era interesat să cheltuiască fondurile din vistierie pentru cruciadele în Ţara Sfântă. Drept urmare, banii pentru Glastonbury s-au oprit, iar abatele şi călugării săi au rămas săraci. Ei însă au săpat o groapă între două monumente saxone aflate la sud de Lady Chapel, iar acolo – spre uimirea generală – au găsit presupusele rămăşiţe trupeşti ale regelui Arthur şi ale reginei Guinevere!
La circa 4,8 metri în pământ, într-o canoe de stejar, au descoperit osemintele unui bărbat înalt, alături de alte oase mai mici şi de o coadă de păr auriu. În sine, descoperirea n-ar fi fost impresionantă, dar călugării au avut noroc, fiindcă nu departe de canoe se spunea că s-ar fi aflat o cruce de plumb încastrată în piatră. Pe cruce scriaHâc Iacet Inclytus Rex Arthurius În Insula Avallonia Cum Uxore Sua Secunda Wenneveria („Aici zace îngropat renumitul rege Arthur în Insula Avalon cu a doua sa soţie Guinevere”). Nu numai că găsiseră mormântul lui Arthur, ci şi, convenabil, dovada scrisă că Glastonbury era Insula Avalon!
Autorităţile Bisericii romane nu erau deloc mulţumite de faptul că Guinevere era descrisă ca a doua soţie a regelui şi s-a afirmat că inscripţia era incorectă. Asta ridica o anumită problemă, dar la scurt timp legenda a reapărut, ca prin minune, modificată. De data aceasta, Guinevere era scoasă din scenă, pentru a corespunde cerinţelor: Hâc Iacet Sepultus Inclitus Rex Arthurius În Insula Avalonia („Aici zace îngropat renumitul rege Arthur în Insula Avalon”).
Nu este clar de ce anume au săpat călugării în locul acela – şi chiar dacă au găsit osemintele aşa cum au declarat, nu exista nimic care să le asocieze cu regele Arthur. Identificarea s-a făcut doar pe baza inscripţiei de pe crucea de plumb, deşi latina era evident una de Ev Mediu, diferită de cea din vremea lui Arthur, aşa cum engleza de azi se deosebeşte de cea din epoca Tudorilor.
Oricum însă, călugării şi-au atins scopul şi, în urma unei campanii publicitare de succes, pelerinii s-au adunat cu miile la Glastonbury. Abaţia a beneficiat din plin de donaţiile lor şi complexul a fost reconstruit, conform planurilor. Cât despre aşa-zisele oseminte ale lui Arthur şi ale lui Guinevere, acestea au fost depozitate în două cufere şi aşezate într-un mormânt din marmură neagră în faţa altarului principal.
Relicvele s-au dovedit a fi o atracţie populară atât de apreciată, încât călugării şi-au spus că trebuie să profite mai mult de pe urma lor. Dacă osemintele lui Arthur cauzaseră o asemenea agitaţie, atunci relicvele unui sfânt sau doi ar fi avut un impact uriaş. Prin urmare, şi-au luat lopeţile încă o dată şi, în foarte scurt timp, au anunţat alte descoperiri: oasele Sfântului Patrick şi ale Sfântului Gildas, împreună cu rămăşiţele trupeşti are arhiepiscopului Dunstan, despre care mulţi oameni credeau că se aflau în Catedrala Canterbury de 200 de ani!
Până când Henric al VIII-lea a închis mânăstirile, abaţia de la Glastonbury s-a „îmbogăţit” cu zeci de relicve, printre care un fir din rochia Mariei, o aşchie din toiagul lui Aaron şi piatra pe care Isus refuzase s-o transforme în pâine. La închiderea lor însă, zilele de activitate monastică de la Glastonbury s-au sfârşit şi presupusele relicve au dispărut fără urmă. De atunci, nimeni n-a mai văzut aşa-zisele oseminte ale lui Arthur şi Guinevere; tot ce a mai rămas este un înscris care marchează locul mormântului. Pentru mulţi oameni însă, Glastonbury avea să rămână pentru totdeauna asociat cu Avalonul. Unii preferă ideea de Tintagel a lui Geoffrey, iar alţii susţin Bardsey sau Insula Sfântă. Dar, lăsând la o parte realitatea Avalonului din Burgundia, este limpede că Lumea Cealaltă a celţilor era un tărâm mitic, cu o tradiţie mai veche decât consemnările scrise.
Dacă insula mistică ar fi existat în lumea muritoare, atunci ea ar fi fost la fel ca paradisul etern pe care tribul Fir Bolg anterior epocii Goidelicului îl numea Arunmore. De la Connacht în Irlanda, Fir Bolg şi-au întronat regele, pe Oengus mac Umoir, pe insula atemporală din Antichitate. Aici s-au refugiat războinicii după înfrângerea la care i-a supus Tuatha De Danann în legendara bătălie de la Magh Tuireadh. Se spunea că Insula Fermecată se afla pe marea dintre Antrim şi Lethet (fâşia de pământ dintre Clyde şi Forth). Arunmore era Insula Arran, căminul tradiţional al lui Manannan, zeul mării. Arran era numită şi Emain Ablach (Locul merelor) şi această asociere a fost perpetuată în Viaţa lui Merlin, care amintea de Insula Pomoru – Insula Merelor.



Intrigi împotriva stirpei

Biserica în formare

Odată separată de Biserica bizantină, cea romană a dezvoltat, după anul 600, tema Crezului apostolic. Atunci au fost incluse în acesta fragmente familiare şi astăzi: Dumnezeu a devenit „făcătorul cerului şi al pământului” şi, printr-o portretizare nonbiblică, Isus (după ce a suferit în timpul lui Pilat din Pont), a „coborât în iad“înainte de a învia, a treia zi. Tot în această perioadă a fost introdus în Crez conceptul Sfintei Biserici Catolice ca o Comuniune a Sfinţilor.
În secolele al VI-lea şi al VII-lea s-a răspândit credinţa nestoriană considerată eretică, în Persia, Irak şi în sudul Indiei, chiar până în China, unde misionarii au ajuns la curtea împăratului Tai-tsung din dinastia Tang în 635. Acesta a fost atât de impresionat de noua doctrină, încât a ordonat traducerea în chineză a Crezului nestorian şi a aprobat construirea unei biserici şi a unei mânăstiri comemorative. Aproape un secol şi jumătate mai târziu, în 781, la Sian-fu a fost ridicat un monument în onoarea lui Nestorius.
Între timp, arienii (care, de asemenea, negau caracterul divin al lui Isus) dobândiseră o poziţie fermă în cadrul societăţii europene. Istoria creştină foloseşte termenul general de „barbari” când se referă la arieni precum goţii, vizigoţii (goţii de vest), ostrogoţii (goţii de est), vandalii, lombarzii şi burgunzii, dar acest termen se referă exclusiv la deosebirile de ordin cultural, fără a însemna că aceste popoare erau păgâne. Ostilitatea declarată a aşa-numiţilor barbari faţă de Roma şi Bizanţ nu era deloc mai barbară decât pornirea sălbatică a romanilor de extindere a imperiului, fiind în cea mai mare parte nu agresivă, ci defensivă. Deşi odinioară păgâni de-a dreptul (aşa cum fuseseră de fapt şi romanii înşişi), membrii acestor triburi deveniseră în mare măsură adepţi ai lui Arius în secolul al IV-lea. Din Spania şi sudul Franţei până în Ucraina, cea mai mare parte a Europei germanice era creştină ariană în anii 600.
O altă doctrină asociată într-o oarecare măsură cu nestorienii şi arienii era un rest al unui cult din secolul al IV-lea, al lui Priscillian din Avila. Mişcarea sa creştină se formase în nord-vestul Spaniei şi pătrunsese semnificativ în Aquitania. Pentru credinţa priscilliană – care provenea din Egipt, Siria şi Mesopotamia fundamental era caracterul muritor al Binecuvântatei Marii, comparativ cu imaginea ei semidivină în cadrul Bisericii romane. Priscillian fusese executat în 386 la Trier (la nord de Metz), iar trupul său a fost ulterior mutat şi înmormântat în Spania.
Ţinând seama de aceste „variante” ale creştinismului ortodox, este evident că Biserica Catolică nu deţinea controlul general în Occident. Catolicismul era înconjurat şi întrepătruns cu diverse alte forme ale credinţei. Acestea se bazau însă în linii mari pe tradiţiile iudaice, nu pe conceptul paulin adoptat şi revizuit de Roma. Cu excepţia unor facţiuni cu orientare spirituala în cadrul mişcării gnostice, ele aveau credinţe similare cu tradiţia Desposyni, promovând doctrina nazarineană a caracterului uman al lui Isus, şi nu atât venerându-i persoana, cât mai degrabă propovăduindu-i mesajul.
În paralel cu structura ceremonială a Bisericii romane, la periferiile catolicismului s-a constituit o sectă de cărturari. Era o mişcare (în frunte cu Martin din Tours) care respingea episcopatul şi se baza pe concepte egiptene antice şi în general orientale. Societatea eseniană de la Qumran ducea o existenţă solemnă, reglementată – un stil de disciplină religioasă perpetuat în regiunile deşertice. Aceeaşi izolare austeră, esenţială pentru existenţa monastică, aplicată fie micilor comunităţi, fie ermiţilor (eremoi), era pe deplin acceptabilă pentru o viaţă de studiu şi contemplaţie.
Pionierul monastic Sfântul Martin (cca 316-397) este cunoscut probabil în primul rând pentru că şi-a tăiat rasa pentru a o împărţi cu un cerşetor dezbrăcat. Originar din Panonia, Martin a fost soldat în armata imperială înainte de a se stabili la Poitiers şi a fonda prima mare mânăstire din Galia, la Marmoutier. În circa 371 a fost numit episcop de Tours, dar şi-a continuat existenţa monastică. Mai târziu avea să devină sfântul patron al Franţei.
Unul dintre primii misionari de pe continent în Insulele Britanice a fost Sfântul Germannus din Auxerre, care a plecat în Britannia în secolul al V-lea, devenind preceptorul Sfântului Patrick din Irlanda. Fiul unui diacon bisericesc celt, Patrick fusese prins în copilărie de piraţi. După o vreme petrecută în sclavie, a reuşit să fugă în Galia, unde a fost pregătit ca misionar la mânăstirile din Lerins şi Auxerre. Apoi, în 431, s-a întors în Britannia şi şi-a început misionariatul în Northumbria.
Învăţăturile lui Patrick difereau din multe puncte de vedere de cele ale Romei, iar scrierile sale sugerează o aplecare fermă spre tradiţiile ariană şi nestoriană. Nu era deci popular în rândul Bisericii catolice, ale cărei autorităţi afirmau că nu este deloc potrivit pentru preoţie. În învăţăturile sale, Patrick se baza exclusiv pe scripturi; nu avea timp pentru autoritatea pe care şi-o arogaseră episcopii, fiind mult mai preocupat de fraternitatea din cadrul Bisericii celte.
Una dintre figurile esenţiale ale monahismului european este Sfântul Benedict (cca 480-544). Născut în Spoleto, Italia, Benedict s-a stabilit într-o grotă dintr-o pădure din apropierea Romei. Mai târziu a fost atras de un loc mai convenabil, pe un deal între Roma şi Napoli, Monte Cassino, unde se atlase înainte un templu închinat lui Apolo. Această situare nu era deloc pe placul episcopilor catolici, dar lui Benedict i s-au alăturat curând numeroşi discipoli, din rândul cărora s-a ridicat ulterior Grigore cel Mare, episcop de Roma între 590-604. În scurt timp, grupul benedictin a început să exercite o influenţă considerabilă asupra aspectelor politice, mai cu seamă în eforturile de conciliere a goţilor cu lombarzii de pe teritoriul italian.
Ordinul Sfântului Benedict promova venerarea pioasă, respectarea strictă a orelor de rugăciune şi proprietatea comună într-un cadru monastic de învăţare sub supravegherea unui abate rezident. Cu timpul, Benedict a fondat douăsprezece mânăstiri, fiecare cu câte doisprezece călugări, fiind în general considerat părintele ordinelor monastice în creştinătatea occidentală. Benedictinii erau de pe atunci responsabili pentru menţinerea unor standarde ridicate de educaţie şi pentru muzica şi arta cu caracter sacru din Europa. Această perioadă a structurării Ordinului Benedictin marchează începutul aşa-numitei Epoci a Sfinţilor – o eră despre care, în tradiţia romano-catolică, s-ar putea spune că este încă în dezvoltare în vreme ce Biserica romană era preocupată de dogmă şi structuri ecleziastice, Biserica celtă demonstra un interes faţă de minţile şi inimile oamenilor. În 597, creştinismul celt devenise atât de răspândit, încât episcopul de Roma, Grigore, l-a trimis pe călugărul benedictin Augustin în Britannia cu scopul expres de a fundamenta mai solid Biserica romană acolo. Vizita sa a fost astfel programată încât să survină după moartea Tatălui Familiei Sacre, blândul Sfânt Columba. Augustin şi-a început misionariatul în sud-estul Angliei (mai precis în Kent), unde soţia regelui local Aethelbert era deja catolică. În 601, Augustin a fost proclamat primul arhiepiscop de Canterbury şi, doi ani mai târziu, a încercat să devină arhiepiscop al Bisericii celte deopotrivă. Tentativa nu avea însă sorţi de izbândă într-o structură ce rămăsese mai mult nazarineană decât romană. Augustin nu urmărea de fapt o unificare a Bisericilor, ci o subjugare strategică a unei biserici tradiţionale, pe care Roma o declarase mai mult sau mai puţin eretică. Abia în 664, la sinodul de la Whitby, în North Yorkshire, Roma a repurtat prima victorie doctrinară asupra Bisericii celte. Principala dezbatere s-a referit atunci la data Paştelui, pentru că Marele Pontif al vremii decisese că Paştele nu trebuie să mai fie asociat cu cel iudaic. Împotriva obiceiurilor şi a tradiţiei celte, episcopii catolici au reuşit să-şi impună punctul de vedere, retezând astfel pentru totdeauna conexiunile istorice dintre celţi şi iudaism. În mod tradiţional însă, festivalul de Paşte în Britannia nu era o celebrare în stil iudaic şi nu avea nicio legătură cu Isus. Paştele o reprezenta de fapt pe Eostre, zeiţa primăverii, a cărei sărbătoare era respectată cu mult timp înainte de orice asociere cu creştinismul. După sinod, Biserica Catolică şi-a extins dominaţia în Britannia, dar Biserica celtă nu putea fi suprimată fără o declaraţie deschisă de război împotriva Irlandei. Dar zilele imperialismului roman se încheiaseră şi nicio armată a Bisericii Romane n-ar fi putut înfrânge trupele regilor irlandezi. Astfel se face că Biserica celtă a rămas foarte activă şi Familia Sacră a Sfântului Columba a devenit în cele din urmă sediul ecleziastic al regilor scoţieni.
Pe acest fundal, cea mai serioasă problemă a episcopului de Roma era incapacitatea sa de a dobândi supremaţia asupra caselor regale de pe teritoriul celt. Odată cu convertirea regelui Arthur, Roma întrezărise speranţa succesului, dar Arthur fusese ucis, iar moştenirea nazarineană în stil druid era păstrată de succesorii fratelui său vitreg Eochaid Buide. La scurtă vreme după urcarea pe tron a lui Eochaid, episcopul Bonifaciu al IV-lea a adoptat titlul de papă, în 610, ca o alternativă la cel de pontif („făuritor de punţi”). Aceasta era o încercare evidentă de a concura cu străvechiul titlu celt de Tată, moştenit din tradiţia eseniană. Dar când noua supremaţie papală a fost testată pe Dianothus, abate de Bangor, acesta a răspuns că nici el şi nici colegii săi nu recunosc o astfel de autoritate. Apoi a adăugat că erau pregătiţi să recunoască Biserica lui Dumnezeu, „dar cât despre o altă supunere, nu acceptăm nimic din ceea ce ar putea cere cel pe care-l numeşti papă (sau episcop al episcopilor)”. O scrisoare către abatele de Iona, în 634, se referea fără echivoc la Sfântul Patrick (Tată în vremea respectivă) ca „papa al nostru”.
În decursul secolelor au fost făcute diverse tentative de a nega moştenirea preoţească şi patriarhală a Bisericii celte (a cărei autoritate era mai mult decât suficientă pentru a stârni îngrijorarea Vaticanului). Se considera că ordinea la tronul pontifical se baza pe succesiunea apostolică, dar aceasta nu putea fi dovedită, fiindcă apostolul Petru (pe care era fundamentată succesiunea) nu deţinuse niciodată o funcţie oficială. Primul episcop de Roma numit fusese prinţul Linus din Britannia (fiul lui Caractacus, Pendragonul) şi, aşa cum este consemnat în Constituţiile Apostolice ale Bisericii, Linus a fost iniţiatorul adevăratei succesiuni, fiind desemnat de Sfântul Pavel în timpul vieţii lui Petru, în 58 d.Hr.
Mai târziu, în 180, Ireneus, episcop de Lyon, scria: „Fondând şi construind Biserica la Roma, apostolii i-au încredinţat administrarea ei lui Linus”. În încercarea de a umbri moştenirea regală a lui Linus, acesta a fost adesea portretizat ca sclav, dar acest lucru nu a îndepărtat spinul din coasta Bisericii şi, drept urmare, doctrina papală trebuia considerată „inefabilă”. În lipsa ei, întregul concept al unei progresii structurate de înalţi episcopi în succesiune apostolică pornind de la Petru s-ar fi prăbuşit, dat fiind că Petru nu fusese episcop la Roma şi nici altundeva.
Episcopul Theodosius a încercat să creeze o conexiune apostolică în 820, când a anunţat că rămăşiţele trupeşti ale lui Iacov Boanerghes (Sfântul Iacov cel Mare) fuseseră dezgropate la Compostela, în Spania. În 899, altarul închinat lui Sant Iago (Sfântul Iacov) a devenit o mare catedrală, distrusă ulterior de mauri, în 997, şi reconstruită în 1978. Dar din Noul Testament se ştia că Iacov Boanerghes (fratele lui Ioan) a fost executat în Ierusalim de Irod din Halkida, în 44 d.Hr. (Faptele Apostolilor 12:2). Prin urmare, osemintele descoperite (dacă aparţineau cu adevărat unui Iacov) erau mai degrabă cele ale ucenicului Iacov Cleopa, care a venit în Occident împreună cu soţia sa, Maria Iacobi, odată cu Maria Magdalena. Dar şi această posibilitate este una relativă şi s-a sugerat că relicvele şi moştenirea ulterioară de la Santiago de Compostela i-ar fi aparţinut lui Priscillian din Avila.

Schisma în cadrul creştinismului

Desprinderea Romei de Biserica răsăriteană s-a definitivat în 867, când aceasta din urmă a anunţat că păstra adevărata succesiune apostolică. Primul Conciliu de la Vatican nu a fost de acord cu acest lucru şi, prin urmare, Fotius, patriarh de Constantinopol, l-a excomunicat pe papa Nicolae I de la Roma!
Aceasta a dus la o nouă repriză de dispute privind definirea Treimii. Catolicii din creştinătatea occidentală au hotărât să ratifice ceea ce era numit Articolul Filioque, introdus în cadrul Conciliului de la Toledo, în 598. Acesta declara că Sfântul Spirit provenea de la Tată şi de la Fiu“(în latină, filoque). Biserica răsăriteană pretindea că Duhul provenea „de la Tată prin Fiul“(în greacă, dia tou huiou). Era un motiv de dispută teologică extraordinar şi oarecum intangibil, dar suficient de bun pentru a rupe creştinătatea în două. În realitate, desigur, totul era doar o scuză banală pentru a perpetua dezbaterea asupra locului din care trebuia condusă Biserica din punct de vedere politic – de la Roma sau de la Constantinopol. Rezultatul a fost formarea a două Biserici distincte dintr-una singură iniţială.
Cu trecerea timpului, Biserica răsăriteană a suferit schimbări relativ minore. De la primatul său în Constantinopol, a continuat să respecte strict preceptele scripturale şi s-a focalizat asupra ritualului euharistiei (împărtăşaniei) cu pâine şi vin.
Catolicismul, pe de altă parte, a trecut prin numeroase schimbări: noi doctrine au fost adăugate şi vechi concepte au fost modificate sau validate. Din secolul al XII-lea, s-a considerat că şapte sacramente erau cerute pentru a întrupa slava lui Dumnezeu în viaţa fizică a unei persoane (deşi nu toate erau necesare pentru mântuirea individuală). Acestea au fost astfel clasificate: botezul, sfânta comuniune, confirmarea, confesiunea şi penitenţa, hirotonisirea, celebrarea matrimoniului şi ungerea celor grav bolnavi sau muribunzi (Maslul sau ultima împărtăşanie). S-a afirmat apoi că pâinea şi vinul împărtăşaniei se transformau cu adevărat, slujite fiind, în sângele şi trupul fizic ale lui Isus (doctrina transsubstanţierii).
Aşa cum debutase ca un hibrid, Biserica romană fondată de Constantin şi-a păstrat caracterul compozit. Noi metode şi ideologii au fost introduse pentru a menţine un control eficient al congregaţiilor, de la distanţă, într-o societate catolică în extindere. Astfel, catolicismul roman a evoluat în mod strict reglementat şi unele doctrine care par azi tradiţionale au fost de fapt introduse relativ recent. Abia în epoca victoriană s-a decis ca anumite aspecte ale Crezului catolic, până atunci implicite, să fie considerate elemente explicite ale credinţei. Doctrina Imaculatei Concepţiuni, de pildă, a fost afirmată în mod oficial abia în 1854, când Papa Pius al IX-lea a decretat că Maria, mama lui Isus, a fost concepută fără păcatul originar. Urcarea Mariei la ceruri a fost definită în anii 1950 de Papa Pius al XII-lea, în vreme ce Papa Paul al VI-lea a proclamat-o Mamă a Bisericii abia în 1964.
Astfel de decrete au fost posibile prin afirmarea supremă a autorităţii – aceea a „infailibilităţii papale”. Această dogmă a fost proclamată la primul conciliu de la Vatican, în 1870, şi afirma în mod de necombătut că „papa este în imposibilitate de a greşi atunci când defineşte de pe tronul său pontifical chestiuni legate de învăţăturile Bisericii sau de moralitate”!

Controlul artei religioase

Biserica Romano-Catolică nu era interesată doar să deţină controlul asupra documentelor istorice şi literaturii romantice. Episcopii erau împotriva oricăror idei contrare dogmelor susţinute de ei şi, în acest sens, întregul domeniu creativ a fost supus rigorilor unei corectitudini ortodoxe. Faptul că Madona trebuia înfăţişată numai în alb şi albastru a fost deja menţionat, dar existau şi alte reguli care guvernau arta sacră în general. Unii artişti, precum Botticelli şi Poussin, au introdus cu succes elemente simbolice în lucrările lor – elemente pe care neiniţiaţii nu le-ar fi putut înţelege, dar în linii mari arta celei mai mari părţi a Europei trebuia să respecte reglementările stricte impuse de Vatican.
Încă de la începuturile Bisericii romane, rudele de sex masculin ale lui Isus au constituit o problemă, care a fost însă rezolvată cu succes prin împingerea lor în fundalul tradiţiei bisericeşti, în vreme ce Maria, mama lui, a fost adusă în prim-plan. Iosif (tatăl lui Isus şi al lui Iacov şi adevărata verigă în lanţul succesiunii regale) a fost în mod deliberat tras pe o linie moartă, iar cultul Fecioarei a atins dimensiuni disproporţionate. Prin intermediul acestei strategii, seminţia încă în viaţă a lui Iuda a fost în mod convenabil eliminată din conştiinţa publică.
Biserica a stabilit reguli referitoare la cine putea fi pre-prezentat în artă şi la modul în care avea să fie făcută această reprezentare. Ana, mama Mariei, era rareori acceptată în picturi împreună cu fiica ei, fiindcă prezenţa ei ar fi minimizat caracterul divin al Mariei. Dacă prezenţa Anei este imperios necesară, ea trebuia plasată într-o poziţie subordonată. Lucrarea Sfânta Ana şi Madona, de Francesco da San Gallo, oferă un bun exemplu al modului în care mama este aşezată în spatele fiicei. Viziunea Sfintei Ana, de Cesi, o înfăţişează pe Ana îngenunchind în faţa unei viziuni a Mariei. În Fecioara şi Pruncul cu Sfânta Ana, de Leonardo da Vinci, Maria adultă stă pe genunchiul mamei ei, păstrându-şi astfel poziţia de prim-plan. În mod similar, Ana este aşezată în spatele fiicei ei în Familia Fecioarei de Pietro Perugino.
Iosif, soţul Mariei, şi Ioachim, tatăl ei, erau reprezentaţi în general în plan secund sau inferior. Ambele personaje constituiau o problemă, deoarece funcţiile lor paterne contraziceau dogma Imaculatei Concepţiuni şi pe cea a Naşterii Virgine. Încă din vremea frescelor lui Taddeo Gaddi (care a murit în 1366) se prefera ca statutul lui Ioachim să fie minimalizat prin înfăţişarea lui în situaţii deloc măgulitoare. Prin urmare, era adesea înfăţişat alungat din Templu de Marele Preot Isahar, după ce îndrăznise să ofere în dar un miel deşi nu era încă tată. În Sfânta Familie a lui Michelangelo, Maria este reprezentată pe un tron central, în vreme ce soţul ei, Iosif, se



Sprijină de o balustradă din fundal, aparent gândindu-se la cu totul altceva.
Biserica ar fi negat bucuroasă că Maria fusese căsătorită, dar artiştii nu puteau ocoli caracterul direct al evangheliilor. Totuşi, nu exista posibilitatea vreunei aluzii măcar la o apropiere fizică între Iosif şi Maria. În consecinţă, Iosif era înfăţişat de obicei ca un bărbat mult mai vârstnic decât soţia lui, chel şi neinteresat de familia sa – ca în lucrarea Adoraţia păstorilor (cca 1485), a lui Ghirlandaio. Celebra Doni Tondo a lui Michelangelo (1504) înfăţişează în mod similar un Iosif chel, cu barbă albă, la fel ca Odihna în timpul fugii din Egipt, a lui Caravaggio. Nu rareori Iosif era reprezentat ca un infirm, sprijinit inconfortabil într-o cârjă, în vreme ce Maria era mereu frumoasă şi senină, ca în Sfânta Familie a lui Veronese.
Când Iosif a devenit un sfânt în sine, în Spania secolului al XVI-lea, lucrurile s-au mai schimbat puţin, în avantajul său. Şi totuşi, prin intermediul unui simbolism subtil, era încă reprezentat doar ca tatăl vitreg al lui Isus şi adesea ţinând un crin alb, care denota puritatea relaţiei sale cu Maria. Lucrarea Sposalizio a lui Rafael (care înfăţişează căsătoria Mariei cu Iosif) intră în această categorie; toiagul lui Iosif are în vârf un crin, deşi el este portretizat ca un bărbat mai tânăr decât de obicei.


Aşa cum crinul era un simbol al virginităţii Mariei, la fel trandafirul denota frumuseţea ei. Maria era adesea înfăţişată ţinând în mână un trandafir sau aflându-se într-o grădină de trandafiri, ca în Madona lui Cesare di Seso sau Madona cu rugul de trandafiri, de Martin Schoen. Ambele idei derivă din Cântarea Cântărilor 2:1 – „Eu sunt un trandafir din Saron, un crin din văi”. Încă din primii ani ai creştinismului crinul era numit la fleur de Marie şi din acest motiv crinul-gladiolă (în forma iudaică fleur de lis) a fost adoptat de regii merovingieni pentru a le desemna stirpea mesianică.
Prezenţa necesară a lui Iosif constituia o dificultate pentru artiştii care doreau să reprezinte Naşterea pe pânză. Aceasta a fost însă depăşită în picturi precum Naşterea, de Alessandro Moretto, în secolul al XVI-lea, înfăţişându-i ca un bătrânel sprijinit într-un toiag. Uneori chiar pare a fi la anii senectuţii sau chiar adormit, ca la Lorenzo di Credi. Într-un fel sau altul, acest descendent al Casei regale a lui David a fost de nenumărate ori redus la poziţia unui personaj secundar, inutil (ca în Adoraţia magilor, de Hans Memling), rareori fiindu-i permis să ia parte la o acţiune relevantă. În plus, în picturi precum Odihna în Egipt, de Van Dyck, Iosif nici nu pare capabil de vreo acţiune, părând gata să se prăbuşească la picioarele Mariei şi să se alăture tatălui ei, Ioachim, pe drumul oficial al uitării.

Carolingienii intră în scenă

La jumătatea secolului al VII-lea, Roma avea deja posibilitatea de a începe subminarea succesiunii merovingiene în Galia – un plan care, aşa cum am văzut mai devreme, a fost conceput la botezul regelui Clovis. În 665, Prefectul Palatului Austrasian (echivalent cu un prim-ministru) era sub control papal ferm. Când regele Sigebert al II-lea a murit, fiul lui, Dagobert, avea doar cinci ani şi, în consecinţă, Prefectul Grimoald a trecut la acţiune. Pentru început, l-a răpit pe Dagobert şi l-a trimis în Irlanda, pentru a trăi printre scoţii gaelici. Apoi, gândindu-se că nu-l va mai revedea niciodată, i-a spus mamei lui, regina Immachilde, că băiatul a murit.
Prinţul Dagobert a fost crescut la mânăstirea Slane, lângă Dublin, şi la vârsta de cincisprezece ani s-a căsătorit cu prinţesa celtă Mathilde. Apoi a plecat la York, sub patronajul Sfântului Wilfred. Dar Mathilde a murit şi Dagobert a hotărât să revină în Franţa, spre uluirea mamei lui. Între timp, Grimoald îl aşezase pe fiul său pe tronul Austrasiei, dar Wilfred de York şi alţii răspândiseră vestea despre trădarea Prefectului, astfel Casa Grimoald fiind discreditată. După ce s-a însurat cu Gizelle de Razes, o nepoată a regelui vizigot, Dagobert şi-a reprimit tronul în 674 (după ce lipsise din Franţa aproape douăzeci de ani), iar stratagema romană a fost anihilată – însă nu pentru multă vreme.
Domnia lui Dagobert al II-lea a fost scurtă, dar fructuoasă; principala sa realizare a fost centralizarea suveranităţii merovingiene, dar autorităţile catolice erau ferm hotărâte să-i nege moştenirea mesianică, deoarece umbrea supremaţia papei. Printre duşmanii lui Dagobert se număra şi propriul său prefect, Pepin cel Gras din Heristal. Cu două zile înainte de Crăciunul anului 679, Dagobert era la vânătoare lângă Stenay, în Munţii Ardeni, când unul dintre oamenii lui Pepin l-a ucis, înfigându-i într-un trunchi de copac. Biserica romană a aprobat rapid asasinatul şi a trecut administrarea Austrasiei în mâinile ambiţiosului Prefect.
Lui Pepin cel Gras i-a urmat fiul său ilegitim, Carol Martel („Ciocanul”), care şi-a creat un renume respingând invazia maură în apropiere de Poitiers, în 732. El a contribuit la planul Bisericii dobândind controlul asupra altor teritorii merovingiene. La moartea lui Martel, în 741, unicul merovingian de seamă era nepotul lui Dagobert al II-lea, Childeric al III-lea. Fiul lui Martel, Pepin cel Scurt, era Prefectul Neustriei. Până în acel moment (excepţie făcând trucul lui Grimoald), monarhia merovingiană fusese strict dinastică; succesiunea ereditară constituia un drept sacru şi automat – o chestiune în care Biserica nu avea niciun cuvânt de spus. Dar acea tradiţie avea să fie anulată atunci când Roma s-a folosit de oportunitatea de a „crea” regi graţie autorităţii papale. În 751, Pepin cel Scurt, aliat cu papa Zaharia, au obţinut aprobarea Bisericii pentru încoronarea sa ca rege al francilor în locul lui Childeric. Pentru a facilita acest lucru a fost falsificat un document care afirma că papa era reprezentantul personal al lui Hristos pe Pământ şi că numai el avea dreptul de a numi regi. Documentul a fost intitulat Donaţia lui Constantin şi se spunea că ar fi scris şi semnat de împăratul Constantin cu 400 de ani în urmă. Aşa cum s-a demonstrat de multe ori după Renaştere, Donaţia era un fals grosolan. Documentul a permis însă transpunerea în fapt a vechii dorinţe a Bisericii şi, de atunci înainte, regii au fost aprobaţi şi încoronaţi doar la Roma.
Astfel, Pepin a devenit rege cu binecuvântarea papei, iar Childeric a fost detronat. Jurământul de supunere făcut în 496 de Biserica romană în faţa regelui Clovis şi a urmaşilor săi a fost încălcat. După două secole şi jumătate, Biserica se afla în poziţia necesară pentru a uzurpa moştenirea străveche a merovingieni lor şi a prelua controlul asupra teritoriilor france prin instalarea pe tron a propriilor regi. Childeric a fost umilit în public de episcopi. Părul lui (păstrat lung, în tradiţia nazireilor), i-a fost retezat, iar el a fost închis într-o mânăstire, unde a murit patru ani mai târziu. Astfel a debutat o nouă dinastie de regi, carolingienii – numiţi astfel după tatăl lui Pepin, Carol Martel.
Istoria oficială a vremii a fost scrisă – deloc surprinzător – de scribii Vaticanului sau de alţii care se supuneau autorităţii papale. Rezultatul inevitabil: relatările despre viaţa lui Dagobert au fost aproape eliminate din cronici. Abia peste o mie de ani datele reale referitoare la existenţa lui aveau să fie aduse din nou la cunoştinţa publicului. Şi abia atunci s-a constatat că Dagobert avusese un fiu, pe nume Sigebert, care fusese salvat din ghearele Prefectului în 697. După asasinarea tatălui său, băiatul a fost dus la casa mamei lui, la Rennes-le-Château, în Languedoc. Când Childeric a fost detronat, Sigebert (de fapt Sigebert al III-lea) devenise conte de Razès, succedându-i bunicului său din partea mamei, vizigotul Bera al II-lea. Dintre urmaşii merovingieni ai lui Sigebert a făcut mai târziu parte şi Godefroi de Bouillon, celebru cruciat, apărătorul Sfântului Mormânt.

Regele iudeilor

După ce au fost înfrânţi de Carol Martel în anii 730, maurii s-au retras în oraşul Narbonne, din sudul Franţei, acesta devenind baza ulterioarei lor rezistenţe armate Astfel, Pepin cel Scurt s-a văzut pus în faţa unei probleme dificile şi de durată şi, ca atare, el a solicitat ajutor evreilor din Narbonne. În cele din urmă a obţinut sprijinul lor, dar pentru un preţ anume. Evreii au acceptat să-l susţină dacă Pepin garanta crearea unui regat evreu pe teritoriul Burgundiei – un regat care să aibă în frunte un descendent recunoscut al Casei Regale a lui David.
Pepin a acceptat şi evreii i-au înfrânt pe maurii din oraş. Regatul evreu al Septimaniei (Le Midi) a fost fondat în 768, de la Nimes până la frontiera spaniolă, având capitala la Narbonne. Guvernatorul anterior al regiunii fusese un merovingian, Theuderic al IV-lea (Thierry), care fusese alungat de la putere în Neustria şi Burgundia de Carol Martel în 737. Theuderic (numit de mauri Makir Theodoric) era căsătorit cu sora lui Pepin cel Scurt, Alda. Fiul lor, contele Guilhelm de Toulouse, a preluat noul tron, ca rege al Septimaniei, în 768. Guilhelm nu era doar un descendent al merovingienilor, ci şi un recunoscut Potentat al lui Iuda, deţinând titlul Isaac în cadrul structurii patriarhale.
Fiul lui Pepin, Carol, avea să devină celebru în istorie sub numele Charlemagne – Carol cel Mare. Ca rege al francilor începând cu 771 şi împărat al Occidentului din 800, Carol cel Mare a confirmat dreptul lui Guilhelm la suveranitate dinastică în Septimania. Acesta era susţinut totodată de califul din Bagdad şi, fără tragere de inimă, de Papa Ştefan, de la Roma. Toţi recunoşteau că regele Guilhelm din Casa lui Iuda este adevăratul succesor al regelui David. Guilhelm deţinea o putere aparte la curtea carolingiană şi avea o carieră militară de excepţie. În ciuda acestei situaţii deosebite, era considerabil influenţat de ascetismul monastic al Sfântului Benedict şi a fondat o mânăstire la Gellone. În 791, a înfiinţat celebra Academie Iudaică a Sfântului Guilhelm şi a fost ulterior menţionat de cronicarul Sfântului Graal, Wolfram von Eschenbach.
Fiul cel mare al său şi al soţiei sale Guibourg, şi totodată moştenitorul său, a fost prinţul Bernard de Septimania; ceilalţi fii ai lui au fost Heribert, Bera şi Theodoric. Bernard a devenit şambelan imperial şi a deţinut a doua poziţie de automate pe lângă împărat. Om politic de frunte începând cu 829, el s-a căsătorit cu fiica lui Carol cel Mare, Duada, la palatul imperial din Aix-la-Chapelle, în iunie 824. Cuplul a avut doi fii: Guillaume (născut în noiembrie 826) şi Bernard (născut în martie 841). Guillaume a devenit un lider militar de seamă, iar Bernard al II-lea a preluat conducerea Aquitaniei, rivalizând cu regele Ludovic al II-lea ca putere şi influenţă în regiune.
Trei secole mai târziu, succesiunea davidică exista încă în zona Midi spaniolă, deşi regatul nu mai exista ca stat separat în cadrul altui stat. În 1144, călugărul englez Theobald din Cambridge declara (când i-a acuzat pe evreii din Norwich de crimă rituală):

Rabinii şi şefii evreilor care locuiesc în Spania se adună la Narbonne, unde rezidă Sămânța Regală şi unde sunt priviţi cu mare stimă.

În 1166, cronicarul Benjamin din Tudela afirma că existau încă moşii întinse deţinute de moştenitorii liniei davidice:

Narbonne este un antic oraş al Torei… Acolo se află înţelepţi, magnaţi şi prinţi, în fruntea cărora este Kalonymos, fiul marelui prinţ Todros de binecuvântată amintire, un urmaş al Casei lui David, aşa cum se spune în arborele genealogic. El deţine bunuri şi pământuri moştenite de la conducătorii ţării şi nimeni nu-l poate deposeda.

Sfântul Imperiu Roman

Carol cel Mare a extins considerabil teritoriile francilor şi, hărţuindu-i pe saxoni, a devenit şi regele lombarzilor. În anul 800, a fost încoronat de Papa Leon al III-lea împărat al Occidentului. Prin această strategie, Biserica romană a inaugurat un nou tip de dominaţie imperială – una ce controla un teritoriu care îngloba o mare parte din Europa Centrală şi Occidentală. Succesorul lui Carol cel Mare a fost Ludovic I (cel Pios), dar la moartea acestuia, în 840, unitatea imperiului a fost subminată de fiii săi turbulenţi. După trei ani de frământări, imperiul s-a împărţit în trei prin Tratatul de la Verdun, semnat în 843. Regatul de Mijloc includea Italia, Lorena şi Provence. În vest se afla Franţa, iar în est, Germania.
Cu excepţia lui Carol cel Mare, care a creat Franţa ca entitate imperială şi culturală, carolingienii au fost în general monarhi incompetenţi. În epoca lor, nobilii au devenit semiindependenţi, iar normanzilor li s-a permis să invadeze zona de nord a Franţei, unde au fondat Normandia. Ultimul rege carolingian a fost Ludovic al V-lea (cel Fără Valoare). Lui i-a urmat Hugo Capet, duce de Franţa, în 987, astfel debutând noua dinastie capeţiană, care avea să rămână la putere până în 1328.
Când tronul Franţei a fost preluat de capeţieni, titlul imperial electiv a trecut la regii germani de obârşie saxonă şi, începând cu secolul al XI-lea, împăraţii au aparţinut în general dinastiei Hohenstaufen. Cu timpul, ei au devenit atât de puternici, încât concurau cu papalitatea pentru supremaţia în Europa. Principala dispută a început în 1075 sub forma Controversei privind Învestitura, care urma să stabilească cine avea întâiul drept de a învesti episcopi, în schimbul jurămintelor de loialitate a acestora.
În contextul acestei lupte continue împotriva dominaţiei Vaticanului, susţinătorii familiei Hohenstaufen, antiromani, au devenit cunoscuţi ca ghibelini (după castelul lor de la Waiblingen). Rivalii lor proromani erau numiţi guelfi (de la Welf, duce de Bavaria). Ghibelinii şi-au păstrat poziţia de frunte până când Hohenstaufenii au fost înfrânţi militar de o coaliţie papală, în 1268. De atunci, imperiul a devenit Sfântul Imperiu Roman, iar împăraţii au făcut parte invariabil din dinastia Habsburg o familie care îşi avea originile în Elveţia secolului al X-lea. Din 1278, Habsburgii au fost conducătorii Austriei, iar din 1516 au moştenit şi coroana spaniolă. Vreme de cinci secole, ei au constituit cea mai importantă dintre Casele europene şi au condus Sfântul Imperiu Roman aproape continuu, până în 1806, la destrămarea sa.



Templul Graalului

Moştenirea Sangréal-ului

Dintre toate temele arthuriene, cea mai romantică este aceea a Sfântului Graal, şi totuşi, ca urmare a tradiţiei sale străvechi, există încă o incertitudine cu privire la locul său în timp. Susţinătorii lui au fost portretizaţi în secolul, în perioada arthuriană şi în Evul Mediu. În esenţă, Graalul este atemporal.
Graalul a avut numeroase simboluri: un potir, un platou, o piatră, un sicriu, o aură, un giuvaier şi o viţă. Este căutat de unii şi văzut de alţii. Uneori e tangibil, cu păstrători numiţi şi purtătoare feciorelnice, dar adesea aste eteric, apărând sub diverse înfăţişări, inclusiv aceea a lui Isus însuşi. Puterile sale oferă, printre altele, cunoaştere, întinerire şi cele necesare traiului. Aşa cum Isus fusese vindecător, învăţător şi ocrotitor, aşa era şi Graalul. Numele său a variat de la Graal, Saint Graal, Seynt Grayle, Sangréal, Sankgreal, Sangrail şi Sank Ryal la Sfântul Graal, dar oricum ar fi fost definit, spiritul său rămâne esenţa însăşi a ideii de împlinire.
În ciuda fundalului său deopotrivă romantic şi sacru, tradiţia Graalului rămâne o erezie tacită, fiind asociat cu obiceiurile păgâne, cu blasfemia şi cu misterele nesfinte. Mai mult decât atât, Biserica romană a condamnat în mod deschis Graalul ca urmare a strânselor sale conexiuni cu femininul, îndeosebi cu etosul iubirii cavalereşti (Amour Courtois) din Evul Mediu. Noţiunile romantice de cavalerism şi cântecele trubadurilor erau dispreţuite de Roma fiindcă plasau feminitatea pe un piedestal de venerare, contrar doctrinei catolice. În mult mai mare parte însă, reticenţa Bisericii de a accepta tradiţia Sangréal-ului derivă din filiaţia mesianică a Familiei Graalului.
În rolul său cel mai cunoscut, Sfântul Graal este identificat cu potirul din care a băut Isus la Cina cea de Taină. După răstignire, acesta ar fi fost umplut de Iosif din Arimateea cu sângele lui Isus. Acest concept a apărut în secolul al XII-lea, dar perpetuarea sa s-a datorat în mare măsură poemului Holy Grail al lui Alfred Tennyson, publicat în 1859.
Sir Thomas Mallory a fost primul care a folosit sintagma Sfântul Graal, într-o adaptare din secolul al XV-lea a numelui francez, le Saint Graal. Mallory se referea la „vasul sfânt”, dar scria şi despre Sankgreal ca fiind „sângele binecuvântat al lui Hristos”, ambele definiri apărând în cadrul aceleiaşi cărţi. Cu aceste excepţii, Mallory nu a descris Graalul în niciun fel, afirmând doar că el a apărut la Camelot „acoperit cu mătase fină, albă”; a fost văzut de Lancelot într-o viziune şi dobândit în cele din urmă de Galahad. În scrierea lui Mallory, susţinătorii Graalului erau Bors, Perceval, Lancelot şi fiul acestuia, Galahad. Ultimul este descris ca „un tânăr cavaler din stirpea regilor şi înrudit cu Iosif din Arimateea, fiind nepotul regelui Pelles”.
Tradiţia medievală susţinea că Iosif din Arimateea a adus Sfântul Graal în Britannia, iar tradiţiile mai vechi povesteau cum Maria Magdalena a fost cea care a adus iniţial Sangréal în Provence. Semnificativ este faptul că, înainte de secolul al XV-lea, cea mai mare parte a istorisirilor despre Graal proveneau de pe teritoriul continental al Europei. Chiar şi poveşti precum Perdur, a velşilor, derivau din texte europene. Legendele celte din Irlanda şi Ţara Galilor aminteau de cazane magice şi în parte din cauza acestora a ajuns Graalul să fie considerat o cupă sau un potir.
Noţiunea nu era totuşi incorectă, fiindcă ar fi fost de presupus ca sângele regal să fi fost transportat într-un recipient de un fel sau altul.




Cea mai veche relatare scrisă despre le Seynt Graal datează din anul 717, când un ermit englez pe nume Waleran a avut o viziune a lui Isus şi a Graalului. Manuscrisul lui Waleran a fost apoi menţionat de Heliand, un călugăr francez de la abaţia din Fromund, în circa 1200, şi de John din Glastonbury în Cronica Sive Antiquitates Glastoniensis Ecclesiae, iar mai târziu de Vincent de Beauvais în Speculum Historiale, în 1604. Fiecare dintre aceste texte relatează că Isus i-a înmânat lui Waleran o carte. Iată începutul acesteia:

Aceasta este Cartea Obârşiei tale
Aici începe Cartea Sangréal-ului.

În domeniul public, literatura despre Graal a apărut abia în anii 1180, când era descris, simplu, ca graal, fără a fi definit ca o relicvă sfântă şi fără a fi asociat cu sângele lui Isus. În Conte del Graal – roman de Perceval, Chrétien de Troyes scria:

O domniţă intră împreună cu cavalerii, ţinând între mâini un graal… Şi când intră… era o lumină atât de lucitoare, încât lumânările şi-au pierdut strălucirea. În urma ei venea o domniţă ce ţinea un vas din argint. Graalul dinaintea ei era din aur fin şi era bătut cu pietre preţioase de multe feluri… Tinerelul (Perceval) le privi trecând, dar nu îndrăzni să întrebe despre graal şi despre cine slujea cu el.

Cu această primă ocazie, la castelul Regelui Pescar rănit, graalul nu este descris ca o cupă şi nici nu este asociat cu sângele. Dar mai târziu în cursul poveştii, Chrétien explică:
„Să nu credeţi că el (Regele Pescar) ia din el o ştiucă, un biban ori un somon; omul sfânt îşi întreţine viaţa cu o singură ostie. Aşa un lucru sacru este graalul, iar el este un om atât de spiritual, încât nu are nevoie pentru supravieţuire decât de ostia ce vine odată cu Graalul.”
Dacă Graalul lui Chrétien era suficient de mare pentru a încăpea în el un peşte de dimensiuni considerabile, devine evident că, în acest context, el nu era nicidecum o cupă, ci un fel de supieră. Misterul său însă rezidă în faptul că oferea o singură ostie. În celelalte texte ale lui Chrétien se aminteşte de o sută de capete de porci servite pe graaluri, iar în jurul anului 1215, abatele de Froidmont, bazându-se pe această explicaţie, descria Graalul ca pe un vas adânc utilizat de cei bogaţi.
Până în acel moment, nu existase nicio legătură între graalul Regelui Pescar şi tradiţionalul Sangréal. În 1190 însă, scriitorul burgund Robert de Boron a schimbat această stare de lucruri odată cu poemul său, Joseph d’Arimathie – roman de l’Estoire dou Saint Graal. El l-a redefinit pe Regele Pescar al lui Chrétien (anterior contemporan cu Iosif din Arimateea) ca fiind Bron (rudă prin alianţă cu Iosif din Arimateea) şi a redenumit relicva le Saint Graal: „un potir cu sânge sfânt”.
În conformitate cu de Boron, Iosif a obţinut potirul de la masa de Paşte de la Pilat şi a strâns în el sângele lui Isus, atunci când l-a coborât de pe cruce. El a fost închis de iudei, dar a izbutit să dea cupa cumnatului său, Hebron, care a plecat spre Vales of Avaron. Acolo a devenit Bron, Pescarul Bogat. Bron şi soţia lui, Enygeus (sora lui Iosif), au avut doisprezece fii, dintre care unsprezece s-au căsătorit, iar cel de-al doisprezecelea, Alain, a rămas celibatar. Între timp, Iosif s-a alăturat rudelor sale, pe pământuri străine, şi a confecţionat o masă pentru a cinsti Graalul. La această masă exista un loc special, numit Siege Perilous; reprezenta locul lui Iuda Iscarioteanul şi îi era rezervat lui Alain. În relatările de mai târziu, acest Siege Perilous îi era destinat cavalerului virgin Galahad, la Masa Rotundă din Camelot.
Cam în aceeaşi perioadă cu Joseph d’Arimathie, a apărut o altă lucrare similară, a unui autor pe nume Wauchier. Era în mare parte o continuare a relatării lui Chrétien, dar aici Graalul dobândise un aspect nou, îndeplinind un rol fizic:

Apoi Gawain a văzut intrând pe uşă bogatul Graal, care servea cavalerilor, şi a aşezat repede pâine în faţa fiecăruia dintre ei. De asemenea, împlinea şi slujba valetului: servirea vinului – şi a umplut cupe mari din aur fin, şi a presărat masa cu ele. Îndată ce a făcut aceasta, fără întârziere a aşezat pe fiecare masă o porţie de mâncare într-un vas mare din argint. Sir Gawain privea toate acestea şi se minuna mult de felul în care îl serveşte Graalul. Şi se mira tare că nu vedea un alt servitor şi nu îndrăznea să mănânce.

Din unele puncte de vedere, versiunea lui Wauchier a reunit povestea lui Chrétien cu cea a lui de Boron. În ea apăreau cavalerii regelui Arthur, dar era redată şi tradiţia despre Iosif din Arimateea. Autorul explica astfel că descendentul direct al lui Iosif era Guellans Guenelaus, tatăl mort al lui Perceval, şi că – la fel ca în textele anterioare – mama lui Perceval era văduvă.
Povestea Perlesvaus, sau Înalta Istorie a Sfântului Graal, este o lucrare franco-belgiană din aproximativ 1200. Ea pune un accent deosebit pe importanţa filiaţiei Graalului, afirmând că Sangréal-ul este depozitarul moştenirii regale, reiterând astfel importantul principiu dinastic din manuscrisul lui Waleran, din secolul al VIII-lea. În Perlesvaus, Graalul nu este definit ca un obiect material, ci are o aură mistică în care se regăsesc diverse imagini cu semnificaţie mesianică. În această lucrare, Corpus Christi – ostia lui Chrétien – se reliefează ca o prezenţă continuă a lui Hristos.
Cu privire la simbolismul cupei, în Perlesvaus se spune:

Sir Gawain priveşte la Graal şi îi pare că în el se află un potir, deşi în acelaşi timp nu există niciunul.

Gawain, Lancelot şi Perceval apar în Perlesvaus, iar întrebarea esenţială este: „Cui serveşte Graalul?” Doar punând această întrebare poate tămădui Perceval rana din coapsa Regelui Pescar, redând fertilitatea pustiului Wasteland. În Perlesvaus, Regele Pescar (Regele Preot) este numit Messios, nume care denotă semnificaţia sa mesianică. Alte texte se referă la Regele Pescar Anfortas (acelaşi nume ca străbunicul regelui David, Boaz, ambele însemnând „în putere” – identificând deci stirpea davidică). Regele Pescar este alteori numit Pelles (de la Pallas, antica Bistea Neptunis din străvechile însemnări merovingiene).1
O altă trăsătură importantă a textului Perlesvaus este evidenta referire la cavalerii templieri. Pe Insula celor Fără de Vârstă, Perceval ajunge la o sală din sticlă, unde este întâmpinat de doi Maeştri. Unul îşi afirmă familiaritatea cu originile regale ale lui Perceval. Apoi, bătând din palme, Maeştrii cheamă alţi treizeci şi trei de oameni „înveşmântaţi în haine albe”, fiecare având „o cruce roşie în mijlocul pieptului”. Perceval poartă de asemenea crucea roşie a templierilor pe scutul său. Povestea are caracter limpede arthurian, dar se desfăşoară într-o epocă ulterioară, când Ţara Sfântă se află în stăpânirea sarazinilor.
Tot de la începutul anilor 1200 provine o scriere extrem de importantă a Graalului, intitulată Parzival şi aparţinând cavalerului bavarez Wolfram von Eschenbach. Şi aici asocierea cu templierii este evidentă, Cavalerii Templieri fiind înfăţişaţi ca păzitori ai Templului Graalului, localizat pe Muntele Salvării (Munsalvaesche). Conform acestui text, Regele Pescar oficiază la mesa Graalului şi este descris ca un Rege Preot după tipicul lui Isus, al merovingieni lor şi al regilor scoţilor. Munsalvaesche a fost îndelung asociat cu fortăreaţa Montsegur din Languedoc, în sudul Franţei.
Wolfram afirma că povestea Graalului a lui Chrétien era greşită şi preciza că el însuşi s-a inspirat din textul lui Kyot Provensalul, un ataşat al templierilor care a scris despre un vechi manuscris referitor la Graal, din Arabia. Autorul acestuia ar fi fost învăţatul Flegetnis, despre care Kyot spunea că era:

Un cărturar prin firea sa, coborâtor din Solomon şi născut într-o familie ce a fost lung timp israelită, până ce botezul a devenit pavăza noastră împotriva focurilor iadului.

Ca şi în cazul lui Perlesvaus, Parzival pune un accent deosebit pe importanţa filiaţiei Graalului. Wolfram îl introduce în scenă pe fiul lui Perceval, Lohengrin, Cavalerul Lebedei. În tradiţia din Lorena, Lohengrin era soţul ducesei de Brabant (Lorena Inferioară). În Parzival se menţionează că tatăl lui Perceval era Gahmuret (compară cu Guellans, în relatarea lui Wauchier) şi că Regele Pescar din vremea lui Perceval era Anfortas, fiul lui Frimutel, la rândul lui fiul lui Titurel. Sora Regelui Pescar, Herzeylde, era mama lui Perceval, „doamna văduvă” amintită în tradiţia Graalului. Brodând amplu pe marginea variatelor atribute mistice ale Graalului, textul o identifică pe purtătoarea lui ca Regina Familiei Graalului, Repanse de Schoye, afirmând:

Era înveşmântată în mătase de Arabia şi purta, odihnind pe o pânză verde din mătase, perfecţiunea paradisului pământesc, rădăcini şi ramuri deopotrivă. Era un lucru pe care oamenii îl numesc Graal, care depăşea orice ideal pământesc.

În ciuda referirilor la rădăcini şi ramuri, despre Graal se spune că era „o piatră a tinereţii şi a reîntineririi”. Este numit Lapsit Exillis (uneori Lapis Elixis), o variantă a sintagmei Lapis Elixir, Piatra Filosofală a alchimiştilor. Wolfram explică:

Prin puterea acelei pietre, Phoenixul arde până la cenuşă, dar cenuşa îl readuce neîntârziat la viaţă. Aşa năpârleşte Phoenixul şi îşi schimbă penele, iar după aceea e la fel de strălucitor ca înainte.

La sacramentul euharistiei Regelui Pescar, Piatra Graalului înregistrează numele celor chemaţi în slujba sa, dar nu oricine poate citi acele nume:

Spre marginea pietrei, o inscripţie cu litere spune numele şi stirpea acelora, fie ei fete ori băieţi, chemaţi să facă drumul spre Graal. Nimeni nu trebuie să şteargă inscripţia, căci îndată ce a fost citită, ea dispare.

În termeni asemănători (a căror relevanţă este explicată în Genesis of the Grail Kings), Noul Testament (Apocalipsa 2:17) afirmă:

Biruitorului îi voi da din mana cea ascunsă şi-i voi da lui o pietricică albă; şi pe pietricică scris un nume nou, pe care nimeni nu-l ştie decât primitorul.

Wolfran (care a scris şi despre Guilhelm de Gellone, rege al Septimaniei), menţiona că originalul manuscrisului Flezetanis se afla în posesia Casei de Anjou, strâns aliată cu templierii. El susţinea de asemenea că Perceval era el însuşi membru al acestei Case. În Parzival, curtea regelui Arthur se află în Bretagne, dar într-un alt text, Wolfram localizează Castelul Graalului în Pirinei; totodată, el aminteşte de contesa de Edinburgh (Tenabroc) ca făcând parte din anturajul Reginei Graalului.
Ciclul Vulgate cistercian, din circa 1220, conţine Estoire del Graal, Queste del Saint Graal şi Livres de Lancelot, dar şi alte povestiri despre Arthur şi Merlin. În aceste texte, descrierile Graalului sunt puternic influenţate de Chrétien şi de Boron, fiind preferată ortografia mai veche, Graal. În Estoire, povestea lui Iosif din Arimateea este extinsă pentru a include şi perioada petrecută de el în Britannia, iar moştenitorul său, episcopul Iosefe din Saraz, este considerat liderul confreriei Graalului. Bron (Pescarul Bogat al lui de Boron) reapare ca Rege Pescar în Estoire. Graalul a devenit însă miraculosul escuele (platou) al Mielului Pascal. Atât în Estoire, cât şi în Queste, Castelul Graalului este numit în mod simbolic le Corbenic – Corpul Binecuvântat. În Queste, Galahad este identificat ca „urmaş al înaltei stirpe a regelui David”, dar – mai important – este menţionată în mod specific descendenţa sa din regele Solomon.
Livres de Lancelot (în care apare prima dată Gawain) extinde istoria lui Galahad, prezentându-l ca fiu al lui Lancelot cu fiica lui Pelles. Ea este prinţesa Graalului, Elaine le Corbenic, iar Pelles este fiul Regelui Pescar rănit, în vreme ce în romanul lui Mallory, de mai târziu, Pelles este el însuşi regele.
Regele Arthur apare în literatura timpurie a Graalului, dar abia în Ciclul Vulgate din secolul al XIII-lea se cristalizează această identitate a lui. După cucerirea Ţării Sfinte, în 1291, legendele Graalului ies din atenţia publicului. Tema a fost reînsufleţită abia în secolul al XV-lea, de Sir Thomas Mallory, în The Sankgreal: The Blessed Blood of Our Lord Jesus Christ.

Piatra Filosofală

Am văzut deja că fiul cel mic al lui Isus şi al Mariei Magdalena, Iosefe, a urmat un colegiu druidic. Instituţiile de acest tip aveau un renume internaţional; existau în Europa nu mai puţin de şaizeci de asemenea colegii şi universităţi, cu un număr total de studenţi ce depăşea 60 000. Preoţii druizi nu făceau parte din Biserica celtă, constituind însă un element de coeziune, bine închegat. În structura societăţii gaelice în Galia, Britannia şi Irlanda. Strabon îi descria în secolul I î.Hr. Ca „învăţăcei ai naturii şi ai filosofiei morale”. El continua astfel:

Se crede că ei sunt cei mai drepţi dintre oameni şi li se încredinţează de aceea judecata în decizii privitoare deopotrivă la indivizi şi la publicul larg. În vremurile trecute ei mediau în războaie, putând să-i aducă la pace pe rivalii aflaţi pe punctul de a porni în bătălie; cazuri de crimă le-au fost adesea încredinţate pentru judecare.

Diodor din Sicilia, un alt cronicar al vremii, îi descria pe druizi ca mari „filosofi şi teologi, trataţi cu onoruri deosebite”. Se spunea, de asemenea, despre druizi, că erau oameni de stat de excepţie şi clarvăzători divini. Un text antic afirmă:

Druizii sunt oameni ai ştiinţei, dar şi oameni ai lui Dumnezeu, bucurându-se de comunicare directă cu zeităţile şi putând vorbi în numele lor. Ei pot influenţa soarta, ajutându-i pe cei care îi consultă să respecte reguli sau tabuuri rituale sau hotărând zilele ce trebuie alese ori evitate pentru orice acţiune dorită.

Ulterior, Biserica romană a căutat orice scuză valabilă pentru a-i denunţa pe preoţii druizi şi pe călugării Bisericii celte, găsind dovezi de păcat chiar şi în tunsoarea lor. Atât preoţii, cât şi călugării purtau părul lung, lăsat pe spate, răzându-şi-l pe cel de pe frunte şi tâmple. Clerul roman, în formare, adoptase un alt stil: un cerc de păr scurt pe capul altfel ras reprezentând o coroană sfântă. Conform Romei, tunsoarea celţilor era un simbol eretic al adepţilor lui Simon Magul, numind-o „tonsura lui Simon Magul”.
Când scrisese despre britonii din secolul I î.Hr., Diodor din Sicilia se inspirase din textele autorului grec Hecataeus, care trăise cu trei secole înainte, şi – la fel ca el – îi numea hiperboreeni (oameni de dincolo de Vântul de Nord). Diodor relata că zeul Apolo vizita un templu hiperborean la fiecare nouăsprezece ani – perioada în care stelele revin în acelaşi loc pe boltă”. Acest ciclu astronomic de nouăsprezece ani era utilizat de druizi la stabilirea calendarului, aşa cum o confirmă vechiul calendar Coligny, găsit în departamentul francez Ain, la nord de Lyon, în 1897.
Calendarul (o tăbliţă din bronz fragmentară) datează din secolul I d.Hr. Şi este cel mai lung document descoperit în Galia. Conţine un tabel cu 62 de luni consecutive (cam cinci ani solari), fiecare lună având 29 sau 30 de zile. Intercalat în el se află şi calendarul lunar cu cele treisprezece luni ale anului solar. Zilele fiecărei luni sunt corelate între ele, cu perioade de lumină şi de întuneric, şi marcate ca favorabile sau nefavorabile. Calendarul Coligny dovedeşte un nivel ridicat de cunoştinţe astronomice, similar cu cel al anticilor babilonieni.
Astronomia avea o importanţă aparte pentru druizi, despre care se spunea că „au o largă cunoaştere a stelelor şi a mişcărilor acestora, a mărimii lumii şi a Pământului, şi a filosofiei naturale”. Ei credeau, de asemenea, în reincarnare (transmigraţia sufletului) – un aspect al anticii filosofii pitagoreice. În secolul al VI-lea î.Hr., pitagoreicii au fondat una dintre primele şcoli ale misterelor. În acest mediu a fost creat un model al universului bazat în mod corect pe faptul că Pământul se roteşte în jurul Soarelui (principiul heliocentric). În secolul al XVI-lea d.Hr. Însă, astronomul polonez Nicolaus Copernic a fost ameninţat cu excomunicarea pentru că susţinea acest principiu. Când şi-a prezentat teoria, Copernic a fost violent atacat de Biserica Catolică, aceasta insistând că Pământul se află în centrul universului. Pentru druizi şi pentru cunoaşterea lor avansată în domeniul corpurilor cereşti, această idee era de neconceput.
La fel ca magii samariteni din perioada Qumranului, druizii erau specialişti în numerologie şi tămăduire. În epoca evangheliilor, esenienii de la Qumran erau preocupaţi îndeosebi de matematicile care guvernau ordinea cosmosului. Cultura lor era în mare măsură dominată de gândirea pitagoreică, moştenită de la Magii Manasseh de Vest – o sectă fondată de Menahem în anul 44 î.Hr. Unul dintre succesorii lui Menahem în fruntea Magilor a fost colegul Mariei Magdalena, Simon (Magul) Zelotul, despre ai cărui gnostici se spunea că deţin o cunoaştere ezoterică unică (numită Sapientia) ce transcende creştinismul.

Un document gnostic descoperit la Chenoboskion, în Egipt, şi cunoscut ca Tratatul lui Hermes Trismegistus, afirmă:

Astfel, treptat, adepţii vor intra pe calea nemuririi şi vor ajunge la concepţia Ogdoadei, care la rândul ei dezvăluie Enneada.

Ogdoada („de opt ori”) corespunde boitei stelare, în afara cerurilor individuale ale planetelor, iar Enneada („de nouă ori”) se referă la marea boltă exterioară a universului. Cerul separat al Pământului era numit Hebdomad („de şapte ori”). Pentru gnostici, cerurile erau zone strict stratificate ale spaţiului care înconjura Pământul, celelalte planete şi stelele. Deşi cerurile erau supuse propriei mitologii, concepţiile gnosticilor nu semănau deloc cu principiul cosmologic susţinut ulterior de Biserica romană, care vreme de secole a insistat că Pământul este plat şi că cerurile erau, pur şi simplu, „deasupra”. (Unele şcoli sugerau chiar că Cerurile – plate şi ele – erau susţinute deasupra Pământului de nişte pilaştri invizibili.).
Hermes Trismegistus era numele dat de grecii neoplatonicieni zeului egiptean Thot, venerat ca fondator al alchimiei şi geometriei. Urmând principiile lui Platon (cca 429-347 î.Hr.), neoplatonicienii susţineau că intelectul uman nu avea legătură cu lumea materială şi că spiritualitatea individului sporeşte proporţional cu dispreţul acestuia faţă de valorile pământeşti. Se considera că principiile susţinute de Hermes reprezentau Înţelepciunea Pierdută a lui Lameh (al şaptelea în succesiune după fiul Evei, Cain – Facerea 4:18-22). Aşa cum Noe a salvat diversele specii de animale de potop, cei trei fii ai lui Lameh, Jabal, Jubai şi Tubal-cain, au păstrat înţelepciunea străveche a ştiinţelor creative, gravată pe două monumente de piatră: Pilaştrii Antediluvieni. Unul dintre fii era matematician, al doilea zidar, iar al treilea fierar. Hermes a descoperit unul dintre pilaştri, transcriindu-i geometria sacră pe o tăbliţă de smarald moştenită apoi de Pitagora, care a descoperit şi al doilea pilastru.
Asocierea dintre cunoaşterea sacră a cosmosului şi tăbliţa de smarald aminteşte de Parzival al lui Wolfram, în care Graalul este identificat cu o piatră şi asemănat cu un giuvaer din smarald. Mai mult decât atât, o inscripţie de pe tăbliţa de smarald apare pe unele cărţi de tarot Temperance:

Vizitează părţile interioare ale pământului; prin rafinare vei găsi piatra ascunsă.

Prin asocierea cu Piatra enigmatică, Graalul a fost identificat cu alchimia – ştiinţa care concentra curenţii vitali şi forţele vieţii. Pe vremea Inchiziţiei, alchimiştii aveau grijă să-şi mascheze arta cu ajutorul simbolurilor metalurgice, pretinzând că încercau doar să transforme metalele inferioare în aur. Alchimiştii erau, într-adevăr, metalurgişti de cel mai înalt nivel, dar în termeni filosofici şi metafizici, fiind preocupaţi de transformarea omului lumesc (plumbul) Într-unul iluminat din punct de vedere spiritual (aur). Aşa cum aurul era testat în foc, la fel spiritul uman era testat în încercările vieţii, iar agentul iluminării era considerat a fi Sfântul Spirit.
Nu este deloc surprinzător că această doctrină a omului perfectibil prin iluminare a fost considerată eretică de Biserică. Deşi avea o bază iudeo-creştină, tradiţia Graalului a fost asemănată cu alchimia, fiind şi ea privită ca o erezie. Piatra ascunsă era descrisă în lucrarea alchimică Rosarium Philosophorum în termeni geometrici:

Desenează un cerc din bărbat şi din femeie şi din el trasează un pătrat, iar din pătrat, un triunghi. Fă un alt cerc şi vei afla piatra filosofală.

La fel ca Piatra Filosofală, Graalul a fost identificat ca fiind esenţial pentru cunoaştere şi pentru suma tuturor lucrurilor. În forma de bază a termenului, Graal, rădăcina sa etimologică derivă din vechiul cuvânt mesopotamian Gra-al, despre care se spunea că ar fi „nectarul supremei excelenţe”. De asemenea, derivă din termenul celt gar, cu înţelesul „piatră”, astfel că gar-al este cupa de piatră. Aşa cum am văzut, rangul preoţesc al lui Isus era cel al lui Melhisedec (Evrei 5:6-7), acesta fiind înfăţişat pe arcada uşii nordice a catedralei de la Chartres. Aici, pe Uşa Iniţiaţilor, Melhisedec este gazda lui Avraam (în conformitate cu Facerea 14:18-20) şi duce cupa în care se află mana ascunsă (hrană spirituală, sau pâinea cea de toate zilele) a pietrei sacre.
Ghilda zidarilor, care a construit catedrala de la Chartres şi din alte oraşe franceze, era numită Copiii lui Solomon. Hiram Abiff, arhitectul Templului lui Solomon, era un alchimist adept al ermetismului, descris ca un „meşter al metalelor”. Predecesorul său antic a fost Tubalcain (Facerea 4:22), fiul lui Lameh şi învăţătorul celor care l-au urmat. În francmasonerie, Hiram Abiff este identificat ca Fiul Văduvei, iar în Tradiţia Graalului, aceeaşi sintagmă îi este aplicată în mod repetat lui Perceval. Văduva originară din stirpea Graalului a fost Rut, moabita (eroina cărţii din Vechiul Testament care îi poartă numele), care s-a căsătorit cu Boaz şi a fost străbunica lui David. Descendenţii ei erau numiţi Fiii Văduvei.
Principiul de bază al lui Hermes Trismegistus era „La fel ca sus, aşa şi jos”, ceea ce înseamnă că armonia proporţiilor pământeşti este reprezentativă pentru echivalentul ei universal – cu alte cuvinte, proporţiile pământeşti constituie imaginea muritoare a structurii cosmologice. De la cea mai mică celulă până la imensitatea galaxiilor, o lege geometrică repetitivă se face observată, iar acest lucru era cunoscut de oamenii din cele mai vechi timpuri.



Relicvele Graalului

Vasul şi viţa

Reprezentat ca o piatră sau ca un giuvaer, Sfântul Graal este sediul înţelepciunii spirituale şi a cunoaşterii cosmologice, însemnând „împlinire”. Ca un platou, susţine ostia euharistiei sau mielul pascal şi simbolizează idealul de „slujire”. În reprezentarea sa cea mai cunoscută, ca potir conţinând sângele lui Isus, este însă o imagine pur feminină. Pentru Biserică, recipientele sacre trimiteau la asociaţii păgâne, astfel că imagistica Graalului a fost trecută în sfera convenabilă a mitologiei.
În tradiţia păgână, Graalul a fost asemănat cu cazanele mistice din folclorul celt: cornuri ale abundenţei în care se aflau secretele supravieţuirii şi ale renaşterii. Tatăl regilor-zei irlandezi, Dagda of the Tuatha De Danaan, avea un cazan care nu prepara mâncare decât pentru eroi. În mod similar, cornul lui Caradoc refuza să fiarbă carne pentru laşi. Vasul zeiţei Ceridwen conţinea o poţiune de cunoaştere avansată, iar zeii velşi Matholwch şi Brân deţineau vase similare. Asemănarea dintre numele Brân şi cei al lui Bron Pescarul Bogat a fost amintită adesea cu sugestia că ar putea deriva unul din altul.
Pentru anticii greci, vasul misterelor era Kraterul. (În context obişnuit, kraterul era un recipient de piatră în care se amesteca vinul). În termeni filosofici, Kraterul conţinea elementele vieţii, iar Platon amintea de un krater în care era conţinută lumina soarelui. Alchimiştii aveau şi ei propriul vas, din care se născuse Mercurius, filius philosophorum (Fiul filosofilor) – un copil divin care simboliza înţelepciunea vas-uterus-ului, în vreme ce vasul ermetic însuşi era numit „uterul cunoaşterii”. Acest aspect uterin al vasului enigmatic este foarte important în ştiinţa Graalului.
Textul medieval Litania din Loretto o descria pe Maria, mama lui Isus, ca vas spirituale (vasul spiritual). În tradiţia ezoterică, uterul era identificat cu „vasul vieţii” şi era reprezentat printr-o cupă sau un potir. Unele altare preistorice datând din anii 3500 î.Hr. Asociau această formă cu pântecele Zeiţei Mamă. Simbolul masculin era o lamă sau un corn, reprezentat de obicei ca o sabie, deşi cea mai puternică reprezentare a sa se regăsea în fabuloasa mitologie a unicornului. În Psalmul 91:10 citim: „şi se va înălţa puterea mea ca a inorogului”. Alături de leul lui Iuda, legendarul unicorn este sinonim cu regii unși ai lui Iuda şi a fost preluat în heraldica scoţiană. Sfântul Graal a început să fie asemănat cu un vas fiindcă se spunea că poartă în el sângele lui Isus şi, aşa cum kraterele şi cazanele conţineau propriile secrete, la fel se considera că sângele lui Isus (Sangréal) era conţinut într-o cupă.
În Parzival, despre Regina Graalului se spune că „ea purta… perfecţiunea paradisului pământesc, atât rădăcini, cât şi ramuri”. În conformitate cu Evanghelia după Ioan 15:5 din Noul Testament, Isus a spus: „Eu sunt viţa, voi sunteţi mlădiţele”. În Psalmul 80:8, citim: „Tu ai adus o vie din Egipt, ai izgonit neamuri şi ai sădit-o”.
Stirpea regilor merovingieni era numită Viţa – seminţia lui Iuda fiind descrisă într-o anume măsură ca viţa pe care Domnul o iubea (Isaia 5:7). Unele portretizări artistice îl înfăţişează pe Isus într-un teasc, împreună cu afirmaţia „Eu sunt adevărata viţă” (Ioan 15:1). Unele embleme ale Graalului redau un potir plin cu ciorchini de struguri: fructele și seminţele viei. Din viţă-de-vie se obţine vinul, iar vinul euharistiei este simbolul etern al genealogiei mesianice.
În legendele originale ale Graalului se fac constant referiri la Familia Graalului, la dinastia Graalului şi la păstrătorii (sau păzitorii) Graalului. Lăsând la o parte legenda, templierii din Ierusalim erau cu adevărat Păzitorii Sangréal-ului. Mai cu seamă Le Prieuré Notre Dame de Sion a devenit aliată cu dinastia merovingiană şi un membru al acesteia. Godefroi de Bouillon, duce de Lorena Inferioară, care a devenit Apărător al Sfântului Mormânt şi rege al Ierusalimului în 1099.
Lăsând la o parte cupele şi pietrele, importanţa Graalului rezidă în definirea sa ca Sangréal. Din acest termen a derivat apoi San Greal = San Graal = Saint Grayle = Sfântul Graal. Mai corect, era vorba despre Sang Real – Sângele Regal, purtat de Potirul uterin al Mariei Magdalena. Ea a fost cea care a inspirat-o pe Domina (Doamna Măreaţă) a trubadurilor, atât de aspru trataţi de Inchiziţie, iar ei au numit-o Graalul Lumii.
Aşa cum este menţionat în literatura medievală, Graalul era identificat cu o familie şi dinastie. Familia respectivă era Vița lui Iuda, desposynică, perpetuată în Vest prin sângele lui Isus. Din această filiaţie făceau parte Regii Pescari şi Lancelot del Acqs, apoi regii merovingieni ai francilor şi dinastia Stewart a scoţienilor, incluzând personaje celebre precum Guilhelm de Gellone şi Godefroi de Bouillon.
Urmaşă a fratelui lui Isus, Iacov/Iosif din Arimateea, Familia Graalului a fondat Casa Camulod (Colchester) şi Casa princiară de Wales. De remarcat în cadrul acestora au fost regele Lucius, Coel Hen, împărăteasa Elena, Ceredig Gwledig şi regele Arthur. Moştenirea divină a Sangréal-ului s-a păstrat în cele mai nobile Case ale Europei şi există încă în prezent.
Odată ce am stabilit că Viţa reprezintă stirpea mesianică, este logic că Via e locul în care viţa va rodi. La circa două secole după Conciliul de la Constanz, în 1717, arhiepiscopul Ussher of Armagh (realizator al cronologiei Bibliei, din secolul al XVII-lea) comenta asupra documentelor acestuia, citând din ele: „Imediat după patimile lui Hristos, Iosif din Arimateea… a început să cultive Via Domnului, adică Anglia”.
Din analele genealogiei barzilor şi sfinţilor, reiese că linia mesianică a Sangréal-ului a venit în Britannia din Galia secolului I. În Via Domnului, linia a devenit Casa princiară de Wales, iar din aceste rădăcini timpurii au răsărit căpeteniile Gawyr-y-Gogledd ale regiunilor nordice.
În paralel, o altă ramură a Viţei s-a unit cu marii regi din Camulod şi Siluria. Deloc din întâmplare, prinţul Linus, fiul lui Caractaus, a devenit primul Episcop de Roma, iar Elena prinţesa Elaine din Camulod), fiica lui Coel al II-lea, s-a măritat cu împăratul Constantius. Prin intermediul acestei alianţe, Roma s-a unit cu Casa Regală a lui Iuda pe care se străduise atât de tare s-o suprime prin alte mijloace. Fiul Sfintei Elena a fost Constantin cel Mare; mama lui fiind o creştină celtă din linia desposynică, el nu a ezitat să se proclame ca adevărat Mesia, cu toate că predecesorii tatălui său persecutaseră cu sălbăticie mişcarea creştină.

Toiagul lui Isai

În ciuda pretinsei lor descoperiri a osemintelor lui Arthur și Guinevere, nici chiar inventivii călugări de la Glastonbury nu au dat la iveală un aşa-numitul Sfânt Graal – fie şi numai pentru că acesta nu fusese niciodată considerat o relicvă creştină înainte de săpăturile lor. Deşi în scurt timp de Boron avea să identifice Sfântul Graal ca fiind potirul de la Cina cea de Taină, călugării nu-l auziseră vreodată definit astfel; în Biblie nu era menţionat niciun Sfânt Graal, şi nici în alte texte sfinte tradiţionale. În plus, fiindcă legendele Graalului proveneau în principal din exteriorul Angliei, nu exista nimic care să-l lege de Glastonbury, cu excepţia conexiunii cu Iosif cin Arimateea.
Şi astfel, călugării au anunţat că au descoperit o pereche de flacoane despre care se spunea că ar fi fost îngropate dată cu Iosif. Ele fuseseră menţionate anterior (în circa 540) de regele Malgwyn din Gwynedd, unchiul Sfântului David, care scria:

Iosiv avea cu el, în sarcofagul lui, două flacoane albe cu argintiu pline cu sângele şi sudoarea profetului, Isus.

Flacoanele apar în vitraliile din biserica St. John de la Glastonbury, la biserica Langport din Somerset şi pe o catapeteasmă la Plymtree, în Dvon – însă nu au fost expuse public niciodată – dacă au existat cu adevărat. Acest lucru a dus, câteva secole mai târziu, la apariţia unei noi tradiţii la Glastonbury – una mai potrivită pentru ochii publicului: Ghimpele vrăjit. În 1520, în literatura locală era descris un mărăciniş de pe Colina Wearyall care înfrunzea şi înflorea în mai şi de Crăciun. Ghimpele a fost distrus în războiul civil din 1642-1651, dar mlădiţe din el au fost replantate în zonă şi fiecare a continuat să înflorească la fel. Experţii în botanică au constatat că ghimpele nu era originar din Anglia, părând să provină din Levant; şi astfel s-a născut o nouă mitologie în Somerset.
În 1716, un hangiu din regiune a afirmat că ghimpele neobişnuit răsărise din toiagul lui Iosif din Arimateea, pe care el îl plantase pentru a înflori de Crăciun (deşi sărbătoarea din decembrie nu fusese relevantă pe vremea lui Iosif. Abia trei secole mai târziu, Constantin a modificat data de naştere a lui Isus pentru a corespunde cu solstiţiul de iarnă.) Ideea că toiagul lui Iosif ar trebui să înflorească astfel a derivat de la un verset profetic din Isaia (11:1): „Apoi o Odraslă va ieşi din tulpina lui Isai (tatăl lui David) şi un Vlăstar va da din rădăcinile lui”. În unele texte apocrife şi opere de artă ecleziastică, toiagul înflorit al stirpei regale este reprezentat în mâna lui Iosif, tatăl lui Isus.
Abia în secolul al XIX-lea, odată cu Idilele regelui, de Alfred Tennyson, s-a stabilit o conexiune fermă între Glastonbury şi Sfântul Graal. Apa roşcată din Puţul Chalk, de la Glastonbury (având această nuanţă din cauza oxidului de fier), era tocmai potrivită pentru a fi asociată cu sângele lui Isus. În consecinţă, numele i-a fost schimbat în Puţul Potirului, iar nuanţa apei a fost pusă pe seama celor conţinute în potirul Graalului, pe care Iosif îl îngropase în apropiere. Celebrul capac al puţului, cu feroneria sa în stil celtic, a fost proiectat de arhitectul Frederic Bligh Bond, după Primul Război Mondial. Lăsând la o parte variatele reminiscenţe arthuriene şi canonice de la Glastonbury (unde reale, altele false), asocierea personală a lui Iosif din Arimateea cu Britannia este mult mai bine atestată istoric. Această asociere a fost subiect de dezbatere la diverse concilii europene, englezii putând pretinde că au avut o conexiune cu creştinismul mult mai veche decât cea a Romei. La Conciliul din Pisa, în 1409, s-a discutat în contradictoriu despre cine a fost cel care a venit primul în Occident, Iosif sau Maria Magdalena. În prezent, ar fi de mirare dacă Biserica ar recunoaşte că unul dintre cei doi a ajuns într-adevăr în Vest.

Tarotul și Graalul

Misterioasa lance albă cu vârful înmuiat în sânge care însoţea în general Graalul în legende ar fi fost, se spune, arma care a străpuns vintrele Regelui Pescar. Ea a fost identificată cu biblica suliţă a lui Longinus, care a fost împlântată în Isus la răstignire. Lancea, cupa, sabia şi platoul constituie Relicvele Castelului Graalului.
Mulţi cititori sunt nedumeriţi cu privire la Longinus fiindcă, deşi numele său este în general bine-cunoscut ca fiind cel al centurionului cu suliţa, el nu apare menţionat în evanghelii. Numele provine de fapt dintr-un text apocrif, Faptele lui Pilat 15:7 (uneori numit şi Evanghelia după Nicodim), exclus din Noul Testament. În practică însă, Longinus nu era un nume propriu, ci forma latinizată a termenului grecesc longynx, care însemna „lăncier” sau „suliţaş”.
După prima Inchiziţie catolică a papei Grigore al IX-lea, în 1231, tradiţia Graalului a fost condamnată de autorităţile Bisericii. Nu a fost denunţată deschis ca erezie, dar toate materialele referitoare la ea au fost interzise. În consecinţă, tradiţia s-a deplasat către simbolismul subteran – în particular către cel al cărţilor de tarot. Acestea au apărut în norul Italiei, la Marsilia şi la Lyon, în anii 1300. Unele dintre cele mai inovatoare lucrări recente în domeniul tarotului, şi referitor la simbolismul grafic în general, îi aparţin scriitoarei americane Margaret Starbird. Scrierile sale pe această temă sunt în deplin acord cu preceptele tradiţiei Graalului.
Cele patru culori ale Arcanelor Minore sunt săbiile, cupele, pentaclele şi batoanele (sau baghetele). Acestea corespund sabiei, cupei, platoului şi lanciei din Relicvele Graalului. Mai târziu, numele lor au fost înlocuite cu caro, treflă, cupă şi pică. Utilizate în prezent la cărţile de joc. Pica a fost iniţial o lamă (simbolul masculin), cupa era potirul Bisericii alternative (simbolul feminin), caroul era preţiosul petaclu (reprezentând un platou de servire), iar trefla (care sugera genealogia davidică) înfăţişa Toiagul înflorit al lui Isai.
Din cele mai vechi timpuri, aceste simboluri au fost utilizate pentru a identifica uniunea sacră din camera nupţială. Simbolul în formă de V al potirului feminin şi cel în V întors al lamei masculine au fost unite (unul deasupra celuilalt) în familiarul X. Acesta a fost Semnul Crucii iniţial şi era folosit ca însemn al botezului sau al iniţierii mult înainte de epoca lui Isus. Aşa cum o confirmă Manuscrisele de la Marea Moartă, semnul era desenai pe frunţile celor care plângeau pentru Ierusalim (Ezechiel 9:4) şi era primit la cel mai înalt grad de iniţiere în Sanctuar.
Ca urmare a influenţei romane ulterioare, a fost adoptată o nouă cruce: cea latină a Bisericii Sfântul Petru, cu braţele inegale. Creştinii adepţi ai ezoterismului au păstrat simbolul anterior, X, percepând crucea latină ca fiind reprezentativă pentru torturile romane. Astfel, semnul original a devenit indiciu de erezie în ochii Bisericii romane. Această imagine eretică a fost perpetuată până în prezent ca fiind asociată cu carnalul şi cu diavolul – de pildă filmele de categorie X. Semnificaţia sa a fost cimentată şi în şcoli printr-un proces simplu – acela de a folosi un x pentru a semnifica o greşeală.
Deşi crucea Sfântului Petru a fost latinizată, tradiţia fratelui său, Andrei, a fost menţinută prin intermediul semnului X originar: crucea Sfântului Andrei. Acesta din urmă a fost crucificat la Patras, în apropiere de ţărmul Mării Negre, unde propovăduise printre sciţi înainte de exodul acestora spre Irlanda şi Caledonia.
Drept urmare, el a devenit sfântul patron al Scoţiei, iar crucea sa a fost preluată sub forma simbolului heraldic naţional Saltire. Roma nu a fost deloc mulţumită de reapariţia acestui străvechi însemn ezoteric şi a născocit povestea conform căreia Andrei a murit răstignit pe o cruce în formă de X.
Mai târziu a fost creat un compromis – cunoscuta cruce cu braţele egale, nonezoterică. Aceasta a devenit crucea Sfântului Gheorghe, al cărui cult a fost adus în Occident de cruciaţi. După Convenţia de la Geneva, din 1864, crucea cu braţe egale a devenit simbolul Crucii Roşii Internaţionale – inversată coloristic pe drapelul Elveţiei.
Puterile inchizitorilor papali au fost sporite în 1252, când au fost autorizate tortura, procesele secrete şi arderea pe rug. În Spania, persecutarea evreilor avea ca ţinte predilecte musulmanii şi evreii apostaţi, începând cu 1478. Papa Paul al III-lea a început aceleaşi procese împotriva protestanţilor în 1542. „Curentul subteran” al Graalului şi-a păstrat identitatea prin intermediul emblemelor sacre şi a simbolurilor. Datorită simplităţii sale, crucea în X era frecvent utilizată – uneori pe faţă şi în moduri ingenioase. În Madona cu rodie a lui Botticelli, un înger poartă pe piept o panglică roşie în formă de X. În Madona cu cartea (1483), Maria are pe corset un X roşu, în vreme ce pruncul Isus ţine în mână trei săgeţi aurii miniaturale. Acestea erau simbolurile ezoterice ale celor Trei Raze ale Iluminării – un motiv al alchimiştilor adepţi ai ermetismului.
Secretele tarotului sunt păstrate în cele 12 cărţi numite atuuri – trump, în limba engleză: Arcanele Majore. În acest context, termenul trump provine din vechiul cuvânt francez trompe, corespunzător trâmbiţei care a despicat figurativ Biserica Sfântul Petru. Atuurile tarotului au fost numite şi Cartea lui Thot – o sintagmă care trimite la înţelepciunea secretă.
Biserica de la Roma a condamnat arcanele minore şi a interzis în mod expres atuurile, pe care le considera blasfemii. În realitate, cărţile de tarot nu au nimic anticreştin, deşi aveau în mod cert un caracter antiecleziastic. Creştinismul tarotului era acela al vechii tradiţii a Graalului, nu al catolicismului.



Faptul că ţiganii, printre alţii, au folosit apoi aceste cărţi pentru divinaţie nu a avut nicio legătură cu scopul lor iniţial, însă ca urmare a acestei utilizări secundare, propaganda Bisericii a aruncat o lumină sinistră asupra lor.
Cărţile de joc moderne păstrează jokerul de la tarot. Deşi este nebun, jokerul câştigă întotdeauna. Moştenirea sa derivă din 1 Corinteni:

Domnul cunoaşte gândurile înţelepţilor că sunt deşarte.
Aşa că nimeni să nu se laude cu oameni (3:20-21).
Noi suntem nebuni pentru Hristos (4:10).

O reprezentare literară a jokerului este evidentă în Perceval – omul simplu care izbuteşte acolo unde alţii mai dotaţi eşuează.
Alte figuri din cărţile de tarot şi-au lăsat amprenta asupra lumii. Una dintre acestea este simbolul feminin al Justiţiei – fecioara-stea Virgo, cu sabia ei cu două tăişuri şi balanţa Libra. Imaginea aminteşte însă mai degrabă de discriminare decât de justiţie: înfăţişează echilibrul şi armonia naturii pe de o parte, iar pe de alta flutură arma autorităţii judiciare. Cartea originară ilustra poziţia dificilă a Bisericii Graalului pe fondul severităţii Inchiziţiei şi era numită Cartea Magdalenei.
Alte cărţi asociate cu Maria Magdalena erau Turnul, Lumea şi Puterea. În tradiţia Graalului, Turnul (sau Casa lui Dumnezeu) reprezenta Magdal-eder (Turnul de Veghe al Turmei, ca în Mica 4:8) şi amintea de piesa cu acelaşi nume din jocul de şah. Fiind lovit de fulger – sau supus unui alt gen de atac misterios, Turnul simboliza suferinţele Bisericii ezoterice în faţa autorităţilor religioase neîndurătoare.
Spiritul Mariei Magdalena era de asemenea manifest în Lumea. Stând sau dansând în interiorul unei cununi ovale, goală sau înveşmântată, femeia ţine în mână un sceptru sau un alt însemn al suveranităţii. Pe unele cărţi, ea este plasată deasupra unui peisaj încercuit. Imaginea era similară cu cea a Magdalenei învăluită în propriul păr, din Cartea Orelor a lui Sforza, din 1490.
Cartea numită Puterea înfăţişa în mod obişnuit o femeie cu un leu sau susţinând o coloană frântă. Unele cărţi prezintă ambele imagini. În prima era leul lui Iuda, iar în a doua pilastrul lui Boaz („din putere”) din Templul lui Solomon. În ambele cazuri, femeia era baza succesiunii regale:

Ci casa ta şi împărăţia ta vor dăinui veşnic înaintea Mea, şi scaunul tău de domnie va fi întărit pe vecie. (2 Samuel 7.1).

În unele seturi vechi de tarot, un însemn al Graalului era inclus în această carte, iar femeia era identificată cu Maria Magdalena. Imaginea reprezenta continuarea liniei lui David, ca în Psalmii 89:4: „Îţi voi întări sămânţa pe vecie şi în veci îţi vei aşeza scaunul de domnie”.



Păzitorii relicvei sacre

Cavalerii cruciaţi

De la debutul dinastiei carolingiene în Franţa, în secolul al VIII-lea, Biserica a instituit o nouă dominaţie teritorială prin intermediul regilor săi marionetă, în Europa Centrală şi de Vest. Astfel a luat naştere Sfântul Imperiu Roman, care a rezistat până în 1806. Pe parcursul acestei perioade, istoria imperială a fost „alcătuită” de scribii Vaticanului, sau de cei care funcţionau sub autoritate papală. Rezultatul inevitabil a fost acela că relatările despre asasinarea regelui merovingian Dagobert au fost înăbuşite şi aproape eliminate din cronici. Abia peste o mie de ani adevărul despre viaţa sa a devenit cunoscut publicului larg şi abia atunci, în secolul al XVII-lea, s-a aflat că Dagobert a avut un fiu pe nume Sigebert, dintre ai cărui descendenţi a făcut parte celebrul cruciat Godefroi de Bouillon, Apărător al Sfântului Mormânt.
Până în vremea cuceririi normande a Insulelor Britanice în 1066, merovingienii din Galia fuseseră deja ignoraţi vreme de circa 300 de ani. În timpul domniei lor însă, ei au instituit o serie de obiceiuri guvernamentale, care au rezistat şi ulterior. Una dintre inovaţiile merovingiene era un sistem de supraveghere regională prin intermediul unor ofiţeri numiţi comtes (conţi). Ca reprezentanţi ai regelui, aceştia acţionau în calitate de cancelari, judecători şi conducători militari. Erau similari din acest punct de vedere cu lorzii celţi ai Britanniei, deşi natura ambelor grupuri a fost modificată în epoca feudală pentru a include şi proprietatea funciară.
În secolul al XI-lea, conţii de Flandra şi de Boulogne s-au impus în fruntea societăţii flamande. Ţinând seama de moştenirea davidică a lui Godefroi de Bouillon prin intermediul merovingienilor, era firesc ca el (frate cu contele Eustace al III-lea de Boulogne) să devină regele Ierusalimului după prima cruciadă. Această întreprindere militară a fost iniţiată în 1095, după ce musulmanii au invadat Ierusalimul; papa Urban al II-lea a ridicat o armată formidabilă, condusă de cei mai de seamă cavaleri ai Europei. Ideea cruciadei a fost inspirată în primul rând de Petru Ermitul, care a condus bărbaţi, femei şi copii într-o aşa-numita cruciadă a ţăranilor, pentru a recuceri Ţara Sfântă. Puţini dintre participanţi au ajuns la destinaţie, mii fiind masacraţi pe drum de răufăcători şi de dezertori, pe teritoriul Imperiului Bizantin. În cadrul cărţilor de tarot, Ermitul (aluzie la Petru) este înfăţişat cu un felinar re îi luminează drumul.
Ca urmare a destinului nefericit al acestei cruciade a țăranilor, armata strânsă de Papa Urban a fost coordonată de Adhemar, episcop de Le Puy, iar în avangardă s-a aflat Robert, duce de Normandia, împreună cu Etienne, conte de Blois, şi Hugues, conte de Vermandois. Contingentul flamand era condus de Robert, conte de Flandra, iar din el făceau parte Eustace, conte de Boulogne, şi fraţii lui, Godefroi şi Baudouin de Bouillon. Sudul Franţei era reprezentat de Raymond de St. Gilles, conte de Toulouse.
La data respectivă, Godefroi de Bouillon era duce de Lorena Inferioară. El primise titlul de la celebra lui mamă, Sfânta Ida, de la care moştenise de asemenea castelul şi pământurile din Bouillon – domenii pe care le-a ipotecat episcopului de Liège, pentru a-şi finanţa campania din Ţara Sfântă. Când prima cruciadă era în toi, Godefroi devenise comandantul ei general şi în 1099, odată cu victoria înregistrată, a fost proclamat rege al Ierusalimului. El a preferat să renunţe însă la acest titlu, preluându-i pe cel de Apărător al Sfântului Mormânt.
Dintre cele opt cruciade care au avut loc până în 1291 în Egipt, Siria şi Palestina, numai prima, cea a lui Godefroi, a reuşit, dar şi ea a fost întinată de excesele iresponsabile ale soldaţilor, care au folosit pretextul victoriei pentru a-i măcelări pe musulmanii întâlniţi în Ţara Sfântă. Ierusalimul era important nu numai pentru evrei şi pentru creştini, ci şi pentru musulmani, devenind al treilea oraş sfânt al islamului, după Mecca şi Medina. Şi în prezent oraşul este centrul unor dispute similare.
Cea de-a doua cruciadă spre Edessa, condusă de Ludovic al VII-la al Franţei şi de împăratul german Conrad al II-lea, a eşuat lamentabil. Apoi, la aproximativ o sută de ani după succesul iniţial al lui Godefroi, Ierusalimul a fost cucerit din nou de musulmani, sub conducerea lui Saladin, în 1187. Acest lucru a determinat iniţierea celei de-a treia cruciade, conduse de Filip August al Franţei şi de Richard Inimă-de-Leu al Angliei; însă armatele creştine nu au reuşit să reintre în stăpânirea Oraşului Sfânt. A patra şi a cincea cruciadă au fost direcţionate către Constantinopol şi Damietta. Ierusalimul a fost redobândit pentru scurt timp de creştini după cruciada a şasea a împăratului Frederic al II-lea, fiind în final cedat sultanului Egiptului în 1244. Ludovic al IX-lea a condus apoi cruciadele a şaptea şi a opta, fără a izbuti să remedieze însă situaţia. În 1291, Palestina şi Siria erau sub control musulman, iar cruciadele au luat sfârşit.
În decursul acestei perioade a cruciadelor au apărut diverse ordine cavalereşti, printre care Ordre de Sion, fondat de Godefroi de Bouillon în 1099, Cavalerii Protectori ai Sfântului Mormânt şi Cavalerii Templieri. Godefroi de Bouillon a murit în 1100, la scurt timp după triumful său din Ierusalim, titlul de rege fiind preluat apoi de fratele lui mai tânăr, Baudouin de Boulogne. După optsprezece ani, în 1118, lui Baudouin i-a urmat vărul său, Baudouin al II-lea de Bourg. În conformitate cu relatările ortodoxe, Ordinul Cavalerilor Templieri a fost fondat în acel an sub titulatura de Cavalerii Săraci ai lui Hristos şi ai Templului lui Solomon. S-a spus că ordinul a fost înfiinţat de nouă francezi care au depus legământ de castitate, sărăcie şi supunere, jurând să apere Ţara Sfântă.
Istoricul franc Guillaume de Tyre scria în epoca de vârf a cruciadelor (circa 1180) că rolul templierilor era acela de a veghea la siguranţa drumurilor străbătute de pelerini. Ţinând însă cont de dificultatea extremă a acestui angajament, este de neconceput ca nouă oameni săraci să fi izbutit acest lucru fără a primi în rândurile lor noi recruţi, până la întoarcerea lor în Europa, în 1128. În realitate, rolul ordinului era mult mai amplu decât cel menţionat de Guillaume în relatarea sa.
Ordinul exista deja de ceva vreme înainte de pretinsa lui fondare de Hugues de Payens, văr şi vasal al contelui de Champagne. Funcţia pe care o îndeplineau cavalerii nu era în mod cert aceea de a păzi drumurile circulate de pelerini, iar cronicarul regelui, Fulk de Chartres, nu i-a portretizat nicidecum în această lumină. Erau în realitate trimişi diplomatici de prim rang ai regelui într-un ţinut musulman şi, în această calitate, s-au angajat să contrabalanseze acţiunile violente ale cruciaţilor împotriva supuşilor sultanului. Episcopul de Chartres scria despre templieri încă din 1114, numindu-i La Milice du Christi (Soldaţii lui Hristos). La vremea respectivă, cavalerii se instalaseră deja în palatul lui Baudouin, amplasat în incinta unei moschei pe locul Templului lui Solomon.
Când Baudouin s-a mutat în fortăreaţa din Turnul lui David, reşedinţa de pe locul Templului i-a revenit în totalitate Ordinului Templierilor.
Hugues de Payens a fost deopotrivă fondatorul şi primul Mare Maestru al ordinului. El era urmat la comandă de cavalerul flamand Godefroi Saint Omer, din rândurile lor făcând parte şi André de Montaard, înrudit cu contele de Burgundia. În 1120, contele de Anjou, Fulk (tatăl lui Geoffrey Plantagenet), s-a alăturat şi el ordinului, fiind urmat în 1124 de seniorul lui de Payens, contele Hugues de Champagne. În mod evident, cavalerii nu erau nicidecum săraci şi nu există date documentate care să ateste că aceşti iluştri membri ai nobilimii vegheau la siguranţa drumurilor în beneficiul pelerinilor.
Această sarcină revenea de fapt Cavalerilor Ospitalieri ai Sfântului Ioan din Ierusalim. Templierii formau un grup aparte, select şi special. Ei depuseseră jurământ de supunere, dar nu faţă de rege sau de conducătorul lor, ci faţă de abatele cistercian, Sfântul Bernard de Clairvaux (care a murit în 1153), înrudit cu contele de Champagne. Pe pământul donat de acesta din urmă a construit Bernard mânăstirea cisterciană de la Clairvaux, în 1115. Sfântul Bernard a fost cel care a salvat Biserica celtă din Scoţia şi a reconstruit mânăstirea columbană de la Iona. Tot Sfântul Bernard a tradus (începând cu 1128) pentru prima dată geometria sacră a constructorilor regelui Solomon şi tot el a propovăduit a doua cruciadă, la Vezelay, în faţa regelui Ludovic al VII-lea şi a unei mulţimi de 100.000 de oameni. La Vezelay se înălţa marea bazilică a Sfintei Maria Magdalena, iar jurământul Sfântului Bernard, depus de templieri, cerea „Supunerea Betaniei – castelul Mariei şi al Martei”.
Nu este o coincidenţă faptul că lucrarea lui Chretien de Troyes, Le Conte del Graal, din secolul al XII-lea, i-a fost dedicată lui Philippe d’Alsace, conte de Flandra. Nici nu este o întâmplare aceea că Chrétien a fost sponsorizat şi susţinut de contesa Marie şi de curtea din Champagne. Tradiţia Graalului s-a născut din acest mediu templier timpuriu, iar în Perlesvaus, cavalerii sunt înfăţişaţi ca păstrători ai unui mare secret sfânt. În Parzival, Wolfram îi definea ca Păzitori ai Familiei Graalului.

Sanctuarul Chivotului

Sub locul pe care se ridicase Templul din Ierusalim se afla vastul complex de grajduri al regelui Solomon, care rămăsese neatins din vremurile biblice. Uriaşul ansamblu subteran era descris de cruciaţi ca fiind „un grajd de o capacitate şi întindere atât de mare, încât putea găzdui mai mult de 2000 de cai”. A redeschide acest impunător complex fusese misiunea secretă iniţială a templierilor, fiindcă Sfântul Bernard ştia că acolo se aflau comorile Ierusalimului din vremea Vechiului Testament, inclusiv Chivotul Legământului care, la rândui lui, conţinea cea mai mare dintre toate comorile: Tablele Mărturiei.
Ne-am putea întreba de ce au devenit acele relicve din epoca lui Moise ţintele unei atenţii atât de secrete din partea unui abate cistercian şi a florii nobilimii flamande. Documentele oficiale ale Bisericii susţin că pe tăbliţele lui Moise se aflau cele Zece Porunci înscrise în piatră de Dumnezeu însuşi; totuşi, esenţa acestor bine-cunoscute precepte morale nu constituie nicidecum un secret. De fapt, tăbliţele căutate de templieri aveau o importanţă extremă prin aceea că includeau mult mai mult decât cele Zece Porunci. Pe ele erau înscrise Tablele Mărturiei: ecuaţia cosmică – legea divină a numerelor, măsurilor şi greutăţilor. Arta mistică a citirii inscripţiilor era pusă în practică prin sistemul criptic al Cabalei.
Cu cele Zece Porunci, povestea era cu totul alta. Acestea erau preceptele date de Dumnezeu lui Moise şi poporului său pe Muntele Sinai (Ieşirea 20-23), însoţite de o serie de directive verbale. Apoi Domnul i-a spus lui Moise (Ieşirea 24:12):

Suie-te la Mine în munte şi fii acolo, că am să-ţi dau table de piatră, legea şi poruncile, pe care le-am scris Eu pentru învăţătura lor.

Există aici trei elemente distincte: tablele de piatră, legea şi poruncile. Mai departe Dumnezeu a zis: „Iar în chivot să pui legea pe care ţi-o voi da” (Ieşirea 25:16). Mai târziu, în Ieşirea 31:18, „…i-a dat cele două table ale legii, table de piatră.”
Tablele originale au fost sparte de Moise, când le-a aruncat la pământ (Ieşirea 32:19). După aceea, Dumnezeu i-a spus (Ieşirea 34:1):

Ciopleşte două table de piatră, ca cele dintâi, şi Eu voi scrie pe aceste table cuvintele care au fost scrise pe tablele cele dintâi, pe care le-ai sfărâmat.

În continuare, Domnul a reamintit verbal Poruncile, şi i-a spus lui Moise: „Scrie-ţi cuvintele acestea”; Moise „a scris… cuvintele legământului: cele zece porunci” (Ieşirea 34:27-28).



Se face deci o distincţie clară între Tablele Mărturiei (scrise de Dumnezeu) şi cele Zece Porunci (scrise separat de Moise). Vreme de secole, Biserica a afirmat că Legământul celor Zece Porunci constituia partea importantă a întregului, drept care Tablele Mărturiei – cele cu adevărat importante – au fost în mod strategic ignorate.
Începând cu Ieşirea 25, sunt oferite, detaliat, instrucţiuni precise pentru construirea Chivotului. La acestea se adaugă metodele de transport, dar şi indicaţii privind hainele şi încălţămintea ce trebuie purtate de cei care duc chivotul şi îl ia în grijă. Construcţia şi materialele Tabernaculului, în care urma a fi păstrat chivotul, sunt de asemenea descrise amănunţit, ca şi componenţa altarului din interior. Mai departe, în Ieşirea 37:40 se specifică modul în care aceste instrucţiuni au fost respectate întocmai, repetând deci descrierea. Lucrările de construcţie i-au fost încredinţate lui Beţaleel, fiul lui Uri Ben Hur din neamul lui Iuda.
S-a constatat că, dacă este construit cu respectarea strictă a indicaţiilor din Vechiul Testament, chivotul nu este doar o casetă complicată, ci un condensator electric, construit din lemn de răşinoase şi placat la interior şi la exterior cu aur. Oameni de ştiinţă şi teologi deopotrivă au confirmat acest lucru. Încărcate electric pozitiv, respectiv negativ, plăcile pot produce câteva sute de volţi – suficient pentru a ucide un om. Uza a descoperit acest lucru pe propria piele, atunci când a atins chivotul (2 Samuel 6:6-7 şi 1 Cronici 13:9-10). Mai mult decât atât, chivotul pare a transmite eficient sunetul, prin intermediul lui vorbind Moise cu Dumnezeu (Ieşirea 25:22).
Cele Zece Porunci au fost şi sunt în continuare scrise, discutate, învăţate şi dezbătute. Nu au constituit niciodată un secret pentru nimeni – spre deosebire de Tablele Mărturiei. Acestea au fost aşezate în chivot, unde urmau a fi păzite de leviţi. După ce a fost transportat peste Iordan şi prin Palestina (Iosua şi 1 Samuel), chivotul fost dus de David în Sion (Ierusalim). Fiul lui, regele Solomon, i-a ordonat lui Hiram Abiff să construiască Templul, iar chivotul a fost depus în Sfânta Sfintelor. Accesul la el era interzis, excepţie făcând inspecţiile periodice făcute o dată pe an de Marele Preot.
Lăsând la o parte câteva menţiuni în treacăt, atât spune Biblia despre Chivotul Legământului. S-a zvonit la un moment dat că acesta a fost dus în Etiopia (Abisinia), dar în Apocalipsa 11:19 se precizează că chivotul a rămas în Templul din ceruri. Fără îndoială, chivotul şi tablele erau bunuri de preţ ale Ierusalimului, dar atunci când Nabucodonosor a distrus templul (în circa 586 î.Hr.), niciunul dintre ele nu a fost menţionat în lista obiectelor luate din ruine.
În epoca respectivă, Marele Preot al Ierusalimului era Hilchia, al cărui fiu a fost profetul Ieremia (Ieremia 1:1), tot-odată căpitan al gărzii templului. Înainte de invazia lui Nabucodonosor, Hilchia l-a învăţat pe fiul său să ordone ascunderea comorilor templului în grajdurile de dedesubt – inclusiv Chivotul Legământului. Acest lucru a fost dus la îndeplinire, garda formând un Ordin al Templului, cu menirea de a păstra datele despre comoara sacră. În consecinţă, atunci când Sfântul Bernard și de Payens au fondat propriul ordin, un mileniu şi jumătate mai târziu, cavalerii ştiau bine ce şi unde anume să caute.
Cei care au citit Stirpea Sfântului Graal s-au întrebat adesea când a fost înfiinţat cu exactitate Ordinul Templului din Ierusalim, dat fiind că specialiştii nu sunt de acord dacă el a fost fondat în anul 1118, aşa cum se consideră în general, sau înainte de această dată. În realitate, se poate spune că evenimentul din secolul al XII-lea a fost de fapt o reconstituire a ordinului, acesta fiind înfiinţat iniţial cu mult timp înainte de Hilchia şi Ieremia, în 586 î.Hr.
Până în 1127, căutările templierilor luaseră deja sfârşit. Pe lângă chivot şi conţinutul său, ei găsiseră un veritabil tezaur – lingouri de aur şi alte comori ascunse în subteran cu mult înainte ca romanii să distrugă şi să jefuiască templul, în anul 70 d.Hr. Abia în 1956 au fost găsite, la Universitatea din Manchester, dovezi privind tezaurul din Ierusalim. În acelaşi an a fost descifrat Manuscrisul de aramă, descoperit la Qumran, în care se preciza că o „comoară de nespus”, împreună cu o mulţime de lingouri şi ale obiecte de valoare, fuseseră îngropate sub templu.
Ca urmare a succesului repurtat de templieri, Sfântul Bernard i-a cerut lui de Payens să participe la conciliul ce urma să aibă loc la Troyes. Reuniunea avea să fie prezidată de ambasadorul papal, cardinalul delegat al Franţei. Hugues şi câţiva cavaleri au părăsit Ţara Sfântă împreună cu comoara descoperită, iar Sfântul Bernard a anunţat ca misiunea de la Ierusalim fusese îndeplinită. Iată ce scria el:

Lucrarea a fost împlinită cu ajutorul nostru iar cavalerii au fost trimişi în călătorie prin Franţa şi Burgundia, sub protecţia contelui de Champagne, şi au fost luate toate precauţiile necesare împotriva oricărui amestec al publicului sau al autorităţilor ecleziastice.

Curtea de la Troyes, în Champagne, era pregătită pentru munca de traducere criptică a documentelor şi, în acest scop, sponsoriza de multă vreme o şcoală de studii cabalistice. Conciliu de la Troyes a fost organizat în 1128 iar Sfântul Bernard a devenit patronul şi protectorul oficial al templierilor. În acelaşi an a fost confirmat statutul internaţional al societăţii, ca ordin suveran, iar sediul său din Ierusalim a devenit centrul guvernamental al oraşului. Biserica a confirmat caracterul religios al Ordinului Templier, iar Hugues de Payens a fost numit în mod oficial Mare Maestru al acestuia.
În contrast cu crucea templierilor (roşie pe fond alb), Cavalerii Ospitalieri ai Sfântului Ioan foloseau o altă schemă coloristică: argintiu pe negru. Azilul pelerinilor din Ierusalim a fost înfiinţat în circa 1050, deci înainte de cruciade. După cucerirea Accrei, care a pus capăt cruciadelor în 1291, ospitalierii au fost nevoiţi să părăsească Palestina. Ei s-au mutat în Rodos şi Cipru, adăugând la preocupările lor activităţi laice și militare. Începând cu anii 1530, şi-au schimbat numele în Cavalerii de Malta. O ramură a acestora, înregistrată în 1888, a fondat în Marea Britanie The St. John Ambulance Association, care are şi astăzi aceeaşi emblemă.
După Conciliul de la Troyes, ascensiunea templierilor a urmat un curs accelerat. S-au implicat în diplomaţia şi politica de nivel ridicat în întreaga lume occidentală, consiliind monarhi şi parlamente deopotrivă. Unsprezece ani mai târziu, în 1139, Papa Inocenţiu al II-lea (tot cistercian) a acordat templierilor independenţa în plan internaţional faţă de orice autoritate, mai puţin a sa. Cu alte cuvinte, fără a se mai ţine seama de regi, cardinali sau guverne, singurul aflat mai presus de templieri era suveranul pontif. Chiar şi înainte de adoptarea acestei decizii însă, le fuseseră acordate proprietăţi vaste în lumea întreagă, din Insulele Britanice până în Palestina. Cronica anglo-saxonă menţionează că, atunci când Hugues de Payens l-a vizitat pe Henric I al Angliei, „regele l-a primit cu multe onoruri şi i-a făcut daruri bogate”. Suveranul spaniol, Alfonso de Aragon, a cedat templierilor o treime din regatul rău şi întreaga creştinătate se afla la picioarele lor.

Notre Dame

Când vestea despre incredibila lor descoperire s-a răspândit, templierii au devenit ţinta unei admiraţii unanime şi, în uda comorii lor din Ierusalim, donaţiile au început să curgă spre ei de pretutindeni. Niciun preţ nu era prea mare pentru a-i avea alături şi, în zece ani de la întoarcerea lor din Ţara Sfântă, ordinul constituia cea mai influentă organizaţie din istoria lumii. În ciuda averii uriaşe a societăţii, cavalerii depuneau jurământ de sărăcie. Indiferent de situaţia sa socială, fiecare templier era obligat să-şi cedeze bunurile; cu toate acestea, tinerii din familiile nobiliare se înghesuiau să intre în rândurile templierilor. Dispunând de fonduri atât de substanţiale, ordinul a creat prima reţea bancară internaţională, devenind finanţator al Levantului şi al tuturor monarhilor europeni.
Odată cu averea templierilor a sporit şi cea a cistercienilor; astfel, la douăzeci şi cinci de ani după Conciliul de la Troyes, existau deja peste trei sute de abaţii cisterciene. Lucrurile nu s-au oprit însă aici; francezii au fost martorii celui mai uluitor rezultat al cunoştinţelor deţinute de templieri. Peisajul citadin s-a schimbat pe măsură ce au fost construite maiestuoasele catedrale Notre Dame, cu bolţile lor gotice. Arhitectura lor era fenomenală – imposibilă, susţineau unii. Ogivele ascuţite atingeau înălţimi incredibile, cu deschideri uimitoare, contraforţi zvelţi şi bolţi fin desenate. Totul se înălţa spre ceruri şi, în ciuda tonelor de piatră bogat sculptată, impresia generală era una de extremă lejeritate.
Folosind Tablele Mărturiei, legile cosmice şi geometria lor sacră au fost aplicate de constructorii templieri la ridicarea celor mai frumoase monumente sacre ale lumii creştine. La intrarea de pe latura nordică în catedrala Notre Dame de Chartres (Poarta Iniţiaţilor), un basorelief de pe o coloană înfăţişează Chivotul Legământului în timp ce este transportat. Inscripţia alăturată afirmă: „Aici, lucrurile îşi urmează cursul; trebuie să lucrezi prin Chivot”.
Toate catedralele au fost construite aproximativ în aceeaşi perioadă, deşi finalizarea unora dintre ele a durat mai bine de o sută de ani. Construcţia Catedralei Notre Dame din Paris a început în 1163, lucrările la cea din Chartres au debutat în 1194, cele de la Reims în 1211, iar la Amiens în 1221. În aceeaşi epocă au fost ridicate catedralele de la Bayeux, Abbeville, Rouen, Laon, Evreux şi Etampes. În conformitate cu principiul ermetic „La fel ca sus, tot aşa şi jos”, planul catedralelor Notre Dame îl reproduce pe cel al constelaţiei Fecioara. Dintre toate acestea, se consideră că Chartres este locul cu cea mai mare încărcătură sacră.
Unul dintre istoricii experţi în Chartres este Louis Charpentier, ale cărui cercetări au sporit cunoaşterea publicului în privinţa arhitecturii gotice în general. El susţine că, la Chartres, curenţii telurici ating un maxim şi că locul era recunoscut pentru atmosfera sa divină încă de pe vremea druizilor. Situl se bucură de o asemenea veneraţie, încât este singura catedrală în care nu este îngropat niciun rege, episcop, cardinal, canonic etc. A fost un sit păgân, dedicat tradiţionalei Zeiţe Mamă şi către care se îndreptau pelerinii cu mult înainte ce epoca lui Hristos. Altarul original a fost construit peste „La Grotte des Druides”, în care se afla un dolmen sacru şi era identificat cu Pântecele Pământului.
Unul dintre cele mai mari mistere ale arhitecturii gotice este sticla utilizată la vitraliile ferestrelor. Primele vitralii au apărut la începutul secolului al XII-lea, dar au dispărut brusc o sută de ani mai târziu. De atunci nu s-a mai văzut ceva asemănător. Luminozitatea sticlei gotice este mai mare decât a oricărei alta, iar calităţile sale de intensificare a luminii sunt ce asemenea superioare. Spre deosebire de vitraliile altor școli de arhitectură, efectul în interior este acelaşi, indiferent iacă afară lumina este slabă sau intensă. Chiar şi la crepuscul, sticla aceasta îşi păstrează strălucirea ca nicio alta.
Sticla gotică are deopotrivă calitatea unică de a transforma razele ultraviolete, vătămătoare, în lumină benefică, iar secretul fabricării ei nu a fost niciodată dezvăluit, deşi se ştie că era un produs al alchimiei ermetice. Cei angajaţi pentru a prelucra sticla erau matematicieni şi filosofi persani precum Omar Khayyam, ai cărui adepţi pretindeau că metodele pe care le foloseau ei încorporau Spiritus Mundi – respiraţia cosmică a universului. Abia de curând – aşa cum se menţionează în Genesis of the Grail Kings, a devenit cunoscut procesul de fabricare a vitraliilor – un proces care, lăsând la o parte sticla în sine, are implicaţii uluitoare.
În toate catedralele gotice, arta arhitecturală este reprezentată din belşug, înfăţişând istoria biblică şi evenimentele consemnate în evanghelii, o atenţie deosebită fiind acordată vieţii lui Isus. Unele dintre elementele vizibile în prezent au fost adăugate după anii 1300, dar în era cu adevărat gotică nu a existat nicio reprezentare a răstignirii. Pe baza scrierilor preevanghelice descoperite în Ierusalim, templierii negau povestea răstignirii aşa cum a fost ea descrisă în Noul Testament şi, din acest motiv, nu au înfăţişat-o niciodată în artă. Rozasa din secolul al XIII-lea de pe faţada de vest a Catedralei de la Chartres include un medalion cu răstignirea, dar acesta a fost transferat aici la o dată ulterioară, probabil de la St. Denis, în nordul Parisului. Şi alte catedrale Notre Dame au rozase dobândite în mod similar.



Pe lângă comoara din Ierusalim, templierii au găsit şi o serie de manuscrise vechi în limba ebraică şi în siriană, ce ofereau relatări asupra cărora nu intervenise nicio autoritate ecleziastică. În lumina acestora, s-a înţeles că templierii deţineau cunoştinţe ce eclipsau creştinismul ortodox şi care le ofereau certitudinea că Biserica interpretase în mod greşit atât Naşterea Virgină, cât şi Învierea. Cavalerii erau priviţi însă ca oameni sfinţi, fiind profund ataşaţi de papii cistercieni ai vremii.
În epocile următoare însă, cunoştinţele anterior apreciate ale templierilor au atras asupra lor persecuţii din partea altor papi şi, de asemenea, din partea sălbaticilor călugări dominicani ai Inchiziţiei. Aceea a fost perioada din istoria creștinismului în care au fost înăbuşite şi ultimele vestigii ale libertăţii de gândire. Pentru noii reprezentanţi duri ai Romei, nu conta nici cunoaşterea aparte, nici accesul la adevăr. Tot în această epocă a dispărut orice urmă a componentei feminine, Fecioara Maria rămânând singura reprezentantă a sexului feminin. În practică, statutul ei de Madonă virgină semi divină era atât de departe de realitate, încât ea nu mai izbutea să reprezinte pe nimeni. În ciuda acestui fapt, persista încă o rază de speranţă, fiindcă lumina altei femei strălucea din catedralele Notre Dame, în care venerarea Mariei Magdalena rămăsese o temă centrală. Splendidul vitraliu al Mariei Magdalena de la Chartres poartă o inscripţie care spune: „Donat de Purtătorii de apă“– Vărsătorii. Maria era purtătoarea Sfântului Graal şi avea să devină, neîndoielnic, pregnantă ca o nouă sursă de inspiraţie a Erei Vărsătorului – epoca reînnoirii intelectuale, a înţelepciunii şi a Legii Universale a Chivotului.

Confrerie de gradul al treilea

Catedralele Notre Dame şi celelalte principale construcţii gotice au fost în general opera Copiilor lui Solomon – o ghildă a zidarilor instruită de ordinul cistercian al Sfântului Bernard. Acesta din urmă tradusese geometria sacră a constructorilor regelui Solomon care, sub conducerea lui Hiram Abiff, erau împărţiţi în grade de cunoaştere şi pricepere. Solomon îl contactase pe regele Hiram din Tyr pentru a-l ajuta pe Hiram Abiff, arhitect şi metalurg specializat în geometria sacră. Deşi Tyrul era un cunoscut centru de venerare a Zeiţei, Hiram Abiff a devenit principalul proiectant şi Maestru Constructor al Templului lui Iehova. În această calitate, avea să fie un personaj simbolic esenţial în francmasoneria ulterioară.
Alte frăţii masonice din Franţa Evului Mediu erau Copiii Părintelui Soubise şi Copiii Maestrului Jacques. Când au început persecuţiile Inchiziţiei conduse de dominicani împotriva templierilor, aceste ghilde erau de asemenea supuse riscurilor. Ca practicanţi ai meşteşugului construcţiilor, ei deţineau informaţii privilegiate referitoare la geometria sacră şi la Legea Universală, în conformitate cu gradele la care ajunseseră. Existau trei astfel de grade: Ucenic, Companion şi Maestru, aşa cum există astăzi tot trei grade în francmasoneria actuală. De aceea, după procesele organizate de Inchiziţie, o interogare severă, menită să scoată la iveală cele mai secrete informaţii, este numită adesea Gradul al Treilea.
Deşi se afirmă că francmasoneria modernă a derivat din ghildele Europei medievale, Meşteşugul are origini mult mai vechi. Unele gravuri de pe obeliscul egiptean din Central Park, în New York, au fost identificate ca fiind simboluri masonice din vremea faraonului Tutmosis al III-lea (cca 1468-1436 î.Hr.) – stră-străstrăbunicul lui Moise. Tutmosis (moştenitorul lui Thot) a fondat o influentă societate secretă de cărturari şi filosofi, al cărei scop era păstrarea misterelor sacre. Ulterior, magii samariteni au devenit membri ai acestui ordin, având legături cu organizaţia egipteană Theapeutate – o comunitate ascetică de la Qumran. Din Egipt a preluat Moise (Ahnaton) conceptul de venerare în templu şi l-a transmis israeliţilor când a creat Tabernaculul în Sinai. În mod similar, însăşi noţiunea de preoţie era de origine egipteană, moştenită din anticul Sumer. Înainte de Tabernaculul lui Moise, patriarhii iudei folosiseră altare simple, în aer liber, ca locuri de venerare şi de sacrificii, precum cele ridicate de Noe (Facerea 8:20) şi Avraam (Facerea 22:9).
Un alt obelisc egiptean din Templul Soarelui (cunoscut, din cine ştie ce motiv obscur ca Acul Cleopatrei – cu referire la regina Cleopatra a Vil-a, deşi este mai vechi decât epoca ei cu peste o mie de ani) se află pe malurile Tamisei, în Londra. Este înalt de 20.88 metri şi cântăreşte 186 de tone. Cele două obeliscuri din granit au fost la origine coloanele de la intrarea în templul de la Heliopolis, dar au fost mutate în Alexandria în anul 12 î.Hr., şi apoi la Londra şi New York, în 1878 şi, respectiv, în 1881.
Conform practicii egiptene de a aşeza coloane de sine-stătătoare la intrarea templelor, Hiram Abiff a procedat la fel în cazul Templului lui Solomon din Ierusalim. Coloanele, cu capitelurile lor rotunjite, aminteau de venerarea zeiţei în Tyr și de simbolurile fertilităţii dedicate zeiţei Astarte în Canaan, Pilaştrii de la Ierusalim erau numiţi Iachin şi Boaz (1 Regi 7:21 şi 2 Cronici 3:17). Erau goi la interior, pentru a fi depozite înăuntru arhivele şi documentele constitutive al masoneriei. Mai mult decât atât, deşi templul era dedicat lui Yehova și construit în principal pentru a adăposti Chivotul Legământului, construcţia sa nu era limitată la principiul masculin, iudaic, al lui Dumnezeu, ci respecta tradiţia, încorporând potrivă energiile geometrice masculină şi feminină. Construcţia templului a fost finalizată în şapte ani; la încheierea lucrărilor, Hiram Abiff a fost ucis şi aşezat într-un mormânt suprafaţă. Se spune că moartea i-a fost cauzată de refuzul său de a împărtăşi cu lucrătorii de rând secretele Maeştrilor Masoni. Astăzi, uciderea simbolică a lui Hiram este prezentă în cadrul ceremoniei de iniţiere în Gradul al Treilea, în francmasonerie; candidatul este doborât şi ridicat apoi din întunericul mormântului, folosind puterea secretă a Maestrului Mason.
Francmasoneria modernă are mai degrabă un caracter speculativ decât unul operativ, însă chiar şi în vremea lui Hiram, societatea artificierilor, din care făcea el parte, avea propriile loji, simboluri şi parole. Un simbol evident era ascia (mistria zidarilor), o emblemă utilizată de pitagoreici şi de esenieni deopotrivă. Simbolul a fost întâlnit de asemenea în catacombele Romei, unde în mormintele persecutaţilor Innocenti, s-au găsit reprezentări ale iniţierii masonice.

Măcel în Languedoc

La vest-nord-vest de Marsilia, la Golfe du Lyon, se află străvechea provincie Languedoc, a cărei populaţie a fost admonestată în 1208 de papa Inocenţiu al III-lea pentru comportament necreştinesc. În anul următor, o armată papală formată din 30.000 de oameni a descins în regiune sub comanda lui Simon de Montfort. Soldaţii purtau pe veşminte, în mod înşelător, crucea roşie a cruciaţilor din Ţara Sfântă, dar urmăreau un obiectiv cu totul diferit: fuseseră trimişi să extermine secta ascetică a catarilor (cei puri), aceştia fiind, conform papei şi regelui Filip al II-lea al Franţei, eretici. Măcelul a continuat vreme de treizeci şi cinci de ani, curmând zeci de mii de vieţi şi culminând cu masacrul de la seminarul din Montsegur, unde mai mult de 200 de ostatici au fost arşi pe rug în 1244.
În termeni religioşi, doctrina catarilor era de tip gnostic; erau oameni spirituali, care credeau că spiritul e pur, iar materia fizică e pângărită. Deşi aveau convingeri neortodoxe, comparativ cu cele rapace ale Romei, motivul temerilor papei în ceea ce-i privea era unul mult mai ameninţător. Se spunea că ei sunt păstrătorii unei mari comori secrete, asociate cu o cunoaştere străveche, fantastică. Regiunea Languedoc formase în mare parte, în secolul al VIII-lea, regatul evreu al Septimaniei şi urma tradiţia lui Lazăr (Simon Zelotul), iar locuitorii ei considerau că Maria Magdalena era Mama Graal a creştinătăţii.
La fel ca templierii, catarii manifestau o toleranţă deosebită faţă de cultura musulmană şi cea iudaică. De asemenea, susţineau egalitatea între cele două sexe; cu toate acestea, Inchiziţia (fondată în mod oficial în 1233) i-a condamnat şi i-a persecutat violent, acuzându-i de cele mai variate blasfemii şi aberaţii sexuale. Dar cei aduşi să depună mărturie vorbeau numai despre dragostea faţă de Biserică a catarilor şi despre veneraţia lor pentru învăţăturile lui Isus. Credeau în Dumnezeu şi în Sfântul Duh, rosteau rugăciunea Tatăl Nostru şi aveau o societate exemplară, cu propriul sistem social, cu spitale şi şcoli ale săracilor. Traduseseră chiar Biblia în limba lor, langue d’oc (de aici şi numele regiunii), iar populaţia non-catară beneficia în mod egal de eforturile lor.
În termeni practici, catarii erau simpli, nonconformişti, predicau fără permisiune şi nu simţeau nevoia de a avea preoţi şi biserici bogat decorate, ca vecinii lor catolici. St. Bernard spusese că „Nicio predică nu este mai creştină decât ale lor, iar moravurile lor sunt pure”. Şi totuşi, armatele papale au venit, sub aparenţa unei misiuni sacre, pentru a şterge comunitatea de pe faţa pământului.
Edictul de anihilare se referea nu numai la misticii catari în sine, ci şi la toţi cei care îi susţineau, adică aproape întreaga populaţie din Languedoc. Deşi făcea parte din punct de vedere geografic din Franţa, la vremea aceea regiunea constituia de fapt un stat independent. Din perspectivă politică, era mai degrabă asociat cu frontiera spaniolă, seniorul său fiind contele de Toulouse. În şcoli erau învăţate limbile clasice, literatura, filosofia şi matematica. Zona era în general una bogată stabilă comercial, însă toate acestea aveau să se schimbe în 1209, când trupele papale au sosit la poalele Pirineilor. Cu referire la oraşul Albi (şi la numele alternativ al catarilor) din Languedoc, campania a fost numită Cruciada albigenzilor – sau cel puţin aşa i se spune în general. Numele are însă implicaţii mult mai ample. Albi era de fapt o variantă a unui vechi termen european, ylbi (un elf de sex feminin), iar catarii numeau Sangréal-ul mesianic Albi gem: stirpea elfilor.
Dintre toate cultele religioase care au apărut în Evul Mediu, catarismul era cel mai puţin ameninţător, iar faptul că membrii lui erau asociaţi cu o anume cunoaştere străveche nu era ceva nou; Guilhelm de Toulouse de Gellone, regele Septimaniei, fondase cu mai bine de patru secole în urmă o Academie Iudaică. Acest lucru (plus ideea conform căreia catarii dețineau o comoară extraordinară, mai semnificativă din punct de vedere istoric decât originile creştinismului) a dus Roma la o concluzie fermă: Chivotul Legământului, Tablele Mărturiei şi Manuscrisele de la Ierusalim erau ascunse în Languedoc. Iar acest lucru era considerat suficient pentru a arunca în aer conceptele fundamentale ale Bisericii romane, iar acel regim fanatic şi disperat nu mai era decât o soluţie:
„Ucideţi-i pe toţi!”



Regatul scoţilor

Persecutarea templierilor

Această pseudocruciadă s-a încheiat în 1244, dar aveau să treacă încă şaizeci şi doi de ani până ce Papa Clement al V-lea şi regele Filip a IV-lea să poată începe hărţuirea templierilor, în încercarea de a găsi comoara ocultă. Până în 1306, ordinul din Ierusalim devenise atât de puternic, încât îi dădea fiori lui Filip al V-lea al Franţei; suveranul datora cavalerilor sume mari de bani şi era deja falit. De asemenea, se temea de forţa lor politică şi ezoterică, despre care ştia că este mult mai mare decât a sa. Beneficiind de sprijin papal, Filip al IV-lea i-a persecutat pe templierii din Franţa, intenţionând să elimine ordinul şi în celelalte ţări. Cavalerii au fost arestaţi în Anglia, dar în Scoţia bulele papale erau lipsite de efect. Motivul era acela că regele Robert de Bruce şi întreaga naţiune scoţiană fuseseră excomunicaţi fiindcă ridicaseră armele împotriva regelui Edward al II-lea al Angliei, ginerele lui Filip.
Până în 1306, cavalerii fuseseră scutiţi de interferenţele papale, dar regele Filip a izbutit să schimbe această stare de fapt. După un edict al Vaticanului care îi interzicea să perceapă taxă clerului, suveranul francez a pus la cale răpirea şi asasinarea papei Bonifaciu al VIII-lea. Succesorul acestuia, Benedict al XI-lea, şi-a găsit de asemenea sfârşitul în circumstanţe misterioase, fiind înlocuit în 1305 de candidatul susţinut de Filip, Bertrand de Goth, arhiepiscop de Bordeaux, sub numele de Clement al V-lea. Cu noul papă sub controlul său, regele a alcătuit o listă de acuzaţii la adresa templierilor. Acuzaţia cel mai uşor de adus era aceea de erezie, fiindcă se ştia bine că templierii contraziceau ideea consacrată a răstignirii şi nu acceptau crucea latină. Era, de asemenea, cunoscut că preocupările lor diplomatice şi economice îi aduceau în contact cu evreii, gnosticii şi musulmanii.
În ziua de 13 octombrie 1307, vineri, oamenii lui Filip trec la atac şi templierii de pe întregul teritoriu al Franţei sunt prinşi. Prizonierii sunt apoi închişi, interogaţi, torturaţi şi arşi pe rug.



Martori plătiţi au fost aduşi să prezinte dovezi împotriva ordinului şi au fost obţinute astfel unele declaraţii de-a dreptul bizare. Cavalerii au fost acuzaţi de o serie de practici considerate murdare, inclusiv de necromanţie, homosexualitate, avort, blasfemie şi magie neagră. Odată ce au depus mărturie – îndemnaţi de mită sau de violenţă – martorii au dispărut fără urmă. Şi totuşi, regele nu şi-a atins obiectivul principal, fiindcă nu a reuşit să obţină comoara dorită. Acoliţii săi au scotocit în lung şi-n lat provinciile Champagne şi Languedoc, dar în tot acest timp comoara fusese ascunsă în trezoreria din Paris.
La vremea respectivă, Marele Maestru al templierilor era Jacques de Molay. Ştiind că Papa Clement al V-lea era un pion al regelui Filip, de Molay a aranjat astfel ca tezaurul din Paris să fie îmbarcat pe optsprezece vase în portul La Rochelle. Majoritatea au fost trimise în Scoţia (şi unele în Portugalia), dar Filip n-a ştiut acest lucru şi a negociat cu diverşi monarhi ca templierii să fie vânaţi şi în afara Franţei. Apoi, în 1312, l-a obligat pe suveranul pontif să scoată Ordinul Templier în afara legii şi, doi ani mai târziu, Jacques de Molay a fost ars pe rug.
Regele Edward al II-lea al Angliei ezita să-i persecute pe templieri, dar fiind ginerele lui Filip, se afla într-o poziţie dificilă. Astfel, la primirea ordinelor directe de la papă, s-a supus regulilor Inchiziţiei. Mulţi templieri au fost arestaţi în Anglia, iar pământurile şi sediile lor au fost confiscate şi cedate apoi Ordinului Cavalerilor Ospitalieri ai Sfântului Ioan.
În Scoţia, lucrurile s-au petrecut însă altfel; bula papală a fost complet ignorată. Cu mult înainte de acest moment, în 1128, Hugues de Payens îl întâlnise pe regele David I al Scoţiei, la puţină vreme după Conciliul de la Troyes, iar Sfântul Bernard de Clairvaux realizase o integrare a Bisericii celte în bogatul său Ordin Cistercian. Regele David le-a atribuit lui Hugues şi cavalerilor săi pământurile din Ballantradoch, în apropiere de Firth of Forth (azi satul Temple), ei stabilindu-şi sediul principal la South Esk. Ordinul a primit susţinerea celor care au urmat la tron, printre care şi William Leul. Suprafeţe considerabile de teren au fost cedate cavalerilor (îndeosebi în zonele Lothian şi Aberdeen), templierii primind de asemenea proprietăţi în Ayr şi în vestul Scoţiei. Un contingent numeros a luptat în 1314 la Bannockburn, ordinul devenind foarte activ apoi în Lorne şi Argyll. Din epoca lui Robert the Bruce, toţi moştenitorii succesivi ai familiilor Bruce şi Stewart au fost templieri încă de la naştere şi în virtutea acestui fapt, dinastia regală a Scoţiei nu cuprindea doar Regi Pescari, ci şi Regi Pescari Cavaleri.

Banquo şi Macbeth

De la înlăturarea merovingienilor, cea mai semnificativă dinastie domnitoare în cadrul succesiunii desposynice fusese Casa Regală Stewart a Scoţiei, a cărei moştenire era în parte scoţiană, în parte bretonă. În privinţa strămoşilor scoţieni, unul dintre cei mai importanţi era Banquo, care fusese în secolul al XI-lea Thane de Lochaber.
După ce Kenneth Macalpin i-a unit pe picţi şi scoţi, în 844, regele scoţilor îşi moştenea coroana prin intermediul succesiunii thaniste, în conformitate cu tradiţia picţilor. Scoţii îşi păstrau succesiunea pe linie masculină, în vreme ce tradiţia picţilor fusese una matrilineară. În consecinţă, a fost stabilit un aranjament conform căruia prinţesele picte se măritau cu regi scoţi, astfel menţinându-se statu-quo, dar Filiaţia nu era stabilită pe o unică linie a familiei. Regii erau aleşi din vreme dintre fiii, nepoţii şi verii din liniile paralele, ce descindeau dintr-o sursă comună. În acest caz, sursa comună era regele Kenneth. Marele avantaj al acestui aranjament era acela că minorii nu primeau niciodată coroana – aşa cum s-a întâmplat din păcate mai târziu, după ce s-a renunţat la acest sistem.
După aproape 200 de ani de succesiune thanistă în dinastia scoţiană, s-a iscat o dispută aprigă atunci când regele Malcolm al II-lea a renunţat la această tradiţie. În loc să-i permită accesul la tron vărului său mai tânăr, Boede of Duff (Dubh), aşa cum ar fi fost corect, Malcolm a decis că urmaşul său direct trebuie să fie cel care va primi coroana. Dar Malcolm nu avea un fiu, ci numai trei fiice; Bethoc, cea mai mare dintre acestea, era măritată cu Crinan, arhiereu al Familei Sacre a Sfântului Columba. La fel ca însuşi Columba, Crinan era descendent al familiei regale Tir Conaill a Irlandei. Cea de-a doua fiică a lui Malcolm, Donada, era căsătorită cu Findiaech Macrory, Mormaer of Moray, iar Olith, mezina, era soţia lui Sigurd al II-lea, prinţ scandinav şi Jarl (conte) al Insulelor Orkney. Situaţia era complicată de faptul că sora lui Malcolm, Dunclina, era măritată cu Kenneth of Lochaber care, prin structura thanistă, ar fi avut al doilea drept la coroană, ca văr al lui Boede şi urmaş al lui Kenneth Macalpin.
Fiii rezultaţi din aceste căsnicii erau cu toţii pretendenţi la tron când Malcolm a II-lea a murit, în 1034; dintre ei, cel cu principalul drept la succesiune era fiul Dunclinei, Banquo (Banchu), Thane de Lochaber. Dar, în conformitate cu voinţa lui Malcolm, tronul a fost preluat de fiul lui Bethoc, care a devenit astfel regele Duncan I. Fiind totodată fiul şi moştenitorul ereditar al arhiereului Cinan (ucis de vikingi în 1045), Duncan a devenit primul Rege Pescar, asemenea merovingienilor din Galia. Acest concept al monarhului ca suveran reprezentativ şi totodată patriarh religios a constituit de atunci esenţa culturii scoţiene.
Înainte de moartea lui Malcolm, o revoltă împotriva succesiunii astfel planificate fusese iniţiată de Gruoch, fiica cea mare a thanistului logic, Boede of Duff, care nu avea un fiu în viaţă. Regele Malcolm l-a ucis pe Boede, astfel Gruoch rămânând cu reale pretenţii la tron, conform regulamentului thanist. În consecinţă, Gruoch s-a revoltat împotriva regelui, care a replicat asasinându-i soţul, pe Gillacomgen of Moray.
Gruoch (care era însărcinată la vremea respectivă), s-a refugiat la vărul ci prin alianţă, Macbeth, fiul Donadei cu Findiaech. Apoi, la scurt timp, în 1032, s-a măritat cu protectorul ei, devenind Lady Macbeth.
Când Malcolm al II-lea a murit, Gruoch l-a convins pe noul ei soţ să conteste dreptul la succesiune al vărului Duncan. Nefiind singura cu resentimente faţă de Duncan, s-au iscat o serie de revolte violente, conduse de diverse căpetenii de clan. Nici chiar influentul Banquo of Lochaber, căpitan în armata lui Duncan, nu le-a putut stăvili. A fost convocat, de aceea, un consiliu militar, iar Macbeth a dobândit controlul asupra trupelor regelui, izbutind să înăbuşe revoltele. Astfel, a devenit mai popular decât regele însuşi, sporind şi mai mult ambiţiile soţiei sale, care ştia că Macbeth se află la un pas de coroană. Dar cum rămânea cu regele Duncan? Adevărul despre detronarea sa din 1040 este încă incert. Istoria relatează că a fost ucis într-o luptă la Bothnagowan (Pitgaveny, lângă Elgin), în vreme ce literatura romantică susţine că şi-a găsit sfârşitul în castelul lui Macbeth. În orice caz însă, Macbeth a devenit rege la sud şi la vest de Tay, iar vărul său, Thorfinn of Caithness (fiul lui Olith şi Sigurd) a preluat controlul asupra restului Scoţiei.
Vreme de şaptesprezece ani, Macbeth a condus o ţară în care a domnit ordinea, iar soţia sa şi-a format o curte care se bucura de popularitate. La început însă, Thane Banquo năzuia să recâştige coroana pentru fiul lui Duncan, Malcolm Canmore, prinţ de Cumbria. În cursul acestei dispute, Macbeth i-a ucis pe doi dintre fiii lui Banquo şi a pus la cale o ambuscadă împotriva lui Banquo şi a fiului său cel mare, Fleance. Banquo a murit în luptă, dar băiatul a scăpat şi a fugit la castelul prinţului Gruffyd ap Llewelyn of Gwynedd (în nord-vestul Ţării Galilor). Acolo a devenit primul soţ al fiicei lui Gruffyd, Nesta, alături de care a rămas o vreme. După moartea lui, Nesta s-a căsătorit cu Osbern Fitz Richard de Leon.
În timpul domniei lui Macbeth, Malcolm şi-a susţinut continuu pretenţiile şi a obţinut sprijinul lui Thorfinn; în 1057, armatele celor doi l-au silit pe Macbeth să se retragă la Lumphanan. În faţa înfrângerii totale, Lady Gruoch Macbeth s-a sinucis şi, ia scurtă vreme după aceea, Macbeth a fost ucis. Thorfinn a murit şi el în bătălie, iar văduva sa, Ingibjorg, a fost obligată să se mărite cu Malcolm Canmore. În ciuda victoriei sale, Malcolm nu a primit coroana imediat, fiindcă adepţii lui Macbeth deţineau controlul încă şi l-au aşezat pe tron pe fiul lui Gruoch, Lulach (din prima ei căsătorie, cu Gillacomgen). Câteva luni mai târziu însă, Lulach a fost asasinat la Strathbogie şi, în 1058, Malcolm al III-lea Canmore a fost proclamat rege al Scoţiei.
Povestea lui Macbeth, a soţiei sale şi a lui Banquo a fost tratată superficial de istorici, dar statutul lor legendar a supravieţuit în cunoscuta piesă de teatru a lui Shakespeare, care s-a inspirat în acest sens din Chronicles of Englande, Scotlande and Irelande, de Raphael Holinshed (decedat în 1580). Piesa Macbeth a fost scrisă la aproape şase secole de la evenimentele istorice. Prin urmare, când a aşternut pe hârtie profeţiile celor trei surori, autorul ştia cu exactitate ce anume se întâmplase în continuare. Consultându-şi augurii la începutul piesei, vrăjitoarele îl informează pe Macbeth că va deveni rege. Tot ele îi spun lui Banquo că, deşi nu va domni niciodată, va fi iniţiatorul unei dinastii viitoare – aşa cum s-a şi întâmplat.

Înalţii Stewarzi

Numele Stewart derivă din titlul „steward”, folosit în Scoţia medievală. Primii Stewart au devenit regi ai Scoţiei în 1371, ramura regală a familiei adoptând ulterior numele Stuart, cu influenţe franceze (la fel procedând şi alte ramuri). De la începuturi s-a ştiut că membrii familiei Stewart descindeau din Banquo de Lochaber şi că succesiunea lor prin intermediul acestui nobil Thane (de la regele Alpin, tatăl lui Kenneth I) era menţionată în toate genealogiile relevante. La fel de bine se cunoştea şi faptul că Stewarţii proveneau din seneşalii (Stewards) de Dol, în Bretagne. Împreună, moştenirile lor avea importanţă extraordinară, fiindcă filiaţia scoţiană îl avea la origini pe Iosif din Arimateea, în vreme ce moştenirea bretonă provenea de la Isus însuşi, prin Regii Pescari.



Strămoşul prescoţian al liniei bretone era Alan, seneşal de Dol şi Dinan, contemporan cu Banquo şi Macbeth în al doilea sfert al secolului a XI-lea. Fiii lui Alan erau Alan şi Flaald (stewarzi de Dol ereditari) şi Rhiwallon (lord de Dol). Fiul cel mare, Alan (Alanus Siniscallus) a fost comandant în cadrul primei cruciade şi apare în Opisul Florent ca binefăcător al abaţiei. Fratele lui, Flaald, era baron de St. Florent şi s-a căsătorit cu Aveline, fiica lui Amulf, Seigneur de Hesdin, în Flandra. Cel de-al treilea frate, lordul Rhiwllon, a devenit abate de St. Florent de Saumur în 1082.
Anumite registre ale pairilor o citează pe Aveline ca fiind soţia fiului lui Flaald, Alan, dar sunt incorecte. Alan Fitz Flaald a moştenit prin naştere titlul „de Hesdin“de la mama lui, Aveline (Ava). Ea este descrisă în Cartulary of St.
George-Hesdin, ca având vârsta la care putea consimţi ca tatăl ei să dăruiască abaţiei proprietăţile engleze, în 1094. Când Seigneur Arnulf (fratele contelui Enguerrand de Hesdin) s-a alăturat cruciaţilor în 1090, Aveline a devenit adjuncta şi moştenitoarea lui în Anglia. Ea purta titlul Domina de Norton, iar fiul ei era Alan Fitz Flaald de Hesdin, baron de Oswestry sub domnia regelui Henric I. Alan s-a căsătorit cu Adeliza, fiica şerifului Warine de Shropshire, moştenind deci această funcţie. El a fondat abaţia Sporle în Norfolk, ca o filială a celei de la St. Saumur.
Fiii lui Alan Stewardul erau William şi Jordan Fitz Alan. După moartea vărului său, Alan, William a preluat titlurile de Oswestry şi Shropshire, iar lui i-au urmat conţii Fitzalan de Arundel. Jordan a moştenit titlul ereditar de Steward de Dol şi pământurile din Tuxford, Burton şi Warsop, în Anglia. Alan a avut şi o fiică, Emma, care s-a căsătorit cu Walter, Thane de Lochaber – fiul lui Fleance (fiul lui Banquo) şi al prinţesei Nesta de Gwynedd. Fiul lor, Alan de Lochaber, s-a însurat cu verişoara lui, Adelina de Oswestry (fiica lui Alan Fitz Flaald), iar fiul acestora, Walter Fitz Alan (mort în 1177) a devenit primul Înalt Steward de Scoţia.
Unele genealogii publicate ale familiei Stewart îl identifică în mod greşit pe Walter, Înalt Steward, cu bunicul lui, Walter, Thane de Lochaber. Greşeala a fost determinată de o altă formă a numelui Alan, Flan, acesta fiind confundat cu Fleance, numele fiului lui Banquo.8
De fapt, ulteriorul Walter Fitz Alan a fost cel numit de regele David I (1124-1153) Mare Steward de Scoţia. Walter a venit în Scoţia în aproximativ 1138 şi acelaşi rege David I i-a atribuit pământuri în Renfrewshire şi East Lothian. Când a devenit Înalt Steward de Scoţia, Walter a ocupat cea mai înaltă dintre funcţiile atribuibile şi a primit-o de asemenea pe cea de Cancelar al Trezoreriei. Aceasta din urmă a determinat introducerea a Fesse Chequey pe blazonul familiei Stewart: chequey reprezenta masa în pătrate, ca de şah, folosită pentru calculele monetare, de la care a derivat şi termenul Exchequer, aplicat Trezoreriei de stat.
În timpul domniei nepotului lui David, Malcolm al IV-lea, Walter a fondat mânăstirea Paisley şi a fost numit comandant al armatelor regelui. În 1164, ţărmul din Renfrew a fost invadat de 160 de vase de luptă scandinave conduse de puternicul Somerled, Thane al Insulelor. Vasele transportau peste 6000 de luptători mânaţi de ideea cuceririlor, dar odată debarcaţi, ei au fost înfrânţi de o forţa mult redusă numeric, sub comanda cavalerilor lui Walter. În Biblioteca Colegiului Corpus Christi de la Cambridge există un manuscris al călugărului William din Glasgow, martor ocular la bătălia dusă la Renfrew în 1164. El afirmă că Somerled a fost ucis la începutul luptelor, iar invadatorii au fost apoi măcelăriţi. Bătălia este descrisă şi în Chronicles of Man, Chronicles of Holyrood şi Chronicles of Melrose.
Dintre regii scoţieni, Malcolm al IV-lea (supranumit Feciorul) a fost cel mai slab – aşa cum el însuşi a dovedit-o cedând îndelung preţuitele teritorii din Cumbria regelui Henric al II-lea al Angliei, Apoi, la vârsta de paisprezece ani a plecat la Toulouse şi şi-a petrecut următorii zece ani din viaţă – și ultimii – îndeosebi în străinătate. Scoţia n-a avut decât de câştigat din faptul că Walter, Stewardul, a condus afacerile politice, militare şi financiare ale ţării în locul regelui.
Lui Malcolm al IV-lea i-a urmat la tron fratele lui, William, în 1165; acesta era o fire mult mai puternică, fiind poreclit Leul. La scurtă vreme după încoronarea sa, Wiliam a încercat să redobândească Northumberland şi Cumberland de la Henric al II-lea, la Alnwick, în 1174. Regele Henric al Angliei; era căsătorit cu Eleanor de Aquitania (fosta soţie a lui Ludovic al VII-lea, regele Franţei), dar fiii lor (cu acceptul lui Eleanor) au luat partea lui William al Scoţiei în disputa referitoare la Cumbria, ridicându-se pe câmpul de luptă împotriva tatălui său. William a fost înfrânt şi capturat, fiind apoi obliga să semneze tratatul de la Falaise, prin care îl recunoştea pe regele englez ca Lord Paramount al Scoţiei. William a rămas prizonier şi, încă o dată, frâiele puterii au fost luate de Înaltul Steward Walter.
Walter Fitz Alan a murit în 1177 şi a fost urmat de fiul său Alan, ca al doilea Înalt Steward. În 1189, Alan a participat la a treia cruciadă împreună cu fiul şi succesorul lui Henric al II-lea, Richard Inimă-de-Leu. Înainte de a porni la drum spre Ţara Sfântă alături de Alan, regele Richard a declarat tratatul de la Falaise nul şi neavenit, reafirmând dreptul la independenţă al Scoţiei. Alan Stewardul a murit în 1204, iar fiul său, Walter, a devenit al treilea Înalt Steward, în timpul fiului şi moştenitorului lui William, Alexander al II-lea. Acest Walter a fost primul care a folosit numele Stewart şi cel care a ridicat mânăstirea Paisley la statutul de abaţie, în 1219. În 1230, el devenise Justiciar al North of the Forth şi totodată cancelar.
Regele Alexander al III-lea a fost unul dintre cei mai impresionanţi monarhi ai Scoţiei, deşi la început domnia sa a fost marcată de regenţa parţială a celui de-al patrulea Înalt Steward, fiul lui Walter, Alexander. La vremea aceea, invadatorii scandinavi se dovedeau din nou deranjanţi; în 1262, flota regelui norvegian Haakon a sosit la Clydeside. Aceasta a fost înfrântă în bătălia de la Largs de forţele scoţiene conduse de Alexander Stewart, care, drept răsplată, a fost numit lord de Calloway.
Regele Alexander al III-lea s-a căsătorit cu Margaret, fiica lui Henric al III-a Plantagenet al Angliei şi, pentru a păstra pacea cu regele Norvegiei, fiica lor, prinţesa Margaret a Scoţiei, a fost măritată cu viitorul rege Eric al II-lea. Din nefericire, ea a murit la scurtă vreme după aceea, pe patul de naştere, iar doi ani mai târziu s-a stins şi tatăl ei, fără a avea fii supravieţuitori. În consecinţă, singura moştenitoare a regatului Scoţiei era nepoata lui Alexander, supranumită Fecioara Norvegiei, care avea pe atunci vârsta de numai trei ani. Astfel, al cincilea înalt Steward, Sir James (fiul lui Alexander Stewart), a devenit regent în Scoţia.
Scoţienii erau îngrijoraţi de faptul că ţara lor risca să fie condusă din Norvegia. Episcopul de Glasgow i-a cerut sfatul în aceasta privinţă unchiului Fecioarei, regele Edward I al Angliei, dar ţinând seama de aspiraţiile Plantageneţilor de a dobândi controlul asupra Scoţiei, este uşor de înţeles care a fost răspunsul lui Edward. El a sugerat ca Margaret, Fecioara Norvegiei, să se mărite cu fiul lui, Edward Caernarvon, şi să fie adusă la curtea engleză. Din acel moment, Edward a considerat propunerea sa ca o logodnă hotărâtă, dar scoţienii nu o priveau în acelaşi mod. Patru ani mai târziu, s-a decis aducerea tinerei moştenitoare în Scoţia pentru orice eventualitate.
În septembrie 1290, Margaret, regina Scoţiei în vârstă de şapte ani, a pornit pe mare spre ţara ei, dar când vasul a ajuns în Orkney, fetiţa a murit brusc, în chip misterios. Ca urmare a acestei tragedii, Sir James Stewart a încercat să păstreze pacea, dar războaiele pentru succesiune şi pentru independenţă, care băteau la uşă, aveau să frământe Scoţia vreme de mulţi ani.

Robert the Bruce

Principalii trei pretendenţi la moştenirea micuţei Margaret erau John Comyn (descendent al regelui Donald San), John Balliol (urmaş al prinţului David, conte de Huntingdon) şi Robert Bruce, lord de Annandale (şi el urmaş al prinţului David). Bruce a fost favoritul iniţial, dar Edward I al Angliei s-a proclamat Lord Paramount de Scoţia, prevalându-se de convenţia logodnă a fiului său. El a primit permisiunea câtorva nobili scoţieni de a da sentinţe și prin manevre politice, a dobândit controlul asupra principalelor fortăreţe scoţiene. Apoi, cu ajutorul unui comitet special numit, căruia el îi spunea „Înţelepţii Angliei”, Edward a ales dintre cei trei. Plantageneţii din consiliu insistau că noul rege al Scoţiei trebuie să fie pregătit să conducă ţara sub domnia regelui Angliei. Robert Bruce a fost alegerea scoţienilor, dar el a refuzat să se supună lui Edward, afirmând:

Dacă pot obţine numitul regat prin dreptul meu şi al unei curţi credincioase, foarte bine. Dar dacă nu, câştigând regatul pentru mine, niciodată nu-l voi duce în robie.

John Balliol, pe de altă parte, a fost de acord cu condiţia pusă şi a devenit rege, jurând aşa cum i s-a cerut:

Eu, John, rege al Scoţiei, îţi voi fi supus şi credincios ţie, stăpâne Edward, prin graţia lui Dumnezeu rege al Angliei, nobilul şi suveranul stăpân al regatului Scoţiei, drept care mă supun ţie.

Balliol a obţinut tronul în 1292, iar atunci Înalt Steward era încă Sir James Stewart. Acesta era el însuşi un susţinător al lui Robert Bruce şi oponent inflexibil al regelui Edward şi al lui Balliol. Edward l-a determinat pe Balliol să ofere bani şi trupe armatei engleze – o mişcare ce i-a îndemnat pe mulţi să constituie o rezistenţă militară, sub conducerea cavalerului William Wallace, născut la Paisley. Cu susţinerea lui James Stewart, Wallace a înregistrat la început un oarecare succes, drept care Edward l-a detronat pe Balliol în 1296 şi a trecut el însuşi la conducerea Scoţiei. Wallace a obţinut o victorie importantă la Stirling, în 1297, fiind apoi numit Guvernator al Scoţiei; un an mai târziu însă, a fost înfrânt de arcaşii lui Edward la Falkirk. În 1305 a fost prins şi executat de englezi, care i-au expus capul pe Podul Londrei şi i-au trimis restul trupului, făcut bucăţi, în oraşele din Scoţia şi din nord.
De atunci, un nou conducător a preluat cauza scoţienilor: Robert the Bruce, urmaşul şi moştenitorul lui Robert Bruce. Fără a tine seama de presupusele interese ale familiei Plantagenet, scoţienii l-au încoronat pe Robert I Bruce în 1306. Apoi, când Edward al II-lea a invadat Scoţia, în 1314, Bruce l-a înfrânt la Bannockburn şi a declarat independenţa Scoţiei.

Casa regală Stewart

Sir James Stewart a murit la trei ani după încoronarea lui Bruce şi a fost succedat de fiul său, Walter Stewart, cel de-al şaselea Înalt Steward. Walter comandase flancul stâng al armatei scoţiene, iar Bruce îl făcuse cavaler pe câmpul de luptă. Apoi, un an mai târziu, Walter s-a căsătorit cu fiica regelui Robert, Marjorie. Câteva luni mai târziu, regele a plecat în Irlanda, lăsându-l pe Walter Stewart regent în Scoţia, dar Marjorie a murit într-un accident de călărie, la niciun an după nuntă. Fiind însărcinată, fiul ei, Robert, a fost salvat printr-o cezariană şi, mai târziu, a devenit al şaptelea Înalt Steward. La vârsta de nouăsprezece ani, Robert era regent în locul fiului lui Bruce, regele David al II-lea, şi şi-a păstrat această funcţie până în 1341, când David a împlinit vârsta necesară.
La scurt timp după aceea, Edward al III-lea Plantagenet a declanşat războiul de o sută de ani împotriva Franţei. David a decis să se alăture cauzei franceze, dar a fost înfrânt şi capturat de englezi la Nevill’s Cross, în 1346. A rămas prizonier vreme de unsprezece ani, iar în acest răstimp, Robert, Înaltul Steward, a condus Scoţia. Regele David a fost eliberat în după ce a ajuns la un acord cu Edward al III-lea. Adresându-se parlamentului scoţian, David a anunţat că, dacă va muri fără a lăsa în urmă moştenitori, coroana Scoţiei îi va reveni regelui Angliei. Răspunsul a fost vehement: „Atâta vreme cât unul dintre noi mai poate purta arme, nu vom permite nici unui englez să domnească asupra noastră”. Din moment, David şi-a pierdut încrederea scoţienilor şi, când a murit fără a avea un moştenitor, în 1371, populaţia a hotărât să-l aleagă singură pe cel care îi va urma la tron.
O singură opţiune exista de fapt – omul care conducea deja Scoţia de ani buni şi ai cărui strămoşi fuseseră mâna dreaptă a regelui vreme de şase generaţii: Robert Stewart, al șaptelea Înalt Steward.
Pe 20 martie 1371, regele Robert al II-lea a fondat casa regală Stewart. Pentru prima dată din epoca lui Arthur mac Aedàn din Dalriada, în secolul al VI-lea, principalii succesori ai Graalului din Insulele Britanice şi de pe continentul european se uniseră în familia regală a Scoţiei, iar străvechea moştenire regală a dinastiei Stewart a fost împlinită.



Era cavalerismului

Războiul şi ciuma

Secolul al XIV-lea a fost o perioadă de ample tulburări și dezorganizare în Insulele Britanice şi pe continentul european deopotrivă. A fost un secol al războaielor neîncetate, dar şi al molimelor, care au secerat aproape o treime din populaţia Angliei. Spre sfârşitul anilor 1200, scoţienii erau permanent hărţuiţi de Casa Plantagenet, dar în 1314, Robert The Bruce i-a învins pe invadatorii englezi la Bannockburn. Apoi, în 1328, independenţa Scoţiei a fost recunoscută oficial de Edward al II-lea prin Tratatul de la Northampton.
La scurtă vreme după aceea, Anglia a intrat în război cu renta. Conflictul a fost declanşat de o dispută între Edward al II-lea şi regele Franţei. Edward (duce de Aquitania totodată), era vasalul suveranului francez din punctul de vedere al anumitor proprietăţi din Franţa. El a refuzat să recunoască primatul coroanei franceze în privinţa lor, drept care în 1324, regele Carol al IV-lea al Franţei a confiscat unele teritorii din Gasconia care-i aparţineau lui Edward. În replică, acesta din urmă a ameninţat că va înceta comerţul cu Flandra şi a încheiat o alianţă cu ducele de Burgundia. Ironic era faptul că Edward era căsătorit cu sora regelui francez, Isabella, care devenise atât de nepopulară în Anglia din cauza disputei, încât în 1325 s-a întors în Franţa. Acolo, împreună cu iubitul ei englez, Roger Mortimer, conte de March, a pus la cale detronarea şi asasinarea lui Edward al II-lea, în 1327.
Un an mai târziu, Carol al IV-lea (ultimul rege din dinastia capeţiană) a murit şi o nouă dinastie a preluat tronul Franţei, primul din cadrul acesteia fiind vărul lui, ducele de Valois, care a devenit rege sub numele de Filip al VI-lea. Dar moştenirea lui Filip a fost contestată de noul rege al Angliei, Edward al III-lea. Ca urmare a asasinării tatălui său (instigată de mama sa), Edward a declarat că el însuşi era regele de drept al Franţei, fiind nepotul tatălui Isabellei, Filip al V-lea. În 1330, Edward al III-lea a ordonat executarea lui Mortimer şi a închis-o pe Isabella într-o mânăstire. Apoi, în 1346, şi-a condus arcaşii la Crecy şi a secerat şirurile ordonate de cavaleri francezi. Astfel a început războiul de o sută de ani, care abia dacă începuse când Anglia a fost lovită de ciuma bubonică, în 1348.
În exact acelaşi an, pe fondul turbulent al războiului şi al molimei, a început şi Era Cavalerismului. Tradiţia susţine că, în 1348, regele Edward i-a văzut pe unii dintre curtenit săi râzând când contesei de Salisbury i-a căzut jartiera, în prezenţa lor. Edward a ridicat-o şi şi-a pus-o el pe picior, spunând: Honi soit qui mal y pense („Ruşine să-i fie celui care gândeşte păcătos”). Odată cu acest gest ar fi apărut Ordinul Jartierei, având comentariul regelui drept motto (tradus şi, în mod greşit, „Blestemat să fie cel care gândeşte rău”). Edward, ale cărui turniruri dobândiseră un larg renume, a selectat douăzeci şi patru de cavaleri (printre care şi fiul lui), pentru a inaugura noul Ordin. Tradiţia romantică a regelui Arthur şi a mesei rotunde i-a servit drept model pentru egalitatea dintre cavaleri; de asemenea, a fost alcătuit un cod al cavalerismului, conform căruia cavalerii urmau a-l sluji pe Dumnezeu şi pe rege, a se lupta pentru bunul lor renume, a respecta şi a apăra onoarea doamnelor. (Acest subiect este tratat mai pe larg în cartea Realm of the Ring Lords).
Fiul cel mare al lui Edward al II-lea era Edward, prinţ de Wales (numit de istoricii de mai târziu Prinţul Negru, ca urmare a culorii pe care o avea armura lui). La Crecy, el a câştigat trei plumes (pene), împreună cu mottoul Ich dien (Eu slujesc), acestea devenind de atunci emblematice pentru prinţii de Wales. Vreme de opt ani, Prinţul Negru a condus Aquitania cu o mână forte, fiind foarte temut. În Anglia însă, era un exponent remarcabil al cavalerismului, reputaţia sa instalând un element romantic în acea perioadă tulbure, de molime şi de război.

Legendele arthuriene

Legendele romantice ale regelui Arthur, care au constiuit un model pentru Era Cavalerismului, nu aveau aproape nicio legătură cu personajul istoric cu acelaşi nume – un războinic şi Ard Ri celt (Înalt Rege), ai cărui luptători guletici au dobândit o reputaţie teribilă în secolul al VI-lea. Totuşi, tradiţia Graalului l-a adus pe Arthur în atenţia publicului şi, atunci când Edward al III-lea a fondat Ordinul Jartierei, în 1348, călăreţii lui Arthur au suferit o „modificare”, devenind cavalerii galanţi, înveşmântaţi în armuri, ai epocii respective. Masa rotundă din stejar, cu diametrul de circa 5,5 metri, din perioada Plantageneţilor, se află astăzi la Castle Hall, Winchester. Prin datare cu carbon, s-a stabilit că a fost lucrată în timpul domniei lui Henric al III-lea (1216-1272), dar picturile arthuriene care o decorează au fost adăugate mai târziu, probabil în perioada regelui Henric al VIII-lea Tudor.
L-am studiat deja pe Arthur ca personaj istoric într-un capitol anterior, dar a sosit momentul să-l analizăm şi pe cel legendar, care a inspirat Era Cavalerismului într-o atât de mare măsură – acel Arthur a cărui poveste s-a născut atunci când Geoffrey din Monmouth a scris pitoreasca sa Historia Regum Britanniae, în aproximativ 1147. La cererea contelui normand de Gloucester, Geoffrey l-a transpus pe scoţianul Arthur mac Aedan din Dalriada într-un mediu englez. De asemenea, l-a transformat pe Gwyr-Llew, Dux de Caruele, în Gorlois, duce de Cornwal, inventând personajul numit Uther Pendragon şi introducând diverse alte teme, corespunzătoare cerinţelor feudale. Printre acestea, una dintre cele mai romantice a fost sabia magică a lui Arthur, Caliburn, făurită pe Insula Avalon.
În 1155, poetul Robert Wace, din Jersey, a compus Roman de Brut (Povestea lui Brutus). Aceasta era o versiune poetică a Historiei lui Geoffrey şi se baza pe o legendă conform căreia civilizaţia în Insulele Britanice a fost fondată în circa 1130 î.Hr. De prinţul Brutus din Troia. Un exemplar al poemului lui Wace, în care apărea pentru prima dată o referire la Cavalerii Mesei Rotunde, i-a fost oferită lui Eleanor de Aquitania. În această lucrare, regina Guanhumara din opera lui Geoffrey apare sub numele mai corect Gwynefer (de la gaelicul Gwen-hwyfar: „spirit drept”), iar sabia Caliburn a lui Arthur a devenit Excalibur.
În circa 1190, preotul Layamon din Worcestershire a alcătuit o versiune în engleză a poemului lui Wace, însă înainte de acest moment, în Franţa a apărut o legendă romantică şi mai interesantă. Autorul ei era Chretien (Creştin) de Troyes, al cărui mentor fusese Marie, contesă de Champagne. El transformase deja tradiţia aventuroasă a lui Arthur într-o legendă inspirată şi-i dăduse lui Gwynefer numele mai poetic Guinevere. Cele cinci povestiri ale sale au apărut în jurul anului 1175; Camelot este menţionat pentru prima dată în calitate de curte regală în povestirea sa despre Lancelot, intitulată Le Chevalier de la Charette. Chretien făcea parte din cercurile aristocratice şi povestirile precum Yvain – le Chevalier au Lion aveau la bază o serie de personaje nobiliare care au trăit în secolele al VI-lea – al XI-lea în Leon. Blazonul conţilor de Leon d’Acqs înfăţişa un leu negru pe un scut auriu, iar din acest motiv ei erau numiţi Cavalerii Leului.
Aceasta a fost epoca în care autorii din Europa continentală au început să amestece literatura arthuriană cu tradiţia Sfântului Graal. La solicitarea contelui Philippe d’Alsace, Chrétien a început să scrie celebra sa povestire a lui Perceval în Le Conte del Graal (Povestea Graalului). Dar Chrétien a murit între timp şi lucrarea sa a fost finalizată de alţi scriitori.
Următorul în scena arthuriană a fost poetul burgund Robert de Boron. Printre versurile sale din 1190 se află Joseph d’Arimathie – roman l’Estoire dou Saint Graal. Spre deosebire însă de povestea despre Sangréal a lui Chrétien, cea a lui de Boron nu era contemporană cu regele Arthur. În esenţă, avea mai degrabă de-a face cu epoca lui Iosif din Arimatea.
Cam din aceeaşi perioadă datează un manuscris anonim intitulat Perlesvaus. Având origini templiere, lucrarea afirma că Iosif din Arimateea era unchiul lui Perceval. Apoi, în aproximativ 1200, a apărut legenda Parzival, o istorie detaliată şi extinsă a familiei Graalului, alcătuită de cavalerul bavarez Wolfram von Eschenbach.
Regele Arthur a fost adus mai pregnant în scenă de o serie de cinci povestiri din perioada 1215-1235, cunoscute sub numele Ciclul Vulgate. Scrise de călugări cistercieni, îl au ca personaj principal pe fiul lui Lancelot, Galahad, a cărui mamă era fiica Regelui Pescar, Elaine le Corbenic. Cel mai de seamă cavaler al lui Arthur. Perceval, era de asemenea un personaj esenţial. În Ciclul Vulgate se regăseşte sabia lui Arthur în varianta lui Wace, Excalibur, şi tema consacrată a provenienţei acesteia, de la Doamna Lacului. În această etapă, povestea conform căreia Arthur şi-ar fi extras sabia dintr-o stâncă nu avea nimic de-a face cu Excalibur. Această legendă a avut la origini un alt incident din lucrarea Merlin a lui Robert de Boron şi abia în secolul al XIX-lea Excalibur şi stânca au fost „aduse” împreună.
În această perioadă a tradiţiei franco-europene, regele Arthur nu a avut o prezenţă deosebită în Insulele Britanice, cu excepţia unor scurte apariţii în lucrări precum Black Book of Carmarthen, din secolul al XIII-lea. Geofrey din Monmouth a afirmat că oraşul velş Carmarthen fusese numit astfel după Merlin (Caer Myrddin: Locul lui Merlin): acesta deriva însă de la numele roman al aşezării, Castra Maridunum.
Poemul englez Arthur şi Merlin provine de la sfârşitul anilor 1200, iar aproximativ un secol mai târziu, în Ţara Galilor, a apărut Book of Taliesin, care îl prezenta pe Arthur în Lumea de Dincolo. Arthur era deopotrivă prezent în White Book of Rhydderch (cea 1325) şi Red Book of Hergest (cca 1400). Lucrarea velşă Triads face câteva referiri la Arthur, la fel ca Four Branches of the Mabinogi; aceasta din urmă a fost tradusă în secolul al XIX-lea din velşă în engleză de Lady Charlotte Guest, sub titlul The Mabinogion.
Abia în secolul al XV-lea (la circa 800 de ani după perioada în care a trăit personajul istoric Arthur) s-au închegat toate aceste legende în formatul general pe care îl cunoaştem astăzi. Acest lucru a fost realizat în scrierile sale de Sir Thomas Mallory din Warwickshire, tipărite în 1485 sub titlul Morte d’Arthur. Fiind una dintre primele cărţi publicate de William Caxton, ciclul arthurian al lui Mallory a fost considerat lucrarea standard pe acest subiect, deşi trebuie spus că nu constituie o relatare originală. Cartea a fost scrisă la cererea lui Margaret Beaufort de Somerset, mama celui care în acelaşi an, prin forţa armelor, a devenit regele Henric al VII-lea, primul din dinastia Tudor.
În aceeaşi perioadă, Uther Pendragon şi Arthur au început să apară în nou-createle genealogii – iar acest lucru s-a întâmplat dintr-un motiv anume. Când Henric al VI-lea (fiul lui Edmund Tudor din Richmond) a preluat abuziv tronul lui Richard al III-lea Plantagenet, unica lui îndreptăţire la tron era prin intermediul mamei lui, o stră-stră-strănepoată a lui Edward al III-lea. Pentru a-şi prezenta într-o lumină favorabilă dreptul la succesiune, Henric a comandat realizarea unor noi genealogii, care să ilustreze o impresionantă descendenţă din casa princiară de Wales. Cei care au alcătuit însă aceste genealogii s-au gândit să mai adauge puţin suspans şi astfel au fost introduse, într-o ramură înrudită din Cornwall, numele Uther şi Arthur.
Celebrele povestiri ale lui Mallory erau o compilaţie a tradiţiilor populare din surse variate. Toate numele familiare au fost aduse în scenă şi, pentru a-i face pe plac lui Henric Tudor, Camelot a fost situat la Winchester, în Hampshire. Vechile poveşti au fost mult înfrumuseţate, fiind introduse noi fire narative. Unul dintre acestea a fost povestea de dragoste dintre Lancelot şi Guinevere. Principiile cavalereşti erau esenţiale în fresca zugrăvită de Mallory, deşi el însuşi era un infractor relativ cunoscut, închis pentru furt, viol, şantaj, datorii neachitate şi tentativă de asasinare a ducelui de Buckingham. De mai multe ori între 1451 şi 1470, a fost prizonier în temniţele din Cleshill, Colchester Castle, Ludgate, Newgate şi în Turnul Londrei.
Mallory l-a plasat pe Arthur în Evul Mediu, iar personajele lui şi-au lepădat veşmintele celte în favoarea armurii cavalereşti. El şi-a intitulat opera Cartea completă a regelui Arthur şi a nobililor săi Cavaleri ai Mesei Rotunde. Aceasta era formată din opt povestiri ale căror intrigi se întrepătrundeau: Povestea regelui Arthur. Nobila poveste a regelui Arthur şi a împăratului Lucius, Nobila poveste a lui Lancelot du Lake, Povestea lui Sir Gareth, Cartea lui Sir Tristram de Lyonesse, Povestea Sangréal-ului, Povestea lui S: r Lancelot şi a reginei Guinevere şi Preajalnica poveste a morții lui Arthur.
Din epoca lui Thomas Mallory, legendele arthuriene au devenit o parte integrantă a moştenirii culturale britanice, cunoscând o nouă însufleţire odată cu naşterea romantismului, din secolul al XIX-lea – o mişcare în mare parte naţionalistă, apărută pe fondul nostalgiei victorienilor pentru o pierdută Epocă de Aur. În această prerioadă a scris Alfred Tennyson Idylls of the King, iar temele arthuriene erau evidente în picturile uimitoare ale Frăţiei Prerafaelite.

Merrie Englande

Turbulentul Ev Mediu a fost adesea numit epoca în care a înflorit Merrie Englande – Vesela Anglie – o sintagmă care a prins în ciuda dificultăţilor şi a molimelor care au caracterizat perioada respectivă. De fapt, expresia nu are nimic de-a face cu faptul că Anglia ar fi fost „veselă”; ea derivă de la Maria Iacobi (Sfânta Maria Egipteanca), care a venit în Europa occidentală împreună cu Maria Magdalena în anul 44 d.Hr, Pe lângă venerarea Mariei Magdalena, cultul Mariei Egipteanca era răspândit în Anglia în Evul Mediu. Numele Mary – Maria în limba engleză – este o formă anglicizată a unei variante greceşti a numelui egiptean Mery, care însemna „preaiubită” (în ebraică: Miriam). Aşa cum am văzut, numele era de mult timp asociat cu marea (în latină mare, în franceză mer) şi cu apa în general. Astfel, Maria Egipteanca era identificată cu zeiţa Afrodita, despre care se spunea că se născuse din spuma mării.
Maria Iacobi (soţia lui Cleopa în conformitate cu Evanghelia după Ioan 19:25) era o preoteasă din secolul I, numită uneori Maria Egipteanca. Legământul ei de cununie era numit Merrie (tot de la „preaiubită”), de unde probabil derivă şi verbul to marry („a se căsători” în limba engleză). În afara doctrinei catolice, Sfântul Duh sau Sfântul Spirit era considerat a fi de esenţă feminină, fiind dintotdeauna asociat cu apa. Adesea înfăţişată cu coadă de peşte, Sfânta Maria era o sirenă tradiţională şi primise supranumele Marina. Ea este portretizată alături de Maria Magdalena (la Domina del Aquae) pe un vitraliu din biserica St. Marie din Paris. Ca Fecioara Marian, ea este inclusă în legendele lui Robin Hood, în vreme ce Maria Magdalena apare în tradiţia celtă a lui Morrigan, Marea Regină a Sorţii. Identificarea individuală a celor două Marii este adesea derutantă, fiindcă ambele sunt asociate cu regiunea Provence şi cu marea.
La începuturile creştinismului, împăratul Constantin a interzis venerarea Mariei Egipteanca, dar cultul ei a rezistat şi a fost introdus în Anglia din Spania. Maria Iacobi-Cleopa a sosit pe mare la Ratis (Saintes Maries de la Mer) împreună cu Maria Magdalena şi Maria Elena-Salomea, aşa cum se specifică în Faptele Magdalenei şi în străvechea History of England, aflată în Arhivele Vaticanului. Principalul ei însemn era scoica, ilustrată atât de convingător împreună cu identificarea ei ca Afrodita în celebra pictură a lui Botticelli, Naşterea lui Venus. Chiar şi astăzi, pelerinii care vin la Compostela aduc scoici la presupusul mormânt al Sfântului Iacob de la Santiago. Maria Egipteanca – prostituată sfântă şi preoteasă a dragostei – era portretizată ritualistic de anglo-saxoni ca Regina de Mai, iar dansatorii ei, Mary’s Men (Bărbaţii Mariei), îşi practică şi astăzi riturile, sub numele derivat de Morris Men, în festivităţile rurale din Anglia. O altă referire la Bărbaţii Mariei se regăseşte la Merrie Men din legendele Greenwood.

Scoţia şi Graalul

Multe dintre familiile scoţiene considerate ca fiind urmaşe ale normanzilor au de fapt origini flamande. Strămoşii lor au fost activ încurajaţi să emigreze în Scoţia în secolele al XII-lea şi al XIII-lea, sub domniile regilor David I, Malcolm al IV-lea și William Leul. A fost pusă în practică o politică de colonizare, deoarece flamanzii erau pricepuţi la comerţ, agricultură și dezvoltare urbană, iar sosirea lor strategică în Scoţia era incomparabilă cu nedorita invazie normandă din Anglia. Familii precum Balliol, Bruce, Comyn, Douglas, Fleming, Graham, Hay, Lindsay şi multe altele îşi au originile heraldice în Flandra. Excelente cercetări în acest domeniu au fost realizate în ultimii ani de istoricul specializat în heraldică, Beryl Platts.



În Scoţia medievală erau puţini normanzi remarcabili; una dintre familiile normande care şi-au dobândit un renume în secolul al XI-lea a fost St. Clair. Henri de St. Clair a fost un cruciat, care a luptat alături de Godefroi de Bouillon. La mai bine de două sute de ani mai târziu, urmaşul său (tot Henri de St. Clair) a fost comandant al cavalerilor templieri în bătălia de la Bannockburn. Membrii familiei St. Clair (care au devenit la un moment dat conţii Sinclair de Caithness) aveau



Origini vikinge prin ducii de Normandia şi conţii (Jaris) de Orkney. După procesul templierilor organizat de Inchiziţie şi refugierea lor în Scoţia, St. Clair au devenit ambasadori ai Scoţiei în Anglia şi Franţa. Henry de St. Clair (fiul lui Henri cruciatul) era membru al consiliului secret al regelui, iar sora lui, Richilde, s-a căsătorit cu un membru al familiei de Chaumont, familie înrudită cu Hugues de Payens, primul Mare Maestru al templierilor.
Moştenirea templieră a familiei St. Clair este evidentă mai cu seamă la sud de Edinburgh, în apropiere de centrul templier iniţial de la Ballantiadoch. Aici, în satul Roslin, se află Capela Rosslyn din secolul al XV-lea, care la prima vedere seamănă cu o catedrală gotică în miniatură, având ferestrele cu arce ascuţite şi contraforţii înalţi, cu foişoare complicate în vârf. O privire mai atentă arată însă că este de fapt o stranie combinaţie de stiluri celtice, nordice şi gotice.
Familia St. Clair a primit proprietatea Roslin şi titlul de baron de la Malcolm al III-lea Canmore în 1057, iar un secol mai târziu şi-a construit castelul în apropiere. Se spune că în subsolul încuiat al acestei fortăreţe s-ar afla o parte din comoara templierilor adusă din Franţa în perioada Inchiziţiei. Când flota templierilor a fugit de pe coasta bretonă în 1307, cele mai multe vase şi preţioasa lor încărcătură au plecat spre Scoţia, prin Irlanda şi Insulele de Vest. Unele s-au îndreptat însă spre Portugalia, unde templierii s-au reorganizat sub numele de Cavalerii lui Hristos. Celebrul navigator portughez Vasco da Gama, care a deschis drumul spre India pe Capul Horn în 1497, era cavaler al lui Hristos, în vreme ce prinţul Henric Navigatorul (1394-1460) a fost Mare Maestru al ordinului.
Pe lângă refugiaţii din Franţa, în Scoţia au venit şi templierii care au fugit din Anglia, unde începând din 1185, sediul lor se aflase la Temple, la sud de Fleet Street, în Londra. După desfiinţarea ordinului, în secolul al XIV-lea, locul a fost ocupat de două asociaţii ale membrilor baroului englez, Inner Temple şi Middle Temple. În apropiere se înalţă biserica circulară a templierilor, iar Temple Bar, care face legătura între Westminster şi City, se află între Fleet Street şi Strand.
După ce Roslin a intrat în posesia familiei St. Clair, aici au fost îngropaţi mulţi dintre membrii ei importanţi, cu excepţia Rosabellei, soţia baronului Henri Cruciatul. Ea a murit înecată în larg, amintirea ei fiind evocată de Sir Walter Scott în secolul al XIX-lea. În The Lay of the Last Minstrel, acesta scria:

Şi fiece Sinclair a fost aici îngropat,
Cu lumânare, carte şi dangăt de clopot;
Dar valurile mării se frământă
Şi vânturi aspre cântă
Jalea pentru minunata Rosabelle.

În anii lor de început, baronii St. Clair de Roslin au făcut parte din primele rânduri ale nobilimii scoţiene, numărându-se printre cei mai apropiaţi aliaţi ai regilor. În secolul al XIII-lea, Sir William de St. Clair a fost şerif de Edinburgh, Lothian, Linlithgow şi Dumfries, dar şi Justiciar de Galloway. De asemenea, regele Alexander al III-lea l-a ales ca tată adoptiv al prinţului moştenitor al Scoţiei.
După moartea lui Robert the Buce în 1329, un alt Sir William de St. Clair a depus inima lui Bruce într-un sicriu de argint. Împreună cu Sir James Douglas şi alţi doi cavaleri, el urma să îngroape sicriul la Ierusalim, dar când au ajuns în Andaluzia, în sudul Spaniei, cei trei au fost nevoiţi să înfrunte cavaleria maură. Pornind la atac împotriva unui duşman invincibil, au fost, fireşte, ucişi. Maurii au fost atât de impresionaţi de curajul lor, încât au readus sicriul în Scoţia, iar inima lui Bruce a fost ulterior îngropată la Melrose Abbey.
Capela Rosslyn a fost fondată în 1446 de un urmaş al lui William Sinclair, conte de Caithness, Mare Amiral şi Cancelar al Scoţiei. Membrii familiei St. Clair (care şi-a schimbat numele în Sinclair la sfârşitul anilor 1300) deveniseră păzitorii regilor (Sangréal – Sângele Regal) în Scoţia. Cu cinci ani înainte, regele Iacob al II-lea Stewart îl numise pe William în funcţia de Patron Ereditar şi Protector al Masonilor Scoţieni. Aceştia erau francmasoni pe deplin operativi, lucrători în piatră, pricepuţi în aplicaţiile practice ale matematicii şi geometriei arhitecturale. Astfel, William a putut să apeleze la cei mai buni constructori şi meşteşugari din ţară. Odată ce fundaţiile Capelei Rosslyn au fost aşezate, lucrările de construcţie propriu-zise au început în 1450, clădirea fiind finalizată în 1486 de fiul lui William, Oliver. Iniţial s-a dorit a fi parte dintr-o biserică mai mare, dar restul nu a mai fost construit, deşi fundaţiile se pot vedea încă.
În ciuda vârstei, capela s-a păstrat în condiţii remarcabile (în prezent efectuându-se lucrări ample de reparaţii) și este în uz şi în prezent. Clădirea măsoară cca 10,7 x 21 metri, acoperişul având înălţimea de aproximativ 13,4 metri, Sute de sculpturi în piatră decorează zidurile şi plafoanele, redând evenimente din Biblie şi conţinând numeroase simboluri masonice sau exemple de iconografie templieră. Există săbii, compasuri, mistrii, pătrate şi ciocane, plus diverse imagini din templul regelui Solomon. Capela Rosslyn oferă experienţă spirituală şi vizuală de neuitat pentru vizitatori. Istoricul şi biograful Andrew Sinclair a scris pe larg despre istoria ei şi a familiei sale, inclusiv o relatare detaliată a călătoriei transatlantice a flotei lui Sinclair în 1398, deci cu mult mp înainte de presupusa descoperire a Americii de Columb. De fapt, există la Rosslyn diverse reprezentări sculpturale ale știuleţilor de porumb, care confirmă această călătorie.
Pe lângă sculpturile cu iz iudaic şi ezoteric, mesajul creştin este de asemenea evident, cu o serie de ilustrări similare în piatră. În plus, ecouri ale islamului sunt frecvent prezente, iar ansamblul este completat de elemente cu caracter păgân, ca şerpi, dragoni şi copaci. Pretutindeni, figura Omului Verde este vizibilă în frunzişul de piatră al arcelor şi pilaştrilor, simbolizând forţele telurice şi neîntreruptul ciclu al vieţii. Toate acestea sunt punctate de o largă varietate de fructe, ierburi, frunze, flori, mirodenii, viţe şi plante emblematice pentru grădina raiului. Centimetru cu centimetru, Capela Rosslyn este probabil cea mai bogat decorată biserică din ţară, deşi niciun element component nu poate fi considerat ca fiind adăugat de dragul artei pur şi simplu. Fiecare sculptură are un rost şi fiece rost are legătură cu altul, astfel că, în ciuda aparentei ambiguităţi a ansamblului, o armonie aproape magică domneşte în întregul complex.
Numele St. Clair derivă din latinescul Sanctus Clarus, care înseamnă Sfânta Lumină şi, mai presus de orice altceva, Rosslyn este Capela Sfântului Graal, aşa cum o reflectă imagistica sa. Cavalerii templieri erau păzitorii Familiei Graalului, iar blazonul St. Clair înfăţişează o cruce neagră cu marginile indentate pe un fundal argintiu, pentru a arăta că purtătorul său este un Cavaler al Graalului. La Rosslyn şi pretutindeni în Scoţia de fapt, sculpturile în piatră şi mormintele Cavalerilor Graalului poartă emblema unui potir cu piciorul înalt, a cărui cupă este orientată spre înainte. În cupa sa, Crucea Roză (cu modelul său tip fleur-de-lis) semnifică faptul că acest vas-uterus conţine Sângele Regal.

Piatra Destinului

Cavalerii Graalului şi templierii erau păzitori ai Sangréal-ului Stewart în Scoţia şi, totodată, au devenit protectori ai Pietrei Destinului (numită şi Piatra de la Scone). Aceasta, cea mai sfântă dintre comorile scoţienilor, a fost adusă din Irlanda de Fergus Mor mac Ere (primul rege din Dalriada) în secolul al V-lea. În Irlanda a ajuns din regatul lui Iuda, în circa 586 î.Hr. Se considera că relicva era Piatra Legământului, numită şi Perna lui Iacov (Facerea 28:18-22), pe care Iacov s-a culcat şi a văzut scara urcând spre cer la Beth-el. Într-un vis, Dumnezeu i-a făgăduit că din sămânţa sa va ieşi o dinastie de regi – cea care cu timpul a devenit succesiunea davidică.
Când evreii erau persecutaţi de Nabucodonosor în Babilon, Matania, fiul regelui Iosia (şi descendent direct al lui David) era la putere în tribul lui Iuda. Numit regele Ţedechia, el a preluat tronul din Ierusalim în 598 î.Hr. Doisprezece ani mai târziu, Ierusalimul a fost cucerit de Nabucodonosor, iar Ţedechia a fost dus în Babilon şi a orbit (Ieremia 39:6-7, 52:10-11). Fiii lui au fost ucişi, dar fiica lui, Tamar, a fost dusă în Irlanda (prin Egipt şi Spania) de profetul Ieremia, fiul marelui preot din Ierusalim, Hilchia. El a adus totodată şi Piatra Legământului, care a devenit cunoscută ca Lia Fail Piatra Destinului). În latină, numele ei era Saxum Fatale.
Prinţesa Tamar (Teamhair/Tea) a dat numele dealului Tara, sediul Înalţilor Regi ai Irlandei, şi s-a măritat cu Eire-amhon, prinţ de Sciţia – tatăl lui Ard Ri (Înalt Rege) Irial, strămoşul lui Ugaine Mar (Ugaine cel Mare). În decurs de un mileniu după aceea, succesorii lui Irial au fost încoronaţi în prezenţa Pietrei sacre. Moştenirea irlandeză a trecut apoi în Scoţia, unde relicva a devenit sinonimă cu regii din Dalriada. Regele Kenneth I Macalpin (844-859) a mutat mai târziu Piatra la abaţia Scone, când i-a unit pe scoţi cu picţii. Până în vremea lui William Leul (decedat în 1214), Piatra Destinului a stat mărturie la aproape o sută de încoronări ale succesorilor regelui Ţedechia.
Declarându-se Suzeran al Scoţiei în 1296, Edward I al Angliei a furat ceea ce ei a crezut a fi Piatra Destinului. De fapt, n-a luat cu el decât o bucată de gresie de la intrarea unei mânăstiri, care se află de atunci în spatele tronului de încoronarea din Westminster Abbey, în Londra. Această piatră are circa 66 x 28 centimetri şi cântăreşte aproximativ 152 de kilograme. Sigiliile regale ale primilor regi scoţieni înfăţişează o piatră a încoronării mult mai mare, dar nu aceea era sacra Piatră a Destinului – după cum nu era nici cea luată de Edward I. Despre adevărata Piatră a Destinului se spune că e mai mică, rotunjită în mod natural, şi e din bazalt negru, nu din gresie lucrată manual. A fost ascunsă de abatele cistercian de Scone în 1296 şi de atunci a rămas nedescoperită. Tradiţia columbană susţine că, atunci când a ascuns-o, abatele a prezis că într-o zi Mihail se va reîntoarce la moştenirea sa. Este important să remarcăm că semnul în formă de X, atât de detestat de Biserica de la Roma, era identificat cu arhanghelul Mihail (Melhisedec) încă din vremurile Vechiului Testament. Moştenirea Sfântului Mihail era dinastia înalţilor preoţi ţadochiţi – o moştenire care s-a păstrat în succesiunea mesianică. Relaţia Sfântului Andrei cu crucea care îi poartă numele a apărut mai târziu.
Nu este surprinzător faptul că autorităţile scoţiene nu au încercat niciodată să recupereze piatra falsă din Anglia. Chiar şi Robert the Bruce a refuzat s-o accepte în 1328, la semnarea tratatului de la Northampton. După ce câţiva tineri scoţieni au trecut peste graniţă piatra de la Westminster în ziua de Crăciun a anului 1950, aceasta a fost înapoiată Londrei fără tulburări. În privinţa Pietrei reale, reverendul J. Mackay Nimmo de la biserica Sfântul Columba din Dundee a declarat atunci: „Când Scoţia se va autoguverna, Piatra va reapărea… Până atunci, vom continua să păzim acest străvechi simbol al identităţii noastre naţionale”.
Recenta întoarcere în Scoţia, prin decizie parlamentară, a falsei pietre este deci inutilă. Mai mult decât atât, chiar dacă acceptăm simbolismul pietrei de la Westminster ca fiind emblematic pentru naţiunea scoţiană, trebuie să ţinem seama de faptul că artefactul nu a fost înapoiat scoţienilor; în realitate, reprezentanţii Coroanei îl vor păstra nu la Londra, ci în Scoţia, urmând a fi luat înapoi pentru ulterioarele încoronări de la Westminster. Pe scurt, faptul că piatra este expusă în prezent în Castelul Edinburgh nu este altceva decât un gest golit de semnificaţii, care nu face decât să perpetueze idealul coercitiv al regelui Edward I, punând în faţa scoţienilor un memento zilnic al subjugării lor.

Ioana d’Arc

În anii 1400, când Capela Rosslyn era în construcţie, Marele Cârmaci al societăţii Le Prieuré Notre Dame de Sion era Rene d’Anjou – conte de Bar, Provence, Piedmont şi Guise, şi totodată duce de Calabria, Anjou şi Lorena. În plus, deţinea titlul de rege al Ierusalimului, ca urmaş al Casei de Lorena, din care făcuse parte Godefroi de Bouillon. În calitatea sa de Mare Cârmaci, Rene a fost succedat de fiica lui, Yolande, iar ei i-au urmat, printre alţii, Botticelli şi Leonardo da Vinci. Cealaltă fiică a lui Rene, Margaret, s-a măritat cu regele Henric al VI-lea al Angliei.
Rene d’Anjou a fost cel care i-a conferit lui Cristofor Columb prima sa misiune pe mare şi de la el derivă celebra cruce de Lorena. Aceasta, care are două braţe orizontale, a devenit simbolul Franţei Libere şi a fost emblema Rezistenţei franceze în timpul celui de-al Doilea Război Mondial. Printre cele mai de preţ bunuri ale lui Rene se afla o splendidă cupă egipteană din cristal roşu, pe care o procurase din Marsilia. Se spunea că fusese folosită la nunta lui Isus cu Maria Magdalena, purtând această inscripţie (în traducere):

Cel care bea bine îl va vedea pe Dumnezeu. Cel care bea dintr-o singură înghiţitură îi va vedea pe Dumnezeu şi pe Magdalena.

Lucrarea lui René d’Anjou, Bătăliile şi Ordinul Cavaleresc şi guvernarea prinţilor, se regăseşte astăzi în traducerea Manuscrisului Rosslyn-Hay, în biblioteca lordului William Sinclair. Este cea mai veche lucrare de proză scoţiană care s-a păstrat până în prezent, iar coperta sa din stejar învelit în piele poartă înscrise numele „Jhesus: Maria: Johannes” („Isus: Maria: Ioan”). În mod similar, la Melrose Abbey există această inscripţie în piatră: „Jhesus: Mari: Dulce Sanct Ioan”.
Sfântul Ioan, ucenicul iubit al lui Isus, era venerat deopotrivă de Cavalerii Graalului şi de templieri. El a fost sursa de inspiraţie pentru Cavalerii Ospitalieri ai Sfântului Ioan din Ierusalim şi pentru organizaţia britanică de mai târziu numită St. John Ambulance Association. Este semnificativ faptul că în Evanghelia după Ioan din Noul Testament nu se pomeneşte nimic despre naşterea virgină, ci numai despre descendenţa davidică a lui Isus. Mai important, aici este oferită singura relatare din Noul Testament a semnificativei nunţi din Cana Ioan 2:1-11). În mod interesant, manuscrisul de la Rosslyn îl simbolizează pe Sfântul Ioan prin intermediul şarpelui gnostic şi al emblemei Graalului.
Printre „colegii” lui René d’Anjou se afla şi celebra Fecioară din Orléans, Jeanne d’Arc – Ioana d’Arc. Născută în 1412, Ioana era fiica unui ţăran din Domremy, în ducatul Bar. Un an mai târziu, Henric al V-lea (probabil cel mai însetat de putere dintre monarhii englezi) a devenit rege al Angliei. Nobilii săi îl descriau ca pe un ins belicos, rece şi lipsit de inimă, deşi propaganda istorică i-a creat ulterior aura unui erou patriot. La vremea urcării sale pe tron, războiul Plantageneţilor împotriva Franţei încetase, dar Henric a decis să reînvie pretenţiile lui Edward al III-lea la coroana franceză. În acest scop, s-a folosit de faptul că mama lui Edward (care trăise cu un secol înainte) fusese fiica regelui Filip al IV-lea.
Cu 2000 de infanterişti şi 6000 de arcaşi, Henric al V-lea a trecut prin Normandia şi Rouen, învingându-i pe francezi ia Agincourt în 1415. A fost proclamat apoi regent al Franţei, prin Tratatul de la Troyes. Cu ajutorul necredincioasei regine franceze Isabeau, Henric s-a căsătorit cu fiica regelui francez, Caterina de Valois, şi a purces la treabă pentru a-l detrona pe fratele ei, Delfinul, însurat cu Mary, sora lui Rene d’Anjou. Dar Henric al V-lea a murit doi ani mai târziu, la fel ca regele Carol al VI-lea al Franţei. În Anglia, moştenitorul tronului era fiul lui Henric, încă în scutece, ai cărui unchi – ducii de Bedford şi de Gloucester – au devenit suzerani ai Franţei. Populaţia franceză era îngrijorată cu privire la viitorul ei, dar în scenă şi-a făcut apariţia Ioana d’Arc. În 1429, la fortăreaţa Vaucouleurs din apropiere de Domrémy, ea a anunţat că sfinţii i-au cerut să-i atace pe englezi la Orléans.
La vârsta de şaptesprezece ani, Ioana a plecat spre Curtea regală de la Chinon, împreună cu cumnatul Delfinului, Rene d’Anjou. Odată ajunsă acolo, şi-a afirmat misiunea divină de a-i izgoni pe invadatori din Franţa. La început, Curtea s-a opus ambiţiilor ei militare, dar Ioana a obţinut sprijinul Yolandei de Aragon, soacra Delfinului şi mama lui Rene d’Anjou. Astfel, i s-a încredinţat comanda unui contingent de peste 7000 de bărbaţi, printre care şi prestigioasa Gardă Regală Scoţiană, Gendarmes Ecossais. Alături de Rene d’Anjou, trupele ei au străpuns blocada la Orléans şi au dobândit controlul asupra garnizoanei engleze. În câteva săptămâni, Valea Loarei era din nou în mâinile francezilor şi, pe 17 iulie 1429, la catedrala din Reims, Delfinul Carol a fost încoronat de arhiepiscopul Regnault de la Chartres.
La mai puţin de un an de la succesul înregistrat, Fecioara din Orléans a fost capturată la asediul Parisului şi ducele de Bedford a aranjat să fie judecată de Pierre Cauchon, episcop de Beauvais, care a condamnat-o la închisoare pe viaţă, cu regim de pâine şi apă. Când Ioana a respins tentativa de viol a celor care o ţineau prizonieră, episcopul a declarat că este o vrăjitoare nerecunoscătoare şi, fără un alt proces, a fost arsă pe rug în piaţa mare a oraşului, în Rouen, pe 30 mai 1431.
La încoronarea Delfinului, la Reims, viteaza păstoriţă se aflase alături de el, cu deja cunoscutul ei stindard care purta numele „Jhesus: Maria” – la fel ca pe piatra sacră de la Glastonbury Chapel („Jhesus: Maria”), la fel ca în manuscrisul Rosslyn-Hay („Jhesus: Maria”) şi la fel ca la Melrose Abbey (Jhesus: Maria”). Toate aceste nume fac referire la căsătoria dintre Isus şi Maria Magdalena şi la stirpea Sfântului Graal.

America înainte de Columb

Am menţionat anterior că prima călătorie a lui Cristofor Columb a fost susţinută financiar de René d’Anjou; un alt susţinător al navigatorului era Leonardo da Vinci, care avea strânse legături cu familii de frunte, precum Medici. Însă mediul familial al lui Columb era mult mai interesant decât îl descriu de obicei cărţile de istorie. Fireşte, Columb este renumit în special ca descoperitor oficial al Americii, însă nu el a fost primul care a făcut această traversare a oceanului – aşa cum se vede şi la Capela Rosslyn.
Columb (fiul lui Domenico Colombo şi al Suzannei Fontanarossa) s-a născut la Genova, în Italia, în 1451. Intrând în Marină sub comanda căpitanului de la Porto Sancto, în Madeira, s-a căsătorit cu fiica acestuia, Felipa Perestrello, în 1478. Ulterior s-a adresat curţii portugheze, cu ideea de a ajunge în Asia navigând spre vest. Solicitarea lui de finanţare a fost respinsă de regele Joao al II-lea, care l-a trimis pe Fernan Dulmo să exploreze Atlanticul în conformitate cu sugestia lui Columb.
Genovezul s-a adresat apoi monarhilor spanioli, regele Ferdinand al II-lea de Aragon şi soţia acestuia, regina Isabella de Castilia. Cum însă planul portughez era deja pus în aplicare, Columb a fost din nou refuzat. În 1492, Dulmo s-a întors, fără a fi găsit noi pământuri. Columb a cerut din nou sprijinul monarhilor spanioli, iar de această dată l-a obţinut. Pe 3 august 1492, a plecat de la Palos cu trei caravele: Nina, Pinta şi Santa Maria.
Opt luni mai târziu, a revenit la Barcelona, dar nu cu speratele mătăsuri şi mirodenii din Orient. Era însoţit de şase indigeni cu pielea măslinie, împodobiţi cu perle, şi aducea fructe necunoscute, aur şi păsări exotice. Descoperise o uimitoare Lume Nouă dincolo de ocean, iar papa a declarat că noile pământuri aparţin Spaniei. Numele America a apărut abia peste cinci ani, derivând de la navigatorul florentin Amerigo Vespucci, care a pornit spre continentul sud-american în 1497.
Când s-a întors, Columb a povestit că ancorase pe Insula Watling (acum San Salvador, în Bahamas), că vizitase Hispaniola (Haiti şi Republica Dominicană) şi Cuba. Ferdinand şi Isabella au fost încântaţi, oferindu-i eroului lor un loc la curtea spaniolă. În cea de-a doua călătorie (1493-1496), Columb a ajuns în Guadalupe, Antigua, Puerto Rico şi Jamaica. Cea de-a treia, din 1498, l-a dus în Trinidad şi pe coastele sud-americane. Apoi, în 1499, coloniştii din Haiti s-au revoltat împotriva autorităţii sale. Drept urmare, un nou guvernator spaniol a fost instalat în funcţie, iar Columb a fost trimis înapoi, în Europa, în lanţuri. Ultima sa călătorie, în 1502-1504, s-a concretizat în explorarea ţărmului din Honduras şi Nicaragua. În ciuda momentelor sale de glorie, Columb a murit în sărăcie doi ani mai târziu, la Valladolid, şi a fost înmormântat la Sevilla; în 1542, rămăşiţele sale pământeşti au fost transferate în insula Hispaniola.
Acest episod de istorie maritimă este bine-cunoscut. Ceea ce nu se ştie la fel de bine este faptul că descoperirea Lumii Noi nu a fost o întâmplare. Înainte de a ridica pânzele, Columb s-a „înarmat” cu hărţi de navigaţie detaliate. Acestea fuseseră trasate în cursul anterioarelor traversări ale Alanticului şi confirmate la curtea spaniolă de John Drummond, al cărui bunic fusese în America în 1398. Drummond era înrudit cu conţii Drummond din Perth, iar arhivele confirmă faptul că el se afla la curtea regilor Ferdinand şi Isabella în 1492. Atât Columb, cât şi Drummond au locuit pe insula Madeira. Tatăl lui Drummond, John (Scoţianul) Drummond, se stabilise acolo în 1419, împreună cu socrul lui Columb, Bartolomeo Perestrello.
Tatăl lui Ioan Scoţianul era Sir John Drummond din Stobhall, Justiciar de Scoţia. Sora lui Sir John, Anabella, era soţia regelui Robert al III-lea Stewart al Scoţiei. Sir John era căsătorit cu Elizabeth Sinclair, al cărei nepot, William Sinclair, a fondat Capela Rosslyn. Tatăl lui Elizabeth, Henry Sinclair, baron de Roslin, conte de Orkney, a condus o reuşită expediţie transatlantică, aproape cu un secol înainte de Columb – dar nici măcar el nu a fost primul.
Strămoşii scandinavi ai lui Henry Sinclair exploraseră Atlanticul încă din secolul al X-lea. În Cartea sagăi islandeze a lui Hauk (exemplarul care mai există în prezent datează din 1320) se spune că Leif Ericsson a traversat Atlanticul spre Wineland the Good în anul 999. Marinarii din Orkney au atins pământurile vestice încă din timpul vieţii lui Henry. Ei susţineau că băştinaşii dintr-un loc îndepărtat numit Estotilands cultivau porumb şi exportau blănuri şi sulf în Groenlanda.
Estotilands era teritoriul numit ulterior Nova Scoţia, în Canada. Marinarii din Orkney vorbeau totodată despre o sudică numită Drogio. Băştinaşii de acolo alergau goi în vânturile fierbinţi, dar dincolo de mare oamenii erau foarte rafinaţi. Pământurile lor erau bogate în aur, iar ei aveau oraşe și temple măreţe închinate zeilor. Aceste relatări diverse au fost confirmate atunci când exploratorii au ajuns în Insulele Caraibe şi apoi în Florida şi Mexic – unde trăiau aztecii. Fără a ţine seama de aceste descoperiri străvechi, tradiţia susţine că Imperiul Aztec a rămas neexplorat până la sosirea conchistadorului spaniol Hernan Cortez, în 1519.
Începând cu 1391, conducătorul flotei lui Sinclair a fost căpitanul veneţian Antonio Zeno. Acesta era membru al uneia dintre cele mai vechi familii din Veneţia, care număra în rândurile ei ambasadori şi amirali încă din secolul al VIII-lea. Înainte ca Sinclair şi Zeno să traverseze oceanul, Henry a încheiat un contract cu fiica sa, Elizabeth, şi cu soţul ei, Sir John Drummond. Înţelegerea a fost pecetluită la Roslin, pe 12 mai 1396 şi îi împuternicea pe cei doi să pretindă pământurile norvegiene, dacă el şi fiii săi aveau să piară în cursul expediţiei.
În mai 1398, flota lui Sinclair a pornit la drum: douăsprezece vase de război şi o sută de oameni, dintre care unii mai făcuseră călătoria şi înainte. Primul port în care au oprit a fost Nova Scoţia, ancorând la Cape Blomindon, în golful Fundy. Chiar şi astăzi, indienii Micmac povestesc despre corăbiile marelui zeu Goolscap, care i-a învăţat despre stele şi cum să pescuiască folosind plasele. La întoarcerea sa în Veneţia, Antonio Zeno a scris că văzuse acolo pâraie de catran vărsându-se în mare şi un munte de la baza căruia ieşea fum. Nova Scoţia este un teritoriu bogat în cărbune şi pe coastă există scurgeri de gudron, acolo unde cărbunele este aproape de suprafaţă. În apropiere, reziduurile subterane uleioase mocnesc adesea sub dealurile de la Cape Smokey. La Louisburg, la Cape Breton, există un tun primitiv, descoperit în 1849. Este de tipul celor veneţiene folosite de Zeno, învechit deja în vremea lui Columb.
Din Nova Scoţia, Sinclair s-a îndreptat spre sud, spre Drogio. Dovezi ale călătoriei pot fi găsite în Massachusetts şi în Rhode Island. La Westford, Massachusetts, unde a murit unul dintre cavalerii lui Henry, mormântul este vizibil şi astăzi. Dăltuită într-o lespede de stâncă, se poate vedea efigia de doi metri înălţime a unui cavaler din secolul al XIV-lea, cu cămaşă de zale, coif cu vizieră şi tunică. Cavalerul poartă o sabie din secolul al XIII-lea şi un scut cu blazon Pentland. Sabia este frântă mai jos de mâner (ceea ce aminteşte de obiceiul de a îngropa sabia frântă alături de cavaler) – la fel ca aceea pusă în faţa lui Perceval în tradiţia Graalului.
La Newport, Rhode Island, se află un turn medieval cu două etaje, bine conservat. Structura sa (un octogon într-un cerc şi opt arce în jurul lui) se bazează pe modelul circular al bisericilor templiere. Ruine similare se găsesc la Capela Orphir din secolul al XII-lea, aflată în insulele Orkney. Arhitectura din Newport este scoţiană, planul său fiind reprodus la biserica St. Clair din Corstorphine, unde se află monumentul comemorativ al fiicei lui Henry Sinclair. Statul Rhode Island a fost fondat în mod oficial în 1636, fondarea sa nefiind deloc întâmplătoare. În cadrul Arhivelor Publice din Londra, un text datat ca fiind cu patru ani mai vechi descrie „turnul rotund de piatră” de la Newport şi propunea ca acesta să fie utilizat ca garnizoană pentru soldaţii lui Sir Edmund Plouden, care colonizase regiunea.
La peste cincizeci de ani după expediţia lui Sinclair s-a născut Cristofor Columb, inaugurând epoca descoperirilor geografice în Europa. În Portugalia, el a devenit Cavaler al lui Hristos în cadrul noului Ordin Templier, la fel ca renumiţii săi contemporani, Vasco da Gama, Bartolomeo Diaz şi Fernando Magellan. De asemenea, era membru al Ordinului Semilunii (fondat de René d’Anjou), numit şi Ordinul Corabiei. Cavalerii acestui ordin erau preocupaţi în primul rând de navigaţie, cur fuseseră condamnaţi de Biserică pentru că susţinuseră că Pământul este rotund!
Datorită lui John Drummond şi altora, Columb a ştiut foarte bine încotro se îndreaptă şi că nu spre Asia avea să navigheze. Hărţi ale Lumii Noi de dincolo de Atlantic circulau deja în cercurile templiere. El a avut acces de asemenea la noul Glob al Lumii, finalizat în 1492, exact în anul în care caravelele lui au pornit la drum. Acesta fusese realizat de un cartograf din Nürnberg, Martin Behaim – partener de navigaţie al unui anume John Affonso Escorcio – un pseudonim al celui cunoscut sub numele de John Drummond.



Erezie și inchiziţie

Barosul vrăjitoarelor

După persecuţiile la adresa templierilor şi a aliaţilor acestora, Sfântul Oficiu al Inchiziţiei Catolice şi-a continuat activitatea, îndeosebi în Franţa şi în Italia. Inchizitorii numiţi de papă erau în general călugări dominicani şi franciscani. Puterile lor erau considerabile, cruzimea de care dădeau dovadă crcându-le o reputaţie teribilă. Tortura a primit aprobarea papală în 1252, iar procesele erau organizate în secret. Victimele care mărturiseau că au comis păcatul ereziei erau închise şi arse pe rug, iar cei care refuzau să mărturisească erau pedepsiţi la fel, pentru nesupunere.
Până în secolul al XV-lea, Inchiziţia îşi mai pierduse din avânt, dar a revenit cu forţe noi în Spania începând cu anul 1480, când atacurile ei s-au îndreptat în mare parte împotriva evreilor şi a musulmanilor. Mare Inchizitor era pe atunci dominicanul Tomasso Torquemada, principal confesor al reginei Isabella şi al regelui Ferdinand. La câţiva ani de la instituirea ei, Inchiziţia spaniolă s-a orientat însă către un al cult apostat. Opresiunile care au urmat au durat mai mult de două secole – nu numai în Spania, ci în întreaga creştinătate europeană. Ţinta era descrisă ca fiind „cei mai diabolici eretici care au conspirat vreodată să distrugă Biserica romană”.
În 1484, doi dominicani, Heinrich Kramer şi Jacob Sprenger, au publicat o carte intitulată Malleus Maleficarum (Barosul vrăjitoarelor). Lucrarea plină de imaginaţie descria în detaliu ceea ce considera a fi noua ameninţare hidoasă reprezentată de practicanţii magiei satanice. Cartea era atât de convingătoare, încât doi ani mai târziu, Papa Inocenţiu al VIII-lea a emis o bulă prin care autoriza suprimarea sectei. Până atunci, cultul vrăjitoriei nu constituise o ameninţare pentru nimeni, limitându-se în general la practicarea ritualurilor păgâne şi de fertilitate în mediul rural.
În termeni reali, era doar ceva mai mult decât rămăşiţele unei credinţe primitive în puterea divină a forţelor naturii, concentrată îndeosebi asupra lui Pan, răutăciosul zeu al păstorilor. Pan era reprezentat în mod tradiţional cu picioare, urechi și coarne de ţap, dar creativii dominicani aveau cu totul alte idei referitor la încornoratul cântăreţ la nai. Ei i-au mistificat imaginea într-atât încât aceasta a început să fie percepută ca simbolizându-l pe diavolul însuşi; călugării au invocat în acest sens un fragment din Ieşirea 22:18-19, care spunea:

Pe vrăjitori să nu-i lăsaţi să trăiască. Tot cel ce se împreună cu dobitoc să fie omorât.

Şi prin intermediul unei interpretări forţate a textului biblic, ei i-au condamnat pe adepţii lui Pan mai întâi ca vrăjitori şi în al doilea rând ca indivizi care făceau orgii cu un animal cunoscut. Cum inchizitorii erau toţi bărbaţi, s-a stabilit că vrăjitoria trebuie să fie o formă de depravare legată de depravarea nepotolită a femeilor!
În limba engleză, termenul vrăjitoare – Witch – provine de la o variantă străveche a cuvântului Willow (salcie) – copacul Zeiţei Triple a Lunii (fecioară, femeie şi baborniţă). Despre cei care venerau salcia se spunea că au puteri supranaturale de divinaţie (aşa cum este ilustrat grafic de cele trei vrăjitoare n piesa Macbeth a lui Shakespeare), iar acest lucru a permis Bisericii să includă în categoria vrăjitorilor pe toţi magicienii ghicitorii ţigani. De fapt, definiţia revizuită a termenului era atât de cuprinzătoare, încât toţi cei care nu respectau cu stricteţe dogma ortodoxă erau suspectaţi de practicarea magiei negre. (Subiectul este tratat pe larg în cartea Realm of the Ring Lords).
Deşi unele personaje răzvrătite au fost incluse în încăpătoarea plasă a Inchiziţiei, ca o metodă de scurtcircuitare a proceselor, vânătoarea de vrăjitoare organizată a fost îndreptată în cea mai mare parte asupra ţăranilor lipsiţi de apărare. Nefericitele victime erau strangulate, înecate sau arse pe rug, sub acuzaţia că îl venerau pe diavol în cadrul unor orgii nocturne şi că lucrau cu spiritele malefice. Concomitent, cei din clasele superioare care deţineau reale cunoştinţe ezoterice şi ermetice au fost nevoiţi să-şi conducă activităţile în secretul lojelor şi al cluburilor din umbră.

Revolta protestantă

În primii ani ai acestor persecuţii, călugărul dominican Johann Tetzel a pus în aplicare un plan de umplere a vistieriei Vaticanului. Acesta se referea la iertarea păcatelor, care până atunci fusese obţinută prin penitenţe precum postul, repetarea rozariului etc. Ideea lui Tetzel înlocuia aceste penitenţe tradiţionale cu indulgenţele – declaraţii oficiale de absolvire garantată de păcate, ce puteau fi obţinute contra cost. Aprobată prin decret papal, vânzarea indulgenţelor a devenit în scurt timp o sursă considerabilă de venituri pentru Biserică.
Vreme de secole, clerul şi ordinele monastice asociate fuseseră supuse unei serii de măsuri greu de acceptat, impuse de autorităţile bisericeşti tot mai avare şi mereu mai corupte. Dictatele venite de la Vatican fuseseră susţinute cu toată loialitatea posibilă, dar vânzarea pe bani a mântuirii creştine a fost considerată de unii intolerabilă. Drept urmare, această practică a fost contestată în mod public. În octombrie 1517, un călugăr augustin şi profesor de teologie la Universitatea din Wittenberg, Germania, şi-a expus protestul scris pe uşa bisericii din oraş – un act de respingere oficială, care avea să scindeze Biserica occidentală în două, pentru totdeauna. Când a primit mustrarea papală, călugărul respectiv i-a dat foc în văzul lumii şi a fost, în consecinţă, excomunicat. Călugărul se numea Martin Luther, iar cei care i s-au alăturat în acest protest au devenit cunoscuţi ca protestanţi.
Încercarea lui Luther de a reforma o anumită practică bisericească a dat naştere unei mişcări reformatoare pe scară mult mai largă şi a dus la constituirea unei societăţi creştine alternative, dincolo de umbrela de control a Vaticanului. În Anglia, cea mai importantă consecinţă a Reformei a fost respingerea oficială a autorităţii papale şi înlocuirea acesteia ca şef al Bisericii Angliei cu regele Henric al VIII-lea din dinastia Tudor. Acest eveniment a fost urmat de fondarea Bisericii Anglicane, independent de Roma, sub autoritatea reginei Elisabeta I, care a fost excomunicată de Roma în 1570. Desprinderea Scoţiei de ultimele vestigii ale autorităţii papale s-a produs în 1560, sub influenţa reformatorului protestant John Knox.
Nu a fost o întâmplare faptul că protestul lui Martin Luther a primit susţinerea unor cercuri influente, fiindcă Roma avea mulţi duşmani suspuşi. Unii dintre cei mai puternici erau templierii şi societăţile secrete ermetice, ale căror ritualuri ezoterice fuseseră condamnate de Inchiziţie. În realitate, se poate spune nu atât că Luther a obţinut sprijinul altora, cât mai degrabă că el a fost instrumentul conştient al unei mişcări deja active, care tindea să desfiinţeze dominaţia internaţională rigidă a papei.
Desprinderea protestanţilor de Roma a facilitat crearea unui mediu al liberei gândiri democratice, care a culminat cu realizările Societăţii Regale Britanice şi a alimentat idealurile intelectuale şi culturale ale Renaşterii. De fapt, mişcarea renascentistă a anilor 1500-1520 a creat cadrul perfect pentru ofensiva lui Luther împotriva episcopilor cu motivaţii politice. Era o epocă a demnităţii umane şi individuale – epoca în care Leonardo da Vinci, Rafael şi Michelangelo au dus armonia artei clasice pe cele mai înalte culmi ale sale, epoca în care interesul pentru cunoaşterea de tip păgân a renăscut şi a deschis noi frontiere ale ştiinţei şi arhitecturii. Mai presus de orice, Reforma a contracarat orice speranţă de a reinstaura stăpânirea supremă a Romei imperiale.
Chiar de când Biserica catolică i-a detronat pe regii merovingieni în secolul al VIII-lea, s-a manifestat o mişcare calculată de reflectare a gloriei trecute prin intermediul artificial creatului Sfânt Imperiu Roman. Dar Reforma a subminat-o atunci când naţiunile europene s-au polarizat şi divizat. Germania, spre exemplu, s-a separat în nordul predominant protestant şi sudul romano-catolic. Drept rezultat, orientarea Inchiziţiei spre evrei şi musulmani i-a cuprins şi pe protestanţi. Iniţial, aceştia au fost vânaţi în principal în Ţările de Jos, dar în 1542, Papa Paul al III-lea a îndreptat în mod oficial atacurile Inchiziţiei împotriva tuturor protestanţilor. Aceştia – lucru deloc surprinzător – au pus mâna pe arme.
Puternicii Habsburgi catolici, care guvernau Spania şi imperiul, s-au confruntat cu grosul ripostei protestante şi au suferit o lovitură devastatoare atunci când Armada regelui Filip al II-lea al Spaniei a fost distrusă, în 1588. A urmat apoi îndelungata revoltă a protestanţilor din Ţările de Jos, în 1568, şi războiul de treizeci de ani, care a început în 1618, când protestanţii din Boemia s-au răsculat împotriva guvernării Habsburgilor din Austria. Ei au oferit coroana prinţului german Friedrich al V-lea, elector de Rin şi nepotul liderului hughenoţilor, Henri de la Tour d’Auvergne, duce de Bouillon. Când acesta a acceptat, mânia papei şi a împăratului s-a dezlănţuit şi a început războiul. În cursul acestuia, Boemiei i s-a alăturat Suedia, Franţa protestantă şi Germania. Cu timpul, teritoriile imperiale au fost mult reduse, astfel că împăratul a ajuns să deţină doar puteri teoretice în statele germane.
În 1562, protestanţii francezi (hughenoţi) s-au revoltat şi ei împotriva monarhiei catolice, luptele civile care au urmat (şi care au durat până în 1598) devenind cunoscute ca războaie religioase. La putere se afla pe atunci casa de Valois, dar regentă era Caterina de Medici. Nepoată a papei Clement al VII-lea, ea a fost responsabilă în mare parte de masacrul din noaptea Sfântului Bartolomeu, pe 24 august 1572. Mai mult de 3000 de hughenoţi au fost ucişi atunci în Paris, plus alţi 12.000 în restul Franţei. Acest lucru l-a încântat pe papa Gregorie al XIII-lea, care a trimis curţii franceze un mesaj personal de felicitare!
Un rol principal în războaiele religioase l-a deţinut familia franceză de Guise. Deşi lideri ai Sfintei Ligi catolice, membrii ei nu se aflau în relaţii bune cu dinastia de Valois. Aceştia de fapt contestau legitimitatea succesiunii ei la tron îi îşi susţineau propriul drept la domnie prin aceea că descindeau din împăratul Carol cel Mare, prin intermediul casei de Lorena. Acest lucru constituia oarecum o problemă pentru trupele scoţiene din Franţa, deoarece după rolul lor activ în victoria Ioanei d’Arc de la Orléans, ele constituiseră un corp ie gărzi de elită ale casei de Valois. Garda Scoţiană, sau Compagnie Gendarmes Ecossais, nu avea nicio obligaţie de ordin religios faţă de catolici sau faţă de protestanţi, însă avea o datorie de credinţă faţă de dinastia de Valois.
Dilema apăruse fiindcă regele Iacob al V-lea Stewart era căsătorit cu Marie de Guise, iar regina Mary a scoţienilor era fica lor. În 1558, ea s-a măritat cu fiul cel mare al Caterinei de Medici, Delfinul François. Astfel, nefericiţii soldaţi scoţieni erau prinşi în miezul conflictului francez, obligaţi de onoare să susţină casa de Valois împotriva familiei de Guise, deşi conduseseră anterior trupele fratelui Mariei de Guise, François, în lupta pentru recuperarea oraşului Calais din mâinile englezilor, în 1558. Deşi gărzi ale familiei de Valois, erau susţinători tradiţionali ai casei de Lorena, din care făceau parte de Guise. Altfel, Garda Scoţiană se afla într-o situaţie dificilă.
Problema acestui conflict de interese al scoţienilor s-a rezolvat odată cu stingerea dinastiei de Valois. În 1589, în Franţa a început o perioadă de două secole de dominaţie a dinastiei de Bourbon, faţă de care Garda Scoţiană nu avea niciun angajament oficial.
Încă din primele zile ale regilor franci, administraţia papală a izbutit să înlocuiască toate instituţiile care ameninţau Sfântul Imperiu Roman în formare. Dintr-odată însă, s-a văzut confruntată cu un oponent neprevăzut: o Biserică creştină paralelă şi independentă, o versiune revizuită şi în general mai acceptabilă a ei înseşi. Mai mult decât atât, această mişcare de opoziţie era condusă de victimele persecuţiilor anterioare şi susţineau erezia pe care Vaticanul o crezuse suprimată. În noua Epocă a Raţiunii, protestanţii au intrat sub stindardul unificat al Crucii Roşii (Rozacruce) – o emblemă încorporată în sigiliul personal al lui Martin Luther.
Rozacrucienii propovăduiau libertatea, fraternitatea şi egalitatea. Erau aprigi contestatari ai opresiunii tiranice şi, cu timpul, aveau să deţină un rol important atât în revoluţia franceză, cât şi în cea americană. După Reformă, Ordinul Rozacrucian a fost în mare parte responsabil pentru instituirea unui nou mediu social, mai conştient din punct de vedere spiritual. Oamenii au descoperit că istoria apostolică a episcopilor romani era de-a dreptul o minciună şi că Biserica sabotase în mod deliberat povestea lui Isus. A ieşit, de asemenea, la iveală faptul că rozacrucienii (ca templierii şi catarii înaintea lor) aveau acces la o cunoaştere străveche, mai adevărată decât tot ce propovăduise Roma.
Împotriva acestui atac, unica apărare a Romei a fost aceea de a-şi continua cunoscutele acuzaţii de erezie. Ameninţări violente au fost lansate la adresa tuturor celor care se opuneau doctrinei catolice. De fapt, trebuia găsită o nouă acuzaţie, una mai gravă decât cea de erezie, suficientă în trecut. Astfel, cei care se opuneau sub orice formă catolicismului au fost definiţi ca adoratori ai diavolului, iar Barosul vrăjitoarelor a fost mânuit împotriva unei imaginare conspiraţii satanice, conduse de vrăjitori şi vrăjitoare. Problema era aceea că nimeni nu ştia cine erau cu exactitate aceşti presupuşi vrăjitori şi, în consecinţă, a fost concepută o serie de absurde şi tragice teste, menite să-i identifice. În acest context, secta rigidă a puritanilor a devenit un aliat politic al Romei, punându-şi în practică propria vânătoare de vrăjitoare în Anglia şi în America. Vreme de circa 250 de ani, mai mult de un milion de nevinovaţi, bărbaţi femei şi copii, au fost ucişi din ordinul vânătorilor de vrăjitoare.

Ordinul de Roza Cruce

În 1614 şi 1615, în Germania au apărut două texte, cunoscute sub numele de Manifestele rozacruciene: Fama Fraternitatis şi Confessio Fraternitatis. Lor le-a urmat în 1616 lucrarea Nunta chimică, a pastorului luteran Johann Valentin Andreae. Manifestele anterioare fuseseră scrise de alţi autori sau chiar de Andreae însuşi, membru de frunte al Prieuré Notre Dame de Sion. Publicaţiile anunţau o nouă eră a iluminării şi eliberării ermetice, în care anumite secrete universale aveau să fie dezvăluite. Ţinând seama de formarea Societăţii Regale în Anglia, cu câteva decenii mai târziu, aceste profeţii s-au dovedit corecte, dar la vremea aceea au fost învăluite în alegorii. Scrierile aveau în centrul lor un personaj misterios pe nume Christian Rosenkreuz, membru al Ordinului de Rozacruce. Numele acestuia era în mod evident ales astfel încât să aibă o semnificaţie rozacruciană, iar personajul era ie scris ca purtând veşmintele şi armele templierilor.
Acţiunea din Nunta chimică se petrece în castelul magic al Mirelui şi Miresei: un palat plin de efigii înfăţişând lei şi în care curtenii studiază lucrările lui Platon. Într-un decor demn de orice legendă a Graalului, Fecioara Aprinzătoare a Luminilor aranjează ca toţi cei prezenţi să fie cântăriţi, în vreme ce orologiul arată mişcările cerurilor, iar oaspeţilor le este prezentată Lâna de Aur. Tot timpul se aude muzică de coarde și trâmbiţe, iar întreaga scenă este scăldată într-o atmosferă de cavalerism, prezidată de cavalerii Ordinelor Sfinte. Sub castel se află un mormânt misterios, cu inscripţii ciudate, iar în port aşteaptă douăsprezece corăbii ale Pietrei de Aur, ca stindardele zodiacului. În acest decor este jucată o piesă ce redă povestea unei prinţese fără nume care, ajunsă la mal într-un cufăr din lemn, se mărită cu un prinţ de obârşie de asemenea obscură, şi astfel este restaurată o moştenire regală anterior uzurpată.
În combinaţie cu cele două lucrări publicate mai înainte, semnificaţia amintind de Graal a Nunţii chimice devine evidentă. Biserica, prin urmare, nu a ezitat să condamne cu violenţă Manifestele. Contextul lor era unul mitic, dar pentru a ilustra scena, rozacrucienii au folosit un castel real – cel din Heidelberg, care era „sălaşul” Leului Palatin, adică reşedinţa prinţului Friedrich de Rin şi a soţiei sale, prinţesa Elizabeth Stuart, fiica regelui Iacob al VI-lea al Scoţiei (Iacob I al Angliei).
Lăsând la o parte renaşterea rozacruciană facilitată de Reformă, Frăţia Ordinului de Rozacruce avea o istorie străveche, cu originile în Şcoala Egipteană a Misterelor din vremea faraonului Tutmosis al III-lea (cca 1468-1436 î.Hr.). Anticele învăţături au fost continuate de Pitagora şi de Platon, pentru a pătrunde apoi în Iudeea prin gruparea ascetică egipteană Therapeutate, care activa la Qumran înainte de epoca lui Isus. Asociaţi cu această grupare erau magii samariteni din Manasseh de vest, în fruntea cărora se afla liderul gnostic Simon (Magul) Zelotul – tovarăş de o viaţă al Mariei Magdalena. Gruparea magilor samariteni, ai cărei reprezentanţi au fost prezenţi la naşterea lui Isus, fusese fondată în anul 44 î.Hr. De Menahem, un esenian din diaspora şi totodată bunicul Mariei Magdalena. Menahem era urmaş al castei preoţeşti a asmoneilor – familia lui Iuda Macabeul, venerat în legenda arthuriană a lui Gawain.
„Ucenicul iubit”, Ioan Marcu (cel care a comandat scrierea Evangheliei după Ioan şi este cunoscut deopotrivă sub numele Bartolomeu), era priceput la tămăduiri şi la remediile medicale, făcând parte din Therapeutate. Acesta a fost motivul pentru care Ioan a devenit sfântul patron al cavalerilor ospitalieri din Ierusalim; Ioan Marcu era ucenicul căruia Isus i-a încredinţat-o pe mama lui în clipa răstignirii; „Şi din ceasul acela ucenicul a luat-o la el“(Ioan 19:27). În unele versiuni ale Bibliei este adăugat, în mod eronat, un cuvânt (adesea cu litere cursive): „la el acasă”. Dar acest ultim cuvânt nu apărea în textul original al evangheliei. Ioan a fost desemnat de fapt paranymphos (servitor personal) al Mariei, iar ceea ce desemnează termenii „la el“era gruparea Therapeutate. (Un paranymphos era, strict vorbind, cel care o conducea pe mireasă la mirele ei.).
Simbolul vindecătorilor din Therapeutate era şarpele – acelaşi care este prezent (împreună cu emblema Graalului de Rozacruce) în manuscrisul Rosslyn-Hay al regelui René d’Anjou, pentru a-l desemna pe Ioan. Şarpele gnostic al înţelepciunii face parte din caduceu – însemnul multor asociaţii medicale internaţionale de astăzi. Graţie relaţiei strânse dintre Ioan şi familia lui Isus a recunoscut acesta adevărata semnificaţie a nunţii din Cana. Dinastia regală a lui Isus era una merituoasă, dar la fel erau casta asmoneilor şi moştenirea regală a Mariei Magdalena. Ea a fost la origine Notre Dame des Croix, purtătoarea recipientului mesianic, Doamna Luminii şi în Potirul ei s-a aflat dintotdeauna Crucea Roză a Sangréal-ului.
Printre cei mai de seamă Mari Maeştri rozacrucieni a fost poetul şi filosoful italian Dante Alighieri, care a scris Divina Comedie în aproximativ 1307. Unul dintre elevii săi sârguincioşi a fost Cristofor Columb care, pe lângă patronajul curţii spaniole, se bucura şi de susţinerea lui Leonardo da Vinci, membru al Ordinului Semilunii (un nume nou al vechiului ordin cruciat fondat de Ludovic al IX-lea) al lui Rene d’Anjou. Un alt Mare Maestru renumit fusese dr. John De, astrologul, matematician, spionul şi sfetnicul personal al reginei Elisabeta I. De asemenea, avocatul şi filosoful Francis Bacon, viconte de St. Albans, a fost Mare Maestru la începutul anilor 1600. În vremea regelui Iacob al VI-lea (I) Stuart, Bacon a devenit procuror general şi lord cancelar al Marii Britanii. Din cauza Inchiziţiei, el era profund tulburat de perspectiva colonizării catolice pe scară largă a Americii, drept care s-a implicat în fondarea unor colonii britanice în Lumea Nouă, inclusiv în celebra călătorie transatlantică a vasului Mayflower, în 1620. Printre colegii rozacrucieni ai lui Bacon se număra şi reputatul doctor şi filosof al teologiei Robert Fludd, care a contribuit la traducerea în limba engleză a versiunii King James a Bibliei.
În 1307, rozacrucienii fuseseră introduşi în mod oficial în Scoţia de regele Robert de Bruce, care selectase câţiva cavaleri templieri şi ospitalieri pentru a fonda The Elder Brethren of the Rosy Cross. Ordinul a fost moştenit de descendenţii săi din casa regală Stewart şi, în secolul al XVII-lea, rozacrucienii erau indisolubil legaţi de Societatea Regală. Din această instituţie academică făceau parte personalităţi precum Robert Boyle şi Sir Christopher Wren, membri proeminenţi ai Ordinului de Rozacruce. Obiectivul acestuia, la fel ca al unor cărturari precum Sir Isaac Newton, Robert Hooke, Edmund Halley şi Samuel Pepys, era limpede: dezvoltarea teoretică şi practică a ştiinţelor antice, a numerologiei şi a legilor cosmice. De asemenea, rozacrucienii doreau să încurajeze idealurile grupării egiptene Therapeutate prin promovarea ajutorului medical internaţional pentru cei săraci. Nu este deloc o coincidenţă faptul că cea mai influentă organizaţie în domeniul asistenţei medicale de urgenţă la nivel mondial (aşa cum a stabilit Convenţia de la Geneva în 1864) este reprezentată prin intermediul familiarului simbol al Crucii Roşii.
Deja în epoca regelui Carol I, rozacrucienii erau prezenţi în numeroase ţări, printre care Marea Britanie, Franţa, Germania şi Olanda. Activitatea ordinului a continuat în bune condiţii o vreme, în ciuda condamnărilor emise de la Vatican. Pe acest fond al dezvoltării însă, un nou inamic şi-a îndreptat atenţia spre confrerie – un inamic care îşi propusese să împiedice pentru multă vreme orice progres spiritual şi tehnologic. Intraseră în scenă puritanii.
Este trist faptul că, ori de câte ori sunt zădărnicite acţiunile unui regim tiranic, un altul la fel de păgubitor apare în locul lui. Aşa s-a întâmplat cu separarea Bisericii Angliei, în vremea lui Henric al VIII-lea, de cea de la Roma. Nu i-a trebuit mult timp lui Henric să închidă mânăstirile şi să le vândă pământurile către negustori, dar călugării englezi nu aveau o afinitate deosebită pentru Biserica Catolică. În mod similar, la fondarea Bisericii Anglicane Protestante, fiica lui Henric, regina Elisabeta I, şi-a impus cu rapiditate controlul absolut asupra catolicilor din Irlanda. A vândut Ulsterul Ghildelor din Londra, ai căror negustori i-au silit pe catolici să le devină servitori sau să-şi părăsească pământurile.
Henric al VIII-lea nu a devenit protestant, aşa cum se sugerează adesea; de fapt, l-a denunţat în scrierile sale pe Martin Luther. Ceea ce a făcut el a fost să scoată ramura engleză a Bisericii de sub controlul papal. Acest lucru i-a facilitat divorţul de Caterina de Aragon (fiica Isabellei şi a lui Ferdinand) şi i-a permis să pună stăpânire pe averile şi pe proprietăţile Bisericii din Anglia. Când, după moartea sa, Consiliul Reformiştilor Protestanţi a preluat frâiele puterii, populaţia nu a fost încântată, dezamăgirea populară fiind şi mai mare atunci când Mary Tudor s-a căsătorit cu Filip al Spaniei şi a început să-i condamne pe protestanţii din Anglia la ardere pe rug. Bloody Mary (Mary Sângeroasa) a murit înainte de izbucnirea unei mari revolte populare, iar sora ei vitregă, Elisabeta, a calmat lucrurile fondând Biserica Anglicană Protestantă. Această decizie a ei a avut la bază teama că Irlanda ar putea fi utilizată pentru a permite spaniolilor să invadeze Anglia, dar un scop pe termen scurt justifică rareori mijloacele pe termen lung, iar tristele repercusiuni ale acţiunilor reginei Elisabeta sunt resimţite încă şi astăzi.
Oricare ar fi fost motivele lui Henric şi ale Elisabetei, eforturile lor au consolidat considerabil puterea clasei de mijloc a comercianţilor, care şi-au unit forţele cu protestanţii olandezi pentru a pune capăt pretenţiilor comerciale internaţionale ale Spaniei. Răspunsul regelui Filip al II-lea a fost Invincibila Armada – care a fost însă respinsă cu ajutorul considerabil al stihiilor naturii. Anglia s-a conturat ca o naţiune independentă din punct de vedere religios, cu Biserica Anglicană la cârmă, dar multe se schimbaseră de când Martin Luther îşi afirmase poziţia, cu mai bine de un secol înainte.
Biserica Anglicană, cu structura sa episcopală, nu s-a arătat mai tolerantă faţă de celelalte credinţe decât fusese cea romană. Până când pe tron a urcat Carol I Stuart (1625-1649), ea adoptase o poziţie fermă împotriva tuturor celor care îndrăzneau să-i conteste dogmele. Ca o repetare ironică a istoriei templierilor, cărturarii, astronomii, matematicienii, navigatorii şi arhitecţii rozacrucieni au devenit victime ale autorităţilor protestante. Clericii anglicani îi numeau păgâni, ocultişti şi eretici, exact aşa cum făcuse înainte şi Biserica Catolică. În realitate, soarta tragică a regelui Carol I a avut la bază toleranţa sa religioasă şi relaţiile sale cu aceste minţi luminate într-o măsură mult mai mare decât recunosc cărţile tradiţionale de istorie.
Dacă savanţii adepţi ai ocultismului din înalta societate erau persecutaţi de propria Biserică naţională, ce speranţe mai aveau practicanţii vechilor tradiţii din clasele inferioare ale societăţii, cei pe care Inchiziţia îi considerase vrăjitori şi vrăjitoare? Aceştia trăiau cu teama de extremiştii protestanţi la fel cum se temuseră înainte de catolici. Secta protestantă care s-a apropiat cel mai mult de fanatismul Inchiziţiei era exact aceeaşi care se desprinsese de episcopatul anglican, pentru a deveni mai „pură“din punct de vedere religios. Puritanii au devenit exponenţi ai bigotismului intolerant, lipsiţi de orice spiritualitate raţională. Atât de lipsiţi de democraţie erau în convingerile lor, încât liderul lor parlamentar era un despot brutal, care l-ar fi făcut de ruşine pe însuşi Torquemada. În perioada sălbaticului Protectorat al lui Oliver Cromwell, începând cu 1649, astronomii şi matematicienii s-au văzut nevoiţi să activeze în secret, sub forma Colegiului Invizibil. Abia după Restauraţia din 1660 rozacrucienii au reapărut pe scena publică, regele Carol al II-lea fiind noul patron şi sponsor al Societăţii Regale.



Casa unicornilor

Uniunea Coroanelor

Casa regală Stewart a Scoţiei s-a format prin împletirea matrimonială a urmaşilor lui Isus şi ai fratelui acestuia, Iacov – din originile merovingienilor pe de o parte şi din regii celţi ai Britanniei pe de alta. Astfel, familia Stewart a apărut ca o veritabilă dinastie a Graalului, fiind multă vreme cunoscută sub numele de Casa Unicornilor. Am văzut deja că unicul corn al unicornului era echivalent cu lama în tradiţia Graalului şi cum ambele simbolizau elementul masculin, potirul fiind cel feminin.
Pe lângă leul davidic al lui Iuda şi floarea de crin franco-iudaică, unicornul desposynic a fost încorporat în stema regală a Scoţiei. Se considera că el corespunde aspectului viril al lui Isus şi era înrudit cu imagistica ungerii mesianice din Psalmul 92:10. De fapt, fiara mistică era unul dintre principalele simboluri ale catarilor, care fuseseră atât de cumplit persecutaţi de Biserica Catolică. În legendele medievale, unicornul era totdeauna asociat cu fertilitatea şi cu vindecarea, iar tapiseriile renascentiste îl înfăţişează cu fruntea pe genunchii miresei regale. Acest lucru face trimitere la anticul text ritualistic al Mariajului Sacru (Hieros Gamos): „Regele merge cu capul sus către poala sfântă”, aşa cum menţionau iniţial riturile din vechea Mesopotamia, pământul lui Noe şi al lui Avraam.
Catarii credeau că numai cornul cristic al unicornului poate purifica falsele doctrine ale Bisericii romane, iar în acest sens, animalul era adesea înfăţişat cu cornul cufundat într-un pârâu sau într-o fântână. Alteori, unicornul era reprezentat în interiorul unei grădini închise – cu libertatea de mişcare limitată, dar cât se poate de viu. Cele şapte tapiserii din ciclul Doamnei cu licorna de la Muzeul Cluny din Paris provin din Lyon, din epoca medievală. La Muzeul Metropolitan din New York se află ciclul Vânătoarea unicornului, format tot din şapte lucrări, care este originar din Languedocul secolului al XVI-lea şi înfăţişează unicornul hăituit şi persecutat. Atunci când este prins, animalul este sacrificat, dar apoi este văzut viu şi nevătămat în grădina miresei. Iată deci o reluare limpede a poveştii lui Isus.
Simbolismul mitologic al unicornului era esenţial pentru aşa-zisele erezii din Provence, atât de brutal condamnate de Biserică. Nu a fost o întâmplare faptul că fiara fabuloasă a stirpei Graalului şi-a găsit locul ca păzitor al Leului pe stema Scoţiei, împreună cu X-ul ce simbolizează uniunea dintre feminin şi masculin – cunoscutul însemn numit Saltire sau crucea Sfântului Andrei.
Când Robert al II-lea Stewart (nepotul de bunic al lui Robert the Bruce) a fondat casa regală scoţiană în 1371, succesiunea a fost atribuită urmaşilor săi în parlamentul scoţian. Casele Plantagenet de York şi Lancaster s-au luptat apoi pentru supremaţie în Anglia, dar au pierdut în favoarea dinastiei Tudor. În Franţa, dinastia de Valois a dus războaie continue împotriva rivalilor la tron, locul ei fiind luat de Burboni. În tot acest răstimp însă, familia Stewart şi-a păstrat neîntrerupt poziţia dinastică. (Povestea integrală a casei regale Stewart este relatată în lucrarea Alteţei Sale Regale prinţul Michael de Albany, The Forgotten Monarchy of Scotland.).
Înainte ca Înalţii Stewarzi să devină regi ai Scoţiei, ramurile lor familiale era bine poziţionate în termenii statutului nobiliar şi, cu timpul, au dobândit alte titluri în Lorne, Innersmeath, Atholl, Lennox, Doune, Moray etc. Până la sfârşitul secolului al XVI-lea, Stewart devenise Stuart – o schimbare care s-a produs prin asociere cu les Seigneurs Stewart d’Abignie şi în urma primei căsătorii a reginei Mary a Scoţiei cu Delfinul francez – dat fiind că în limba franceză au există litera „w”.



După moartea reginei Elisabeta I a Angliei, care nu a avut urmaşi, coroanele engleză şi scoţiană au fost unite în 1603. Iacob al VI-lea al Scoţiei a fost stră-strănepotul lui Iacob a IV-lea şi al surorii lui Henric al VIII-lea, Margaret. Prin urmare, a fost considerat a fi cea mai apropiată rudă în viaţă a Elisabetei şi i s-a propus să preia tronul. De fapt, Anglia avea un pretendent potrivit la coroană, în persoana lui Edward Seymour, lord Beauchamp – urmaş al fiicei lui Henric al VII-lea, Mary. Cu toate că mulţi erau mulţumiţi să recunoască o succesiune paralelă, legitimă, după Henric al VII-lea, alţii nu se bucurau deloc de faptul că regele Scoţiei devenise suveranul Angliei. Nu au obiectat la unirea celor două coroane, dar ar fi preferat situaţia inversă, anume ca un monarh englez să guverneze Scoţia. Drept urmare, a fost pusă la cale una dintre cele mai mari conspiraţii politice din istorie, împotriva lui Iacob şi a regilor scoţieni. Când Iacob al VI-lea a venit la Londra pentru a deveni şi Iacob I al Angliei, s-a văzut confruntat cu două probleme urgente. Prima era legată de religie. Atât Anglia, cât şi Scoţia erau ţări protestante, dar Iacob primise o educaţie presbiteriană, în vreme ce englezii erau anglicani. Cea de-a doua dificultate consta în aceea că administraţia de la Westminster era formată în întregime din englezi, iar scoţienilor născuţi înainte de accederea lui Iacob la tron, în 1603, le era refuzată orice funcţie guvernamentală Aceasta însemna că urmau să mai treacă cel puţin şaisprezece ani înainte ca un scoţian să poată apărea la Westminster!
După numeroase tentative eşuate de obţinere p. Controlului asupra Scoţiei, parlamentul englez descoperise o cale strategică, una care este posibil să fi fost concepută încă înainte ca lui Iacob să i se fi oferit tronul. Odată ce acesta a preluat cele două coroane, s-a găsit soluţia pentru satisfacerea acestei vechi ambiţii: (a) viitorii regi ai Marii Britanii aveau să domnească de la Londra, restrângându-se astfel influenţa Scoţiei chiar şi în privinţa propriilor afaceri; (b) Westminsterul putea dizolva la un moment dat Parlamentul celor Trei Stări din Scoţia; (c) la momentul cuvenit, Stuarţii puteau fi discreditaţi şi detronaţi; şi (d) un rege-marionetă ales de parlament putea lua apoi locul dinastiei scoţiene. Rezultatul acestei strategii ar fi fost supunerea integrală a Scoţiei în faţa Angliei – o ambiţie ce persista încă din epoca lui Edward I. Şi exact acest lucru s-a întâmplat începând cu anul 1688, când regele Iacob al VII-lea (al II-lea) a fost detronat şi trimis în exil de Biserică şi de conspiratorii din parlament.
Mai devreme, austera Kirk presbiteriană (condusă de vârstnici, nu de episcopi) devenise Biserica Naţională a Scoţiei. La sud de graniţă, Biserica Anglicană funcţiona de când regina Elisabeta I autorizase cele Treizeci şi nouă de Articole ale doctrinei engleze, în 1563. Prin urmare, când au preluat tronul ca regi ai Marii Britanii, se aştepta ca membrii dinastiei Stuart să susţină două mari Biserici, fără a o leza pe niciuna din ele. Era o misiune imposibilă, mai cu seamă că regele trebuia să fie şeful Bisericii Angliei. Pentru a ajunge la un compromis, familia Stuart a fondat Biserica Episcopală Scoţiană, care presupunea o structură formată din episcopi scoţieni în paralel cu echivalentul lor anglican. Dar în acest fel regii aveau o a treia Biserică de susţinut, ceea ce făcea lucrurile şi mai dificile. În plus, mai exista încă o complicaţie. Suveranii Stuart erau, pe lângă regi ai Marii Britanii, şi regi ai Irlandei (statul liber irlandez a fost fondat abia în anul 1921), and deci responsabilităţi faţă de populaţia irlandeză, în mod tradiţional catolică.
Elisabeta I guvernase fără a se consulta prea mult cu parlamentul şi îndatorase considerabil Coroana. Prin urmare, regele Iacob a fost nevoit să mărească impozitele. Aprobând această măsură, parlamentul a insistat că regele nu poate guverna în stilul autocratic al predecesoarei sale şi a instituit o serie de restricţii prin care suveranul rămânea practic lipsit de puteri individuale. Iacob a replicat declarând că, în conformitate cu tradiţia scoţiană, el nu răspunde în faţa parlamentului, ci numai în faţa lui Dumnezeu şi a poporului. Era de datoria sa, a insistat el, să susţină Constituţia scrisă a Scoţiei în numele poporului şi să adopte o poziţie constituţională împotriva parlamentului şi a Bisericii, dacă era nevoie. Dar Anglia nu avea o Constituţie scrisă (aşa cum nu are nici astăzi), iar drepturile şi libertăţile populaţiei nu erau apărate prin nimic. Tot ce exista era o tradiţie feudală, conform căreia puterea era deţinută de clasele avute.
Întreaga epocă Stuart a fost marcată de diferendele religioase dintre facţiunile rivale ale Bisericii creştine. Instituind Legile Uniformităţii în conformitate cu Cartea rugăciunilor uzuale, Iacob al VI-lea (I) i-a iritat pe catolici şi a declanşat aşa-numitul complot al prafului de puşcă, menit să-l arunce în aer împreună cu clădirea parlamentului. Prin instituirea versiunii autorizate a Bibliei, pe de altă parte, i-a determinat pe protestanţi să-l acuze că ia partea Romei. Astfel nu exista nicio posibilitate pentru ca regele să-i poată mulţumi deopotrivă pe anglicani, pe presbiterieni, pe episcopalieni şi pe catolici, fără a fi perfect tolerant faţă de toţi. Problema era aceea că parlamentul anglican nu a reacţionat bine faţă de o asemenea toleranţă, mai ales când a fost inclusă pentru a-i include şi pe evrei.
Când fiul lui Iacob, Carol I, a preluat tronul, prima sa preocupare a fost natura discriminatorie a parlamentului de la Westminster. Miniştrii erau atât de absorbiţi în disensiunile lor religioase şi teritoriale, încât nu s-au mai ocupat de ţară. În consecinţă, Carol a dizolvat parlamentul în 1629 şi a instituit o administraţie proprie. Astfel, şi-a creat o popularitate uriaşă; de asemenea, pentru prima dată de secole, a izbutit să echilibreze bugetul naţional. În numai şase ani, era privit mai bine decât orice alt monarh de la Henric al VII-lea (1485-1509) până atunci. Dar la putere au urcat dogmaticii puritani, aşa că domnia lui Carol s-a prăbuşit.
Doctrinele principiale ale episcopilor anglicani stârniseră nemulţumirea unor mari părţi ale populaţiei. Prin urmare, nu a fost deloc surprinzător faptul că poporul a preferat să-şi plece urechea la predicatorii puritani care acuzau clericii în ansamblul lor. Regele Carol I a făcut tot ce a putut pentru a salva reputaţia anglicanilor, dar nu a reuşit decât să-şi înstrăineze mulţi potenţiali susţinători. În cursul luptelor cu Spania, el se aliase cu Franţa, căsătorindu-se cu fiica lui Henric al IV-lea, Henrietta Maria, iar acest lucru i-a deranjat deopotrivă pe puritani şi pe reprezentanţii Bisericii Anglicane, fiindcă Henrietta Maria era catolică.

Războiul civil

După unsprezece ani de autocraţie, în 1640, Carol a fost obligat să reinstituie parlamentul, după probleme grave cu Biserica scoţiană – Kirk – ai cărei vârstnici fuseseră ofensaţi de încercarea arhiepiscopului de Canterbury de a introduce cartea de rugăciuni anglicane în Scoţia presbiteriană. La Westminster, miniştrii puritani l-au acuzat imediat pe arhiepiscopul Laud de trădare, acesta fiind apoi decapitat împreună cu mâna dreaptă a lui Carol, vicontele Strafford. Puritanii au trecut apoi la abolirea consiliului regal, Star Chamber, şi a alcătuit aşa-numita Great Remonstrance – o listă de acuzaţii ia adresa regelui însuşi.
Aplanând problema scoţiană, Carol s-a văzut confruntat un an mai târziu cu tulburări în Irlanda. Acolo, catolicii reacţionau violent împotriva prezenţei protestanţilor britanici, care fuseseră încurajaţi să emigreze cu miile în Ulster. Carl spera să strângă o armată menită să înăbuşe revolta, dar parlamentarii au refuzat să-i dea fondurile necesare, de teamă că regele şi-ar putea îndrepta armata împotriva lor. Apoi, în 1642, când Carol a încercat să aresteze cinci membri ai parlamentului pentru comportament obstructiv, porţile Londrei i-au fost închise în faţă şi astfel a izbucnit războiul civil.
În Nottingham, regele a strâns un grup de cavaleri regalişti, în vreme ce Oliver Cromwell – un ambiţios parlamentar dintr-o regiune rurală – a preluat comanda forţelor armate parlamentare. Cavaleria sa i-a înfruntat pe regalişti la Edgehill, dar lupta a avut un sfârşit indecis. Spre deosebire de cavalerii lui Carol, forţele de la Westminster erau în întregime formate din puritani – cu tunsorile lor scurte, din pricina cărora fuseseră porecliţi „Capete rotunde”. Pedestraşii lui Cromwell, înzestraţi cu platoşe, erau numiţi „Coaste de fier”.
După lupta de la Edgehill, Capetele rotunde au format The Solemn League and Covenant cu Kirk-ul scoţian, făgăduind să introducă presbiterianismul în Anglia, dacă Biserica era de acord să-i asigure şi alţi soldaţi. Acest lucru, alături de o taxă de 30.000 de lire sterline pe lună (echivalent în monedă actuală cu circa 2.000.000 de lire sterline lunar), a fost suficient pentru a obţine sprijinul prelaţilor; astfel, Cromwell i-a înfrânt pe regalişti la Marston Moor în 1644.
Un an mai târziu, noua armată a parlamentului l-a învins din nou pe Carol la Naseby. De data aceasta însă, soldaţii adunaţi de Kirk şi-au dat seama de adevărata fire a puritanilor. Înainte îi consideraseră nişte simpli protestanţi, asemănători cu presbiterienii lor, dar între timp recunoscuseră adevărul. Se spunea că puritanii lui Cromwell măcelăriseră toate femeile irlandeze pe care le găsiseră în tabăra regaliştilor după bătălia de la Naseby, iar pe englezoaice le mutilaseră cu cuţitele. Luaseră prizonieri scoţieni, le scoseseră ochii, le tăiaseră urechile şi le bătuseră limba în cuie. În sud, populaţia susţinuse în număr mare cauza puritanilor, dar de la o vreme începuse să vadă secta într-o lumină cu totul nouă – ca o armată de fanatici pe măsura sălbaticei Inchiziţii a Sfântului Oficiu din Europa. Aceşti puritani fanatici aveau să-i vâneze nu peste mult timp pe cei care anterior îi susţinuseră, în încercarea lor de a scăpa de vrăjitori şi vrăjitoare!
N-a fost decât o problemă de timp ca regele Carol să fie silit să se predea şi, în 1646, a fost dat în primire parlamentului, la Newark. Mai târziu, în acelaşi an, el a început negocieri cu stânjenitul Kirk presbiterian. Bătrânii acestuia au recunoscut că, luând partea puritanilor, contribuiseră în mod activ la prăbuşirea propriei dinastii regale (spre deosebire de scoţienii episcopalieni, care rămăseseră loiali Coroanei). Era însă prea târziu pentru regrete şi, cu toate că fusese alcătuită o armată împotriva lui Cromwell, aceasta a fost înfrântă în august 1648 la Preston. La începutul anului următor, regele Carol I a fost judecat la Westminster Hall şi decapitat la Whitehall pe 30 ianuarie 1649. Armata puritanilor s-a îndreptat apoi spre Irlanda, unde a ucis mii de nevinovaţi – o atrocitate pentru care a fost blamat poporul englez în ansamblul său.
Fără rege, parlamentul a stabilit cu titlu interimar forma de organizare Commonwealth, iar în 1650, Cromwell l-a înfrânt pe Carol, prinţ de Wales, fiul răposatului rege, la Dunbar. În ciuda acestui fapt, scoţienii l-au încoronat pe 1 ianuarie 1651, sub numele Carol al II-lea, iar noul rege a întâlnit din nou trupele lui Cromwell la Worcester. Monarhul a pierdut şi de această dată, dar a izbutit să fugă în Franţa.
Circa doi ani mai târziu, în 1653, Oliver Cromwell a desfiinţat şi parlamentul, şi Commonwealth. Autointitulându-se Lord Protector, a început să conducă ţara exclusiv prin forţa armelor, iar Protectoratul său a fost mult mai dur decât oricare alt regim anterior. Din ordinul său, cartea de rugăciuni a anglicanilor a fost interzisă, ca şi orice formă de celebrare a Paştelui şi a Crăciunului. Proprietăţile au fost confiscate, educaţia a fost limitată, iar libertatea cuvântului a dispărut. Adulterul era pedepsit cu moartea, iar mamele necăsătorite erau aruncate în închisoare. Sporturile şi distracţiile au fost declarate blasfemii, hanurile au fost închise, întrunirile erau interzise, iar amenzile erau administrate de soldaţi după bunul lor plac. Cei care mai îndrăzneau să se roage, o făceau pentru „rapida revenire la protecţia Dreptului Comun”.
În 1658, când Cromwell a murit, moştenirea sa despotică a revenit fiului său, Robert. Din fericire, acesta nu nutrea aceleaşi ambiţii ca tatăl lui şi, nu peste mult timp, Carol al II-lea a fost chemat înapoi în ţară şi a revenit pe tron în 1660, la unsprezece ani după executarea tatălui său.
Carol s-a dovedit a fi un rege priceput şi îndrăgit. A reformat Biserica Anglicană şi a format o societate în care toate credinţele religioase erau egal acceptate. În ciuda acestor realizări însă, politicienii şi clerul anglican şi-au urmat propriile obiective. Indiferent de ceea ce gândea regele, ei refuzau să se arate toleranţi faţă de alte convingeri de ordin religios, mai cu seamă faţă de evrei şi de catolici. Mai mult decât atât, fiindcă regele Carol era căsătorit cu o portugheză, Caterina de Draganza, ei au insistat că nu avea cum să nu favorizeze Biserica romană. În consecinţă, parlamentul a adoptat două Tests Acts cu caracter restrictiv, în 1673 şi 1678, prin care se interzicea tuturor non-anglicanilor să deţină funcţii publice sau guvernamentale.

Colegiul Invizibil

Nu este un secret – deşi probabil nici fapt de cunoştinţă generală – că dezvoltarea lojilor masonice în Marea Britanie, la începuturile lor, a fost legată de casa Stuart. În timpul lui Carol I a apărut un concept simbolic al masoneriei ritualizate, derivat din ierarhizarea arhetipală a zidarilor medievali. Cele mai vechi admiteri în lojile masonice libere (sau speculative) au fost înregistrate în circa 1640. Mişcarea era preocupată în esenţă de dobândirea structurată a informaţiilor din ştiinţele încă neexplicate, o mare parte dintre acestea fiind păstrate în Scoţia din vremea templierilor şi a călugărilor cistercieni.
În Anglia dinastiei Stuart, francmasonii lui Carol I şi Carol al II-lea erau filosofi, astronomi, fizicieni, arhitecţi, chimişti şi, în general, cărturari. Mulţi erau membri ai celei mai importante academii ştiinţifice a ţării, Societatea Regală, care fusese „botezată” Colegiul Invizibil atunci când fondatorii ei au fost nevoiţi să activeze pe ascuns, sub Protectoratul lui Cromwell. Societatea fusese fondată în 1645, în timpul lui Carol I, şi încorporată de Carol al II-lea în Carta Regală, în 1662, după Restauraţie. Printre primii membri ai Societăţii s-au numărat Robert Boyle, Isaac Newton, Robert Hooke, Christopher Wren şi Samuel Pepys.
Este suficient să ne gândim la realizările Societăţii Regale pentru a ne da seama că, la fel ca templierii, membrii ei dispuneau de cunoştinţe cu totul deosebite. Filosoful naturalist Robert Boyle (1627-1691) era un reputat alchimist, elev al lui Nostradamus şi un specialist de frunte în tradiţia Graalului. Boyle l-a susţinut pe matematicianul şi astronomul Galileo Galilei în afirmarea principiului heliocentric al lui Copernic. De asemenea, este autorul unor descoperiri referitoare la proprietăţile gazelor şi a formulat cunoscuta lege a lui Boyle. Colegul său, fizicianul Robert Hooke (1635-1703), a inventat arcul spiral, pompa dublă de aer, nivela cu bulă şi barometrul marin. Din Societate făcea parte de asemenea astronomul şi geometrul Edmund Halley, care a stabilit legile de mişcare a corpurilor celeste şi a prezis în mod corect viitoarele apariţii regulate ale cometei care îi poartă numele.
Isaac Newton (1642-1727) a fost unul dintre cei mai de seamă savanţi ai tuturor timpurilor, cunoscut îndeosebi pentru enunţarea legii gravitaţiei şi pentru definirea forţei orbitale. Era un reputat alchimist, a dezvoltat calculul infinitezimal, a enunţat legile mişcării şi a inventat telescopul cu reflexie. Unul dintre principalele sale studii se referă la structura regatelor antice, el afirmând importanţa extremă a moştenirii iudaice ca arhivă a cunoaşterii divine şi a numeroiogiei. Newton era bun cunoscător al legii universale, al geometriei sacre şi al arhitecturii gotice. Deşi era un om profund spiritual şi o autoritate în religia timpurie, respingea în mod deschis dogma trinităţii şi a divinităţii lui Isus, susţinând că Noul Testament fusese modificat de Biserică înainte de a fi publicat. Pe lângă faptul că era preşedintele Societăţii Regale, Newton era şi Cârmaci al Prieuré Notre Dame de Sion.
Ordinul de Sion original fusese înfiinţat de cavalerii templieri pentru a-i primi pe evrei şi musulmani în organizaţia lor creştină şi, până în 1188, a avut acelaşi Mare Maestru ca și aceştia. Deşi primii templieri aveau o orientare creştină, erau exponenţi de frunte ai toleranţei religioase, fapt care le-a permis să devină diplomaţi influenţi în comunităţile evreieşti și islamice. Asocierea lor deschisă cu evreii şi musulmanii a fost denunţată ca eretică de episcopii catolici şi a dus la excomunicarea lor în 1306 din sânul Bisericii romane.
Începând cu anul 1188, Ordinul de Sion a fost restructurat şi a evoluat astfel încât să devină mai pregnant loial dinastiei merovingiene din Franţa. Templierii, pe de altă parte, erau preocupaţi îndeosebi de noua dinastie Stewart. În practică însă, cele două ordine operau în strânsă asociate, fiindcă aveau ca obiect central al interesului aceeaşi stirpe originală.
Un alt membru important a Societăţii Regale era Sir Cristopher Wren (1632-1723), arhitectul Catedralei St. Paul din Londra, al clădirilor Royal Exchange, Greenwich Hospital (Royal Naval College), Royal Greenwich Observatory şi al multor altor biserici, clădiri şi monumente. De asemenea, un reputat matematician şi profesor de astronomie, dar şi Mare Maestru al ordinului rozacrucian. La fel fuseseră Robert Boyle ş Lordul Cancelar Sir Francis Bacon. Printre ceilalţi Mari Maeştri rozacrucieni s-au numărat deopotrivă Benjamin Franklin (1706-1790), care a operat distincţia dintre electricitatea pozitivă şi cea negativă, şi Thomas Jefferson, al treilea preşedinte ale Statelor Unite ale Americii (1801-1809).
Istoricii moderni au nefericitul obicei de a preamări anumite virtuţi ale oamenilor de seamă, fără a acorda nicio atenţie sursei de bază a cunoaşterii lor. Aceştia sunt descrişi în mod explicit ca artişti, oameni de ştiinţă, politicieni etc., dar de la Leonardo da Vinci la Newton şi de la acesta la Franklin, preocuparea lor comună a fost alchimia ermetică şi Meşteşugul Sacru. De fapt, diversele lor revelaţii nu au fost în mod necesar descoperiri originale, ci mai degrabă rezultatul studierii legilor cosmice ce datau din Antichitate. Ca grup organizat, aceşti oameni se ajutau între ei în privinţa traducerilor, a experimentelor şi a dezvoltării. Povestea lui Newton şi a mărului său poate adăuga o notă de umor legii gravitaţiei, dar autorul ei recunoştea că reala sa sursă de inspiraţie a fost Muzica sferelor a lui Pitagora, lucrare ce data din secolul al VI-lea î.Hr.
În Marea Britanie, în ultima parte a exilului lor, regii Stuart s-au aflat în avangarda francmasoneriei de rit scoţian, fondată pe baza celor mai străvechi cunoştinţe oculte şi pe legea universală. Moştenirea lor bretonă era strâns legată de familiile nobiliare din Boulogne şi Ierusalim, iar mediul lor era în mare parte de inspiraţie templieră. Nu ar trebui să ne surprindă, prin urmare, faptul că în perioada domniilor lui Carol I şi Carol al II-lea (care au constituit o problemă atât de severă pentru puritanii înguşti la minte şi pentru Biserica Anglicană) s-a constituit Colegiul Invizibil – care în scurtul interval de patronaj exercitat de dinastia Stuart a dat lumii unele dintre cele mai mari descoperiri ştiinţifice ale tuturor timpurilor.



Libertatea de conştiinţă

Iacobiţii

Din punct de vedere religios, este aproape imposibil să-i clasificăm pe Stuarţii timpurii ca aparţinând unei anumite credinţe; erau, simplu, creştini. Şi totuşi, fiecare dintre ei a st victima invidiilor Bisericii, fiecare facţiune căutând să-şi împlinească ambiţiile în detrimentul celorlalte. Abia atunci când fratele şi succesorul lui Carol al II-lea, Iacob al VII-lea (al II-lea), şi-a afirmat convingerile catolice personale, a putut fi etichetat ca atare un rege din dinastia Stuart. Şi totuşi, în ciuda orientării sale religioase, este evident că Iacob a fost cel mai tolerant monarh englez din istorie. Nu numai că a refuzat să-şi impună propria credinţă, ci dimpotrivă, a emis Declaraţia pentru Libertatea de Conştiinţă, propunând idealul libertăţii religioase pentru toată lumea:

Este părerea noastră nestrămutată că niciodată Conştiinţa nu trebuie constrânsă şi nici oamenii forţaţi în probleme ce ţin de simpla religie. Acest lucru a fost dintotdeauna contrar dorinţelor noastre, deoarece credem că este în interesul guvernelor pe care le distruge, zădărnicind comerţul, depopulând ţările şi descurajând străinii. Şi, în final, că nu a dus niciodată la împlinirea ţelului pentru care a fost folosit…
De asemenea, declarăm că este voia şi plăcerea noastră ca, de azi înainte, exercitarea tuturor legilor penale, în toate chipurile (în chestiuni ecleziastice), pentru cei care nu vin la biserică sau nu primesc împărtăşania ori pentru orice alte nerespectări ale religiei de stat, sau pentru exercitarea credinţei religioase în orice fel, să fie imediat suspendată; şi punerea în aplicare a sus-numitelor legi penale este de astăzi înainte suspendată… Şi pentru ca, prin Libertatea astfel acordată, Pacea şi Securitatea Guvernării noastre să nu fie puse în pericol, am considerat de cuviinţă şi le comunicăm prin aceasta tuturor supuşilor noştri iubitori că le permitem libertatea de a se adresa şi a-l sluji pe Dumnezeu aşa cum doresc ei.

Prin semnarea acestei declaraţii pe data de 4 aprilie 1678, Iacob spera să elimine orice bigotism şi să promoveze toleranţa religioasă. Regele însă nu şi-a dat seama că nici el şi nici poporul nu aveau libertatea de a lua decizii în această privinţă. La Westminster apăruseră deja două grupări politice operative (partide), fiecare identificată prin porecla pe care i-o dăduse cealaltă: Whigs (tâlharii) şi Tories (hoţii), ultimii fiind moştenitorii fireşti ai poziţiei regaliste. În cadrul Whigs se aflau în general bogaţii proprietari de pământuri, ei constituind majoritatea când Iacob a emis Declaraţia pentru Libertatea de Conştiinţă. Pe lângă faptul că l-au condamnat, ei l-au detronat pentru că a îndrăznit să accepte celelalte credinţe, ale catolicilor, presbiterienilor, evreilor, quakerilor etc. Ei şi-au axat argumentaţia pe toleranţa lui Iacob faţă de catolici, deşi pentru anglicanii devotaţi, indulgenţa lui faţă de credinţa evreilor ar fi constituit o ţintă mai plauzibilă. Este deci evident că persecuţiile la adresa lui nu au avut în realitate aproape nimic de-a face cu chestiunile religioase, ci cu faptul că regele contestase dreptul parlamentului de a-şi impune voinţa asupra poporului.
Astfel am ajuns în punctul din care a început această carte, cu noţiunea de slujire. În esenţă, regele Iacob acţionase în deplină concordanţă cu Codul Graalului – un cod care îi obligă pe cei în funcţii cu autoritate, fie ei aleşi sau succesori ereditari – să se preocupe nu atât de propriile puteri, cât mai degrabă de îndatoririle pe care aceste puteri le conferă.
În încercarea de a institui egalitatea religioasă, regele Iacob a sperat să anuleze restrictivele Test Acts din 1673 şi 1678, care interziceau accesul la funcţiile publice pentru toţi cei care nu aparţineau de Biserica Anglicană. Aceste reglementări au fost în final revocate în 1828-1829, în beneficiul catolicilor. Mai târziu, în 1858, au fost relaxate şi clauzele referitoare la evrei. Astăzi, în Marea Britanie, toate convingerile religioase (creştine sau nu) sunt libere să procedeze din punct de vedere religios așa cum le dictează conştiinţa, exact așa cum propusese regele Iacob al VII-lea (al II-lea) cu 300 de ani în urmă. Puţini sunt cei care ar afirma acum că Iacob a greşit cu această măsură tolerantă, pur şi simplu, el era mult înaintea epocii sale.
Dar nu întreaga ierarhie a Bisericii Anglicane se afla în poziţie cu regele Iacob. Printre susţinătorii lui se numărau arhiepiscopul Sancroft de Canterbury şi episcopii de Bath și Wells, Ely, Glucester, Norwich, Peterborough, Worcester, Chichester şi Chester. Suveranul a fost detronat, iar cei care îl susţinuseră au fost deposedaţi de funcţiile lor şi de drepturile ce le reveneau în conformitate cu ele. Istoricii au afirmat după aceea că Iacob a fost detronat fiindcă era catolic. În realitate, măsura a avut ca scop să garanteze puterea unui parlament care nu era ales prin votul democratic al poporului.
Tronul rămas astfel liber a fost oferit Stadholderului Wilhelm de Orania şi soţiei sale Mary, fiica lui Iacob. Totodată, au fost introduse noi reglementări, stricte. Legea drepturilor – Bill of Rights – din 1689, stipula că viitorii monarhi puteau domni doar cu consimţământul parlamentului, iar membrii acestuia urmau a fi aleşi prin vot liber. În realitate, membrii parlamentului în acea vreme nu erau nicidecum aleşi prin vot liber. Drept de vot aveau numai bărbaţii proprietari de pământuri, cu averi mari, iar Camera Comunelor nu era câtuşi de puţin reprezentativă pentru populaţie, aşa cum se presupune că este azi.
Deşi regina Mary era protestantă, miniştrii erau preocupaţi de relaţia lui Wilhelm cu Roma. Olanda era provincia nordică a independentelor – la vremea aceea – Ţări de Jos, dar anterior făcuse parte din Sfântul Imperiu Roman de Naţiune Germană şi se ştia că armata lui Wilhelm era formată în mare parte din mercenari catolici. Acesta este motivul pentru care a fost adoptat în 1701 Act of Settlement, prin care tronul Marii Britanii nu putea reveni decât unui protestant – o lege care rămâne valabilă şi astăzi, deşi a fost adoptată în Camera Comunelor cu majoritate de un singur vot!
După detronarea lui Iacob, Camera Lorzilor a decis că, existând un acord legal între rege şi popor, tronul nu era „vacant” (deşi nici ocupat nu era). S-a sugerat că regenţa era cea mai bună modalitate de a menţine unitatea regatului atâta vreme cât avea să mai trăiască Iacob Stuart.
Dar invadatorul olandez Wilhelm de Orania a organizat o Convenţie a parlamentului la Londra, pe 26 decembrie 1688. Plasându-şi gărzile înarmate în parlament şi în jurul lui, el a declarat că nu are intenţia de a deveni regent şi nici nu acceptă să împartă puterea. Declaraţia sa a fost atât de fermă, încât s-a instalat imediat teama de război şi mulţi au crezut că Wilhelm va prelua totuşi tronul. Camera Lorzilor şi cea a Comunelor au ajuns la deliberări şi au emis o declaraţie revizuită, conform căreia tronul era totuşi vacant!
În prezent, actualul prinţ de Wales se confruntă cu o dilemă de ordin personal în privinţa religiei şi a Bisericii. Încă din epoca Tudorilor, monarhii englezi au fost consideraţi Apărători ai Credinţei – ai celei anglicane protestante. Alteţa Sa regală prinţul Charles a declarat însă că în aceste vremuri cosmopolite şi în calitate de viitor rege, ar prefera să fie numit Apărător al Credinţei în general, indiferent de confesiune. Acest lucru aminteşte de nefericitul rege Iacob al VII-lea (al II-lea) şi de Declaraţia pentru Libertatea de Conştiinţă. Şi totuşi, puţine s-au schimbat în ultimii 300 de ani. Monarhii britanici sunt şi astăzi Capi ai Bisericii Angliei, iar actuala ierarhie anglicană este la fel de separatistă şi de protectivă ca a predecesorilor săi din secolul al XVII-lea. În ciuda faptului că Statele Unite ale Americii şi alte ţări occidentale au constituţii scrise, oficiale, care garantează drepturile şi libertăţile individuale, britanicii nu se bucură de o astfel de protecţie. În virtutea acestui fapt, parlamentul şi Biserica deţin controlul suprem asupra monarhiei (şi deci asupra poporului), şi aşa va rămâne situaţia atâta vreme cât vor funcţiona Bill of Rights şi Act of Settlement.
Când William al III-lea şi Mary a II-a au acceptat tronul în comun, a apărut, fireşte, o ambiguitate privind succesiunea. Mary era fiica regelui Iacob al VII-lea (al II-lea) cu prima lui soție, Anna Hyde de Clarendon. William (al cărui tată fusese Wilhelm de Orania) era fiul fiicei lui Carol I, Mary. În ciuda acestor aparente legături însă, scoţienii nu au fost mulţumiţi de pierderea regelui lor dinastic în 1689 (la un an după detronarea lui Iacob), s-a iscat prima revoltă a iacobiţilor. Vicontele Graham de Claverhouse, Mare Maestru al templierilor în Scoţia (numit şi Bonnie Dundee), a condus o forţă militară împotriva trupelor guvernamentale la Killiencrankie, pe 27 iulie. Deşi scoţienii au fost victorioşi, vicontele Dundee a fost rănit mortal în luptă. Pe 18 august, la Dunkeld, bătălia a avut alți învingători. Apoi, pe 1 iulie 1690, trupele din Orania ale regelui William le-a înfrânt pe cele ale lui Iacob al VII-lea în bătălia de la Boyne, în Irlanda.
În acest context, câteva clanuri scoţiene printre care Campbell au hotărât să câştige favorurile noilor monarhi contribuind la suprimarea iacobiţilor loialişti. Regele William le-a cerut tuturor liderilor scoţieni să depună în faţa lui un jurământ de credinţă, dar cei mai mulţi au refuzat; erau obişnuiţi ca regii să jure loialitate poporului, nu invers. Pentru a forţa lucrurile, Sir John Dalrymple, secretar de stat pentru Scoţia, a fost împuternicit să persecute un clan refractar, ca exemplu pentru celelalte. El a ales familia Macdonald din Glencoe, care nu depusese jurământul de credinţă până la data stabilită, de 1 ianuarie 1692. Liderul vârstnic al clanului, MacIain, încercase de fapt să facă acest lucru la Fort William, pe 30 decembrie, dar nu fusese prezent niciun reprezentant al Coroanei, astfel că nu izbutise să depună jurământul decât pe 6 ianuarie – aproape cu o săptămână mai târziu decât data impusă.
Spre deosebire de alte clanuri, Macdonald nu avea forţă militară şi deci era o pradă uşoară. Reşedinţa lor, situată între culmile munţilor Glencoe, constituia mai degrabă o capcană geografică decât o fortăreaţă naturală. Pe 1 februarie, Dalrymple a trimis două companii din regimentul de la Argyll, sub comanda lui Robert Campbell din Glenlyon, să extermine clanul nesupus, care nu bănuia nimic. Sosind sub masca unei misiuni paşnice, soldaţii au fost cazaţi la diverse familii şi au rămas acolo mai multe zile. Apoi, în dimineaţa zilei de 13 februarie, i-au ucis pe toţi membrii clanului Macdonald pe care i-au găsit, fără a cruţa nici femeile, nici copiii, nici bătrânii. Deloc surprinzător, oribilul masacru de la Glencoe a avut un efect opus celui aşteptat. În loc să determine clanurile să susţină noul regim, le-a împins să constituie o confederaţie iacobită puternică, împotriva Olandezului şi a guvernării sale.

Tratatul de Uniune

Când regina Anne i-a urmat la tron lui William al III-lea, în 1702, puţini scoţieni s-au arătat bucuroşi, deşi ea era sora răposatei suverane Mary. Anne îşi părăsise tatăl, pe regele Iacob, pentru a-l susţine pe cumnatul ei, Wilhelm de Orania. Era o piază rea pentru Stuarţi şi nu vizitase niciodată Scoţia. În 1706, Anne şi-a anunţat intenţia de a dizolva parlamentul scoţian. La auzul declaraţiei, miniştrii scoţieni au replicat că, în conformitate cu legile din Scoţia, o asemenea acţiune era ilegală. În acest sens, au citat din constituţia lor – Declaraţia adoptată în 1320 la Arbroath – care stipula că, dacă un monarh 

ne-ar transforma pe noi sau regatul nostru în supuşi ai regelui Angliei ori ai englezilor, vom face îndată tot posibilul pentru a-l alunga, ca duşman al nostru şi ca distrugător al drepturilor sale şi ale noastre, şi vom aşeza rege pe altcineva, care va avea capacitatea de a ne apăra.

Era limpede că planul Annei urma să treacă Scoţia sub dominaţia Angliei. Deşi scoţienii n-o puteau alunga pe regina engleză, ei aveau dreptul legal de a înainta o Lege a siguranţei, Bill of Security (1706), prin care, conform constituţiei, nu erau obligaţi să-l accepte pe succesorul ales al Annei. Astfel, ei îşi păstrau libertatea de a alege un monarh scoţian, din altă linie regală decât cel ales de Anglia. Faptul că Anne urma să-şi aleagă un succesor, fiindcă nu avea urmaşi direcţi, era deja din ce în ce mai clar. Regina concepuse de optsprezece ori, dar numai cinci copii i se născuseră vii; dintre aceştia, unul singur supravieţuise primului an de viaţă, însă şi el s-a stins la vârsta de unsprezece ani. Astfel, succesoarea numită a Annei era principesa electoare a Germaniei, Sophia.
În ciuda Legii siguranţei, Anne a obţinut ceea ce a vrut. A propus restricţii comerciale împotriva scoţienilor şi a ameninţat cu o invazie militară de amploare. În martie 1705, la Westminster a fost adoptat aşa-numitul Alien Act, care stimula că scoţienii trebuie s-o accepte ca succesoare a Annei pe Sophia de Hanovra; altfel, orice relaţii comerciale între nord și sud vor înceta: importul de cărbune scoţian, în şi vite în Anglia va fi interzis şi, fireşte, nu se vor mai exporta mărfuri englezeşti în Scoţia.
Parlamentul scoţian a fost dizolvat pe data de 1 mai 1707, iar coroanele engleză şi scoţiană au fost unite, în vreme ce Westminster a devenit centrul de comandă al noului regat al Mani Britanii, conform termenilor din Tratatul de Uniune. Și totuşi, presbiterienii scoţieni au ignorat regimul impus; au renegat-o pe regina Anne şi l-au proclamat pe fratele ei vitreg, James (Iacob) Francis Edward Stuart, adevăratul rege al scoţienilor. Acesta era fiul şi moştenitorul lui Iacob al VII-lea (al II-lea) cu cea de-a doua soţie a acestuia, Maria d’Este de Modena. Iacob al VIII-lea (la fel ca tatăl lui înainte, era catolic, dar presbiterienii scoţieni nu erau deranjați de religia personală a suveranului lor. Spre deosebire de sistemul englez, monarhii scoţieni nu erau şi capi ai Bisericii naţionale. Atât presbiterienii, cât şi episcopalienii erau mult mai preocupaţi de păstrarea casei lor regale în afara supremaţiei engleze.
După Tratatul de Uniune, scoţienilor le era permis să-şi păstreze propria Biserică – Kirk – şi sistemul legal separat. Dar au fost adoptate concomitent diverse măsuri parlamentare prin care scoţienii erau dezavantajaţi faţă de englezi. Dar nu numai scoţienii se aflau la mila puterii conducătoare: populaţia engleză era nevoită să plătească taxe pe lumină şi aer încă din 1695, de pe vreme regilor Wilhelm şi Mary. Impozitul pe fiecare fereastră în plus faţă de cele şase netaxabile valora mai mult de cinci lire pe an şi a fost perceput vreme de 156 de ani. Chiar şi astăzi mai pot fi văzute numeroase case vechi cu ferestrele zidite, mai cu seamă în regiunile rurale.
În 1714, când s-a stins regina Anne, succesoarea ei desemnată, Sophia, murise deja. În consecinţă, miniştrii Whig l-au aşezat pe tronul Marii Britanii pe fiul ei, George, elector de Hanovra, în ciuda protestelor aprige venite din partea membrilor Tory. Pe oligarhii Whig îi avantaja de altfel faptul că George nu vorbea decât limba germană şi că îşi petrecea în străinătate cea mai mare parte a timpului. Frâiele administraţiei erau ţinute în primul rând de ministrul de finanţe, Robert Walpole. El a devenit cel dintâi prim-ministru şi a lansat ideea nedemocratică a Cabinetului (un grup de miniştri care se întâlneau separat în afara parlamentului, pentru a controla politica guvernării). De atunci, nu numai poporul n-a mai avut vreun cuvânt de spus în privinţa guvernării sale, dar nici majoritatea parlamentarilor, care au intrat ulterior sub controlul Whip-ilor (numiţi astfel după adjuncţii Maeştrilor de Vânătoare), în conformitate cu cerinţele Cabinetului (sau ale celui din umbră).
În afara Scoţiei, mulţi Tory de la Wesminster şi susţinători ai lor voiau s-o înlocuiască pe Anne cu James (Iacob) Francis Edward Stuart. El era moştenitorul de drept al coroanei scoţiene şi regele Iacob al VIII-lea, din 1707. Totuşi, gruparea Whig îl ignora în mod strategic pe Iacob fiindcă refuza să fie „înregimentat” în Biserica Anglicană. Regaliştii scoţieni și englezi au încercat în 1715 să câştige coroana pentru Iacob Stuart, dar revolta lor restrânsă nu a avut succes, aşa că Iacob a traversat Canalul Mânecii pentru a-şi continua exilul la St. Germain-en-Laye, lângă Paris.

Bonnie Prince Charlie

În 1727, George al II-lea de Hanovra i-a urmat tatălui său la tronul Marii Britanii. Următoarea revoltă semnificativă a iacobiţilor a avut loc optsprezece ani mai târziu, în 1745, când Charles Edward Stuart (supranumit Bonnie Prince Charlie) a contestat succesiunea germană la tronul britanic. Clerul scoţian a fost în totalitate de partea lui. În ziua de 24 septembrie 1745, într-o duminică, Biserica Episcopaliană l-a încoronat simbolic ca regele Carol al III-lea la abaţia Holywood House. Reprezentanţi ai Bisericilor Presbiteriană şi că au fost de asemenea prezenţi ca martori, pentru a atesta evenimentul.
Deşi era încă în viaţă, Iacob al VIII-lea îşi transferase prerogativele către fiul său prin declaraţia din 23 decembrie 1743:

Considerăm că este în folosul nostru şi spre binele regatelor şi dominioanelor noastre să-l numim şi să-l desemnăm, aşa cum o facem prin aceasta, pe iubitul nostru fiu Charles, Prinţ de Wales, să fie unicul Regent al regatelor noastre ale Scoţiei, Angliei şi Irlandei şi al tuturor celorlalte dominioane ale noastre pe timpul absenţei noastre.

Prinţul Charles era nerăbdător să restabilească parlamentul şi constituţia. De asemenea, voia ca englezii să se bucure de aceleaşi drepturi la libertate politică şi religioasă. În prima sa proclamaţie, emisă la Edinburgh pe 9 octombrie 1745, Charles Edward afirma:

Cu privire! A pretinsa Unire a celor două naţiuni, Regele n-o poate ratifica, dat fiind că împotriva ei s-au ridicat repetate proteste din ambele regate.

La scurt timp după încoronarea sa simbolică, Charles a fost investit ca Mare Maestru al Ordinului Templului din Ierusalim şi, la depunerea jurământului, el declara:

Puteţi fi siguri că, atunci când îmi voi primi cu adevărat coroana, voi ridica Ordinul la ceea ce a fost în zilele lui William Leul.

După începutul promiţător al bătăliei de la Prestonpans, scoţienii s-au îndreptat spre sud. Avansând în viteză până la Derby, nu ştiau nimic despre panica instalată la Londra şi în rândul Casei de Hanovra. George al II-lea îmbarcase bijuteriile Coroanei pe o barjă de pe Tamisa, gata să plece în grabă spre Germania. Politicienii au declanşat imediat un val de propagandă menit să-i convingă pe iacobiţii englezi şi velşi că în niciun caz Charles nu va putea ajunge în capitală. Stratagema lor a dat roade: întăririle aşteptate de prinţ nu s-au materializat.
Fiindcă scoţienii încă nu se confruntaseră cu principala forţă militară a regelui George sub comanda ducelui de Cumberland, lordul George Murray i-a convins pe liderii clanurilor că urma o retragere strategică. În Scoţia, spunea el, se vor putea regrupa pentru a-l întâlni pe Cumberland pe propriul lor teritoriu. După câteva lupte pe drum şi un succes al iacobiţilor la Falkirk, scoţienii au ajuns faţă în faţă cu numeroasele trupe ale lui Cumberland la Culloden Moor, în apropiere de Inverness, pe 16 aprilie 1746. În ciuda reuşitelor anterioare, scoţienii erau prea obosiţi şi prea flămânzi pentru a le putea ţine piept. Au fost luate unele decizii greşite, iar bătălia a fost pierdută.
Ca o ironie, dacă nu ar fi existat propaganda ministerială din sud, scoţienii ar fi putut înainta de la Derby şi ar fi cucerit capitala cu uşurinţă. „Strămoşul vostru a greşit”, i-a spus mai târziu regele George al V-lea lui Murray, duce de Atholl. „Armata iacobită ar fi trebuit să înainteze până la Londra, iar astăzi un Stuart ar fi rege al Scoţiei şi Angliei, fiecare ţară având încă propriul parlament.”

Asasinarea unui personaj

Pentru cea mai mare parte a populaţiei din Marea Britanie, obiectivul urmărit de Iacob al VII-lea, acela al libertăţii religioase pentru toţi locuitorii, constituia o binevenită inovaţie, pe măsura înclinaţiei lor spre libertăţile individuale, Prin urmare, pentru ca membrii Whig să-şi păstreze puterea ie control, era necesar să denigreze amintirea regelui Iacob şi a Stuarţilor. Atacul lor a fost lansat la nivel personal şi îndreptat mai întâi asupra soţiei lui Iacob, regina Mara d’Este. Deşi era fiica lui Alfonso al IV-lea, duce de Modena, partizanii Casei de Hanovra au decis s-o portretizeze ca fiica ilegitimă a papei!
Nu erau multe de spus împotriva fratelui şi predecesorului Iacob, Carol al II-lea, foarte bine văzut de popor. Dar Iacob al VI-lea (I) şi Carol I constituiau ţinte bune. În consecinţă, au fost cercetate analele din perioada lui Cromwell, în căutarea unor puncte slabe. Iacob al VI-lea fusese considerat un Solomon britanic, dar Whig-ii l-au rebotezat „Cel mai înţelept nătâng al creştinătăţii”. Nefericita afecţiune intestinală de care suferise a fost folosită pentru a crea impresia că omul fusese un mâncău vulgar, împotriva lui fiind adusă cea mai frecvent utilizată dintre acuzele vânătorilor de vrăjitoare puritani: aceea de deviaţii sexuale.
Lăsând la o parte aceste lucruri, popularitatea deosebită a prinţului Charles Edward Stuart constituia o uriaşă ameninţare la adresa lui George al II-lea, astfel că el a devenit principala ţintă a atacurilor celor care susţineau Casa de Hanovra. În vreme ce ducele de Cumberland îşi continua violenta subjugare a scoţienilor după bătălia de la Culloden, Bonnie Prince Charlie era înfăţişat în Anglia ca un trădător belicos şi numit uzurpator periculos, deşi drepturile familiei sale fuseseră de fapt uzurpate. Astfel, nu a trecut mult timp şi scena a fost în întregime pregătită împotriva regelui de jure al Scoţiei. Acesta a fost descris ca un beţiv şi un misogin; urmaşii lui (cu excepţia Charlottei de Albany) au fost excluşi din cărţile de istorie, la fel ca numeroasele sale partenere – mai puţin mariajul său cu prinţesa Louise de Stolberg, din care nu au rezultat copii, şi relaţia cu mama acesteia, Clementina Walkinshaw. Iar crizele sale de astm şi de epilepsie puteau susţine foarte bine acuzele de beţie.
Istoria oficială în Anglia îl înfăţişează şi astăzi pe prinţul Charles Edward ca un turbulent pion al Romei – realitatea fiind cu totul alta. Relaţiile sale cu papa erau departe de a fi amiabile, iar la vârsta de 29 de ani el s-a convertit la credinţa protestantă anglicană. Mai târziu scria:

Pentru a-mi face mai autentică retragerea din sânul Bisericii Romei… M-am dus la Londra în anul 1750 şi în acea capitală am rostit abjurarea solemnă a religiei romane, îmbrăţişând-o pe cea a Bisericii Angliei.

După moartea lui Charles Edward în 1788, au fost scrise diverse biografii ae sale, din surse ale Casei de Hanovra, majoritatea adaptate una după cealaltă. Intenţionat sau nu, aceste biografii sunt bazate în general pe rapoartele contrafăcute ale maşinii de propagandă a Casei de Hanovra. Scoţia însă nu a renunţat niciodată la mândria sa în privinţa prinţului Bonnie Charles. Analele europene conferă, de asemenea, o imagine diferită a lui Charles Edward şi a descendenţilor săi legitimi; ele descriu o stirpe regală viguroasă, lăsată în umbră de autorităţile britanice până nu de mult.
Englezii aşteaptă acum ca alteţa sa regală Charles, prinţ de Wales, să devină regele Carol al III-lea, din Casa de Windsor. În acelaşi timp, numeroşi scoţieni urmează un încăpăţânat curs spre o nouă independenţă. Un prim pas posibil în această direcţie a fost recenta recreare a parlamentului scoţian, subordonat totuşi faţă de Westminster. Scoţia are deja o constituţie scrisă care ar putea fi reimplementată, sau îmbunătăţită, într-un mediu independent, iar această constituţie conferă naţiunii dreptul de a-şi alege propriul monarh şi a respinge stăpânirea engleză.
Dacă actualul prinţ de Wales va deveni rege al Marii Britanii, este greu de crezut că scoţienii naţionalişti vor accepta cu uşurinţă un al doilea Carol al III-lea. După încoronarea mamei sale, regina Elisabeta a II-a, scoţienii au protestat pe drept că ei nu au avut niciodată o Elisabeta I, fiindcă Elisabeta Tudor a domnit numai în Anglia, nu şi în Scoţia.
Prin urmare, actuala casă regală are în faţă o dilemă serioasă. Aşa cum şi-a schimbat în 1917 numele de familie german din Saxa-Coburg-Gotha în Windsor, pentru a atenua nemulţumirea britanicilor în timpul Primului Război Mondial, s-ar putea simţi obligată să mai ia încă o dată o măsură similară. După cum bunicul prinţului Charles, Albert, duce de York, a devenit regele George al VI-lea, este foarte posibil ca următorul rege al Marii Britanii să nu fie încoronat sub numele de Carol al III-lea, ci ca George al VII-lea. Sau, ținând seama că atuurile se află în mâinile parlamentului şi ale Bisericii, se poate ca prinţul Charles să fie ocolit– mai cu seamă dacă nu satisface cerinţa anglicană cu privire la Apărarea Credinţei. Toate acestea sunt, desigur, supoziţii, dar va fi interesant să vedem ce se va mai întâmpla.



Sangréal-ul astăzi

Conspiraţia stirpei regale

Astăzi faptul că istoria oficială se bazează pe propaganda scrisă este general acceptat. Aceasta a avut iniţial rolul de a satisface necesităţile politice ale vremii în care a fost consemnată, nu de a constitui o înregistrare corectă a evenimentelor petrecute. Pe scurt spus, este o versiune cosmetizată a adevărului. Spre exemplu, versiunea istorică a englezilor cu privire la bătălia de la Agincourt, din 1415, diferă de cea a francezilor. În mod similar, percepţia creştină asupra cruciadelor nu este aceeaşi cu a musulmanilor. În majoritatea cazurilor există cel puţin două versiuni ale fiecărui eveniment.
În 1763, jurnalistul John Wilkes a acuzat guvernul lui George al III-lea de interpretare eronată a conţinutului unui discurs al regelui. Astăzi aceste situaţii sunt relativ frecvente, dar Wilkes a fost închis în Turnul Londrei. Pe atunci nu exista libertatea cuvântului sau a opiniei, dar aceea a fost perioada în care a fost „produsă” cea mai mare parte a istoriei aprobate de autorităţi.
Treptat, în cursul secolului XX, registrele oficiale ale nobilimii au fost revizuite pentru a corecta o serie de greşeli din ediţiile trecute. Dar multe dintre ele (unele încă necorectate pe deplin) nu au fost câtuşi de puţin greşeli, ci modificări intenţionate. Ca rezultat direct al politicii Casei de Hanovra (georgiană şi victoriană), spre exemplu, s-a susţinut vreme îndelungată în Marea Britanie că dinastia Stuart s-a stins în exil. Cărţile de istorie sunt aproape unanime în a declara că, la moartea sa, Charles Edward Stuart nu a lăsat în urmă o soţie şi niciun urmaş legitim de sex masculin. Aceasta este însă o greşeală, arhivele din Europa continentală menţionând cu totul altceva.
În conformitate cu opinia engleză doctrinară, actualul moştenitor al Casei Regale Stuart este Franz, duce de Bavaria, despre care se spune că a moştenit titlurile scoţiene în virtutea testamentului lăsat de fratele mai mic, catolic, al lui Charles Edward, cardinalul Henry, de jure duce de York. Se pare că acest testament îl numeşte ca succesor Stuart pe Charles Emmanuel al IV-lea de Sardinia. Prin căsătoriile pe linia feminină a descendenţilor fratelui lui Charles Emmanuel, Vittorio Emmanuel I, actualul duce de Bavaria îi succede tatălui său, răposatul duce Albrecht, pe baza unei genealogii ce coboară până la Henrietta, o fiică a lui Carol I. Adevărul este că testamentul cardinalului Henry Stuart nu îl numea pe Charles Emmanuel ca succesor al său. Aceasta este o greşeală care şi-a făcut loc în cărţile de istorie, fiind la origine o minciună deliberată a politicienilor georgieni, perpetuată ulterior de miniştrii victorieni.
Din vremea în care electorul de Hanovra şi-a început domnia ca regele George I al Marii Britanii în 1714, eliminarea sau ascunderea unor informaţii despre anumite familii, concomitent cu „înfrumuseţarea genealogiei altora”, a devenit o practică acceptabilă şi convenabilă din punct de vedere politic. Casa Stuart mai cu seamă a fost ţinta atacurilor, pentru a justifica noua succesiune germană. Chiar şi astăzi, cărţile de istorie repetă născocelile contemporane şi ulterioare, menite să discrediteze dinastia scoţiană şi familiile asociate ei. Minciunile sunt atât de împământenite, încât vor continua să reziste atâta vreme cât istoricii vor copia mai departe unul de la altul.
Charles Edward Stuart s-a căsătorit în 1772 cu prinţesa Louise Maximilienne, fiica prinţului Gustavus de Stolberg-Guerden. În 1784 însă, după aventura Louisei cu poetul italian Vittorio, conte Alfieri, a fost obţinută o dispensă papală pentru divorţ. Louise a fost declarată de medici stearpă, iar după câţiva ani de căsătorie, l-a părăsit pe Charles în 1780 şi s-a mutat cu amantul ei. Divorţul este frecvent descris ca finalul vieţii maritale a lui Charles Edward, dar nu a fost aşa.
Arhivele Stuart din Roma şi Bruxelles precizează că în noiembrie 1785, Charles s-a căsătorit din nou, de această dată cu contesa de Massillan, la Biserica Sfinţii Apostoli din Roma. Mireasa era Marguerite Marie Thérèse O’Dea d’Audibert de Lussan, verişoară cu Charles după străunchiul acestuia, regele Carol al II-lea. Până în 1769, ea fusese pupila străunchiului ei, Louis Jacques d’Audibert, arhiepiscop de Bordeaux. Bunica lui Marguerite din partea tatălui, Therese, marchiză d’Aubignie, era fiica lui James de Rohano Stuardo, prinţ de Boveria şi marchiz d’Aubignie. El era fiul natural (legitimat în 1667) al regelui Carol al II-lea cu Marguerite, ducesă de Rohan. Pe linie maternă, Marguerite de Massillan descindea din conţii de Lussan.
În noiembrie 1786, contesa în vârstă de 37 de ani a adus pe lume un fiu, Edouard Jacques Stuardo (Edward James Stuart), care a devenit cunoscut sub titlul contele Stuarton. Deşi nu era un secret în Europa, vestea despre fiul şi moştenitorul legitim al lui Charles Edward a fost imediat suprimată de guvernarea Casei de Hanovra de la Westminster. Prin urmare, istoricii din Marea Britanie l-au ignorat complet.
În aceeaşi lună, fiica lui Charles Edward, Charlotte de Albany (născută în 1753 ca fiică a Clementinei Walkinshaw de Barrowfield), s-a întâlnit cu tratele regelui George al III-lea, William, duce de Gloucester, în casa prinţului Santa Croce din Roma. Preocupată de soliditatea poziţiei sale ca fiică legitimă a lui Charles Edward, Charlotte l-a informat pe Gloucester despre nou-născut şi i-a solicitat sfatul. Ducele a replicat că poziţia ei era suficient de sigură, principala lui grijă fiind stârnită de o scrisoare trimisă de regele George al III-lea tatălui ei, în 1784. Aceasta sugera că Charles Edward se putea întoarce în Marea Britanie din exil, cu titlul de conte de Albany (Scoţia). Charles a declinat invitaţia, dar situaţia s-a complicat ca urmare a fiului nou-născut, care ar fi putut să prefere altceva atunci când avea să devină conte Stuarton.
La moartea prinţului Charles Edward, o înlocuire a testamentelor a tăcut posibil ca atât căsătoria, cât şi naşterea să fie ascunse de ochii publicului britanic – disimulare perpetuată în timpul dinastiei de Hanovra-Saxa-Coburg.
În 1784, Charles scrisese un testament prin care îl numea re fratele său, cardinalul Henry, de jure duce de York, moştenitorul său regal, în vreme ce unica beneficiară a bunurilor rămase era Charlotte de Albany. Acest lucru este bine documentat în biografiile istorice, dar aceste relatări nu menţionează şi că a mai existat după aceea un testament, pe care Charles l-a scris înainte de a muri. Nu numai existenţa acestui ultim testament a fost ascunsă de parlamentul georgian, ci şi motivul existenţei sale.
Pentru a stabiliza poziţia regelui George al III-lea, politicienii săi au considerat util să pună capăt problemei pe care constituia popularitatea dinastiei Stuart în Marea Britanie, declarând linia scoţiană ca fiind stinsă, mai cu seamă că iacobiţii avuseseră un rol atât de important în războiul american pentru independenţă (1775-1783). După violenta înfrângere de la Culloden, scoţienii emigraseră în America în număr uriaş. Nu izbutiseră să-şi câştige independenţa acasă, dar şi-au urmărit cauza de peste ocean, ajutându-i pe americani să se elibereze de sub stăpânirea Casei de Hanovra.
Pe 30 ianuarie 1788, regele de jure Carol al III-lea (alintat Bonnie Prince Charlie) a murit la vârsta de 67 de ani la Palazzo Muţi din Roma. Cu puţin timp înainte, el îşi scrisese testamentul. Acesta fusese semnat în calitate de martori, pe 13 ianuarie 1788, de preotul dominican O’Kelly şi de abatele Consalvi, ambii fiind şi executori testamentari. Testamentul preciza că fiul şi fiica lui Charles, Edward şi Charlotte, urmau a fi moştenitori ai proprietăţilor imobiliare; Edward urma să primească titlul regal când împlinea şasiprezece ani, iar până atunci regent avea să fie cardinalul Henry.
După detronarea lui Charles Edward, ambiţiosul său frate, Henry, s-a proclamat imediat regele Henry I al Scoţiei (al IX-lea al Angliei). Pentru a-şi documenta pretenţia la tron, el a adus nu testamentul lui Charles din 1788, ci pe cel anterior, scris în 1784, care le convenea autorităţilor britanice, fiindcă Henry, cardinal fiind, nu urma să aibă copii. Atât O’Kelly, cât şi Consalvi au luat parte la mistificare, în schimbul unei rapide promovări în sânul Bisericii. La scurt timp după aceea, primul a devenit procurator dominican, iar abatele a fost numit cardinal. Charlotte de Albany a primit o casă în Frascati, iar Palazzo Muţi i-a revenit lui Marguerite de Massillan şi prinţului Edward. Implicat de asemenea era şi abatele James Placid Waters, procurator al benedictinilor din Roma.
Declarându-se rege de jure, Henry a intenţionat să invalideze clauza regenţei din testamentul fratelui său. Dar în ianuarie 1789, Henry şi-a redactat propriul testament, prin care îşi revizuia strategia egoistă: toate posesiunile sale şi statutul ereditar îi reveneau prinţului Edward James – adică „nepotului meu, contele Stuarton”. Cardinalii Ercole Consalvi şi Angelo Cesarini cunoşteau conţinutul testamentului, fiind şi executorii acestuia, aşa cum reiese din memoriile lor.
Ulterior însă, Henry şi-a pierdut o mare parte din avere în Revoluţia Franceză şi în cursul invaziei napoleoniene în Statele Papale. În 1799 a primit o pensie din partea Coroanei britanice, în valoare de 5000 de lire sterline pe an (cam 250.000 de lire sterline anual în valoarea actuală), dar în schimb i s-a cerut să-şi rescrie testamentul. La o întrunire la care au participat prinţul Edward, contesa Marguerite şi papa, s-a convenit asupra unei reformulări convenabile. Noul testament a fost scris în 1802, dar moştenirea i-a rămas tot prinţului Edward, în documentul revizuit cuvintele „nepotului meu, contele Stuarton” fiind înlocuite cu „în favoarea acelui prinţ căruia îi revine în virturea relaţiei de sânge de jure”.
Când Henry Stuart a murit, în iulie 1807, regele George şi parlamentul britanic au decis că al doilea testament era de fapt mai puţin mulţumitor decât primul. În consecinţă, au ignorat documentul din 1802 şi au revenit la testamentul original al lui Henry, din 1789 – dar presa a susţinut că Henry îşi lăsase averea rudei sale, contele Stuarton (adică, fireşte, lui Edward James). Nimeni în Anglia nu s-a gândit să se întrebe însă cine era această rudă, contele Stuarton. Iată un exemplu de articol în acest sens preluat din Gentleman’s Magazine, numărul din septembrie 1807:

El (Henry) avea înainte de 1798 o foarte valoroasă colecţie de curiozităţi în vila sa, iar printre bijuteriile din bibliotecă se aflau numeroase tratate rare şi manuscrise interesante, referitoare la nefericita Casă Stuart. În testamentul pe care l-a scris în ianuarie 1789, el i le-a lăsat pe acestea din urmă rudei sale, contele Stuarton; dar în 1798 au fost toate furate de iacobinii francezi şi italieni din Roma sau confiscate de comisarii francezi pentru bibliotecile şi muzeele pariziene.

De fapt, manuscrisele din bibliotecă nu au fost furate de cei învinuiţi; unele dintre ele sunt la Vatican, altele în biblioteci din Roma, iar câteva au fost reţinute de guvernul britanic. În orice caz, în conformitate cu Memoriile executorilor testamentari, cardinalii Cesarini şi Consalvi (de la Biblioteca Naţională, Paris), colecţia lui Henry era de mică importanţă ca legat individual, dat fiind că el îi lăsase tot ce avea „nepotului, contele Stuarton”.
Lăsând la o parte acest lucru şi depăşit fiind primul obstacol, miniştrii Casei de Hanovra au scos la lumină testamentul modificat al lui Henry, din 1802. Ca urmare a interpretabilităţii sale, formularea cu pricina („în favoarea acelui prinţ căruia îi revine în virtutea relaţiei de sânge de jure”) a fost strategic pusă în practică în favoarea lui Charles Emmanuel al IV-lea, fost rege al Sardiniei. Acesta abdicase nu de mult pentru a intra în rândurile Ordinului Iezuit, astfel că moştenirea Stuart a revenit, convenabil, unui călugăr care, după toate probabilităţile, nu urma să aibă copii! Charles Emmanuel s-a adresat în scris parlamentului britanic, denunțând numirea fiindcă ştia că există membri în viaţă ai familiei Stuart. Marguerite şi fiul ei, Edward, trăiseră împreună cu el în Sardinia din 1797, iar în momentul respectiv se aflau în casa lui din Roma. Corespondenţa sa a fost însă ignorată la Westminster şi chestiunea a fost dată uitării în Marea Britanie. Istoria actuală menţionează că succesiunea Stuart ar fi trecut din Sardinia prin Modena şi în Bavaria. Realitatea este aceea că astăzi încă există Casa Regală Stuart (Stewart), legitimă, fiind de multă vreme implicată în managementul constituţional european.
În 1809, între cei doi fii ai lui George al III-lea s-a iscat o dispută cu privire la loialităţile suveranului, care a devenit cunoscută ca „războiul fraţilor”. Prinţul Edward, duce de Kent (tatăl reginei Victoria), era francmason, iar fratele lui, prinţul Augustus Frederick, duce de Sussex, era templier. Pe Edward îl deranja faptul că templierii fratelui său susţineau familia Stuart şi, în consecinţă, a încercat să-i atragă spre dinastia aflată la putere, cea de Hanovra. Nu a izbutit, dar a făcut un compromis prin crearea unei ramuri de tip templier în cadrul structurii masonice existente la vremea respectivă. Această ramură a intrat sub protectoratul ducelui de Kent, respectând Ritul York al francmasoneriei, în vreme ce templierii originali urmau Ritul Scoţian, sub protectoratul prinţului Edward James Stuart, al doilea conte de Albany.
În timpul exilului lor în Franţa şi Italia, membrii familiei Stuart s-au implicat puternic în dezvoltarea şi diseminarea francmasoneriei, fiind susţinătorii Ritului Scoţian, care avea grade mai înalte şi mistere mai adânci decât alte sisteme masonice. Unul dintre principalii reprezentanţi ai acestei mişcări era vărul şi mentorul lui Charles Edward, contele de St. Germain. Implicarea Stuarţilor era ferm bazată pe drepturile şi privilegiile stabilite, ei dorind să-şi iniţieze confraţii în adevăratul trecut al Meşteşugului.
În Anglia, caracterul secret al lojilor cu profil de club oferea un cadru excelent pentru intrigile ascunse împotriva susţinătorilor Whig şi a succesiunii germane. În întreaga ţară, societăţile iacobite şi lojile Tory au strâns puternic legăturile, drept care au devenit ţinte de prim rang ale spionilor Whig, ai căror agenţi de vârf se infiltraseră în confrerii. În ultimii ani, francmasoneria engleză a renunţat la intrigile politice, fiind preocupată mai degrabă de reprezentările alegorice şi de codurile iubirii frăţeşti, ale credinţei şi carităţii. În Europa însă există încă numeroase loje intelectuale în stil tradiţional, cu bază ştiinţifică.
În 1817, un oarecare dr. Robert Watson a achiziţionat la Roma unele dintre documentele cardinalului Henry privind dinastia Stuart. A plătit suma de 23.000 de lire sterline (echivalentă cu aproximativ 610.000 lire sterline astăzi) şi se pregătea să le publice. Dar înainte de a reuşi s-o facă, documentele i-au fost confiscate de poliţia papală şi trimise la Londra, pentru ca publicul să nu afle ce anume conţineau. Ceva mai târziu, dr. Watson a primit o sumă de bani în schimbul lor, de La Westminster. Nemulţumit, a continuat să-şi afirme dreptul ce a avea documentele, dar în 1838 a fost găsit mort (presupunându-se că s-a sinucis). Documentele nu au mai apărut niciodată în atenţia publicului. The Jacobite Perrage Register din 1904 menţionează că s-a procedat astfel pentru ca ele să nu ajungă la cunoştinţa lui Charles Emmanuel de Sardinia.
Odată cu cardinalul Henry, abatele Waters şi-a pierdut şi el posesiunile şi a primit o pensie din partea regelui George. Executor testamentar pentru Charlotte de Albany, Water era păstrătorul altor documente Stuart – care aveau să-i faciliteze ulterior veniturile din partea casei de Hanovra. În 1805, abatele a fost obligat să le predea guvernului britanic. Unele au fost duse la Castelul Windsor, unde există şi astăzi. Cât despre restul – nu se ştie unde se află.
După achiziţionarea acestor documente, s-a considerat că prinţul Edward James poate fi exclus fără probleme din arhivele de istorice britanice. În Europa continentală însă, situaţia era alta, existenţa sa fiind bine documentată în actele deţinute de mandatarii Stuart şi în scrierile lui Rene, viconte de Chateaubriand, ale abatelui James Waters, ale Carolinei Murat şi ale altora. Deşi membrii familiei Stuart au fost ignoraţi de autorităţile britanice chiar de la moartea cardinalului Henry, descendenţii prinţului Edward James, conte Stuarton şi al doilea conte de Albany, au fost activ implicaţi în afacerile politice şi militare ale ultimelor două secole. Adesea şi-au oferit sfaturile diverselor guverne în probleme diplomatice şi constituţionale, în efortul de a promova idealurile de slujire publică şi toleranţă religioasă, susţinute de propria casă domnitoare, fiind implicaţi îndeosebi în domeniul comercial, al asistenţei sociale şi al educaţiei.
În 1888, nepotul prinţului Edward, Charles Benedict James Stuart, al patrulea conte de Albany, urma să vină în Marea Britanie şi să participe la o mare Expoziţie Stuart de la New Gallery, în Londra. Evenimentul era sponsorizat de Ordinul Rozei Albe, principalii organizatori fiind Bertram, lord de Ashburnham, şi Melville Massue, marchiz de Ruvigny. Expoziţia a fost subminată însă de agenţii Casei de Hanovra, iar prinţul Charles Benedict a fost găsit asasinat în Italia.
Un an mai târziu a fost organizat un cu totul alt tip de expoziţie. În loc să fie dedicată familiei Stuart, aşa cum fusese planificat, a avut ca obiectiv celebrarea a două sute de ani de la revoluţia Whig, care dusese la detronarea lui Iacob al VII-lea (al II-lea) şi a dinastiei Stuart în 1688. Noul sponsor al evenimentului era însăşi regina Victoria, prilejul fiind utilizat pentru a obţine noi documente valoroase din moştenirea Stuart. Drept urmare, lordul Ashbumham şi marchizul de Ruvigny şi-au îndreptat interesul spre societăţile cavalereşti din Europa: Ordinul de Sion, Cavalerii Protectori ai Sfântului Mormânt şi Ordinul Sangréal.
În ciuda eforturilor reginei Victoria de a suprima popularitatea Stuarţilor, la sfârşitul anilor 1800 s-a înregistrat o semnificativă revenire în scenă a iacobiţilor. Consilierii reginei au încercat ca atare să susţină pretenţiile ei la succesiunea Stuart, mergând până acolo încât să excludă moştenirea scoţiană a Stuarţilor înşişi. Drept rezultat, Thane Banquo şi filiaţia scoţiană a regelui Alpin au dispărut din registrele Stuart „cosmetizate“de adepţii Casei de Hanovra. Lord Lyon, King of Arms, scria mai târziu: „Relatarea tradiţională a succesiunii din Banquo, Thane de Lochaber, şi, prin el, din străvechii regi ai Scoţiei, este în prezent discreditată”. De atunci, linia bretonă a familiei Stuart a fost adusă în prim-plan – dar pentru ce a fost nevoie ca o linie de succesiune să fie discreditată pentru a promova o alta este de neînţeles.
În continuare, membrii familiei regale scoţiene s-au afirmat în rezistenta belgiană în al Doilea Război Mondial. Hubert Pierlot, prim-ministru al Belgiei, a fost prieten apropiat al Stuarţilor, care au revenit la ortografia iniţială a numelui lor în 1892. În acelaşi an s-au mutat la Château du Moulin, în munţii Ardeni din Belgia, unde au trăit până în 1968. Castelul a fost dăruit familiei în 1692 de regele Ludovic al XIV-lea. În 1982, municipalitatea din Bruxelles a organizat o mare recepţie în onoarea familiei Stewart. Apoi, pe 14 decembrie 1990, Arhivele din Bruxelles au semnat, parafat şi autentificat o Cartă a Casei Regale Stewart actualizată, în care este prezentată genealogia completă a familiei, din vremea lui Robert the Bruce până în prezent.
Astăzi există mai multe linii de succesiune după prinţul Edward James, al doilea conte de Albany; printre membrii acestora se află conţii de Derneley şi ducii de Coldingham. La loc de frunte în cadrul principalei linii de succesiune legitimă din Charles Edward Stuart şi din fiul său, Edward James, se află al şaptelea conte de Albany: prinţul Michael James Alexander Stewart, duce de Acquitania, conte de Blois, liderul Familiei Sfinte a Sfântului Columba, Cavaler şi Mare Comandant al Ordinului Templului din Ierusalim, Patron şi Mare Ofiţer al Societăţii Internaţionale a Ofiţerilor Comisionari pentru Commonwealth şi preşedinte al Consiliului European al Prinţilor.
Filiaţia Stewart îşi are rădăcinile în tatăl regelui Arthur, regele Aedan al scoţienilor, pe de o pare, şi în prinţul Nascien din Septimanian Midi pe de altă parte. Genealogia lor scoţiană coboară mai departe, prin regele Lucius din Siluria până la Brân cel Binecuvântat şi Iacov/Iosif din Arimateea, vreme ce succesiunea din Midi izvorăşte din străvechea linie masculină a merovingienilor, prin Regii Pescari, până la Isus şi Maria Magdalena. Unind liniile din punctele lor de pornire din secolul I, filiaţia provine din Casa Regală a lui Iuda. Aceasta este o seminţie suverană cu adevărat unică, din regele David, într-o genealogie esenţială care cuprinde Stirpea Sfântului Graal.

Coroana Americii

Sub asfaltul Romei, catacombele epocii păgâne adăpostesc rămăşiţele pământeşti ale unui număr de peste şase milioane de creştini. Aşezate cap la cap, culoarele ar acoperi distanţa de 880 de km. Ca o ironie, fanatismul ulterior al Inchiziţiei a dus la mai mult de un milion de vieţi curmate, fiindcă victimele nu erau considerate creştini!
De-a lungul secolelor, milioane de evrei au fost persecutaţi şi ucişi ca rezultat al antisemitismului iniţiat de Biserica creştină la începuturile ei. Acesta a fost pus în aplicare îndeosebi sub pretextul acuzaţiilor de deicid şi a scăpat complet de sub control în Holocaustul de la începutul anilor 1940. În plus, zece milioane de ruşi au fost ucişi în timpul dictaturii brutale a lui Stalin – un totalitarism autocratic care dispreţuia orice formă de religie. Numere precum cele citate mai sus depăşesc limitele imaginaţiei, dar amintirea lor nu poate fi limitată la regimurile sălbatice din trecut. Disputele religioase continuă pretutindeni în lume la fel ca în zilele de demult, iar purificarea etnică practicată de Inchiziţie funcţionează şi astăzi.
Teoretic, comunismul a apărut pentru a împlini ambiţiile socialiste, dar visul a pierit curând, odată ce uriaşa maşinărie a preluat puterea prin intermediul opresiunii militare. Capitalismul, pe de altă parte, este la fel de nemilos, pentru că venerează bilanţurile contabile în detrimentul bunăstării oamenilor. Drept urmare, milioane de persoane sunt condamnate la pieire prin înfometare în regiunile sărace ale lumii, pe când în celelalte zone se înalţă veritabili munţi de alimente. Chiar şi în Statele Unite ale Americii, unde constituţia promovează idealurile de egalitate şi libertate, se constată o prăpastie mereu mai adâncă între cei privilegiaţi şi grupurile sociale subordonate. Comunităţile bogate se baricadează în medii împrejmuite, în vreme ce sistemele de asistenţă socială din Occident ajung la faliment.
Istoria a dovedit în repetate rânduri că guvernarea absolutistă prin intermediul monarhilor sau al dictatorilor este o cale sigură către inegalitate socială. Dar şi alternativa democratică a guvernărilor alese s-a arătat adesea la fel de inechitabilă. Chiar şi parlamentele alese pot deveni egotiste şi dictatoriale într-o lume în care cei desemnaţi să slujească se consideră stăpâni. În plus, în ţări care, precum Marea Britanie, au o structură politică multipartită, oamenii se confruntă frecvent cu guverne aduse la putere de votul unei minorităţi. În asemenea circumstanţe, cine mai poate apăra drepturile individului? Sindicatele, ar spune unii, dar – lăsând la o parte faptul că au şi ele anumite orientări politice – aceste organizaţii se află sub control guvernamental. Deşi au numeroşi membri, nu deţin o autoritate egală cu cea a parlamentului. Iar cât despre sistemul juridic, scopul lui este acela de a institui dreptatea egală, nu pe cea morală.
Alţii în Marea Britanic ar putea-o aminti aici pe Maiestatea Sa Regina ca apărător al poporului, dar Regatul Unit este monarhie parlamentară în care suveranul domneşte doar cu acordul celor de la Westminster. Ţinând cont că nu există o constituţie scrisă, monarhii britanici nu deţin puterea de a apăra drepturile şi libertăţile individuale. Actualul moştenitor al tronului a dorit cu adevărat să depăşească aceste restricţii expunându-şi din când în când punctul de vedere, dar rezultatul s-a constituit în reproşurile autorităţilor. Ca un copil din epoca victoriană, el trebuie să fie văzut, dar nu şi auzit, în vreme ce bancherii, avocaţii şi industriaşii controlează soarta naţiunii.
Îi auzim adesea pe unii politicieni citând constituţia, ca şi când aceasta ar exista cu adevărat, printr-o prevedere documentară. Ea este însă, pur şi simplu, doar o serie de vechi obişnuinţe şi precedente referitoare la autorizările parlamentare, plus câteva legi specifice, care detaliază anumite aspecte. De când Declaraţia de la Arbroath din 1320, din Scoţia, a fost anulată de Tratatul de Uniune din 1707, al englezilor, cea mai veche constituţie scrisă încă în funcţiune este cea a Statelor Unite ale Americii. Aceasta a fost adoptă în 1787, ratificată în 1788 şi pusă în aplicare în 1789. În acelaşi an a început Revoluţia Franceză, care a dus la abolirea feudalismului şi a monarhiei absolutiste în Franţa, influenţând politica pe aproape întregul continent european.
În cele două secole scurse de la Revoluţia Franceză, Franţa şi alte state europene (Marea Britanie fiind o excepţie notabilă) au adoptat constituţii scrise, menite să apere drepturile şi libertăţile individuale. Dar cine susţine aceste constituţii în numele poporului?
O alternativă populară la dictatură sau la monarhia absolutistă este republicanismul. Republica Statelor Unite a fost creată în primul rând pentru a elibera noua naţiune de despotismul Casei de Hanovra a Marii Britanii. Şi totuşi, cetăţenii ei continuă să fie fascinaţi de conceptul de monarhie. Oricât de republicani am fi în spirit, nevoia unui simbol central rămâne. Niciun drapel şi niciun preşedinte nu poate îndeplini acest rol unificator, fiindcă prin însuşi sistemul de partide, preşedinţii au întotdeauna o motivaţie politică. Republicanismul a fost conceput pe principiul fraternităţii, dar o societate lipsită de clase sociale nu poate exista într-un mediu care promovează afişarea superiorităţii prin intermediul averilor şi a posesiunilor.
În cea mai mare parte, cei responsabili pentru constituţia cu orientare morală a Statelor Unite ale Americii au fost rozacrucienii şi francmasonii – îndeosebi George Washington, Benjamin Franklin, Thomas Jefferson, John Adams şi Charles Thompson. Acesta din urmă, care a conceput Marele Sigiliu al Statelor Unite ale Americii, a fost membru al Societăţii Filosofice Americane, al cărei membru era Franklin – un echivalent al Colegiului Invizibil din Marea Britanie. Imagistica Sigiliului are legătură directă cu tradiţia alchimică, moştenită de la alegoria anticului Therapeutate egiptean. Acvila, ramura de măslin, săgeţile şi pentagramele sunt simboluri oculte ale contrariilor: binele şi răul, masculinul şi femininul, războiul şi pacea, întunericul şi lumina etc. Pe revers (şi pe bancnota de un dolar) se află trunchiul de piramidă care indică pierderea Vechii Înţelepciuni, retezată şi silită să intre în ilegalitate de autorităţile Bisericii. Deasupra însă se află razele de lumină ale speranţei şi ochiul atotvăzător, folosit ca simbol în timpul Revoluţiei Franceze.
La fondarea republicii, americanii au continuat să nutrească idealul unei monarhii paralele – un nucleu al ataşamentului patriotic, nonpolitic. Lui George Washington i-a fost oferită coroana, dar el a refuzat, fiindcă nu avea o ascendenţă corespunzătoare, şi s-a adresat Casei Regale Stuart. În noiembrie 1782, patru americani au sosit la Palazzo San Clemente din Florenţa, reşedinţa din exil a lui Carol al III-lea Stuart. Aceştia erau domnul Galloway din Maryland, doi fraţi pe nume Sylvester din Pennsylvania şi domnul Fish, un avocat din New York. Cei patru au fost duşi la Charles Edward de secretarul acestuia, John Stewart. La întrevedere erau prezenţi onorabilul Charles Hervey-Townshend (ulterior ambasador al Marii Britanii la Haga) şi viitoarea soţie a prinţului, Marguerite, contesă de Massillan. Discuţiile (axate pe dilema transatlantică a epocii) sunt consemnate în Arhiva senatului american şi în Manorwater Papers. Scriitori precum Sir Compton Mackenzie şi Sir Charles Petrie au relatat de asemenea cum Charles Edward Stuart a fost invitat să devină regele americanilor. Cu câţiva ani înainte, Charles primise o solicitare similară din partea unor persoane din Boston, dar după încheierea Războiului pentru independenţă, George Washington şi-a trimis propriii emisari. Ar fi fost o amară ironie pentru Casa de Hanovra să piardă fostele colonii nord-americane în favoarea Casei Stuart, dar Charles a declinat oferta din mai multe motive, printre acestea aflându-se şi lipsa unui moştenitor legitim de sex masculin la data respectivă. Prinţul ştia că, fără un succesor la tron, Statele Unite ar fi fost din nou o pradă uşoară pentru Casa de Hanovra la moartea sa, lucru care ar fi zădărnicit toate eforturile pentru cucerirea independenţei.

Preceptul Sangréal-ului

De atunci, multe alte evenimente răsunătoare s-au petrecut: revoluţia franceză, revoluţia rusă, două războaie mondiale şi o serie de ample schimbări pe măsură ce diverse ţări au trecut de la o formă de guvernare la alta. Dar disputele interne şi internaţionale continuă şi astăzi la fel ca în Evul Mediu, motivate de comerţ, politică, religie şi alte „stindarde” fluturate pentru a justifica neîncetata luptă pentru controlul economic şi teritorial. Sfântul Imperiu Roman a dispărut, Reich-urile germane au căzut, iar Imperiul Britanic s-a prăbuşit. Imperiul Ţarist a fost înlocuit de comunism, acesta ajungând şi el la faliment, în vreme ce capitalismul se clatină pe muchia acceptabilităţii. Odată cu încheierea războiului rece, America se confruntă cu o nouă ameninţare la adresa statutului ei de superputere, din partea ţărilor asiatice. Concomitent, naţiunile europene strâng rândurile în ceea ce a părut la un moment dat o bine gândită comunitate economică, suferind însă deja de pe urma aceloraşi presiuni ale suveranităţii naţionale şi ale tradiţiilor individuale care au subminat şi Sfântul Imperiu Roman.
Indiferent că naţiunile sunt guvernate de regimuri militariste sau de parlamente alese, de autocraţi sau de democraţi şi indiferent că sunt descrise ca monarhiste, socialiste sau republicane, esenţa este întotdeauna aceeaşi: cei puţini controlează soarta celor mulţi. În cazul dictaturilor acesta este un lucru de la sine înţeles, dar alta ar trebui să fie situaţia într-o instituţie democratică, bazată pe principiul votului majoritar. Adevărata democraţie presupune guvernarea de către popor, pentru popor, în formă directă sau reprezentativă, ignorând diferenţele de clasă şi tolerând punctele de vedere ale minorităţii. Constituţia americană conturează un ideal al acestei forme de democraţie, dar la fel ca în cazul altor ţări, există întotdeauna o mare parte a comunităţii care nu este reprezentată de partidul aflat la putere.
Fiindcă preşedinţii şi prim-miniştrii au afilieri politice şi fiindcă partidele ajung pe rând la cârma societăţii, rezultatul inevitabil este lipsa de continuitate la nivelul naţiunii respective. Acesta nu este în mod necesar un lucru rău, dar nu există o instituţie permanentă care să susţină şi să apere drepturile şi libertăţile populaţiei în aceste condiţii ale schimbării periodice a celor aflaţi la conducere. Marea Britanie are, cel puţin, o monarhie, dar este o monarhie constrânsă din punct de vedere politic şi deci ineficienţă în îndeplinirea rolului său de Apărător al Regatului. Spre deosebire de Marea Britanie, Statele Unite deţin o constituţie scrisă, însă nu au pe nimeni cu puterea de a-i susţine principiile în faţa guvernărilor succesive care îşi urmăresc cu fermitate interesele politice.
Să existe oare o rezolvare a acestei anomalii – o soluţie care să poată aduce nu numai o rază de speranţă, ci una de lumină asupra viitorului? Cu siguranţă există, dar energia sa se bazează pe cei aflaţi în serviciul guvernamental, care își conştientizează rolul de reprezentanţi ai societăţii, fără a pretinde să se afle doar în fruntea ei. Pe lângă administraţia politică, ar putea fi desemnat un reprezentant constituţional, împuternicit să vegheze asupra potenţialelor inechităţi şi încălcări ale prevederilor constituţiei. Acest lucru ar putea fi realizai aşa cum au intenţionat iniţial George Washington şi ceilalţi fondatori ai naţiunii americane. Planul lor iniţial viza un parlament democratic combinat cu o monarhie constituţională funcţională supusă nu parlamentului sau Bisericii, ci poporului şi constituţiei scrise. Într-un astfel de mediu, suveranitatea s-ar afla de fapt în mâinile poporului, în vreme ce monarhul ar depune un jurământ de credinţă faţă de naţiune – nu invers, așa cum este cazul în Marea Britanie, unde naţiunea aduce agii suveranităţii parlamentului şi monarhiei.
Dorinţa neîmplinită a Părinţilor Fondatori ai naţiunii americane a fost aceea ca miniştrii să fie aleşi prin votul majoritar al poporului, iar acţiunile lor să fie guvernate de litera constituţiei. Cum constituţia aparţine poporului, apărătorul ei – aşa cum considera George Washington ar trebui să fie un monarh care să nu fie obligat autorităţilor politice sau religioase, ci naţiunii suverane. Prin sistemul ereditar natural (fiind născut şi educat pentru această misiune), un asemenea apărător constituţional ar asigura continuitatea reprezentării publice pe fondul guvernărilor succesive. Din acest punct de vedere, atât monarhii, cât şi miniştrii ar fi slujitori ai constituţiei în numele comunităţii naţionale. Un asemenea concept al guvernării morale constituie însăşi esenţa Codului Graalului şi este fezabil pentru orice stat naţional civilizat.
Un prim-ministru britanic a afirmat recent că nu este de datoria sa să fie popular! Greşit. Un ministru popular este un ministru în care populaţia are încredere, iar încrederea electorală binemeritată facilitează procesul democratic. Niciun ministru nu poate susţine cu onestitate idealul egalităţii sociale când el însuşi deţine o anume poziţie de superioritate asupra societăţii. Structura de clasă este întotdeauna decisă de sus, niciodată de jos. De aceea, cei autoaşezaţi pe piedestaluri pentru a fi văzuţi trebuie alungaţi, în interesul armoniei şi al unităţii. Isus nu s-a simţit deloc umilit când a spălat picioarele apostolilor la Cina cea de Taină; el a fost înălţat pe tărâmul unui adevărat rege al Graalului – tărâmul egalităţii şi al slujirii princiare. Acesta este preceptul etern al Sangréal-ului, iar tradiţia Graalului îl exprimă cu o perfectă claritate: Numai întrebându-ne pe cine slujeşte Graalul va fi tămăduită rana Regelui Pescar, iar ţarina stearpă va redeveni rodnică.



PRIMII ÎMPĂRAŢI ŞI EPISCOPI AI ROMEI
Până în vremea lui Constantin cel Mare
(44 î.Hr. - 337 d.Hr.)
























































































PAPII ŞI EPISCOPII ROMEI
De la Constantin până la Cucerirea Normandă (336-1066 d.Hr.)





































MONARHI CONTEMPORANI: ANGLIA, SCOŢIA ŞI FRANŢA
De la cucerirea normandă la Era cavalerismului (secolele al VI-lea-al-XIV-lea)















PAPI (EPISCOPI AI ROMEI)
De la cucerirea normandă la Tratatul de la Laterano (1066-1929)


ÎMPĂRAŢII SFÂNTULUI IMPERIU ROMAN
DE NAŢIUNE GERMANĂ
(1273-1806)



CASA STEWART ŞI MONARHII CONTEMPORANI CU EA
Anglia, Scoţia şi Franţa (1371-1603)



REGII STUART ŞI MONARHII CONTEMPORANI CU EI
Marea Britanie şi Franţa (1603-1688) - de la unirea coroanelor la revoluţia Whig


DESCENDENŢA PÂNĂ LA BONNIE PRINCE CHARLIE
Linia de la Mary, regina Scoţiei, la Charles Edward Stuart

Iacob V Stewart al Scoţiei n. 1512 (r. 1513-1542) d. 1542 la Falkirk
= 2 (1538) Marie de Guise-Lorraine
(d. 1560) fiica lui Claude, duce de Guise

Mary Stuart, regina Scoţiei n. 1542 (r. 1542-1567) silită să abdice
(decapitată 1587, Fotheringay Castle)
= 2 (1565) Henry Stewart, lord Darnley stăpânitor de Lennox (asasinat 1567)

Iacob VI Stuart al Scoţiei n. 1566 (r. 1567-1625) d. 1625 în Herts
Iacob I al Angliei 1603-1635)
= (1589) Anne (d. 1619) fiica regelui Frederick II al Danemarcei şi Norvegiei

Carol I Stuart al Marii Britanii n. 1600 (r. 1625-1649) (decapitat 1649 la Londra)
= (1625) Henrietta Maria (d. 1669)
Fiica regelui Henri IV al Franţei









MONARHII DUPĂ REVOLUŢIA WHIG
Marea Britanie şi Franţa 1688 până la Uniunea Europeană

